SPĒLE AR UGUNI

Sūzena Kolinsa

Pirmā daļa

DZIRKSTELE

1

Es sakļauju pirkstus ap termosu, kaut arī tējas siltums jau sen ir izgarojis saltajā gaisā. Mani muskuļi aukstumā ir pavisam sastinguši. Ja tagad parādītos savvaļas suņu bars, man būtu maz izredžu uzrāpties kokā ātrāk, nekā viņi uzbruktu. Vajadzētu celties un kustēties, un izlocīt stīvos locekļus. Bet es sēžu tik nekustīga kā klints zem manām kājām, līdz mežu sāk izgaismot rītausma. Es neko saulei nevaru padarīt. Varu tikai bezpalīdzīgi noskatīties, kā tā ievelk mani dienā, no kuras pienākšanas es baidos jau vairākus mēnešus.

Pusdienlaikā visi jau būs pie manas jaunās mājas Uzvarētāju ciematā. No Kapitolija Divpadsmitajā apgabalā būs sabraukuši žurnālisti, televīzijas operatori un pat mana kādreizējā pavadone Efija Trinketa. Interesanti, vai EPijai joprojām būs tā pati rozā parūka vai arī viņa par godu Uzvaras turnejai būs izgreznojusies kādā citā nedabiskā krāsā. Mani vēl gaidīs apkalpotāji, kas garajā braucienā ar vilcienu gādās par katru manu vajadzību. Komanda, kas mani izdaiļos publiskajiem uznācieniem. Mans stilists un draugs Sinna, kas radīja brīnišķīgos tērpus, kuru dēļ Bada Spēļu skatītāji mani vispār pamanīja.

Ja man būtu teikšana, es mēģinātu Bada Spēles aizmirst pavisam. Es nekad par tām nerunātu. Izliktos, ka tas viss bija tikai slikts sapnis. Bet Uzvaras turnejas dēļ tas nav iespējams. Turneja ir stratēģiski ieplānota pa vidu starp ikgadējām Spēlēm, un tādējādi Kapitolijs gādā, lai šausmas vienmēr ir svaigas un jūtamas. Apgabalos ir ne tikai katru gadu piespiedu kārtā jāatceras, ka Kapitolijs valda pār mums ar dzelzs dūri, mums liek to vēl arī svinēt. Un šogad viena no šova zvaigznēm esmu es. Man būs jābrauc no viena apgabala uz nākamo, jāstājas gavilējoša pūļa priekšā, kurš patiesībā mani ienīst, un jālūkojas to ģimeņu sejās, kuru bērnus esmu nogalinājusi…

Saule neatlaidīgi turpina savu gaitu, un es piespiežu sevi piecelties kājās. Visas locītavas protestē, bet kreisā kāja ir tā notirpusi, ka es to sāku just tikai pēc vairāku minūšu gājiena. Esmu sabijusi mežā trīs stundas, bet manas rokas ir tukšas, jo neesmu īsti mēģinājusi kaut ko nomedīt. Manai mātei un mazajai māsai Primai tas vairs nav svarīgi. Viņas var atļauties nopirkt gaļu pilsētas skārni, kaut arī nevienam tā negaršo labāk par svaigu medījumu. Bet mans labākais draugs Geils Hautorns un viņa ģimene ir atkarīgi no šodien nomedītā, un es nedrīkstu viņus pievilt. Sāku mest loku, kura apiešanai man vajadzēs pusotru stundu un kurš ir jāiziet, lai pārbaudītu visas mūsu izliktās cilpas. Agrāk, kad vēl gājām skolā, mums pēcpusdienās pietika laika pārbaudīt sagatavotos slazdus, pamedīt, savākt kādus augus un tikt atpakaļ uz pilsētu, lai guvumu iztirgotu. Bet tagad Geils strādā ogļu raktuvēs, turpretī man nav darāms vispār nekas, tāpēc šo pienākumu esmu uzņēmusies es.

Patlaban Geils jau ir atzīmējies raktuvēs, aiz muguras ir šaušalīgais brauciens liftā zemes dzīlēs, kur viņš ar cirtni skalda rūdu. Es zinu, kā tur lejā ir. Skolā mums katru gadu bija jādodas ekskursijā pa raktuvēm, jo tas piederējās pie apmācības. Kad biju maza, tas likās vienkārši nepatīkami. Raktuvēs ir biedējoši šauri tuneļi, smacīgs gaiss un žņaudzoša tumsa visapkārt. Bet pēc tam, kad mans tēvs un vēl vairāki ogļrači gāja bojā sprādzienā, es gandrīz nespēju iekāpt liftā. Ikgadējā ekskursija man kļuva par dziļu baiļu avotu. Divas reizes, to gaidot, kļuvu tik slima, ka māte paturēja mani mājās, jo domāja, ka esmu saķērusi gripu.

Es domāju par Geilu, kurš pa īstam mundrs jūtas tikai mežā, svaigā gaisā, saules gaismā un pie tīra, tekoša ūdens. Nezinu, kā viņš tur var izturēt. Nē, vispār… es zinu gan. Viņš iztur tāpēc, ka tā var paēdināt savu māti, divus jaunākos brāļus un māsu. Un man ir kaudzēm naudas, vairāk nekā pietiekami, lai pabarotu mūsu abu ģimenes, bet viņš nepieņem ne grasi. Viņam pat nākas grūti ļaut man gādāt gaļu, kaut arī pats noteikti parūpētos par manu māti un Primu, ja es būtu nogalināta Spēlēs. Es gan saku, ka patiesībā viņš man izdara pakalpojumu, ka sajuktu prātā, ja visu dienu tikai laiskotos. Bet es, vienalga, nekad nenesu medījumu tad, kad viņš ir mājās. Tas ir viegli, jo viņš strādā divpadsmit stundas dienā.

Tagad mēs ar Geilu tā pa īstam redzamies tikai svētdienās, tad satiekamies mežā un kopā medījam. Svētdiena joprojām ir labākā diena visā nedēļā, bet nav tāpat kā agrāk, kad mēs varējām stāstīt viens otram visu. Spēles pat to ir sagandējušas. Visu laiku ir cerība, ka pēc kāda laika starp mums abiem atkal būs tāda nepiespiestība kā senāk, bet dziļi sirdī es zinu, ka tas ir veltīgi. Atpakaļceļa vairs nav.

Cilpās es atrodu brangu ķērienu — astoņus zaķus, divas vāveres un bebru, kas ir iepeldējis kaut kādā Geila izdomātā stiepļu uzpariktē. Ar cilpām Geils dara īstus brīnumus: viņš savij tās ap noliektām koku atvasēm tā, lai medījumu nevarētu aizsniegt plēsēji, iestiprina bluķus uz smalkiem zariņiem, prot nopīt grozus, no kuriem neviena zivs nevar izsprukt. Es eju uz priekšu un, uzmanīgi uzstādīdama atpakaļ katru slazdu, domāju, ka nekad nespēšu iegūt viņa līdzsvara sajūtu un instinktīvo nojautu par to, kurā vietā medījums šķērsos taku. Viņam tā nav tikai pieredze. Tas ir dabas dots talants. Tieši tāpat es varu izšaut uz dzīvnieku gandrīz pilnīgā tumsā un nogalināt to ar vienu vienīgu bultu.

Kad es nokļūstu atpakaļ pie žoga, kas iekļauj Divpadsmito apgabalu, saule jau ir krietnā gabalā. Kā vienmēr, brīdi ieklausos, bet nodevīgā zumēšana, kāda rodas, elektriskajai strāvai plūstot pa stieplēm, nav saklausāma. To var dzirdēt ļoti reti, kaut arī teorētiski žogam visu laiku vajadzētu būt zem sprieguma. Es izlokos pa caurumu žoga apakšmalā un izlienu Pļavā, kas ir tikai akmens sviediena attālumā no mājām — manām vecajām mājām. Mēs drīkstējām tās paturēt, jo tas ir manai mātei un māsai oficiāli noteiktais miteklis. Ja es uz līdzenas vietas nomirtu, viņām būtu tur jāatgriežas. Bet pašlaik abas laimīgi dzīvo jaunajā mājā Uzvarētāju ciematā un es esmu vienīgā, kas izmanto zemo, šauro būdiņu, kurā uzaugu. Tās ir manas īstās mājas.

Es ieeju tur, lai pārģērbtos. Nomainu tēva veco ādas jaku pret smalku vilnas mēteli, kas man plecos vienmēr liekas par šauru. Atstāju tepat savus mīkstos, novalkātos mednieces zābakus un apauju kaut kādas fabrikā ražotas kurpes, kas, pēc mātes domām, ir piemērotākas meitenei ar manu stāvokli sabiedrībā. Loku un bultas esmu jau noglabājusi mežā kādā izdobtā baļķī. Kaut arī laika nav daudz, atļaujos dažas minūtes pasēdēt virtuvē. Bez uguns pavardā un galdauta uz galda tā izskatās pavisam pamesta. Ir žēl savas vecās dzīves šajā būdiņā. Mums gāja ļoti grūti, bet es zināju, kur ir mana vieta un kādi ir mani pienākumi mūsu cieši savītajos likteņos. Es vēlos, kaut varētu atgriezties tajos laikos, jo atskatoties toreizējā dzīve liekas droša salīdzinājumā ar manu tagadējo, kad esmu tik bagāta un tik slavena un mani tik ļoti ienīst Kapitolija varasvīri.

Manu uzmanību novērš ņaudieni pie durvīm. Atveru tās un ieraugu Gundegu, Primas veco, noplukušo runci. Kaķim jaunā māja patīk tikpat maz kā man, un tas vienmēr no turienes aiziet, kad mana māsa ir skolā. Mēs nekad neesam viens otram īpaši patikuši, bet nu mums ir kaut kas kopīgs. Ielaižu runci mājā, iedodu nedaudz bebra tauku un pat mazliet pakasu šim starp ausīm.

— Tu esi drausmonis, tu taču pats to zini, vai ne? — es viņam jautāju. Gundegs ar purniņu baksta manu plaukstu, prasot vēl vairāk glāstu, bet mums ir jāiet. — Nāc nu.

— Es paceļu kaķi vienā rokā, maisu ar medījumu — otrā un iznesu ārā. Dzīvnieks izraujas un nozūd zem kāda krūma.

Kurpes, krakšķinādamas ogļu atlūzas, kas klāj ielu, berž kāju pirkstus. Iedama pa šaurām šķērsieliņām un pāri pagalmiem, es jau pēc dažām minūtēm esmu pie Geila mājas. Viņa māte Heizella ierauga mani pa logu, aiz kura līkņā pie virtuves izlietnes. Viņa noslauka rokas priekšautā un nozūd, lai atvērtu durvis.

Man Heizella patīk. Es viņu cienu. 7ajā sprādzienā, kurā gāja bojā mans tēvs, dzīvību zaudēja arī viņas vīrs, un Heizella palika viena ar trim puikām un vēl mazuli, kam vajadzēja piedzimt kuru katru dienu. Nepagāja ne nedēļa pēc dzemdībām, kad viņa jau sāka staigāt apkārt, meklēdama darbu. Uz raktuvēm viņa doties nevarēja, jo bija jāpieskata zīdainis, bet viņai izdevās dabūt veļu mazgāšanai no dažiem pilsētas tirgoņiem. Četrpadsmit gadu vecumā par ģimenes galveno apgādnieku kļuva Geils, vecākais no Heizellas bērniem. Viņš jau bija pierakstījies uz tezerām, un tas viņiem ļāva saņemt skopu graudu un eļļas devu apmaiņā pret papildu reizēm, kurās viņa vārds tika rakstīts uz pārstāvju lozēm. Turklāt viņš jau tolaik prasmīgi lika cilpas. Bet ar to nebūtu pieticis piecu cilvēku ģimenes uzturēšanai, ja vien Heizella nedarbotos ar savu mazgājamo dēli, noberžot pirkstus līdz kaulam. Ziemā viņas roku āda bija tik sarkana un saplaisājusi, ka pie niecīgākā kairinājuma sāka asiņot. Tā būtu arī tagad, ja mana māte nebūtu sabrūvējusi viņai kaut kādu ziedi. Bet Heizella un Geils ir apņēmušies, ka abiem pārējiem puikām — divpadsmitgadīgajam Rorijam un desmitgadīgajam Vikam — un viņu mazajai četrgadīgajai māsiņai Pouzijai nekad nebūs jāpiesakās uz tezerām.

Heizella pasmaida, ieraudzījusi medījumu. Viņa paņem bebru aiz astes un pacilā, novērtējot svaru. — Tur iznāks labs sautējums. — Atšķirībā no Geila viņai mūsu vienošanās par medībām neliek justies neērti.

— Un laba kažokāda, — atsaucos. Te, pie Heizellas, es jūtos mierīgi. Mēs izvērtējam guvumu tieši tāpat kā vienmēr. Viņa man ielej krūzīti zāļu tējas, un es pateicīgi sakļauju nosalušos pirkstus ap karsto trauku. — Vai zini, es tā iedomājos, ka tad, kad atgriezīšos no turnejas, varētu dažreiz paņemt līdzi Roriju. Pēc skolas. Iemācīt viņam šaut.

Heizella pamāj. — Tas būtu labi. Geils jau gribētu pats, bet viņam brīvas ir tikai svētdienas, un man šķiet, ka rās viņš labprātāk pietaupa tev.

Nespēju apspiest tvīkumu, kas iesitas man vaigos. Gandrīz neviens mani nepazīst tik labi kā Heizella. Neviens nezina par saikni, kas vieno mani un Geilu. Esmu pārliecināta — daudziem likās pašsaprotami, ka mēs kaut kad apprecēsimies, lai gan es par to pat nedomāju. Taču tas bija pirms Spēlēm. Pirms otrs mūsu apgabala pārstāvis, Pīta Melārks, paziņoja, ka ir manī neprātīgi iemīlējies. Mūsu mīlasstāsts kļuva par galveno stratēģiju, ko izmantojām, lai izdzīvotu arēnā. Toties Pītam tā nebija tikai stratēģija. īsti nezinu, ko tas viss nozīmēja man. Zinu, ka Geilam tas sagādāja tikai un vienīgi sāpes. Man krūtīs viss sažņaudzas, iedomājoties, kā Uzvaras turnejā mums ar Pītu atkal būs jāparādās kā mīlētājiem.

Es žigli izdzeru tēju, kaut arī tā ir pārāk karsta, un atgrūžu krēslu no galda. — Man jāiet. Jāsapošas filmēšanai.

Heizella mani apskauj. — Pamielojies!

— Noteikti, — es piekrītu.

Mana nākamā pieturvieta ir Centrs, kur es agrāk vienmēr pārdevu lielāko daļu sava guvuma. Pirms daudziem gadiem tā bija ogļu noliktava, bet tad, kad to vairs nelietoja, tur sāka slēgt nelikumīgus darījumus un beigās izveidojās pastāvīgs melnais tirgus. Ja to uzskata par vietu, kas pievelk kriminālus elementus, tad es tajā laikam iederos. Medības mežos ap Divpadsmito apgabalu ir pretrunā ar vismaz duci likumu, un par tām pienākas nāvessods.

Parastie centra apmeklētāji gan to nekad nepiemin, bet es esmu viņu parādniece. Geils man pastāstīja, ka Taukā Sē — vecā sieva, kura pārdod zupu, — esot sākusi vākt ziedojumus, lai Spēlēs sponsorētu mani un Pītu. Naudu bija paredzēts vākt no Centra cilvēkiem, bet vēl daudzi citi par to padzirdēja un arī piemeta naudu. Nav ne jausmas, cik daudz viņi savāca; katrā ziņā jebkura dāvana arēnā maksāja pasakainu naudu. Zinu tikai to, ka man tas nozīmēja dzīvību.

Joprojām rodas dīvaina sajūta, kad es atveru galvenās durvis un man rokā ir tukša medījumu soma, kurā nav nekā pārdodama, toties pret gurnu jaušas naudas zutņa smagums. Mēģinu iepirkties tik daudzās vietās, cik vien iespējams, iegādādama kafiju, maizītes, olas, dziju un eļļu pie dažādiem tirgotājiem. Pēdējā brīdī vēl nopērku trīs pudeles degvīna no vienroces, ko sauc Uzšķērdēja, — raktuvju negadījumā cietušas sievietes, kas izrādījās gana gudra, lai izdzīvotu.

Degvīns nav domāts manai ģimenei. Tas ir Heimi— čam, kurš Spēlēs bija mans un Pītas treneris. Lielākoties viņš ir īdzīgs, kauslīgs un pielējies. Bet viņš paveica savu pienākumu — un vēl vairāk nekā tikai pienākumu -, jo pirmo reizi Spēlēs tika atļauts uzvarēt diviem pārstāvjiem. Un tāpēc es esmu arī Heimiča parādniece, lai kāds viņš būtu. Uz visiem laikiem. Es pērku degvīnu tāpēc, ka pirms dažām nedēļām viņam izbeidzās alkohols un tajā brīdī to nevarēja nopirkt; viņu sagrāba paģiras, un viņš drebēja un kliedza uz briesmoņiem, ko redzēja tikai viņš pats. Primu viņš pārbaidīja līdz nāvei, un, godīgi sakot, arī man tas viss nelikās īpaši jautri. Kopš tā laika es veidoju degvīna uzkrājumus gadījumam, ja dziras atkal aptrūktos.

Mūsu galvenais Miera sargs Krejs sarauc pieri, ieraudzījis mani ar pudelēm. Viņš ir pavecāks vīrs ar plāniem, sudrabainiem matiem, kas ir sasukāti sāniski virs koši sarkanās sejas. — Tas dzēriens tev ir par stipru, meitēn. — Viņš zina, ko runā. Krejs līdz ar Heimiču dzer vairāk nekā jebkurš cits, ko jebkad esmu satikusi.

— Ai, mana māte to izmanto zālēm, — vienaldzīgi atsaku.

— Nūja, ar tādu var nožmiegt teju katru kaiti, — viņš piekrīt un uzmet galdā monētu, lai dabūtu savu pudeli.

Pie Taukās Sē es atgrūžos ar rokām pret leti un, apsēdusies uz tās, pasūtu porciju zupas — kā rādās, ķirbju un pupu maisījumu. Kamēr ēdu, pienāk Miera sargs, vārdā Dārijs, un arī nopērk bļodu viruma. No likuma kalpiem Dārijs man patīk vislabāk. Viņš nekad necenšas izlikties svarīgs, un parasti ar viņu var labi paķircināties. Dārijam droši vien jau ir pāri par divdesmit, bet viņš neliekas vecāks par mani pašu. Smaids un rudie mati kas spurojas uz visām pusēm, liek viņam izskatīties puiciskam.

— Vai tad tev nav jābūt vilcienā? — viņš man jautā.

— Mani savāks pusdienlaikā, — attraucu.

— Vai tev nevajadzētu izskatīties labāk? — skaļi čukstot, viņš interesējas. Nevaru nepasmaidīt par viņa zobgalību, par spīti manam nomāktajam garastāvoklim. — Varbūt iesien matos lenti vai kaut ko tamlīdzīgu? — Viņš pacilā manu bizi, un es viņu iebukņīju.

— Nesatraucies. Kad šie būs tikuši galā, mani vairs ne pazīt nevarēs.

— Tas labi, — viņš tērgā. — Pārmaiņas pēc izrādi lepnumu par savu apgabalu, Everdīnas jaunkundz. Ko? — Saskatījies ar Tauko Sē, viņš nošūpo galvu tēlotā nosodījumā un aiziet pie saviem draugiem.

— To bļodu tu man atdod! — Taukā Sē sauc puisim pakaļ, bet neizklausās īpaši barga, jo saucienu pavada smiekli. — Vai Geils tevi pavadīs? — viņa apvaicājas.

— Nē, viņa sarakstā nebija, — atbildu. — Bet es viņu satiku svētdien.

— Es biju domājusi, ka viņš jau nu gan būs tajā sarakstā. Viņš tak ir tavs brālēns, — viņa viltīgi noteic.

Tas piederas pie Kapitolija sadomātajiem meliem. Kad mēs ar Pītu iekļuvām starp astoņiem Bada Spēļu finālistiem, uz apgabalu atsūtīja žurnālistus, kuriem bija jāizveido sižeti par mūsu personisko dzīvi. Cilvēkiem jautāja par maniem draugiem, un visi norādīja uz Geilu. Bet, tā kā es arēnā spēlēju mīlnieci, mans labākais draugs nedrīkstēja būt Geils. Viņš bija pārāk izskatīgs, pārāk vīrišķīgs un it nemaz negribēja smaidīt un izlikties jauks kameru priekšā. Bet mēs esam visnotaļ līdzīgi. Mēs abi izskatāmies pēc Vīles bērniem. Mums ir tumši, taisni mati, olīvkrāsas āda un pelēkas acis. Tāpēc kāds ģēnijs izdomāja, ka Geils būs mans brālēns. Es par ro uzzināju tikai tad, kad bijām jau mājās, uz stacijas perona, un māte sacija: — Tavi brālēni un māsīca nespēj vien sagaidīt, kad varēs tevi satikt! — Es pagriezos un ieraudzīju Geilu un Heizellu, un mazos mani gaidām. Ko man citu bija darīt kā vien spēlēt līdzi?

Taukā Sē zina, ka mēs neesam radinieki, bet liekas, ka to ir aizmirsuši pat daži no tiem, kurus pazīstam jau gadiem ilgi.

— Es nevaru vien sagaidīt, kad tas viss būs galā, — nočukstu.

— Zinu, — Taukā Sē piekrīt. — Bet, lai tiktu līdz galam, tev ir tas jāpārdzīvo. Labāk nekavējies.

Ceļā uz Uzvarētāju ciematu sāk mazliet snigt. Ciemats ir apmēram kilometra attālumā no laukuma pilsētas centrā, bet tur izskatās kā pavisam citā pasaulē. Tas ir atsevišķs rajons, kur mājas ir uzbūvētas ap skaistu, ziedošiem krūmiem izdaiļotu skvēru. Ciematā ir divpadsmit māju, un katra no tām ir tik liela, ka tajā ietilptu desmit tādas būdiņas, kādā uzaugu es. Deviņas mājas stāv tukšas jau kopš uzcelšanas. Trīs apdzīvotās pieder Heimičam, Pītam un man.

Mājas, kurās mitinās mana ģimene un Pīta, izstaro dzīvības siltumu. Logos deg gaisma, no skursteņiem ceļas dūmi, un par godu tuvīnajiem Ražas svētkiem durvis grezno labības saišķi košās krāsās. Turpretī no Heimiča nama pretēji dārznieka pūlēm dveš pamestības un no— laistības elpa. Brīdi saņemos pie galvenajām durvīm, zinādama, ka iekšā būs nelāga smaka, un tad atgrūžu tās vaļā.

Es uzreiz nepatikā saraucu degunu. Heimičs neļauj nevienam nākt pie sevis tīrīt, bet pats to dara ļoti slikti. Gadu gaitā sakrājusies alkohola un vēmekļu, vārītu kāpostu un piedegušas gaļas, nemazgātu drēbju un peļu izkārnījumu dvaka ir sajaukusies tādā smakoņā, ka man acīs izsprāgst asaras. Laipoju pār tukšiem iesaiņojuma papīriem, stikla lauskām un kauliem piemētāto grīdu turp, kur zinu, ka atradīšu Heimiču. Viņš sēž pie virtuves galda, izplētis rokas pār koka virsmu, ar seju alkohola peļķē un krāc tā, ka galva plīst vai pušu.

Piebikstu viņa plecam. — Celies! — es uzsaucu, jo esmu iemācījusies, ka viņu nav iespējams pamodināt kaut kā pieklājīgi. Krākšana uz mirkli jautājoši pierimst, bet atkal atsākas. Pagrūžu viņu stiprāk. — Celies, Heimič! Ir turnejas diena! — Ar pūlēm atveru logu un dziļi ieelpoju āra svaigo gaisu. Es ar kājām paspārdu drazu uz grīdas un, atradusi alvas kafijas kannu, izlietnē piepildu to. Pavards vēl nav pilnībā izdzisis, un man izdodas no dažām kvēlošām oglēm izšķilt liesmu. Ieberu kannā tik daudz kafijas biezumu, lai būtu droša, ka sanāks labs, stiprs dzēriens, un uzlieku kannu vārīties.

Heimičs joprojām nemana neko no apkārt notiekošā. Tā kā nekas cits nelīdz, es ietecinu mazgājamā bļodā ledusaukstu ūdeni, izgāžu to šim uz galvas un palecu nost. No gulētāja rīkles izlaužas dobja, zvērīga skaņa. Viņš pietraušas kājās, aizsper krēslu metru no galda un atvēzējas ar nazi. Biju piemirsusi, ka guļot viņš to vienmēr tur rokā. Būtu vajadzējis nazi izķeksēt no šamā pirkstiem, bet man galva bija pilna citu rūpju. Viņš lādēdamies īsu brīdi dursta gaisu, bet tad attopas, noslauka seju piedurknē un pagriežas pret logu. Es sēžu uz palodzes — gadījumam, ja vajadzētu glābties.

— Ko tu dari? — viņš izspļauj.

— Tu liki pamodināt stundu pirms operatoru ierašanās.

— Ko? — viņš nesaprot.

— Tā bija tava ideja, — es apgalvoju.

Izskatās, ka viņš atceras. — Kāpēc es esmu galīgi slapjš?

— Es nevarēju tevi pamodināt, — paskaidroju. — Paklau, ja tu gribēji, lai ar tevi auklējas, tad vajadzēja sarunāt Pītu.

— Ko tad sarunāt? — Puiša balss vien liek manām iekšām nepatīkami sagriezties no vainas, skumjām un bailēm. Un ilgām. Atzīstos, ka jūtu arī tās. Tikai citu izjūtu ir pārāk daudz, lai ilgas jelkad ņemtu virsroku.

Skatos uz Pītu, kas pašlaik pieiet pie galda, un saules gaisma no loga atspīd nupat uzkritušajās sniegpārslās viņa gaišajos matos. Pīta ir stiprs un veselīgs, pavisam citāds nekā tas slimais, izvārgušais zēns, ko es pazinu arēnā, un tagad tas, ka viņš pieklibo, ir tik tikko manāms. Viņš uzliek galdā svaigu maizes klaipu un pastiepj plaukstu pret Heimiču.

— Es liku sevi pamodināt, nevis saslimdināt ar plaušu karsoni, — Heimičs burkšk un atdod savu nazi. Viņš norauj netīro kreklu, atklādams tikpat netīru apakškreklu, un noslaukās ar tā sauso dalu.

Pīta pasmaida un noskalo Heimiča nazi ar degvīnu no pudeles, kas atradās uz grīdas. Noslaucījis asmeni krekla stērbelē, puisis sagriež maizi. Pīta mūs visus apgādā ar svaigi ceptiem maizes izstrādājumiem. Es medīju. Pīta cep. Heimičs dzer. Mums katram ir savi paņēmieni, kā aizpildīt brīvos brīžus un novērst prātu no domām par laiku, kad sacentāmies Bada Spēlēs. Tikai pasniedzis Heimičam doniņu, Pīta vispār paskatās uz mani. — Vai gribēsi gabalu?

— Nē, es jau paēdu Centrā, — atsaucos. — Bet paldies. — Mana balss ir tik neskanīga, ka nemaz neizklausās pēc manējās. Tieši tāpat kā ikreiz, sarunājoties ar Pītu — pēc tam kad kameras bija nofilmējušas mūsu laimīgo atgriešanos mājās un mēs atsākām savu īsto dzīvi.

— Nav par ko, — viņš stīvi attrauc.

Heimičs aizmet savu kreklu kaut kur prom vispārējā nekārtībā. — Brr! Jums abiem pirms šova būs krietni jāpatrenējas.

Viņam, protams, ir taisnība. Skatītāji gaidīs mīlas balodīšus, kuri uzvarēja Bada Spēlēs, nevis divus jauniešus, kas tik tikko spēj paskatīties viens otram acīs. Bet es rikai nosaku: — Novannojies, Heimič. — To pateikusi, izlecu pa logu un pāri zālienam dodos uz savu māju.

Sniegs jau sāk krāties kārtām, un aiz manis paliek pēdu nospiedumi. Pie parādes durvīm es apstājos un nodauzu no kurpēm slapjumu, pirms eju iekšā. Māte pūlas dienu un nakti, lai filmēšanas laikā viss būtu nevainojami, tāpēc nav īstais laiks piebradāt viņas spodrās grīdas. Tikko pagūstu ienākt, kad viņa jau ir klāt un sagaida mani atplestām rokām.

— Neuztraucies, es noaušos tepat. — Atstāju kurpes uz paklājiņa.

Māte savādi gaisīgi iesmejas un noņem man no pleca medījumu somu, kas ir pilna ar pirkumiem. — Tas jau ir tikai sniegs. Vai tu jauki pastaigājies?

— Pastaigājos? — Viņa taču zina, ka es pusi nakts pavadīju mežā. Tad ieraugu, ka viņai aiz muguras virtuves durvīs stāv kāds vīrietis. Uzmetusi vienu skatienu pie drēbnieka šūtajam uzvalkam un plastikas ķirurgu noslīpētajiem vaibstiem, noprotu, ka viņš ir no Kapitolija. Kaut kas te nav tā, kā vajag. — Es drīzāk slidoju. Ārā kļūst slidens.

— Tev ir viesis, — māte saka. Viņas seja ir ļoti bāla, un balsī es sadzirdu raizes, ko viņa pūlas apslēpt.

— Es domāju, ka viesi būs tikai pusdienlaikā. — Izliekos nemanām viņas uztraukumu. — Vai Sinna atnāca ātrāk, lai palīdzētu man sagatavoties?

— Nē, Katnis, pie tevis ir atnācis… — māte iesāk.

— Nāciet šurp, Everdīnas jaunkundz, — svešais vīrietis aicina. Viņš pamāj uz gaiteni. Ir dīvaina sajūta, ka mani komandē pašas mājā, bet es neesmu tik dumja, lai izteiktu piezīmes.

Ejot pār plecu uzmundrinoši uzsmaidu mātei. — Droši vien kādas instrukcijas turnejai. — Man visu laiku sūta visādus materiālus par maršrutu un par to, kā viss norisināsies katrā apgabalā. Bet pie bibliotēkas durvīm, ko es līdz šim vēl nekad neesmu redzējusi aizvērtas, jūtu, ka domas sāk trauksmaini šaudīties. Kas ir atnācis? Ko no manis grib? Kāpēc māte ir tā nobālējusi?

— Ej vien iekšā, — mudina kapitolietis, kas sekoja man pa gaiteni.

Pagriežu pulēto misiņa rokturi un ieeju iekšā. Man degunā iecērtas pretišķīgs rožu un asins smaržas sajaukums.

Kāds sīka auguma vīrelis ar baltiem matiem, kurš man šķiet attāli pazīstams, pašlaik lasa grāmatu. Viņš paceļ pirkstu, it kā liekot mazliet uzgaidīt, pagriežas, un mana sirds uz mirkli apstājas.

Es lūkojos tieši prezidenta Snova čūskas redzokļiem līdzīgajās acīs.

2

Pēc manām domām, prezidentam Snovam vienmēr vajadzētu atrasties blakus marmora kolonnām, no kurām karājas milzīgi karogi. Redzēt viņu starp ikdienišķiem priekšmetiem bibliotēkā ir mulsinoši. It kā atverot katlu, ieraudzītu nevis sautējumu, bet odzes atņirgtos indes zobus.

Ko viņš varētu te gribēt? Es domās žigli pārskatu citu Uzvaras turneju atklāšanas ceremonijas. Atceros uzvarējušos pārstāvjus kopā ar viņu padomdevējiem un stīlīstiem. Dažreiz uzstājas pat kādi augsti valdības pārstāvji. Bet prezidentu Snovu es tajās nekad neesmu redzējusi. Viņš piedalās svinībās Kapitolijā. Punkts.

Tas, ka viņš ir šurp mērojis tālo ceļu no savas pilsētas, var nozīmēt tikai vienu: man ir lielas nepatikšanas. Un, ja tā, tad nepatikšanas ir arī manai ģimenei. Es nodrebu, iedomājoties, cik bīstami tuvu mana māte un māsa ir šim vīram, kurš mani ienīst. Viņš vienmēr mani ienīdīs. Jo izrādījos pārāk gudra viņa sadistiskajām Bada Spēlēm un liku Kapitolijam izskatīties muļķīgi — tātad iedragāju vina varu.

Es tikai mēģināju nosargāt savu un Pītas dzīvību. Jebkāda dumpinieciska rīcība bija tīrā sakritība. Bet, ja Kapitolijs nolemj, ka dzīvajos drīkst palikt tikai viens

pārstāvis un kāds uzdrošinās mest viņu lēmumam izaicinājumu, tā jau pati par sevi ir dumpošanās. Es varēju aizstāvēties, tikai izliekoties, sak, kaislīga mīlestība pret Pītu laupījusi man saprašanu. Tāpēc mums abiem atjāva palikt dzīviem. Mūs abus kronēja kā uzvarētājus. Mums atļāva doties mājās un svinēt, un atvadīties no kamerām, un mūs lika mierā. Līdz šim brīdim.

Sajūtos tā, it kā būtu ienākusi neaicināta — varbūt tāpēc, ka māja ir tik jauna, vai varbūt tāpēc, ka esmu tik šokēta, Snovu ieraugot, vai arī tāpēc, ka mēs abi saprotam — viņam pietiek tikai pakustināt pirkstu un es esmu pagalam. It kā šīs būtu viņa mājas un es te neesmu ielūgta. Tāpēc nesaku, ka viņš ir laipni gaidīts un nepiedāvāju apsēsties. Es nesaku neko. Patiesībā izturos tā, it kā viņš tiešām būtu čūska — indīga čūska. Stāvu nekustīgi un lūkojos viņam acīs, apsvērdama, kā lai nozūd u.

— Man šķiet: viss būs daudz vienkāršāk, ja mēs vienosimies, ka nemelosim viens otram, — viņš ierunājas. — Ko tu par to saki?

Man liekas, ka mēle ir sasalusi un es nevarēšu parunāt, tāpēc mani pārsteidz pašas rāmā balss, atbildot: -Jā, man arī šķiet, ka tā mēs ietaupīsim laiku.

Prezidents Snovs pasmaida, un es pirmo reizi ievēroju viņa lūpas. Rūtu domājusi, ka tās ir tādas kā čūskai, tas ir, ka viņam tādu nav. Bet viņam ir — tās ir pārāk pilnīgas, un to āda ir pārāk cieši nostiepta. Man neviļus iešaujas prātā: nez vai tās ir uzlabotas, lai viņš izskatītos pievilcīgāks? Ja tā, tad nauda un laiks ir palaists vējā, jo viņš nepavisam nav pievilcīgs.

— Mani padomdevēji raizējās, ka ar tevi varētu būt grūtības, bet tu taču nedomā radīt problēmas, ko? — viņš jautā.

— Nē, — atbildu.

— Tā jau es viņiem teicu. Es teicu, ka meitene, kas ir gatava iet tik tālu, lai glābtu savu dzīvību, negribēs to uzreiz aizsviest pa roku galam. Un viņai ir jādomā par savu ģimeni. Māti, māsu un visiem… brālēniem un māsīcām. — Viņš īpaši uzsver pēdējos vārdus, un es nojaušu, ka viņš zina — mēs ar Geilu neesam radinieki.

Nu ko, tagad tas ir pateikts. Varbūt tā ir labāk. Man nepatīk miglaini draudi. Daudz labāk ir skaidri zināt, kas notiek.

— Piesēdīsim. — Prezidents Snovs apsēžas pie lielā, pulētā koka galda, kur Prima pilda mājasdarbus un mana māte nodarbojas ar saviem rēķiniem. Viņam nav nekādu tiesību un tomēr ir pilnīgi visas tiesības sēdēt šajā vietā — tāpat kā atrasties mūsu mājā. Es sēžu galda otrā pusē uz viena no kokā grebtajiem krēsliem ar taisnu atzveltni. Krēsls ir paredzēts garākam cilvēkam par mani, tāpēc līdz grīdai sniedzas tikai mani pirkstgali.

— Man ir kāda problēma, Everdīnas jaunkundz, — prezidents Snovs saka. — Problēma, kas parādījās jau tajā brīdī, kad tu arēnā atradi tās indīgās ogas.

Tas bija brīdis, kad es uzminēju: ja Spēļu rīkotājiem būs jāizvēlas, vai noskatīties, kā mēs ar Pītu izdarām pašnāvību — tas nozīmētu, ka uzvarētāja nebūs vispār, — vai arī ļaut uzvarēt mums abiem, viņi izvēlēsies pēdējo.

— Ja galvenajam Spēļu rīkotājam Senekam Krei— nam būtu bijis kaut cik saprāta, viņš jūs uzreiz būtu saspridzinājis pīšļos. Bet viņu nelaimīgā kārtā pārņēma sentiments. Un tagad tu esi te. Vai vari uzminēt, kur ir viņš? — prezidents jautā.

Es pamāju, jo no tā, kā viņš to pasaka, kļūst saprotams, ka Senekam Kreinam ir izpildīts nāvessods. Tagad, kad starp mums ir tikai galds, rožu un asiņu smaka ir stiprāk jūtama. Pie prezidenta Snova žaketes atloka ir piestiprināta roze, kas vismaz norāda, no kurienes varētu nākt puķu smarža, kaut arī tā noteikti ir ģenētiski pastiprināta, jo neviena īsta roze tā neož. Kas attiecas uz asiņu smaku… es tiešām nesaprotu, kur tā rodas.

— Pēc tam nekas cits neatlika kā ļaut tev pabeigt spēlīti līdz galam. Un vispār tev diezgan labi sanāca tēlot samīlējušos skolnieci. Kapitoliešus izdevās pārliecināt. Diemžēl apgabalos gan visi tam nenoticēja, — viņš stāsta.

Manai sejai laikam pārslīd kaut neliela mulsuma ēna, jo prezidents Snovs paskaidro:

— To tu, protams, nezini. Tev nav pieejama informācija par noskaņojumu citos apgabalos. Bet vairākos no tiem cilvēki tavu sīko viltību ar ogām uzskatīja par izaicinājumu, nevis mīlestības apliecinājumu. Un, ja pat meitene no Divpadsmitā apgabala var izaicināt Kapitoliju un viņai par to ne matiņš nenokrīt no galvas, tad kas gan varētu viņus kavēt darīt to pašu? Kāpēc lai neizceltos, piemēram, nemieri?

Tikai pēc mirkļa es saprotu pēdējā teikuma nozīmi. Un tad mani pārņem atskārsme. — Vai kaut kur ir notikuši nemieri? — jautāju, vienlaikus izbijusies un mazliet pacilāta, iedomājoties par tādu iespēju.

— Vēl ne. Bet tādi izcelsies, ja notikumu gaita nemainīsies. Un nemieri jau agrāk ir noveduši līdz revolūcijai. — Prezidents Snovs paberzē pieri virs kreisās uzacs — tieši tajā pašā vietā, kur mēdz koncentrēties arī manas galvassāpes. — Vai tev vispār ir kāda nojausma, ko tas nozīmē? Cik cilvēku ietu bojā? Kādos apstākļos būtu jādzīvo tiem, kas paliktu dzīvi? Lai kādas kuram būtu pretenzijas pret Kapitoliju, tici man: ja mēs ļausim apgabaliem brīvu vaļu kaut vai tikai uz īsu brīdi, sabruks visa sistēma.

Mani pārsteidz, cik tieši un pat atklāti prezidents runā. It kā viņa lielākās rūpes tiešām būtu Panemas pilsoņu labklājība, kaut arī patiesībā tā nemaz nav. Nezinu, kur man rodas drosme izteikt šos vārdus: — Sistēma laikam gan ir ļoti trausla, ja to var sagraut saujiņa ogu.

Prezidents ilgi veras manī. Un tad vienkārši nosaka: — Tā ir trausla, bet ne tādā ziņā, kā esi iedomājusies tu.

Pie durvīm kāds pieklauvē, un galvu spraugā pabāž kapitolietis. — Viņas māte vaicā, vai jūs vēlētos tēju.

— Jā, vēlētos. Es vēlos tēju, — prezidents atsaucas. Durvis paveras platāk, aiz tām stāv māte, un viņai rokās ir paplāte ar porcelāna tējas servīzi, ko viņa pēc apprecēšanās paņēma līdzi uz Vīli.

— Nolieciet to šeit, lūdzu. — Prezidents pastumj savu grāmatu stūrī un ar plaukstu paplikšķina pa galda vidu.

Māte atstāj paplāti norādītajā vietā. Uz tās ir tējkanna un tasītes, krējums, piens un šķīvis ar cepumiem. Tie ir skaisti izrotāti ar ziediem maigos toņos. Tāda glazūra var būt tikai Pītas roku darbs.

— Cik brīnišķīgi! Vai zināt: tas ir jocīgi, bet cilvēki bieži piemirst, ka arī prezidentiem ir kaut kas jāēd, — prezidents Snovs šarmanti nosaka. Māte vismaz drusku atslābst.

— Vai pagādāt jums vēl kaut ko? Es varētu pagatavot šo to pamatīgāku, ja esat izsalcis, — viņa piedāvājas.

— Nē, viss ir vienkārši burvīgi. Paldies jums, — viņš attrauc, skaidri likdams saprast, ka viņa var doties prom. Māte pamāj, uzmet īsu skatienu man un tad iziet. Prezidents Snovs ielej mums abiem tēju un, papildinājis savējo ar krējumu un cukuru, ilgi maisa. Jūtu, ka viņš savu sakāmo ir pateicis un gaida, kad es atbildēšu.

— Mans nodoms nebija izraisīt sacelšanos.

— Es tev ticu. Tam nav nozīmes. Tavs stilists tērpu izvēlē izrādījās īsts gaišreģis. Katnisa Everdīna — meitene ugunī ir radījusi dzirksteli, kura nepieskatīta var pāraugt sātaniskā ugunsgrēkā, kas aprīs visu Paņemu, — viņš skaidro.

— Kāpēc nenogalināt mani tagad uz vietas? — man pasprūk.

— Publiski? — viņš brīnās. — Tas būtu kā eļļa ugunī.

— Nu tad noorganizējiet nelaimes gadījumu, — ierosinu.

— Kurš tam ticētu? — viņš nepiekrīt. — Ja tu skatītos, tu pati tam nenoticētu.

— Nu tad vienkārši pasakiet, kas man jādara. Es to izdarīšu, — es padodos.

— Kaut nu viss būtu tik vienkārši. — Viņš paņem vienu no ziediem rotātajiem cepumiem un to aplūko. — Burvīgi. Vai tos cepa tava māte?

— Pīta. — Pirmo reizi jūtu, ka nespēju paskatīties prezidentam acīs. Pasniedzos pēc tējas, bet nolieku krūzi atpakaļ, jo dzirdu, kā tā drebelīgi nošķind pret apakštasīti. Lai to noslēptu, es paņemu cepumu.

— Pīta. Kā tad klājas tavai lielajai mīlestībai? — viņš apvaicājas.

— Labi, — atsaku.

— Kurā brīdī viņš saprata, cik patiesībā vienaldzīga tu pret viņu esi? — šis jautā tālāk, pamērcēdams cepumu tējā.

— Es neesmu vienaldzīga, — pretojos.

— Bet varbūt ne tik ļoti aizrāvusies ar jauno cilvēku, kā uzskata visa valsts, — viņš neliekas mierā.

— Kas to saka?

— Es, — prezidents atmet. — Un manis te nebūtu, ja es būtu vienīgais, kuru māc šaubas. Kā klājas tavam izskatīgajam brālēnam?

— Es nezinu… es ne… — Man aizspiež rīkli pretīgums — pret visu šo sarunu, pret to, ka ar prezidentu Snovu ir jāapspriež savas jūtas pret diviem man vissvarīgākajiem cilvēkiem.

— Runā, Everdīnas jaunkundz. Ja mēs nenonāksim pie veiksmīga risinājuma, es viņu pavisam viegli varu nogalināt, — viņš saka. — Viņam nenāk par labu tas, ka jūs katru svētdienu kopīgi nozūdat mežā.

Ja jau viņš zina pat to, tad… ko vēl? Un kā viņš to zina? Daudzi varētu viņam pateikt, ka mēs ar Geilu svētdienās medījam. Vai tad mēs katras svētdienas pievakarē neesam redzami, apkrāvušies ar medījumu? Vai tad tā nav jau gadiem ilgi? Īstenībā jautājums ir par to, kas, pēc prezidenta domām, notiek mežā aiz Divpadsmitā apgabala robežām. Tur mūs noteikti nenovēroja. Vai varbūt novēroja? Vai varētu būt, ka mums sekoja? Tas liekas neiespējami. Vismaz tas, ka mums varētu būt sekojis kāds cilvēks. Kameras? Līdz šim man tas nekad nebija ienācis prātā. Mežs vienmēr bija mūsu drošā osta, vieta, kur mūs nevarēja sasniegt Kapitolijs, kur mēs varējām brīvi teikt visu, ko jūtam, un būt tie, kas esam. Vismaz pirms Spēlēm. Ja kapitolieši mūs kopš tā laika novēro, tad ko viņi ir redzējuši? Divus cilvēkus, kas medī, pauž ķecerīgas domas par Kapitoliju — to gan. Bet ne jau divus mīlniekus, kā, šķiet, ir iedomājies prezidents Snovs. Šajā ziņā mēs esam drošībā. Ja vien… ja vien…

Tas notika tikai vienreiz. Tas bija ātri un negaidīti, tomēr notika.

Pēc tam kad mēs ar Pītu atgriezāmies mājās no Spēlēm, bija pagājušas vairākas nedēļas, līdz es varēju palikt ar Geilu divatā. Sākumā bija obligātās svinības. Bankets uzvarētājiem, kurā bija lūgti tikai augstu stāvoši viesi. Brīvdiena visam apgabalam, kad visi varēja ēst par brīvu un izldaidēties, skatoties kapitoliešu mākslinieku priekšnesumus. Pirmā no divpadsmit Sainīšu dienām, kad katram apgabala iedzīvotājam piegādāja pārtikas saini. Tas man patika vislabāk. Redzēt, kā visi izsalkušie Vīles bērneļi skraidelē apkārt, vicinādamies ar ābolu biezeņa burkām, gaļas konservu bundžām un pat saldumiem. Mājās viņus vēl gaidīja lietas, kas bija pārāk lielas, lai tās panestu, — labības maisi un eļļas kannas. Man patika apzināties, ka tādus labumus viņi saņems katru mēnesi vesela gada garumā. Tas bija viens no nedaudzajiem brīžiem, kad es tiešām priecājos, ka esmu uzvarējusi Spēlēs.

Tā nu ar visām ceremonijām un sarīkojumiem, un žurnālistiem, kas dokumentēja katru manu kustību, kā es vadīju pasākumus un pateicos, un skūpstīju Pītu par prieku skatītājiem, man vispār nebija privātās dzīves. Pēc dažām nedēļām viss beidzot norima. Operatori un žurnālisti savāca savas mantas un aizbrauca mājās. Manas un Pītas attiecības kļuva tik vēsas, kādas tās ir vēl joprojām. Mana ģimene iekārtojās mājā Uzvarētāju ciematā. Divpadsmitā apgabala ikdienas dzīve atsāka savu gaitu — strādnieki gāja uz raktuvēm un bērni — uz skolu. Nogaidīju, līdz man likās, ka viss tiešām ir beidzies, un tad kādu svētdienu, nevienam neko neteikusi, es piecēlos vairākas stundas pirms rītausmas un devos prom mežā.

Laiks vēl turējās gana silts, un man nevajadzēja jaku. Paņēmu līdzi pilnu somu ar gardumiem — aukstu vistas gaļu un sieru, un beķerejas maizi, un apelsīnus. Vecajās mājās uzvilku savus medību zābakus. Žogs kā parasti nebija pieslēgts elektrībai, tāpēc bija pavisam vienkārši ielavīties mežā un atrast loku un bultas. Aizgāju uz manu un Geila satikšanās vietu — vietu, kur mēs ēdām brokastis tās izlozes dienas rītā, kad man nācās doties uz Spēlēm.

Gaidīju vismaz divas stundas. Es jau sāku domāt, ka viņš pagājušajās nedēļās ir zaudējis cerības, ka atnākšu. Vai arī ka es viņam esmu kļuvusi vienaldzīga. Varbūt viņš mani pat ienīst. Un, iedomājoties, ka esmu zaudējusi Geilu uz visiem laikiem, zaudējusi savu labāko draugu — vienīgo cilvēku, kam esmu uzticējusi visus savus noslēpumus, man tā sāpēja, ka vairs nespēju sāpes izturēt. Tas bija pēdējais piliens papildu visam notikušajam. Jutu, kā acīs sariešas asaras un rīkle aizžņaudzas tā, kā tas vienmēr notiek, kad esmu bēdīga.

Tad es pacēlu galvu un ieraudzīju, ka Geils stāv trīs metrus tālāk un klusēdams raugās manī. Nedomājot pielēcu kājās un apskāvu viņu, un izdvesu dīvainu skaņu, kas reizē bija smiekli, elsas un raudas. Viņš turēja mani tik cieši, ka neredzēju viņa seju, bet pagāja ilgs laiks, līdz viņš mani atlaida, un arī tad tas bija tikai tāpēc, ka viņam nekas cits neatlika, jo man sākās šausmīgi skaļas žagas un bija jāpadzeras.

Todien mēs darījām visu to pašu, ko parasti. Mēs paēdām brokastis. Mēs medījām, zvejojām un vācām saknes. Aprunājām pilsētniekus. Bet mēs nepieminējām mūs pašus, Geila jauno dzīvi raktuvēs un manu arēnā pavadīto laiku. Tikai visu ko citu. Kad nonācām pie tā cauruma žogā, kas ir vistuvāk Centram, man šķiet — es tiešām jau biju noticējusi, ka viss varētu būt tāpat kā agrāk. Ka mēs turpināsim veco dzīvi.

Atdevu visu medījumu Geilam, lai viņš to iztirgo, jo mājās tagad bija ļoti daudz ēdiena. Es viņam pateicu, ka neiešu uz Centru, kaut arī ļoti ilgojos tur nokļūt, jo mana māte un māsa pat nezināja, ka biju izgājusi medīt, un noteikti nesaprata, kur esmu palikusi. Un tad pēkšņi, tai brīdī, kad es ierosināju, ka varētu uzņemties ikdienas cilpu apgaitu, viņš saņēma plaukstās manu seju un noskūpstīja mani.

Es biju pilnīgi nesagatavota. Varētu domāt, ka pēc daudzajām stundām, ko esmu pavadījusi kopā ar

Geilu — redzējusi viņu runājam un smejamies, un saraucam uzacis —, es par viņa lūpām zinu visu, kas jāzina. Bet nebiju iztēlojusies, cik siltas tās jautlsies pret manējām. Vai to, cik viegli viņa rokas,— kas vija tik smalkus slazdus, varētu saņemt arī mani. Šķiet, es izdvesu kaut kādu rīkles skaņu. Neskaidri atceros, kā piekļāvu viņa krūtīm cieši dūrēs sakļautos pirkstus. Viņš palaida mani vaļā un sacīja: — Man bija tas jāizdara. Vismaz vienu reizi. — To pateicis, viņš bija prom.

Kaut arī saule jau rietēja un mana ģimene noteikti raizējās, apsēdos zem koka pie žoga. Mēģināju izdomāt, ko es jūtu pēc skūpsta, vai man tas patika vai ne, bet atcerējos tikai to, kā Geila lūpas piespiedās manējām un kā viņa āda vēl viegli smaržoja pēc apelsīniem. Nebija nekādas jēgas salīdzināt šo skūpstu ar tiem daudzajiem, ko biju mijusi ar Pītu. Vēl nebiju izšķīrusies, vai tie vispār skaitījās skūpsti. Pēc ilga laika es beidzot pārrados mājās.

Tonedēļ pieskatīju slazdus un atdevu gaļu Heizel— lai. Bet Geilu es nesatiku līdz svētdienai. Biju sacerējusi veselu runu par to, kā negribu sev puisi un kā plānoju nekad dzīvē neprecēties, bet beigās man to nemaz nevajadzēja. Geils izlikās, it kā nekāda skūpsta vispār nebūtu bijis. Varbūt viņš gaidīja, ka es kaut ko teikšu. Vai arī ka noskūpstīšu viņu. Taču es arī tikai izlikos, ka nekāda skūpsta vispār nav bijis. Bet tas bija. Geils bija sagrāvis kādu neredzamu barjeru mūsu starpā un līdz ar to arī jebkādas cerības, ka varētu turpināties mūsu senā, vienkāršā draudzība. Lai kā izliktos, es vairs nespēju skatīties uz viņa lūpām tāpat kā agrāk.

Tas viss pazib domās bridi, kad prezidenta Snova acis ieurbjas manējās, draudot nogalināt Geilu. Cik muļķīgi no manas puses bija iedomāties, ka Kapitolijs mani tāpat vien ignorēs, kad būšu atgriezusies mājās! Labi, es neko nezināju par iespējamo dumpi. Bet zināju, ka viņi uz mani dusmojas. Un ko es darīju tā vietā, lai ievērotu ārkārtīgu piesardzību, kāda pieklātos šajā situācijā? No prezidenta viedokļa, es neievēroju Pītu un visa apgabala priekšā nekautri atklāju, ka man labāk patīk Geils. Un tādējādi nepārprotami izrādu, ka tik tiešām ņirgājos par Kapitoliju. Tagad manas vieglprātības dēļ ir apdraudēts arī Geils un viņa ģimene, un mana ģimene, un Pīta.

— Lūdzu, nenodariet pāri Geilam, — čukstu. — Viņš ir tikai mans draugs. Viņš jau daudzus gadus ir mans draugs. Nekā vairāk mūsu starpā nav. Turklāt tagad visi domā, ka mēs esam brālēns un māsīca.

— Mani interesē tikai tas, kā tas ietekmē attiecību attīstību ar Pītu, tādējādi ietekmējot noskaņojumu apgabalos, — prezidents Snovs atsaka.

— Turnejā viss būs pa vecam. Es būšu viņā tikpat iemīlējusies kā iepriekš, — apsolu.

— Tāpat kā tagad, — viņš izlabo.

— Tāpat kā tagad, — es piekrītu.

— Bet, lai novērstu sacelšanos, tev būs jāizliekas vēl labāk, — prezidents turpina. — Sī turneja būs tava vienīgā iespēja izdarīt pavērsienu.

— Zinu. Es to darīšu. Es pārliecināšu visus apgabalus, ka nevis izaicināju Kapitoliju, bet esmu neprātīgi iemīlējusies.

Prezidents Snovs pieceļas un nosusina uzblīdušās lūpas salvetē. — Mērķē vēl augstāk, ja nu ar to nepietiktu.

— Ko jūs ar to gribat teikt? Kā es varu mērķēt vēl augstāk? — es nesaprotu.

— Pārliecini mani, — viņš paskaidro. Nometis salveti, prezidents Snovs atkal paņem savu grāmatu. Neskatos, vai viņš aiziet, tāpēc satrūkstos, kad čuksts atskan pie pašas auss. — Starp citu, es zinu par to skūpstu. — Durvis ar klikški aizveras.

3

Tā asins smaka… tā nāca no viņa elpas.

Ko viņš dara? es domāju. Vai viņš dzer asinis? Iztēlojos prezidentu malkojam asinis no tējas tasītes. Pamērcējam cepumu un izvelkam to — pilošu un sarkanu.

Aiz loga tik klusi un maigi kā murrājošs kaķis ierūcas mašīna, un tad rūkoņa pagaist tālumā. Mašīna aizslīd tikpat nemanāmi kā atbraukusi.

Istaba manās acīs griežas lēnos, greizos lokos, un es iedomājos, ka varbūt paģībšu. Paliecos uz priekšu un ar vienu roku pieķēros galdam. Otrā joprojām ir Pītas skaistais cepums. Šķiet, ka uz tā bija tīģerlilija, bet nu cepums manā rokā ir sabirzis drupačās. Es pati pat nepamanīju, pa kuru laiku to saspiedu, bet acīmredzot jau vajadzēja pie kaut kā pieturēties, kad mana pasaule apmeta kūleni.

Prezidenta Snova apmeklējums. Gaidāmā apgabalu sacelšanās. Tiešs nāves drauds Geilam un, iespējams, vēl citiem. Visi, ko es mīlu, ir nolemti. Un kas zina, kam vēl nāksies samaksāt par manu rīcību? Ja vien neizdosies turnejas laikā visu pavērst otrādi. Novērst neapmierinātību un nomierināt prezidentu. Un kā? Pierādot valstij, ka es mīlu Pītu Melārku. Tā, lai nepaliktu ne šaubu ēnas.

Es to nevaru. Man nav tik labu aktrises dotību. No mums abiem labākais un patīkamākais ir Pīta. Viņš spēj cilvēkiem likt noticēt jebkam. Es esmu tā, kura aizveras, nolien malā un ļauj viņam runāt,— cik nu tas ir iespējams. Taču Pītam viņa pieķeršanās nav jāpierāda. Man ir jāpierāda savējā.

Izdzirdu gaitenī mātes vieglos, žiglos soļus. Viņa nedrīkst uzzināt, izlemju. Neko. Es izstiepju rokas pār paplāti, veikli noslauku no plaukstām cepumu drupačas un drebelīgi iedzeru malku tējas.

— Vai viss kārtībā, Katnis? — māte apvaicājas.

— Viss ir labi. Televīzijā to gan nekad nerāda, bet prezidents vienmēr pirms turnejas ierodas pie uzvarētājiem, lai novēlētu veiksmi, — moži atsaucos.

Mātes sejai pārslīd skaidri redzams atvieglojums. — Ā, man likās, ka ir kādas nepatikšanas.

— Nē, kur nu! Nepatikšanas sāksies tad, kad sagatavošanas komanda ieraudzīs, ka esmu ļāvusi ataugt uzacīm. — Māte iesmejas, un es iedomājos par to, ka man no tā laika, kad vienpadsmit gadu vecumā uzņēmos rūpes par ģimeni, vairs nav citas iespējas, kā to turpināt. Man vienmēr māte būs jāsargā.

— Varbūt ielaist vannā ūdeni? — viņa jautā.

— Lieliski. — Es redzu, kā viņu iepriecina mana atbilde.

Kopš esmu atpakaļ mājās, ļoti cenšos uzlabot savas attiecības ar māti. Tā vietā, lai noraidītu jebkādus mēģinājumus palīdzēt, kā es gadiem ilgi biju darījusi, jo dusmojos, tagad lūdzu viņu paveikt dažādus uzdevumus. Es ļauju viņai rīkoties ar visu iegūto naudu. Es nevis tikai paciešu viņas apskāvienus, bet apskauju viņu arī pati. Arēnā pavadītajā laikā sapratu, ka ir jābeidz māti sodīt par to, kas nebija viņas vaina, īpaši par plosošo depresiju, kādā viņa ieslīga pēc tēva nāves. Jo dažreiz cilvēkiem kaut kas atgadās un viņi nav gatavi stāties tam pretī.

Kā, piemēram, es. Šobrīd.

Turklāt tad, kad pārrados atpakaļ apgabalā, māte izdarīja kaut ko brīnišķīgu. Pēc tam kad ģimenes un draugi bija mūs ar Pītu sveikuši stacijā, žurnālistiem ļāva uzdot dažus jautājumus. Kāds pajautāja mātei, ko viņa domā par manu draugu, un viņa atbildēja: kaut arī Pīta esot īsts paraugs visiem jaunajiem vīriešiem, es vēl esot par jaunu, lai man vispār būtu draugs. Vārdiem sekoja zīmīgs skatiens uz Pītas pusi. Atskanēja smiekli, un izskanēja komentāri, kā, piemēram, "vienam te būs nepatikšanas", un Pīta atlaida manu roku un pakāpās nostāk. Ilgi tas neturpinājās — spiediens rīkoties pretēji bija pārāk liels -, bet tas bija iegansts būt atturīgākiem, nekā mēs bijām Kapitolijā. Un varbūt tas palīdzēs izskaidrot to, cik reti esmu bijusi ar Pītu pēc tam, kad operatori bija prom.

Uzeju augšstāvā uz vannasistabu, kur mani jau gaida kūpoša baļļa. Māte ir ielikusi tajā nelielu maisiņu ar kaltētiem ziediem, kuru smarža vijas gaisā. Neviena no mums nav pieradusi pie tādas greznības — pietiek tikai atgriezt krānu un var neierobežotā daudzumā dabūt karstu ūdeni. Mūsu mājās Vīlē bija tikai aukstais ūdens, un, ejot vannā, daļu tā vajadzēja uzvārīt uz plīts. Izģērbjos un iegremdējos zīdaini glaudenajā ūdenī — māte tam ir pielējusi arī kaut kādu eļļu. Mēģinu atgūties.

Vispirms ir jāizdomā, kam visu izstāstīt un vai vispār to maz vajag. Mātei un Primai, protams, ne. Viņas tikai kļūtu galīgi slimas no raizēm. Ceilam arī ne. Pat tad, ja es varētu ar viņu aprunāties. Ko tad viņš darītu ar tādām ziņām? Ja viņš būtu viens pats, es varētu mēģināt Geilu pārliecināt bēgt. Bet viņš nav viens, un viņš nemūžam nepamestu savu ģimeni. Un arī mani ne. Kad atgriezīšos mājās, man būs viņam kaut kas jāpasaka, lai paskaidrotu, kāpēc mūsu svētdienas pieder pagātnei, bet šobrīd es nespēju par to domāt. Tikai par to, ko darīt turpmāk. Turklāt Geils jau tāpat ir tik dusmīgs un sašutis par Kapitolija izdarībām, ka dažreiz man liekas — viņš pats sarīkos dumpi. Pamudinājums ir pēdējais, kas viņam ir vajadzīgs. Nē, es nedrīkstu neko teikt tiem, kas paliks Divpadsmitajā apgabalā.

Ir vēl trīs cilvēki, kam varētu uzticēties. Vispirms jau mans stilists Sinna. Bet man ir nojauta, ka Sinna jau tā nav pilnīgā drošībā, un es negribu viņam sagādāt vēl lielākas nepatikšanas, esot tuvākās attiecībās. Vēl ir Pīta, kurš būs mans partneris šajā krāpšanā, bet kā lai uzsāku sarunu? Cau, Pīta, vai atceries: es teicu, ka vispār tikai izliekos tevī iemīlējusies? Nūjā, tagad tev vajadzētu to visu aizmirst un tēlot, ka esi manī samīlējies vēl vairāk, jo pretējā gadījumā prezidents nogalinās Geilu. Es to nevaru. Turklāt Pīta tēlos labi neatkarīgi no tā, vai viņš zinās, kas ir likts uz spēles, vai arī ne. Tātad atliek Heimičs. Piedzērušais, īdzīgais, kauslīgais Heimičs, kuram es tikko uzgāzu bļodu ledusauksta ūdens. Kad viņš bija mans padomdevējs, viņa pienākums bija rūpēties par to, lai palieku dzīva. Jācer, ka viņš vēl gribēs darīt to pašu.

Atslīgstu ūdenī un ļauju tam izdzēst apkārtējās skaņas. Vēlos, kaut baļļa izplestos, lai es varētu peldēt kā mežā kādreiz kopā ar tēvu karstās vasaras svētdienās. Tās bija īpašas dienas. Mēs devāmies mežā agri no rīta un gājām tālāk nekā parasti, līdz nonācām pie neliela ezera, ko bijām atraduši medījot. Es pat neatceros, kā sāku peldēt, jo biju vēl pavisam maziņa, kad tēvs man to iemācīja. Atceros tikai, kā niru, metu kūleņus un plunčājos. Kā starp kāju pirkstiem žļurkstēja ezera dubļainā gultne. Kā smaržoja puķes un zāles. Kā es šūpojos ūdenī uz muguras tāpat kā tagad un lūkojos zilajās debesīs un kā ūdens apslāpēja meža trokšņus. Tēvs ar maisu ķēra ūdensputnus, kas ligzdoja pie krasta, es meklēju olas garajā zālē, un mēs abi seklākajās vietās rakām katnisu — to augu saknes, kuru vārdā viņš nosauca mani. Vakarā, kad atgriezāmies mājās, māte izlikās, ka mani nepazīst, jo es biju pavisam tīra. Tad viņa pagatavoja brīnišķīgas vakariņas — ceptu pīli un katnisas sakņu sacepumu ar mērci.

Ne reizi neesmu aizvedusi Geilu uz to ezeru. Es to būtu varējusi. Lai tur tiktu, vajag daudz laika, taču ūdensputnus ir tik viegli noķert, ka tā var atgūt zaudēto medībās. Bet ezers ir kaut kas tāds, ar ko es nekad neesmu īsti gribējusi dalīties, tā vieta pieder tikai man un manam tēvam. Pēc Spēlēm pāris reižu esmu tur aizgājusi, jo man pa dienu ir maz darāmā. Peldēties joprojām ir jauki, bet parasti šie pārgājieni mani tikai nomāc. Pēdējo piecu gadu laikā ezers nav mainījies gandrīz nemaz, bet mani pašu vairs nevar ne pazīt.

Pat ballā zem ūdens es sadzirdu kņadu. Kaut kur taurē mašīna, kāds izkliedz sveicienu, aizcērtas durvis.

Tas var nozīmēt tikai to, ka ir ieradusies mana svīta. Man pietiek laika, tikai lai noslaucītos un uzvilktu halātu, kad sagatavošanas komanda jau iespurdz vannas— istabā. Par kaut kādu kautrēšanos nevar būt ne runas.

Attiecībā uz manu ķermeni šiem trim cilvēkiem nav nekādu noslēpumu.

— Katnis, tavas uzacis! — Vīnija uzreiz iebrēcas, un, par spīti drūmajam noskaņojumam, man nākas apspiest smieklus. Sievietes gaiši zaļganzilie mati ir ieveidoti tā, ka spurojas uz visām pusēm kā adatas, un zeltainie tetovējumi, kas kādreiz rotājās tikai virs uzacīm, ir apvi— jušies apkārt acīm un vēl pastiprina iespaidu, ka esmu viņu pilnīgi satriekusi.

Pienāk Oktāvija un mierinoši papliķē Vīnijai pa muguru; viņas apaļīgais ķermenis pret Vīnijas tievo, stūraino augumu izskatās vēl pilnīgāks nekā agrāk. — Nu, nu. Tās tu salabosi viens un divi. Bet ko lai es daru ar šitiem nagiem? — Viņa stingri sagrābj manu plaukstu savās zirņu zaļajās rokās. Nē, tagad viņas āda vairs nav gluži tādā krāsā kā zirņi. Drīzāk tā ir gaišā skuju zaļā tonī. Toņa maiņa neapšaubāmi ir mēģinājums turēties līdzi Kapitolija kaprīzajām modes tendencēm. — Nē, nu tiešām, Katnis, tu būtu varējusi man atstāt kaut ko, ar ko strādāt! — viņa gaužas.

Tas ir tiesa. Pāris pēdējos mēnešos es esmu nograuzusi nagus līdz ādai. Varētu jau mēģināt no tā atradināties, bet nespēju sameklēt gana labu iemeslu, lai to darītu.

— Piedod, — nomurminu. Neesmu īpaši piedomājusi pie tā, kādu iespaidu nagi atstās uz manu sagatavošanas komandu.

Flāvijs pacilā dažas šķipsnas manu slapjo, sapinkājušos matu. Viņš nosodoši papurina galvu, un viņa oranžās sprogas palecas. — Vai kāds ir tiem pieskāries pēc mūsu pēdējās satikšanās? — viņš stingri noprasa. — Atceries, ka mēs īpaši lūdzām tevi neaiztikt matus.

— Jā! — atzīstos, juzdamās pateicīga, ka varu kaut kā parādīt: nu nav tā, ka es pilnīgi nebūtu likusies par viņiem ne zinis. — Tas ir, nē, neviens nav tos apgriezis. Es atcerējos. — Nē, neatcerējos vis. Drīzāk vienkārši par tiem aizmirsu. Kopš atgriezos mājās, visu laiku tikai pinu matus parastajā bizē.

Izskatās, ka tas viņus nomierina, un šie visi mani noskūpsta, apsēdina uz krēsla manā guļamistabā un, kā parasti, sāk bez pārtraukuma pļāpāt, pat nepapūlēdamies noskaidrot, vai es klausos. Kamēr Vīnija atjauno manas uzacis, Oktāvija pieliek mākslīgos nagus un Flāvijs ziež matos kaut kādu ķēpu, es dabūju dzirdēt visu par Kapitoliju. Cik aizraujošas bijušas Spēles, cik garlaicīgi esot pēc tam, kad tās ir beigušās, kā visi nevarot vien sagaidīt, kad mēs ar Pītu Uzvaras turnejas beigās atkal ieradīsimies pilsētā. Un tad jau pavisam drīz kapitolieši sākšot gatavoties Ceturkšņa Spaidiem.

— Vai nav satraucoši?

— Vai tev nešķiet, ka tev ir šausmīgi paveicies?

— Jau pašā pirmajā uzvarētājas gadā tu varēsi būt padomdevēja Ceturkšņa Spaidos!

Viņi uzbudinājumā runā visi reizē.

— O jā, — atturīgi nosaku. Neko jēdzīgāku nevaru pateikt. Jau parastā gadā būt par pārstāvju padomdevēju ir visīstākais murgs. Es vairs nevaru paiet garām skolai, neiedomājoties par to, kurš no bērniem man būs jāapmāca. Bet šogad ir vēl ļaunāk — šogad notiks Septiņdesmit piektās Bada Spēles, un tas nozīmē, ka ir Ceturkšņa Spaidu gads. Ceturkšņa Spaidi notiek ik pēc divdesmit pieciem gadiem, tad par godu apgabalu sakāves jubilejai notiek grandiozas svinības, un, lai būtu jautrāk, pārstāvjiem būs paredzēts kāds nelaimīgs pavērsiens. Es, protams, vēl nekad neesmu to piedzīvojusi. Toties atceros, ka skolā dzirdēju: otrajos Ceturkšņa Spaidos Kapitolijs esot pieprasījis, lai arēnā būtu divreiz vairāk pārstāvju. Skolotāji neiedziļinājās detaļās, un tas bija pārsteidzoši, jo tajā gadā uzvarētāja laurus ieguva Heimičs Ebernatijs no mūsu pašu Divpadsmitā apgabala.

— Heimičam jāgatavojas tam, ka viņam pievērsīs lielu uzmanību! — Oktāvija spiedz.

Heimičs man nekad nav stāstījis par savu personīgo pieredzi arēnā. Es nekad arī nejautāju. Un, ja kādreiz esmu redzējusi viņa Spēles televīzijas atkārtojumos, tad laikam toreiz biju pārāk jauna, lai atcerētos. Bet šogad Kapitolijs neļaus viņam to aizmirst. Savā ziņā ir labi, ka Spaidu laikā padomdevēji būsim mēs abi ar Pītu, jo ir skaidrs, ka Heimičs būs galīgi pilnā.

Beiguši runāt par Ceturkšņa Spaidiem, mani palīgi sāk tērgāt par visvisādiem sīkumiem no savas neizprotami muļķīgās dzīves. Ko esot teicis kāds par kādu citu, par kuru es nekad neesmu dzirdējusi, un kādas kurpes šie tikko esot iepirkuši, un Oktāvija vēl plāj garu stāstu par to, kāda kļūda bija likt visiem viņas dzimšanas dienas svinībās izrotāties ar spalvām.

Jau drīz vien āda ap manām uzacīm sūrst, mati ir gludi un zīdaini un nagi ir sagatavoti lakošanai. Rādās, ka trijotnei ir dots rīkojums apkopt tikai manas rokas un seju, droši vien tāpēc, ka aukstuma dēļ viss pārējais būs apsegts. Kad šie ķeras pie sejas un nagu izkrāsoša— nas, Flāvijs par katru cenu grib izmantot pašam raksturīgo violeti sarkano lūpukrāsu, bet beigās samierinās ar rozā. No Sinnas sagatavotās krāsu paletes redzu, ka mēs liksim uzsvaru uz meitenīgo, nevis seksīgo. Tas labi. ja es mēģināšu izturēties provokatīvi, nemūžam nevienu ne par ko nepārliecināšu. To Heimičs pateica pavisam nepārprotami jau tad, kad trenēja mani intervijai pirms Spēlēm.

Mazliet sakautrējusies ienāk māte un saka: Sinna esot viņai lūdzis parādīt sagatavošanas komandai, kā viņa ieveidojusi manus matus izlozes dienā. Šie dedzīgi piekrīt un pilnīgi kā apburti noraugās, kad viņa sāk veidot smalko pinumu. Spoguli es redzu, kā trijotne seko katrai mātes kustībai un ar kādu dedzību viņi paši izmēģina roku. Visi trīs ir ļoti izpalīdzīgi, cieņpilni un mīļi pret manu māti, un es jūtos nelāgi par to, ka visu laiku uzskatu sevi par pārāku. Kas zina, kāda es pati būtu un par ko runātu, ja būtu uzaugusi Kapitolijā? Varbūt arī manas lielākās bēdas būtu tās, ka esmu dzimšanas dienai pasūtījusi kostīmu ar spalvām.

Kad mani mati ir ieveidoti, apakšstāva dzīvojamā istabā atrodu Sinnu un, jau viņu ieraugot vien, sajūtos cerīgāk. Stilists ir tāds pats kā vienmēr — vienkāršas drēbes, īsi, tumši mati un acis, kas mazliet ietonētas ar zeltainu kontūrzīmuli. Mēs apkampjamies, un es gandrīz gribu izstāstīt viņam notikušo ar prezidentu Snovu. Bet — nē, esmu nolēmusi vispirms izstāstīt Heimičam.

Viņš vislabāk zinās, kam lai to uzkrauju. Tomēr ar Sinnu ir tik viegli sarunāties. Pēdējā laikā mēs esam daudz runājuši pa telefonu, kas pienācās kopā ar māju. Vispār tas ir jocīgi, jo gandrīz nevienam citam no mums pazīstamajiem tāda nav. Pītam gan ir, bet viņam es, protams, nezvanu. Heimičs savējo jau pirms vairākiem gadiem norāva no sienas. Manai draudzenei Medžai, mēra meitai, mājās ir telefons, bet, ja gribam parunāties, mēs satiekamies. Sākumā telefonu gandrīz neviens nelietoja. Un tad sāka zvanīt Sinna, lai piestrādātu pie mana talanta.

Katram uzvarētājam ir jābūt kādam talantam. Talants ir kāda aizraušanās, ko uzvarētājs pats sev izvēlas, jo uzvarētājiem nav ne jāiet skolā, ne jāstrādā apgabala rūpniecībā. Talants var būt jebkas, vienalga kas, par ko uzvarētāju var intervēt. Pītam, kā izrādās, tiešām ir kāds talants — gleznošana. Viņš jau daudzus gadus ir veidojis glazūras kūkām un cepumiem ģimenes beķerejā. Bet tagad, kad ir bagāts, viņš var atļauties smērēt īstu krāsu uz audekla.

Man nekādu talantu nav, ja nu vienīgi nelegālas medības, par ko nemūžam nevarētu stāstīt kapitoliešiem. Māte mēģināja modināt manu interesi par kādu no piemērotām nodarbēm, kuru sarakstu viņai atsūtīja Efija Trinketa. Tajā bija pavārmāksla, ziedu kārtošana, flautas spēle. Nekas no tā visa mani neaizrāva, bet Primai gan padevās visas trīs. Visbeidzot iejaucās Sinna un piedāvāja attīstīt manu kaislību uz apģērbu modelēšanu, un to attīstīt tiešām bija nepieciešams, jo iepriekš man tādas nebija vispār. Bet es piekritu, jo tas nozīmēja, ka varēšu runāties ar Sinnu, un viņš apsolīja izdarīt visu nepieciešamo.

Pašlaik viņš izkārto manā dzīvojamā istabā dažādus priekšmetus: drēbes, audumus un bloknotus ar paša zīmētām skicēm. Paņemu vienu bloknotu un aplūkoju kleitu, ko it kā esmu radījusi. — Vai zini, man šķiet — esmu daudzsološa, — es saku.

— Ģērbies, tu nejēga, — viņš uzsauc un iegrūž man rokās kaudzi drēbju.

Kaut arī mani neinteresē apģērbu modelēšana, es jūsmoju par tām drēbēm, ko Sinna šuj man. Piemēram, šīs. Melnas, vaļīga piegriezuma bikses no bieza, silta materiāla. Ērta, balta blūze. Džemperis no zaļas, zilas un pelēkas dzijas kaķēna spalvas mīkstumā. Ādas šņorzābaki, kas pirkstgalos nespiež.

— Vai es savas drēbes esmu modelējusi pati? — pajautāju.

— Nē, tu tikai ceri, ka reiz varēsi veidot savus tērpus un būt tāda pati kā es, tavs modes elks, — Sinna attrauc. Viņš pasniedz man nelielu žūksni kartīšu. — Kad filmēs drēbes, tu nolasīsi sitās. Mēģini radīt iespaidu, ka tev tas ir svarīgi.

Tajā brīdī ierodas Efija Trinketa ar ķirbju oranžu parūku galvā un atgādina visiem: — Mums ir jāseko grafikam! — Viņa noskūpsta mani uz abiem vaigiem, vienlaikus mādama, lai televīzijas operatori nāk iekšā, un liek man nostāties savā vietā. Mēģinu Efijai pakļauties, jo tikai viņas dēļ mēs Kapitolijā vispār kaut kur ieradāmies laikā. Sāku šaudīties apkārt kā tāda uzvelkama lelle, cilāju drēbes un melšu niekus, piemēram: — Vai nav burvīgi? — Skaņu operatori ieraksta, kā es līksmā balsī lasu kartītes, lai vēlāk savienotu bikli ar tekstu, un tad mani izmet no telpas, lai varētu mierīgi nofilmēt manis (Sinnas) radītos tērpus.

Primu par godu šai dienai palaida no skolas agrāk. Tagad māsa stāv virtuvē un viņu intervē vēl viena televīzijas komanda. Savā debeszilajā kleitā, kas izceļ acu krāsu, ar pieskaņoto lenti, kas sakļaujas ap gaišajiem matiem, viņa izskatās ļoti piemīlīga. Prima ir mazliet paliekusies uz priekšu un pastiepusies uz balto zābaciņu pirkstgaliem, it kā taisītos pacelties spārnos, it kā…

Bam! Man ir tāda sajūta, it kā man kāds būtu iebelzis pa krūtīm. Neviens to, protams, nav darījis, bet sāpes ir tik īstas, ka es pasperu soli atpakaļ. Aizmiedzu acis un vairs neredzu Primu — es redzu Rū, divpadsmitgadīgo meiteni no Vienpadsmitā apgabala, kas bija mana sabiedrotā arēnā. Viņa prata kā putns lidot no koka uz koku, pieķeroties vistievākajiem zariem. Rū, kuru es neizglābu. Kurai ļāvu nomirt. Acu priekšā ieraugu, kā viņa gulēja zemē ar šķēpu vēderā…

Ko vēl man neizdosies paglābt no Kapitolija atriebības? Kurš vēl mirs, ja prezidents Snovs nebūs ar mani apmierināts?

Atskāršu, ka Sinna pūlas uzvilkt man mēteli, un paceļu rokas. Es sajūtu, kā mani ieskauj kažokāda — gan iekšpusē, gan ārpusē. Tā ir no kāda dzīvnieka, ko vēl nekad neesmu redzējusi. — Tā ir ermīna, — stilists saka, kad noglaudu balto piedurkni. Adas cimdi. Koši sarkana šalle. Manas ausis apsedz kaut kas pūkains. — Tevis dēļ atkal būs modē ausu sildītāji.

Man riebjas ausu sildītāji, domāju. Ar tiem ir grūtāk dzirdēt, un, kopš man pēc sprādziena arēnā viena auss kļuva kurla, man tie sildītāji nepatīk vēl vairāk. Pēc tam kad uzvarēju, manu ausi Kapitolijā atkal izārstēja, bet es joprojām ik pa laikam to nevilšus pārbaudu.

Māte piesteidzas klāt un atnes kaut ko sakļautā plaukstā. — Veiksmei!

Tā ir piespraude, ko Medža man iedeva, pirms es devos uz Spēlēm. Lidojošs zobgaļsllis zelta apļa vidū. Mēģināju to atdot Rū, bet viņa neņēma. Viņa teica, ka piespraudes dēļ esot izlēmusi man uzticēties. Sinna to piesprauž pie manas šalles mezgla.

Efija Trinketa turpat tuvumā sasit plaukstas. — Uzmanību! Tūlīt mēs filmēsim pirmo skatu ārā — uzvarētāji sasveicināsies pirms brīnišķīgā ceļojuma. Tā, Katnis, platu smaidu, tu taču esi ļoti sajūsmināta, vai ne? — Es nepārspīlēju, teikdama, ka viņa mani izgrūž pa durvīm.

Vienubrīd īsti neko neredzu, jo sniegs ir sācis snigt pa īstam. Tad pamanu Pītu iznākam pa viņa mājas durvīm. Domās dzirdu prezidenta Snova pavēli: "Pārliecini mani!" Un es zinu, ka man tas ir jāizdara.

Manā sejā atplaukst plats smaids, un es eju pie Pītas. Un, it kā vairs nevarētu nociesties ne mirkli ilgāk, metos skriet. Viņš mani saķer un griež riņķī, un tad paslīd — viņš vēl pilnībā nevalda pār savu mākslīgo kāju —, un mēs nokrītam sniegā, un es esmu uz viņa, un mēs pirmo reizi pēc vairākiem mēnešiem skūpstāmies. Visur ir kažokāda un sniegs, un lūpukrāsa, bet es jūtu, ka ar Pītu viss izskatās pa īstam. Un zinu, ka neesmu viena. Kaut arī esmu viņu ļoti sāpinājusi, kameru priekšā Pīta mani nenodos. Viņš nenolems mani nāvei, sniedzot vēsu skūpstu. Viņš mani joprojām sargā. Tieši tāpat kā arēnā. Par to domājot, man nez kāpēc gribas raudāt. Bet es tikai uzrauju puisi kājās, ielieku roku viņa elkoni un priecīgi velku prom.

Pārējā diena paiet kā miglā: mēs dodamies uz staciju, atvadāmies, un vilciens aizbrauc, un Pīta un es, Efija un Heimičs, Sinna un Pītas stiliste Porcija — visa vecā komanda — baudām neticami gardu mielastu, no kura es neko neatceros. Esmu jau ietinusies pidžamā un lielā halātā, sēžu savā greznajā kupejā un gaidu, kad pārējie aizies gulēt. Zinu, ka Heimičs vēl ilgi būs nomodā. Viņam nepatīk gulēt, kad ārā ir tumšs.

Kad vilcienā ir iestājies klusums, uzvelku čības un aizripinu līdz Heimiča durvīm. Tikai pēc vairākiem klauvējieniem viņš atver un sarauc uzacis, it kā būtu pārliecināts, ka esmu atnesusi sliktas vēstis.

— Ko tu gribi? — viņš norūc, un es gandrīz pakritu no alkohola dvakas.

—Man ir ar tevi jāaprunājas, — čukstu.

— Tagad? — viņš prasa. Pamāju. — Cerams, tev ir sakāms kaut kas labs. — Viņš gaida, bet esmu pārliecināta, ka ikviens vārds, ko mēs sakām Kapitolija vilcienā, tiek ierakstīts. — Nu? — viņš uzrej.

Vilciens palēnina gaitu, un vienu mirkli liekas, ka prezidents Snovs mani vēro un viņam nepatīk, jo es gribu visu izstāstīt Heimičam, un viņš tomēr ir nolēmis mani nogalināt. Bet mēs tikai apstājamies uzpildīt degvielu.

— Vilcienā ir tik smacīgi, — izdvešu.

Teikums ir pavisam nevainīgs, bet es redzu, ka Heimičs saprotoši samiedz acis. — Zinu, kas tev ir vajadzīgs. — Viņš paspraucas man garām un metas prom pa gaiteni uz durvīm. Viņš atrauj tās vaļā, un mums pretī uzvirpuļo sniega vērpete. Viņš nozvejas zemē.

Kāda Kapitolija apkalpotāja steidzas palīgā, bet Heimičs lādzīgi pamāj, ka nevajag, un steberē tālāk. — Mēs tikai paelposim svaigu gaisu. Tikai mirklīti.

— Piedodiet. Viņš ir piedzēries, — atvainodamās bilstu. — Es par viņu parūpēšos. — Izlecu ārā un klupdama krizdama brāžos Heimičam pakaļ, pilnīgi saslapinādama čības sniegā, bet viņš mani aizved līdz vilciena galam, lai mūs nevarētu noklausīties. Tad viņš pagriežas pret mani.

— Kas ir?

Es viņam visu izstāstu. Par prezidenta apmeklējumu, par Geilu, par to, ka mēs visi mirsim, ja man neizdosies.

Viņa seja kļūst nopietna un sarkanajās aizmugures gaismās izskatās vecāka. — Nu tad tev nedrīkst neizdoties.

— Ja vien tu varētu man palīdzēt izturēt šo ceļojumu… — iesāku.

— Nē, Katnis, nav runa tikai par ceļojumu, — viņš pārtrauc.

— Ko tu ar to gribi teikt? — es nesaprotu.

— Pat tad, ja tev tagad izdosies, pēc dažiem mēnešiem viņi atgriezīsies, lai mūs visus vestu uz Spēlēm. Tu un Pīta būsiet padomdevēji, un tā būs katru gadu līdz bezgalībai. Un katru gadu jūsu mīlasstāstu atsvaidzinās un rādīs detaļas no jūsu privātās dzīves, un tu nekad, nekad nevarēsi darīt neko citu kā dzīvot laimīgi līdz mūža galam kopā ar to puisi.

Satriekta aptveru viņa teikto. Man nekad nebūs dzīves kopā ar Geilu, pat tad, ja to vēlētos. Es nekad nedrīkstēšu dzīvot viena. Man mūžīgi būs jāmīl Pīta. Kapitolijs uz to pastāvēs. Varbūt es dažus gadus drīkstēšu palikt pie mātes un Primas, jo man vēl ir tikai sešpadsmit. Un tad… un tad…

— Vai tu saproti, ko es gribu teikt? — viņš neatstājas.

Pamāju. Viņš grib teikt: ja vēlos, lai mani mīļie un es pati paliekam dzīvi, tad mana nākotne ir izlemta. Man būs jāprecas ar Pītu.

4

Klusēdami lēniem soļiem ejam atpakaļ uz vilcienu. Gaitenī pie manām durvīm Heimičs papliķē man pa plecu un saka: — Zini, varēja jau būt arī sliktāk. — Viņš aiziet uz savu kupeju, un līdz ar viņu pagaist arī vīna smaka.

Savā istabā novelku izmirkušās čības, slapjo halātu un pidžamu. Atvilktnēs ir vēl citas drēbes, bet es ieraušos zem segas vienā apakšveļā. Blenžu tumsā, atcerēdamās sarunu ar Heimiču. Viss, ko viņš sacīja, bija patiesība — par to, ko Kapitolijs no manis sagaida, par manu nākotni kopā ar Pītu un pat viņa pēdējā piezīme. Protams, varēja būt sliktāk nekā ar Pītu. Bet ne jau par to ir runa, vai ne? Viena no nedaudzajām lietām, ko mēs Divpadsmitajā apgabalā drīkstam brīvi izvēlēties, ir lēmums, ar ko precēties un vai vispār precēties. Un nu man ir atņemta pat šī iespēja. Interesanti: vai prezidents Snovs uzstās, ka mums jābūt bērniem? Ja mums būs bērni, tiem katru gadu vajadzēs piedalīties izlozē. Un vai tas nebūtu ko vērts, ja arēnai izvēlētu pat ne tikai viena, bet divu uzvarētāju atvasi? Jau agrāk ir gadījies, ka uzvarētāju bērni nonāk Spēlēs. Tad vienmēr izceļas liels satraukums un visi runā par to, ka veiksme ir pavisam novērsusies no tās ģimenes. Bet tā notiek pārāk bieži, lai varētu runāt tikai par neveiksmi. GeiLs ir pārliecināts, ka Kapitolijs to dara speciāli, ka viņi manipulē ar lozēm, lai viss būtu vēl dramatiskāk. Ņemot vērā, cik daudz nepatikšanu esmu šiem sagādājusi, laikam gan būšu savam bērnam garantējusi vietu Spēlēs.

Es prātoju par Heimiču — viņš nav precējies, viņam nav ģimenes un viņš dzer, lai aizmirstu apkārtējo pasauli. Viņš būtu varējis izvēlēties jebkuru no apgabala sievietēm. Taču viņš izvēlējās palikt viens. Nē, ne gluži palikt viens — tas izklausās pārāk mierpilni. Drīzāk viņš izvēlējās pats sevi norobežot no sabiedrības. Vai tāpēc, ka viņš bija bijis arēnā un zināja, ka tā būs labāk nekā tad, ja piepildīsies otra iespēja? Tajā dienā, kad izlozē izsauca Primas vārdu un es noskatījos, kā viņa iet uz skatuvi nāvē, dabūju izjust to, kāda ir otra iespēja. Bet es esmu Primas māsa un varēju ieņemt viņas vietu, turpretī mūsu mātei tas bija liegts.

Domās drudžaini meklēju izeju. Nevaru pieļaut, ka prezidents Snovs mani nolemj tādam liktenim. Pat tad, ja tas nozīmētu, ka man ir jāatņem sev dzīvība. Bet vispirms es mēģinātu bēgt. Ko šie darītu, ja es vienkārši nozustu? Ja pagaistu mežā un nekad neatgrieztos? Vai man varētu izdoties paņemt līdzi visus mīļos un sākt jaunu dzīvi dziļi meža biezoknī? Diezin vai, tomēr pilnīgi neiespējami tas arī nav.

Papurinu galvu, lai noskaidrotu prātu. Nav īstais brīdis kalt pārdrošus bēgšanas plānus. Man ir jākoncentrējas uz Uzvaras turneju. No tā, vai man izdosies nospēlēt labu izrādi, ir atkarīgi pārāk daudzi likteņi.

Rītausma pienāk ātrāk, nekā es iemiegu, un Efija jau grabinās pie durvīm. Uzrauju mugurā drēbes, kas atvilktnē pagadās pa rokai, un aizvelkos uz ēdamva— gonu. Nesaprotu, kāda tur atšķirība, vai es ceļos vai ne, jo šodien mēs visu dienu tikai brauksim, bet izrādās, ka vakardienas sapošanās bija paredzēta vienīgi ceļam uz staciju. Šodien mani apstrādās sagatavošanas komanda.

— Kāpēc? Ir pārāk auksti, lai kaut ko varētu pamanīt, — es rūcu.

— Ne jau Vienpadsmitajā apgabalā, — aizrāda Efija.

Vienpadsmitais apgabals. Mūsu pirmā pieturvieta. Es daudz labprātāk sāktu jebkur citur, jo Vienpadsmitais apgabals bija Rū mājas. Bet Uzvaras turneja ir izplānota citādi. Parasti tā sākas Divpadsmitajā apgabalā un tad turpinās citos apgabalos dilstošā secībā līdz Pirmajam, pēc kura seko Kapitolijs. Uzvarētāja apgabalu izlaiž un pietaupa pašām beigām. Tā kā svētki Divpadsmitajā apgabalā ir vispieticīgākie — parasti ir tikai bankets pārstāvjiem un uzvaras manifestācija galvenajā laukumā, kur neviens no sanākušajiem neizskatās sajūsmināts, — droši vien ir labi mūs pēc iespējas ātrāk dabūt prom no acīm. Šogad pirmo reizi pēc Heimiča Uzvaras turnejas Divpadsmitais apgabals būs pēdējā pietura un Kapitolijs segs svinību izmaksas.

Mēģinu darīt tā, kā pieteica Heizella, un krietni pamieloties. Pavāri acīmredzot vēlas man izpatikt. Līdz ar citiem gardumiem viņi ir pagatavojuši manu mīļāko ēdienu — jēra gaļas sautējumu ar žāvētām plūmēm. Manā vietā uz galda gaida apelsīnu sula un krūze karstas, kūpošas šokolādes. Es ēdu daudz, un maltīte ir nevainojama, bet nevarētu teikt, ka to tiešām izbaudu. Mani kaitina arī tas, ka brokastīs esam atnākušas tikai mēs ar Efiju.

— Kur tad pārējie? — pajautāju.

— Ak, kas to lai zina, kur ir Hcimičs, — Efija attrauc. Heimiču es arī nebiju gaidījusi, jo viņš droši vien tikai ap šo laiku dodas gulēt. — Sinna līdz vēlai naktij kārtoja tavu apģērbu kupeju. Viņš ir sagatavojis vairāk nekā simt tērpu. Tavi vakartērpi ir ļoti izsmalcināti. Un Pītas komanda droši vien vēl guļ.

— Vai tad viņam nemaz nav jāgatavojas? — es nesaprotu.

— Ne jau tik daudz kā tev, — Efija atbild.

Ko tad tas nozīmē? Tas nozīmē, ka no manis visu rītu plēsīs matus, bet Pīta varēs izgulēties. Nebiju par to daudz piedomājusi, taču arēnā vismaz dažiem puišiem bija saglabāts ķermeņa apmatojums, no meitenēm gan nevienai. Atminos Pītu — kā mazgāju viņu strautā. Kad bija noskaloti dubļi un asinis, matiņi saules gaismā bija ļoti gaiši. Tikai viņa seja bija pilnīgi gluda. Nevienam no zēniem neauga bārda, kaut arī daudzi tam bija jau pietiekami nobrieduši. Interesanti: ko ar viņiem izdarīja?

Varbūt esmu galīgi neizgulējusies, bet mana sagatavošanās komanda liekas esam vēl bēdīgākā stāvoklī — viņi tempj krūzēm kafiju un padod cits citam mazas košu krāsu tabletītes. Man rādās, ka šie nekad neceļas agrāk par pusdienlaiku, ja vien nav jāmostas valsts mēroga ārkārtas gadījuma dēļ, kā, piemēram, mana kāju apmatojuma dēļ. Es priecājos, kad tas atauga. It kā tā būtu zīme, ka varbūt viss būs pa vecam. Tagad ar pirkstiem nobrauku mīkstās, sprogainās pūkas uz kājām un nododu sevi komandas rokās. Neviens no trijotnes nav tik pļāpīgs kā parasti, tāpēc es dzirdu, kā katru kušķi izrauj ar visām saknēm. Man ir jāmērcējas vannā ar biezu, nelāgi smirdošu šķīdumu, un pa ro laiku uz sejas un matos triepj kaut kādus krēmus. Man ir jāiet vannā vēl divas reizes, bet vairs ne tik kodīgos brūvējumos. Mani plūkā un tīra, un masē, un ieziež, līdz āda ir pilnīgi jēla.

Flāvijs paceļ augšup manu zodu un nopūšas. — Žēl gan, ka Sinna teica, lai tevī neko nemaina.

— Jā, no tevis mēs tiešām varētu iztaisīt kaut ko īpašu, — Oktāvija piebalso.

— Kad viņa būs vecāka, — gandrīz svinīgi drūmi iejaucas Vīnija. — Tad viņam būs mums jāatļauj.

Ko tādu? Uzpūst manas lūpas kā prezidentam Sno— vam? Notetovēt krūtis? Nokrāsot ādu violetu un im— plantēt tajā dārgakmeņus? Iegriezt sejā dekoratīvus rakstus? Pielikt man izliektus zvēra nagus? Vai kaķes ūsas? Kapitolijā es redzēju ne to vien. Vai tiešām viņi pat nenojauš, cik kroplīgi izskatās pārējo acīs?

Doma, ka mani varētu pakļaut sagatavošanas komandas modes kaprīzēm, pievienojas pārējām manām bēdām — nomocītajam augumam, miega trūkumam, gaidāmajai piespiedu laulībai un šaušalām, ka nespēšu izpildīt prezidenta Snova prasības. Pusdienās ierodos, kad EFija, Sinna, Porcija, Heimičs un Pīta jau ir sākuši ēst, bet es esmu pārāk nomākta, lai sarunātos. Šie pļāpā par to, cik gards ir ēdiens un cik labi šie varot gulēt vilcienos. Visi ir priecīgi satraukti par turneju. Visi, izņemot Heimiču. Viņam ir paģiras, un viņš knibinās ap smalkmaizīti. Es arī nejūtos īpaši izsalkusi — vai nu tāpēc, ka jau no rīta saēdos visādas sātīgas lietas, vai arī tāpēc, ka esmu tik nelaimīga. Spēlējos ar buljona bļodiņu, bet izēdu tikai karoti vai divas. Uz savu nolemto nākamo viru Pītu nespēju pat paskatīties, kaut arī zinu, ka viņš ne pie kā nav vainīgs.

Pārējie ievēro manu neomu un mēģina iesaistīt sarunā, bet es izvairos. Vienā brīdī vilciens vairs nekustas. Mūsu apkalpotājs pastāsta, ka mēs neesam apstājušies tikai uzpildīt degvielu — ir salūzusi kaut kāda detaļa un to vajadzēs nomainīt. Tam nepieciešama vismaz stunda. Efijai sākas totāla histērija. Viņa izrauj savu grafiku un sāk kalkulēt, kāda būs kavēšanās ietekme uz notikumiem līdz mūsu mūža beigām. Galu galā es vairs nespēju viņā klausīties.

— Nevienu tas neinteresē, Efij! — noskaldu. Visi ēdēji stīvi blenž uz mani, pat Heimičs, par kuru varētu domāt, ka viņš šādā situācijā būs manā pusē, jo Efija pataisa vinu traku. Es uzreiz sāku aizstāvēties. — Tā taču ir! — To pateikusi, pieceļos un izeju no vagona.

Pēkšņi vilcienā liekas ļoti smacīgi un man tiešām sametas nelabi. Atrodu izeju, atgrūžu durvis vaļā, iedarbinot kaut kādu signalizāciju, bet es neņemu to galvā un nolecu zemē, cerēdama, ka piezemēšos sniegā. Bet gaiss uz manas ādas jaušas silts un maigs. Kokiem vēl ir zaļas lapas. Cik tālu uz dienvidiem mēs esam aizbraukuši vienas dienas laikā? Eju gar sliedēm un miedzu acis spožajā saulē, jau nožēlodama to, ko pateicu Efijai. Viņu nekādi nevar vainot manā stāvokli. Vajadzētu atgriezties un atvainoties. Mans izlēciens bija vispēdīgā sliktu manieru izpausme, un labas manieres viņai ir ārkārtīgi svarīgas. Bet es turpinu soļot garām vilcienam un aiz tā. Stundas aizkavēšanās. Varu vismaz divdesmit minūtes iet vienā virzienā un tikr atpakaļ, un vēl būs laika atliku likām. Bet jau pēc pārsimt metriem noslīgstu zemē un sēžu, lūkodamās tālumā. Ja man būtu loks un bultas — vai tad es turpinātu iet?

Pēc kāda brīža sadzirdu aiz muguras soļus. Tas noteikti ir Heimičs, kas nāk mani sunīt. Nav jau tā, ka nebūtu to pelnījusi, bet, vienalga, negribu to klausīties. — Man nenesas prāts uz morāli, — es brīdinu nezāļu puduri pie savām kājām.

— Centīšos izteikties īsi. — Pīta apsēžas man blakus.

— Man likās, ka tu esi Heimičs.

— Nē, viņš joprojām cīnās ar to smalkmaizīti. — Skatos, kā Pīta iekārto mākslīgo kāju. — Nelāga diena, ko?

— Pupu mizas, — attraucu.

Viņš dziļi ieelpo. — Paklau, Katnis, jau sen gribu ar tevi aprunāties par to, kā es izturējos vilcienā. Tas ir, iepriekšējo reizi. Tajā vilcienā, ar kuru mēs braucām mājās. Es zināju, ka starp tevi un Geilu kaut kas ir. Es uz viņu biju greizsirdīgs jau pirms tam, kad vispār oficiāli ar tevi iepazinos. Un nebija godīgi uzvelt tev atbildību par jebko, kas notika Spēlēs. Piedod.

Viņa atvainošanās mani pārsteidz nesagatavotu. Tas ir tiesa, ka Pīta pret mani pavisam atsala, kad biju atzinušies, ka mana mīlestība pret viņu Spēlēs ir bijusi tēlota. Bet es uz viņu neļaunojos. Arēnā no mūsu mīlasstāsta izspiedu visu, ko vien varēju. Reizēm es tiešām pat nezināju, ko pret viņu jūtu. Patiesībā joprojām nezinu.

— Piedod man arī. — Nesaprotu, par ko īsti atvainojos. Varbūt par to, ka pastāv pavisam reāla iespēja: manis dēl viņš drīz mirs.

— Tev ne par ko nav jāatvainojas. Tu tikai glābi mūsu abu dzīvību. Bet es negribētu, lai viss turpinās tā kā tagad, kad mēs īstajā dzīvē viens otru neievērojam, bet, tiklīdz parādās kameras, gāžamies sniegā. Tāpēc iedomājos: ja es izbeigtu būt tik… aizvainots, mēs varētu pamēģināt būt vienkārši draugi, — viņš ierosina.

Visi mani draugi droši vien ies bojā, bet, ja atteikšos, tas Pītu, vienalga, nepasargās. — Labi, — es piekrītu. Pēc viņa piedāvājuma sajūtos labāk. Ne tik melīga. Būtu bijis jauki, ja viņš mani būtu uzrunājis agrāk, pirms es uzzināju, ka prezidentam Snovam ir citi nolūki un draudzība mums vairs nav lemta. Bet es tik un tā priecājos, ka mēs atkal sarunājamies.

— Tagad stāsti — kas ir noticis? — viņš jautā.

Plucinu nezāļu kumški — es nevaru viņam to stāstīt.

— Sāksim ar kaut ko vienkāršāku. Vai nav savādi: tu riskēji ar pašas dzīvību, lai glābtu manējo… bet es pat

nezinu, kāda ir tava mīļākā krāsa? — viņš runā.

Man lūpās atplaukst smaids. — Zaļa. Un tavējā?

— Oranža.

— Oranža? Tāda kā Efijas mati? — prasu.

— Mazliet maigāka, — viņš piebilst. — Drīzāk tāda kā… saulrieta debesis.

Saulriets. Uzreiz ieraugu to acu priekšā — grimstošās saules apli un debesis, kas krāsojas maigi oranžīgos toņos. Skaisti. Atceros cepumu ar tīģerliliju, un tagad, kad Pīta atkal ar mani sarunājas, man ir ļoti grūti neizstāstīt viņam visu par prezidentu Snovu. Bet es apzinos, ka Heimičs negribētu, lai to daru. Labāk turēties pie ikdienišķiem tematiem.

— Zini, visi vienmēr sajūsminās par tavām gleznām. Man žēl, ka neesmu tās redzējusi.

— Vispār viens vilciena vagons ir pilns ar tām gleznām. — Piecēlies viņš pastiepj man roku. — Nāc līdzi.

Ir patīkami atkal just, kā viņa pirksti savijas ar manējiem nevis tēlojot, bet patiesā draudzībā. Mēs rokrokā ejam atpakaļ uz vilcienu. Pie durvīm es kaut ko atceros. — Man vispirms ir jāatvainojas Efijai.

— Nebaidies pārspīlēt, — Pīta iesaka.

Tā nu, kad mēs esam atgriezušies ēdamvagonā, kur pārējie joprojām pusdieno, es noturu veselu atvainošanās runu, kas, manuprāt, ir pārspīlēta, bet, pēc Efijas domām, droši vien tik tikko izlīdzina manu etiķetes pārkāpumu. Jāteic gan, ka Efija izturas teicami. Viņa saka: protams, uz mani tiek izdarīts liels spiediens. Un piezīmes par to, ka tomēr kādam ir jāparūpējas par grafiku, ilgst varbūt tikai piecas minūtes. Es tiešām esmu viegli tikusi cauri.

Kad Efija ir beigusi, Pīta mani aizved dažus vagonus tālāk apskatīt viņa gleznas. Nezinu, ko biju gaidījusi. Laikam tādus pašus ziedus kā uz cepumiem, tikai lielākus. Bet gleznās ir kaut kas pavisam cits. Pīta ir uzgleznojis Spēles.

Dažas bildes skatītājs nevarētu saprast uzreiz, ja vien pats nebūtu bijis arēnā kopā ar Pītu. Tajās ir ūdens pilieni no klints plaisām mūsu alā. Izžuvušais dīķis. Kāda plaukstas — paša Pītas -, kas rok saknes. Citas gleznas pazītu ikviens. Zeltaino Pārpilnības ragu. Klouvu, kas kārto nažus jakas iekšpusē. Vienu no mutantiem — precīzi atainotu gaišspalvaino, zaļacaino briesmoni, kam vajadzēja būt Spīgalai, — kas atņirgtiem zobiem metas mums virsū. Un mani. Es esmu visur. Karājos augstu kokā. Beržu kreklu pret akmeni pie upes. Bezsamaņā guļu asins peļķē. Vēl starp pārējām ir kāda glezna, ko īsti neizprotu: es tajā iznirstu no sudrabaini pelēkas miglas, kas precīzi atbilst manu acu krāsai. Varbūt tā es Pītas acīs izskatījos tad, kad viņu mocīja drudža murgi.

— Kā tev patīk? — viņš jautā.

— Man riebjas. — Gandrīz vai jūtu asiņu, dubļu un mutanta nedabiskās elpas dvaku. — Es te visu laiku to vien daru, kā pūlos aizmirst arēnu, bet tu to esi atdzīvinājis. Kā tu visu tik skaidri atceries?

— To es redzu katru nakti, — viņš nosaka.

Es viņu saprotu. Murgi man vispār rādījās jau pirms Spēlēm, bet tagad tie mani vajā katru mirkli, kad iesnau— žos. Taču mans vecais sapnis — tas, kurā uzspridzina manu tēvu, man rādās reti. Es parasti vēlreiz izdzīvoju arēnā notikušo. Veltīgo mēģinājumu glābt Rū. Pītas noasiņošanu. Spīgalas uztūkušā ķermeņa sadalīšanos manās rokās. Kāto drausmīgo galu mutantu ķetnās. To visu redzu visbiežāk. — Es arī. Vai tas palīdz? Ka tu to visu uzglezno?

— Ne jausmas. Man šķiet, ka tā es mazāk baidos iet gulēt vai vismaz to es sev iegalvoju, — viņš atbild. — Bet pazuduši tie murgi nav.

— Varbūt nepazudīs arī. Heimičam murgi rādās joprojām. — Heimičs pats to nav teicis, bet esmu pārliecināta, ka tas ir iemesls, kura dēļ viņam nepatīk gulēt tumsā.

— Jā. Bet man labāk ir pamosties ar otu, nevis nazi rokā, — Pīta attrauc. — Tev tiešām nepatīk?

— Tiešām. Tomēr gleznas ir neparastas. Patiešām. — Tā arī ir. Ber es vairs negribu uz tām skatīties. — Vai gribi redzēt, kāds ir mans talants? Sinna krietni pastrādāja.

Pīta iesmejas. — Vēlāk. — Vilciens ar grūdienu sāk kustēties, un es pa logu redzu, kā garām slīd lauki. — Nāc, mēs gandrīz esam Vienpadsmitajā apgabalā. Iesim paskatīties.

Mēs aizejam uz pēdējo vagonu. Tur ir dīvāni un krēsli sēdēšanai, bet visbrīnišķīgākais ir tas, ka aizmugurējos logus var iebīdīt griestos, izkļūstot ārā, svaigā gaisā, un acīm paveras plaša ainava. Bezgalīgi, atklāti lauki, kuros ganās piena lopu bari. Te ir pilnīgi citādi nekā mūsu mežiem aizaugušajā apgabalā. Vilciens mazliet palēnina gaitu, un es jau domāju, ka mēs atkal apstāsimies, bet tad priekšā parādās žogs. Tas ir vismaz desmit metrus augsts, un tā augšpusē vijas nejauki dzeloņdrāšu rituļi. Salīdzinājumā ar šo mūsu apgabala žogs izskatās pavisam bērnišķīgs. Uzmetu žiglu skatienu pamatnei, kas ir aplikta ar milzīgām metāla plāksnēm. Tur nekādi nevarētu parakties apakšā un nevarētu izlīst pamedīt. Es pamanu uzraugu torņus, kas ir izvietoti vienmērīgos attālumos visa žoga garumā, un katrā ir bruņoti sargi, kas galīgi neiederas savvaļas puķēm pilnajās pļavās visapkārt.

— Te ir citādi, — nosaka Pīta.

Rū vispār deva mājienu, ka likumi Vienpadsmitajā apgabalā ir jāievēro stingrāk. Bet kaut ko tādu es nemūžam nebūtu iedomājusies.

Sākas labības lauki, kas stiepjas tik tālu, cik vien acu skatiens sniedz. Vīrieši, sievietes un bērni salmu cepurēs, kas pasargā no saules, iztaisnojas, pagriežas šurp un ātri izstaipās, nolūkodamies pakaļ mūsu vilcienam. Vēl tālāk es redzu dārzus un iedomājos, ka varbūt tur strādāja Rū, varbūt tur viņa vāca augļus no vissīkākajiem zariem koku galotnēs. Šur tur ir nelieli ciemati ar būdiņām — salīdzinājumā ar tām Vīles mājas izskatītos greznas —, taču tur neviena nav. Laikam visas rokas ir vajadzīgas ražas novākšanā.

Lauki turpinās bezgalīgi. Nespēju noticēt, ka Vienpadsmitais apgabals ir tik liels. — Kā tu domā, cik cilvēku te dzīvo? — Pīta pajautā. Papurinu galvu. Skolā Vienpadsmito sauc par lielo apgabalu, un viss. Konkrētu iedzīvotāju skaitu nekad nemin. Bet bērnu, kurus katru gadu rāda televīzijā gaidām uz izlozi, taču nevar būt vairāk kā tikai niecīga daļa no tiem, kas šeit patiesībā mitinās. Ko tad viņi te dara? Rīko iepriekšēju atlasi? Izvēlas uzvarētājus jau pirms laika un tad parūpējas, lai tie atrastos sanākušajā pūlī? Kā tas gadījās, ka Rū nokļuva uz skatuves un neviens, pilnīgi neviens nepieteicās iet viņas vietā?

Mani sāk nogurdināt milzīgie lauki un nebeidzamie plašumi. Kad atnāk Efija un saka, lai ģērbjamies, es neiebilstu. Aizeju uz savu kupeju un ļauju sagatavošanas komandai ieveidot man matus un uzkrāsot seju. Sinna ienāk, nesot glītu, oranžu kleitu, kas ir rotāta ar rudens lapām. Iztēlojos, cik ļoti šī krāsa patiks Pītam.

Efija pasauc mūs ar Pītu un vēl pēdējo reizi izstāsta dienas programmu. Dažos apgabalos uzvarētāji vizinās cauri pilsētai un iedzīvotāji viņiem uzgavilē. Bet Vienpadsmitajā mūsu uzstāšanās ir paredzēta tikai galvenajā laukumā — varbūt tāpēc, ka te tā īsti nemaz nav pilsētas, vai arī rāpēc, ka viņi negrib ražas laikā velti izšķiest tik daudz darbaspēka. Uzstāšanās paredzēta pie šejienes Tiesas ēkas, kas ir ārkārtīgi liela marmora celtne. Savulaik tā droši vien bijusi ļoti skaista, bet to ir skāris laikazobs. Pat televīzijā var redzēt, ka apdrupusī fasāde lēnām aizaug ar efejām un jumts ir ielīcis. Ēkās apkārt laukumam rēgojas noplukuši veikalu skatlogi, un vairums no tiem ir tukši. Vienpadsmitā apgabala turīgie ļaudis noteikti dzīvo kaut kur citur, nevis šeit.

Mūsu publiskā uzstāšanās notiks ārā, uz lieveņa starp galvenajām durvīm un kāpnēm, ko Efija nodēvē par verandu, — tas ir plašs, flīzēm klāts laukums, ko sedz uz kolonnām balstīts jumts. Mūs ar Pītu stādīs priekšā, Vienpadsmitā apgabala mērs nolasīs runu mums par godu, un mēs atbildēsim ar Kapitolija sacerētu pateicību. Ja uzvarētājam starp mirušajiem apgabala pārstāvjiem ir bijuši kādi īpaši sabiedrotie, pie labā toņa piederas dažas personiskas piezīmes. Man vajadzētu pateikt kaut ko par Rū un vispār arī par Trešu, bet ikreiz, kad mājās mēģināju sacerēt tekstu, man pretī blenza tikai tukša papīra lapa. Man ir grūti par viņiem runāt, nepadodoties emocijām. Laimīgā kārtā Pīta kaut ko īsu ir izdomājis un ar nelielām izmaiņām tas derēs mums abiem. Ceremonijas noslēgumā mums pasniegs kaut kādu plāksni, un mēs dosimies uz Tiesas ēku, kur pasniegs īpašas vakariņas.

Kad vilciens iebrauc Vienpadsmitā apgabala stacijā, Sinna vēl izdara pēdējos labojumus manā tērpā — viņš nomaina manu oranžo matu lenti pret metāliski zeltītu un piesprauž pie kleitas nelielo brošu ar zobgaļ— sīli, kas man bija arēnā. Uz perona mums pretī ir nevis sagaidītāju svīta, bet astoņu Miera sargu grupa, kas mūs pavada uz bruņumašīnas aizmuguri. Kad durvis aiz mums ar klikšķi aizveras, Efija nošņaukājas. — Varētu domāt, ka mēs esam kaut kādi noziedznieki, — viņa purpina.

Nejau mēs visi, Efij. Tikai es.

Pie Tiesas ēkas mūs izlaiž no mašīnas un steigšus pavada iekšā. Saožu, ka tiek gatavota lieliska maltīte, bet, vienalga, var just arī pelējuma un puvekļu smaku. Mums nav laika skatīties apkārt. Sastājamies rindā pie galvenajām durvīm, un es dzirdu, ka ārā laukumā sāk spēlēt himnu. Kāds man piestiprina mikrofonu. Pīta saņem manu kreiso roku. Mērs pašlaik stāda mūs priekšā, kad masīvās durvis ar čīkstoņu atveras.

— Platu smaidu! — Efija komandē un iebiksta mums. Sākam soļot uz priekšu.

Tas brīdis ir klāt. Tagad man ir visi jāpārliecina, cik ļoti es mīlu Pītu. Svinīgā ceremonija ir diezgan sīki izplānota, tāpēc es īsti nesaprotu, kā lai to izdaru. Skūpstiem vispār nav laika, bet varbūt man tomēr izdosies kādu uzspiest.

Atskan skaļi aplausi, bet nav dzirdams nekas cits no tā, ko mums veltīja Kapitolijā, — gaviles, uzsaucieni un svilpieni. Ejam pār ēnaino verandu, līdz jumta virs galvas vairs nav un mēs stāvam augsto marmora kāpņu augšgalā spožā saules gaismā. Kad manas acis aprod ar gaismu, pamanu, ka ēkas ap laukumu ir piesegtas ar karogiem, lai noslēptu to, cik sliktā stāvoklī tās ir. Visur ir pilns ar cilvēkiem, bet arī tā ir tikai neliela daļiņa no šejienes iedzīvotājiem.

Skatuves dibeuplānā, kā parasti, ir uzbūvēts īpašs paaugstinājums mirušo pārstāvju ģimenēm. Treša pusē ir tikai veca, salīkusi sieviete un gara, stiegraina meitene, kas laikam ir viņa māsa. Rū pusē… es nebiju gatavojusies ieraudzīt Rū ģimeni. Viņas vecākus, kuru sejās skumjas vēl nepavisam nav pagaisušas. Viņas piecus jaunākos brāļus un māsas, kas tik loti līdzinās Rū. Visi ir sīka auguma un ar spulgām, brūnām acīm. Viņi izskatās pēc mazu, tumšu putnu pulciņa.

Aplausi norimst, un mērs skandē runu mums par godu. Uznāk divas mazas meitenītes ar milzīgiem puķu pušķiem. Pīta norunā savu daļu iepriekš sacerētās atbildes, un es jūtu, kā manas lūpas kustas, pabeidzot sakāmo. Par laimi, māte un Prima mani ir kārtīgi iedīdījušas, un to penteri es varētu norunāt pat sapnī.

Pīta savas personiskās piezīmes bija uzrakstījis uz kartītes, bet viņš to pat neizņem. Savā vienkāršajā, aizkustinošajā izteiksmē viņš stāsta par to, ka Trešs un Rū bija starp pēdējiem astoņiem pārstāvjiem, kā viņi abi izglāba man dzīvību, tādējādi izglābjot arī Pītu, un ka mēs nekad nespēsim atmaksāt šo parādu. Pēc nelielas vilcināšanās viņš piebilst kaut ko tādu, kas nebija rakstīts uz kartītes. Varbūt tāpēc, ka Efija liktu to izsvītrot. — Tas gan nekādi nespēs atlīdzināt jūsu zaudējumu, bet, lai apliecinātu savu pateicību, mēs vēlētos, lai katra pārstāvja ģimene no Vienpadsmitā apgabala visu mūsu atlikušo dzīvi ik gadu saņemtu mūsu viena mēneša ienākumus.

Visiem gluži negribot aizcērtas elpa, un pūlī izceļas murdoņa. Tas, ko tikko izdarīja Pīta, nav noticis nekad agrāk. Es pat nezinu, vai tas ir likumīgi. Droši vien viņš arī nezina, tāpēc jau nevienam nejautāja — ja nu gadījumā tā būtu. Ģimenes šokā tikai lūkojas mūsos. Kad Trešs un Rū gāja bojā, viņu dzīve mainījās uz visiem laikiem, bet šī velte tās mainīs vēlreiz. Pārstāvju mēneša ienākumi ļauj viegli uzturēt ģimeni visu gadu. Kamēr vien mēs dzīvosim, viņiem nebūs jācieš bads.

Paskatos uz Pītu, un viņš man skumji uzsmaida. Dzirdu Heimiča balsi. " Varēja būt daudz sliktāk." Šajā brīdī nav iespējams iztēloties, ka varētu būt vēl labāk. Tāda dāvana… tas ir nevainojami. Tāpēc tad, kad es paceļos pirkstgalos, lai viņu noskūpstītu, tas it nemaz neizskatās piespiesti.

Mērs panākas uz priekšu un pasniedz katram no mums plāksni, kas ir tik liela, ka man ir jānoliek savas puķes, lai to noturētu. Ceremonija jau ir gandrīz beigusies, kad pamanu, ka uz mani cieši skatās viena no Rū māsām. Viņai ir kādi deviņi gadi, un viņa izskatās tieši pēc precīzas Rū kopijas pat tajā, kā viņa stāv — ar viegli paplestām rokām. Viņa nepriecājas, spītējot lieliskajam jaunumam par ienākumiem. Patiesībā viņa skatās nosodoši. Vai tāpēc, ka es neizglābu Rū?

Nē. Tas ir tāpēc, ka es viņai vēl neesmu pateikusies.

Mani pārņem kauns. Meitenei ir taisnība. Kā es varu tā stāvēt pilnīgi pasīva un mēma un atstāt visu sakāmo Pītam? Ja Rū būtu uzvarējusi, viņa nepieļautu, ka mana nāve paliek nepieminēta. Atceros, cik rūpīgi es arēnā izrotāju meiteni ar ziediem, lai viņas zaudējums nepaliktu nepamanīts. Bet tas viss neko nenozīmēs, ja to neapstiprināšu tūlīt.

— Pagaidiet! — Es klūpu uz priekšu, piespiedusi plāksni pie krūtīm. Man atvēlētais laiks ir pienācis un pagājis, bet man ir kaut kas jāsaka. Esmu parādā pārāk daudz. Un pat tad, ja es ziedotu ģimenēm visus savus ieguvumus, tas neattaisnotu šodienas klusēšanu. — Pagaidiet, lūdzu! — Nezinu, kā lai iesāk, bet, kad esmu ierunājusies, vārdi paši laužas pār lūpām, it kā jau sen būtu mituši prāta dziļumos.

— Es gribu pateikties Vienpadsmitā apgabala pārstāvjiem. — Palūkojos uz abām sievietēm Treša pusē. — Ar Trešu es runāju tikai vienu reizi. Tikai tik ilgi, cik viņam vajadzēja, lai saudzētu manu dzīvību. Es viņu nepazinu, bet vienmēr respektēju. Viņa spēka dēļ. Par to, ka viņš Spēlēs nepakļāvās nevienam, izņemot sevi pašu. Karjeristi jau sākumā gribēja, lai Trešs tiem pievienojas, bet viņš to nedarīja. Par to es Trešu cienīju.

Pirmo reizi vecā, salīkusī sieva — vai tā būtu Treša vecāmāte? — paceļ galvu un viņas lūpās iezogas vārs smaids.

Pūlis ir pilnīgi apklusis. Ir tik klusi, ka es pat brīnos, kā viņi to var. Viņi visi laikam ir aizturējuši elpu.

Pagriežos pret Rū ģimeni. — Bet man šķiet, ka es pazinu Rū, un viņa vienmēr būs kopā ar mani. Viņu atgādina viss skaistais. Es viņu redzu dzeltenajās puķēs, kas aug pļavā pie manas mājas. Es viņu redzu zobgaļsīļos, kas dzied kokos. Bet visvairāk es vi nu redzu savā māsā Primā. — Mana balss dreb, bet esmu gandrīz pabeigusi. — Paldies jums par jūsu bērniem! — Paslienu zodu, vērs— damās pie pūļa. — Un paldies jums visiem par maizi.

Stāvu, juzdamās maza un satriekta, un manī veras tūkstošiem acu. Ilgu laiku valda sastingums. Un tad kaut kur pūlī kāds nosvilpo Rū melodiju zobgaļsīļiem no četrām notīm. To pašu, kas dārzos nozīmēja darba dienas beigas. To pašu, kas arēnā nozīmēja drošību. Kad melodija izskan, es ieraugu svilpotāju — tas ir kāds izkaltis večuks izbalējušā sarkanā kreklā un darba virsvalkā. Viņš ielūkojas man acīs.

Tas, kas notiek turpmāk, nav sagadīšanās. Tas ir pārāk organizēti, lai būtu spontāni, jo visi sakustas vienlaikus. Pilnīgi visi pūlī piespiež pie lūpām kreisās rokas trīs vidējos pirkstus un pastiepj tos man pretī. Tā ir pie mums, Divpadsmitajā apgabalā, lietota zīme — manas pēdējās ardievas Rū.

Ja es nebūtu runājusi ar prezidentu Snovu, tāds žests mani aizkustinātu līdz asarām. Bet ausīs vēl svaigi skan viņa pavēle nomierināt apgabalus, un mani pārņem šausmas. Ko gan viņš domās par publisku sveicienu meitenei, kas izaicināja Kapitoliju?

Pēkšņi aptveru, ko esmu izdarījusi. Tas tak nebija ar nodomu, es tikai gribēju pateikties, bet esmu izraisījusi kaut ko bīstamu. Vienpadsmitā apgabala ļaužu nepakļā— vības izpausmi. Tieši to man vajadzēja novērst!

Mēģinu izdomāt, ko lai tādu pasaku, kas vājinātu tikko notikušo, kas to noliegtu, bet sadzirdu vieglu sprakšķi, un tas nozīmē, ka mans mikrofons ir atslēgts un vadību pārņem mērs. Mēs ar Pītu saņemam vēl vienu aplausu vētru. Viņš ved mani atpakaļ uz durvīm, nemaz nemanīdams, ka kaut kas ir nogājis greizi.

Man ir jokaina sajūta, un es uz brīdi apstājos. Acu priekšā dejo sīki saules gaismas krikumiņi. — Vai viss kārtībā? — Pīta pajautā.

— Esmu tikai apdullusi. Saule bija tik spoža. — Pamanu viņa pušķi. — Es aizmirsu puķes, — nomurminu.

— Es atnesīšu, — viņš piedāvājas.

— Es pati.

Ja nebūtu apstājusies, ja nebūtu atstājusi savas puķes, mēs jau būtu drošībā Tiesas ēkā. Bet tagad mēs no verandas dziļās ēnas visu redzam.

Divi Miera sargi uzrauj augšup pa kāpnēm veco vīru, kas pirmīt svilpoja. Viņu nospiež uz ceļiem pūļa priekšā. Un tad ielaiž viņam galvā lodi.

5

Tajā pašā brīdī, kad vīrietis sabrūk zemē, skatu aizsedz baltos formas tērpos ģērbtu Miera sargu mūris. Vairāki zaldāti gareniski tur rokās automātiskos ieročus un stumj mūs atpakaļ uz durvīm.

— Mēs jau ejam! — Pīta uzbrēc Miera sargam, kas grūž mani. — Mēs jau sapratām, ja? Nāc, Katnis. — Viņš apliek man roku un ieved atpakaļ Tiesas ēkā. Kādu soli vai divus Miera sargi nāk mums aiz muguras. Kad ieejam iekšā, durvis uzreiz aizcērtas un mēs dzirdam, kā Miera sargu zābaki nogrand uz pūļa pusi.

Heimičs, Efija, Porcija un Sinna gaida zem ekrāna pie sienas, kurā zibinās tikai signāla traucējumu graudiņi, un viņu sejas ir saspringušas raizēs.

— Kas tur notika? — Efija piesteidzas mums klāt. — Attēls pazuda uzreiz pēc Katlisas skaistās runas, un tad Heimičs sacīja: viņam liekoties, ka esot bijis dzirdams šāviens, un es teicu, ka tas ir absurds, bet kas to lai zina? Trakie atrodas visur!

— Nekas nenotika, Efij. Kaut kādai vecai kravas mašīnai sastreikojās izpūtējs, — Pīta rāmi nosaka.

Atskan vēl divi šāvieni. Durvis tos īpaši neslāpē. Uz ko tie bija raidīti? Uz Treša vecomāti? Kādu no Rū mazajām māsām?

— Jūs abi! Nāciet man Ildzi! — Heimičs pavēl. Mēs ar Pītu viņam sekojam, pārējie paliek stāvam. Tagad, kad mēs esam Tiesas ēkā, te izvietotie Miera sargi nepievērš īpašu uzmanību mūsu gaitām. Kāpjam pa grandiozām, izliektām marmora kāpnēm. Augšā ir garš gaitenis ar nodilušu paklāju uz grīdas. Divviru durvis ir vaļā un vedina pirmajā istabā, ko ieraugām. Griesti ir vismaz sešas pēdas augsti. Tos rotā reljefi augļi un ziedi, un no visām pusēm uz mums raugās mazi, resni bērneļi ar spārniem. No ziediem vāzēs nāk tik salkana smarža, ka man sāk sūrstēt acis. Uz pakaramajiem pie sienas ir mūsu vakartērpi. Šī telpa ir sagatavota mums, bet paliekam tur tikai tik ilgi, lai nomestu dāvanas. Tad Heimičs norauj mums no krūtīm mikrofonus, aizbāž tos aiz spilvena uz dīvāna un pamāj, lai ejam tālāk.

Cik man zināms, Heimičs te ir bijis tikai vienu reizi — toreiz, kad viņš pirms vairākiem desmitiem gadu devās savā Uzvaras turnejā. Bet viņam laikam ir ļoti laba atmiņa vai arī attīstīts instinkts, jo patlaban viņš mūs ved augšup pa izliektu kāpņu un arvien šaurāku gaiteņu labirintu. Dažreiz viņam ir jāapstājas un jāatgrūž vaļā kādas durvis. Pēc tā, kā čīkst eņģes, var noprast, ka tās sen neviens nav vēris. Beigās pa redeļu kāpnēm uzkāpjam līdz kādai lūkai. Heimičs to atver, un mēs iekļūs— tam Tiesas ēkas kupolā. Telpa ir milzīga un piekrauta ar salauztām mēbelēm, grāmatu un rēķinu burtnīcu kaudzēm un sarūsējušiem ieročiem. Visu klāj tik bieza putekļu sega, ka ir skaidrs — neviens te neko nav aizticis jau daudzus gadus. Gaisma ar pūlēm spraucas cauri četriem netīriem kvadrātveida logiem, kas iebūvēti kupola malās. Heimičs ar kāju aizsper ciet lūku un pagriežas pret mums.

— Kas tur bija? — viņš prasa.

Pīta izstāsta visu, kas notika laukumā. Par svilpošanu, par sveicienu, par mūsu aizkavēšanos verandā, par vecā vīra noslepkavošanu. — Kas notiek, Heimič?

— Būs labāk, ja tu izstāstīsi, — Heimičs pievēršas man.

Es nepiekrītu. Man šķiet, ka būs tikai simtreiz sliktāk, ja stāstīšu es. Taču izklāstu Pītam visu tik mierīgi, cik vien varu. Par prezidentu Snovu, par nemieriem apgabalos. Nenoklusēju pat Geila skūpstu. Es atklāju, ka manas viltības dēļ ar ogām mums draud briesmas, ka briesmas draud visai valstij. — Šajā turnejā man vajadzēja visu labot. Man vajadzēja panākt, lai visi, kam ir kādas šaubas, noticētu, ka es to daru mīlestības dēļ. Man vajadzēja visu izlīdzināt. Bet izskatās — esmu panākusi tikai to, ka šodien nogalināja trīs cilvēkus un visus pārējos laukumā sodīs. — Man sametas tik slikti, ka ir jāapsēžas uz dīvāna, kaut arī no tā ārā rēgojas atsperes un pildījums.

— Tad jau arī es visu padarīju vēl ļaunāku. Piesolot naudu, — Pīta saka. Pēkšņi viņš iekrauj pa lampu, kas nedroši stāv uz kādas kastes, un tā aizlido pāri telpai un sašķīst uz grīdas. — Tas ir jāizbeidz! Tūlīt pat! Tā… tā… spēle, ko jūs abi te spēlējat, tā spēle, kurā jūs abi atklājat noslēpumus viens otram, bet noklusējat man, it kā es būtu pārāk mazsvarīgs vai dumjš, vai vājš, lai kaut kā tos izmantotu mūsu labā.

— Tā tas nav, Pīta… — cenšos iebilst.

— Tieši tā ir! — viņš man uzkliedz. — Arī man ir cilvēki, kas ir svarīgi, Katnis! Ģimene un draugi Divpadsmitajā apgabalā, kurus nogalinās tāpat kā tavējos, ja mums neizdosies! Vai tiešām pēc visa, ko mēs pārdzīvojām arēnā, es tev neliekos tā vērts, lai teiktu patiesību?

— Tev viss vienmēr padodas nemainīgi labi, Pīta, — ierunājas Heimičs. — Tu tik veikli proti uzstāties kameru priekšā. Es negribēju traucēt.

— Nu ko, tad jau tu esi mani pārvērtējis. Jo šodien es visu salaidu galīgā dēlī. Kā tu domā, kas notiks ar Rū un Treša ģimenēm? Domā, viņi dabūs viņiem pienākošos daļu no mūsu ienākumiem? Domā, es viņiem pagādāju gaišu nākotni? Viņiem būs paveicies, ja pārdzīvos kaut vai tikai šo dienu! — Pīta atkal aizmet kaut ko pa gaisu,

šoreiz tā ir kāda statuete. Tādu es vinu vēl nekad neesmu redzējusi.

— Viņam ir taisnība, Heimič, — atzīstu. — Mēs nerīkojāmies pareizi, viņam neko nesakot. Arī toreiz Kapitolijā.

— Pat arēnā jums abiem bija izdomāta kaut kāda sistēma, vai ne? — Pīta noprasa. Tagad viņa balss skan klusāk. — Kaut kas tāds, par ko es nezināju.

— Nē. Oficiāli ne. Es tikai varēju pateikt, ko Heimičs grib, lai es daru atkarībā no tā, ko viņš atsūtīja vai neat— sūtīja, — paskaidroju.

— Nu redzi, man tādas iespējas vispār nebija. Jo man viņš neko nesūtīja līdz brīdim, kad uzradies tu.

Nebiju daudz par to domājusi. Kā tas bija no Pītas viedokļa, kad es arēnā uzrados pie viņa un jau biju saņēmusi pretapdeguma ziedi un maizi, bet viņš, pat būdams uz nāves sliekšņa, nebija dabūjis neko. Droši vien izskatījās, ka Heimičs glābj mani uz viņa rēķina.

— Paklau, puis… — Heimičs iesāk.

— Nepūlies, Heimič. Zinu, ka tev bija jāizvēlas viens no mums. Un es pats būtu gribējis, lai tu izvēlies viņu. Bet tagad ir citādi. Ir nonāvēti cilvēki. Ja netēlosim ļoti labi, mirs vēl citi. Mēs visi esam pārliecinājušies, ka es kameru priekšā izturos ticamāk nekā Katnisa. Nevienam mani nav jāmāca, kas sakāms. Bet man jāzina, ar ko ir darīšana, — Pīta skaidro.

— Sākot ar šo brīdi, tu būsi pilnībā informēts, — Heimičs apsola.

— Skaties, lai tā būtu, — Pīta pabrīdina. Aizejot viņš pat nepaskatās uz mani.

Viņa saceltie putekļi savijas vērpetēs un meklē jaunas vietas, kur nosēsties. Man matos, acīs, uz spožās zelta piespraudes.

— Vai tu tiešām izvēlējies mani, Heimič? — jautāju.

— Aha, — viņš apstiprina.

— Kāpēc? Pīta tev patīk labāk, — es nesaprotu.

— Tiesa gan. Bet atceries, ka līdz tam laikam, kad mainīja noteikumus, es varēju cerēt pie dzīvības noturēt tikai vienu no jums. Un es domāju: tā kā Pīta ir apņēmies tevi sargāt, tad varbūt trijatā mums izdosies tevi atdabūt atpakaļ mājās.

— A… — Neko vairāk neattopos atbildēt.

— Tu pati redzēsi, ka būs jāizdara izvēle. Ja mēs izdzīvosim, — Heimičs noteic. — Tu to iemācīsies.

Nu ko, vismaz vienu es šodien tiešām esmu iemācījusies. Šeit nav tāds pats Divpadsmitais apgabals, tikai plašāks. Mūsu žogs ir neapsargāts, un to tikai dažreiz pieslēdz elektrībai. Mūsu Miera sargus gan neviens nepriecājas redzēt, bet viņi nav tik brutāli. Mūsu grūtības izraisa drīzāk nogurumu nekā dusmas. Šeit, Vienpadsmitajā, cilvēki cieš sāpīgāk un ir izmisušāki. Prezidentam Snovarn ir taisnība. Te pietiktu ar dzirksteli, lai sāktos ugunsgrēks.

Viss notiek pārāk ātri, lai es to saprastu. Brīdinājums, šāvieni, apziņa, ka varbūt esmu iekustinājusi kaut ko tādu, kam būs loti tālejošas sekas. Tas viss izklausās tik neticami. Un ja vēl es būtu nolēmusi radīt nemierus… Bet ņemot vērā apstākļus… Kā man vispār izdevās iekulties tādās nepatikšanās?

— Nāc. Mums ir jāiet vakariņās, — Heimičs aicina.

Es stāvu dušā, cik vien ilgi drīkstu, līdz beidzot ir jānāk laukā un jāļauj sevi sapost. Rādās, ka sagatavošanas komanda neko nenojauš par dienā notikušo. Visi trīs ir sajūsmā par gaidāmajām vakariņām. Apgabalos viņi skaitās pietiekami nozīmīgi, lai tajās piedalītos, bet Kapitolijā šiem reti gadās dabūt ielūgumu uz prestižiem sarīkojumiem. Viņi mēģina paredzēt, kādus tik ēdienus mums pasniegs, bet es visu laiku acu priekšā redzu, kā nošāva veco vīru. Nemanu pat, ko ar mani dara, līdz ir jau jāiet un es ieskatos spogulī. Man mugurā ir gaiši sārta kleita bez lencītēm, kas sniedzas līdz pat kurpēm. Mati ir sasprausti atpakaļ un krīt pār muguru sīkās sprogās.

No mugurpuses pienāk Sinna un man ap pleciem sakārto vizuļojoši sudrabotu lakatu. Spogulī viņa skatiens sastopas ar manējo. — Vai tev patīk?

— Tērps ir skaists. Kā jau vienmēr.

— Paskatīsimies, kā tam piestāv smaids, — viņš liegi saka. Tas ir atgādinājums, ka tūlīt apkārt atkal būs kameras. Man izdodas pacelt lūpu kaktiņus. — Nu redzi nu.

Kad mēs visi savācamies, lai dotos uz pusdienām, redzu, ka Efija ir satraukusies ne pa jokam. Heimičs viņai noteikti nav stāstījis par to, kas notika laukumā. Mani nepārsteigtu, ja to zinātu Sinna un Porcija, bet, šķiet, pastāv vārdos neizteikta vienošanās neko no sliktajām ziņām neatstāstīt Efijai. Nepaiet ilgs laiks, kad noskaidrojas, kas par lietu.

Efija pārskata vakara plānu, bet tad pamet to malā. — Pēc tam mēs, par laimi, varēsim kāpt vilcienā un pazust, — viņa paziņo.

— Vai kaut kas ir noticis, Efij? — Sinna pajautā.

— Man nepatīk tas, kā pret mums izturas. Ka mūs iegrūž furgonā un padzen no paaugstinājuma. Un tad vēl — es pirms kādas stundas nolēmu apskatīt Tiesas ēku. Jūs jau zināt, ka esmu liela arhitektūras speciāliste, — viņa stāsta.

— Jā, esmu par to dzirdējusi, — Porcija atsaucas, pirms klusums pagūst ieilgt.

— Tā nu es mazliet pastaigājos, jo apgabalu drupas šogad būs šausmīgi modē, bet uzradās divi Miera sargi un pavēlēja doties atpakaļ uz savu istabu. Un viens man pat iebakstīja ar ieroci! — Efija sašutumā iesaucas.

Man uzreiz ienāk prātā — tas noteikti ir tāpēc, ka pirmīt nozudām mēs ar Heimiču un Pītu. Patiesībā tas ir neliels mierinājums, ka Heimičam varētu būt bijusi taisnība. Ka neviens nenovēroja putekļaino kupolu, kur mēs sarunājāmies. Varu derēt, ka šobrīd gan to novēro.

Efija izskatās tā uzvilkusies, ka es jūtu uzplūdā viņu apskauju. — Tas ir briesmīgi, Efij. Varbūt mums vispār nevajadzētu iet uz vakariņām. Vismaz kamēr viņi nebūs atvainojušies. — Zinu, ka Efija nemūžam tam nepiekritīs, bet viņa ievērojami atplaukst, dzirdot manu ierosinājumu un to, ka viņas sūdzēšanos kāds ņem nopietni.

— Nē, es tikšu galā. Pārvarēt negludumus piederas pie mana darba. Un mēs nevaram pieļaut, ka jūs abi palaižat garām savas vakariņas, — viņa iebilst. — Bet paldies par piedāvājumu, Katnis.

Efija mūs izkārto ierindā ieiešanai zālē. Sākumā ies sagatavošanas komandas, tad viņa, stilisti un Heimičs. Mēs ar Pītu, protams, noslēgumā.

Kaut kur zemāk sāk spēlēt mūziķi. Kad mūsu nelielās svītas pirmā rinda sāk kāpt lejā, mēs ar Pītu sadodamies rokās.

— Heimičs apgalvo, ka es nedrīkstēju uz tevi kliegt. Tu esot tikai izpildījusi viņa rīkojumus, — Pīta saka. — Un nav jau tā, ka es agrāk nebūtu šo to noklusējis no tevis.

Atceros, cik šokēta biju, kad Pīta atzinās man mīlestībā visas Panemas priekšā. Heimičs to zināja, bet man neko neteica. — Laikam es pēc tās intervijas arī šo to sabojāju.

— Tikai urnu.

— Un tavas rokas. Bet vairs nav nekādas jēgas, vai ne? Kaut ko slēpt no otra? — es jautāju.

— Nav jēgas, — Pīta piekrīt. Mēs stāvam kāpņu augšgalā un ļaujam Heimičam iet piecpadsmit soļus pa priekšu, kā lika Efija. — Vai tiešām tā bija vienīgā reize, kad tu skūpstīji Geilu?

Es tā satrūkstos, ka tiešām atbildu. — Jā. — Vai t iešām šis jautājums viņu vēl nomoka pēc visa, kas šodien ir noticis?

— Piecpadsmit. Ejam!

Sejās iestaro gaisma, un es atplaukstu žilbinošākajā smaidā, kādu vien varu izspiest.

Nokāpjam lejā, un mūs ierauj gandrīz vienādu vakariņu, ceremoniju un vilciena braucienu reibinošajā karuselī. Katra diena ir tāda pati kā iepriekšējā. Pamosties. Apģērbties. Vizināties caur gavilējošu pūli. Noklausīties runu mums par godu. Atbildēt ar pateicības runu, bet tikai Kapitolija sacerēto, nekādas personiskas piezīmes vairs netiek izteiktas. Dažreiz doties īsā ekskursijā — apskatīt jūru vienā apgabalā, augstus mežus citā, neglītas rūpnīcas, kviešu laukus, smirdīgas rafinēšanas fabrikas. Uzvilkt vakartērpu. Piedalīties vakariņās. Iekāpt vilcienā.

Ceremonijās mēs izturamies svinīgi un ar cieņu, bet vienmēr esam sadevušies rokās. Vakariņu laikā mēs gandrīz kā neprātīgi izrādām savu mīlestību viens pret otru. Skūpstāmies, dejojam, mūs pieķer, kad mēģinām aizla— vīties prom, lai paliktu divatā. Taču vilcienā klusi un nelaimīgi lēšam, kādu iespaidu esam atstājuši.

Pat tagad, kad neapmierinātību nevar izsaukt mūsu personiskās runas — un nav pat jāpiemin, ka tas, ko mēs teicām Vienpadsmitajā apgabalā, pirms pārraidīšanas tika izgriezts no ieraksta -, kaut kas ir jūtams, it kā gaisotne būtu kā verdošs katls, kas tūlīt ies pāri malām.

Visur tā nav. Vairākos apgabalos pūlis izskatās pēc gurdiem ganāmpulka lopiem — tāpat kā uzvarētājiem veltītajās ceremonijās parasti izskatās Divpadsmitā apgabala ļaudis. Toties citos, īpaši Astotajā, Ceturtajā un Trešajā apgabalā, ļaužu sejās, mūs ieraugot, parādās neviltota pacilātība, bet aiz tās — slēptas dusmas. Pūlis skandē manu vārdu, tas drīzāk izklausās kā sauciens pēc atriebības, nevis gaviles. Kad Miera sargi panākas uz priekšu, lai nomierinātu nepaklausīgo pūli, ļaudis nevis atkāpjas, bet stumj viņus prom. Un es zinu, ka nemūžam nespēšu izdarīt neko, lai to izmainītu. Nekāda mīlestības izrādīšana, lai cik ticama tā arī būtu, nepalīdzēs. Kad es izstieptā plaukstā turēju tās ogas, mani bija pārņēmis neprāts, toties šie ļaudis ir gatavi mesties tādā pašā neprātā.

Sinna viduklī iešuj manas drēbes. Sagatavošanas komanda raizējas par tumšajiem lokiem zem manām acīm. Efija sāk man dot miega zāles, bet tās neiedarbojas. Ne pietiekami labi. Es iesnaužos, bet tad, vienalga, mostos no murgiem, kas ir biežāki un spilgtāki. Pīta lielāko nakts daļu staigā pa vilcienu un sadzird mani kliedzam, kad pūlos izrauties no zāļu skurbuma, kas tikai paildzina drausmīgos sapņus. Viņam izdodas mani pamodināt un nomierināt. Tad viņš ierāpjas gultā un tur mani apskautu, līdz atkal iemiegu. Pēc tam es pārstāju lietot tabletes. Bet katru nakti ļauju Pītam gulēt savā gultā. Mēs cīnāmies pret tumsu tāpat kā arēnā — guļam viens otra skavās un modri gaidām briesmas, kas var draudēt kuru katru brīdi. Nekas vairāk, bet vilcienā par to drīz vien sāk baumot.

Kad Efija man par to ieminas, nodomāju: tas labi. Varbūt prezidents Snovs par to padzirdēs. Es viņai pasaku, ka centīsimies rīkoties diskrētāk, bet mēs necenšamies.

Vienotram sekojošie Otrā un Pirmā apgabala apmeklējumi savā ziņā ir īpaši briesmīgi. Ja mājās nebūtu atgriezušies mēs ar Pītu, to būtu varējuši Otrā apgabala pārstāvji Kāto un Klouva. Splgalu un zēnu no Pirmā apgabala es nogalināju pati personīgi. Mēģinu neskatīties uz viņa ģimeni un uzzinu, ka zēnu sauca Brlnūms. Kā tas var būt, ka es to nezināju? Laikam jau pirms Spēlēm tam nepievērsu uzmanību un vēlāk nemaz negribēju zināt.

Nokļuvuši Kapitolijā, mēs jau esam galīgā izmisumā. Neskaitāmas reizes uzstājamies pielūdzēju masas priekšā. Šeit nepastāv nekāds risks, ka varētu sākties sacelšanās, te mīt privileģētie — tie, kuru vārdus nekad neiemet izlozes lodē un kuru bērniem nekad nav jāmirst it kā pirms daudzām paaudzēm izdarītu noziegumu dēļ. Kapitolijā mums neviens nav jāpārliecina par savu mīlestību, varam tikai saglabāt vārgu cerību, ka varbūt mums vēl izdosies no attāluma ietekmēt kādu no tiem, ko neizdevās pārliecināt apgabalos. Visu laiku liekas, ka mēs darām par maz un ka ir jau par vēlu.

Kad nonākam savos vecajos apartamentos Treniņu centrā, tieši es ierosinu bildinājumu. Pīta piekrīt, bet pēc tam uz krietnu laiku nozūd savā istabā. Heimičs man pavēl likt viņu mierā.

— Man likās, ka viņš taču to gribēja, — es sapīkstu.

— Ne jau tā, — Heimičs nepiekrīt. — Viņš gribēja, lai tas būtu pa īstam.

Aizeju uz savu istabu, apgulos zem segas un mēģinu nedomāt par Geilu, bet nespēju domāt ne par ko citu.

Tovakar uz skatuves pie Treniņu centra mēs atbildam uz veselu jautājumu gūzmu. Cēzars Flikermans mirguļojošā pusnakts ziluma uzvalkā un joprojām gaiši ziliem plakstiem un lūpām interviju vada nevainojami. Kad viņš pajautā par nākotnes nodomiem, Pīta nometas uz viena ceļa, atklāj savu sirdi un lūdz mani precēties ar viņu. Es, protams, esmu ar mieru. Cēzars ir mēms no sajūsmas, kapitolieši krīt pilnīgā histērijā, un ekrānos parāda ļaužu barus visā Panemā, kas ir kā apreibuši no laimes.

Negaidīti pienāk prezidents Snovs, lai mūs apsveiktu. Viņš paspiež Pītam roku un atzinīgi uzsit puisim pa plecu. Viņš apskauj mani, ietīdams rožu un asins smaržu mākonī, un ar savām uzpūstajām lūpām nobučo vaigu. Kad viņš atraujas, pirksti iespiežas man rokās un viņš uzsmaida, un es uzdrošinos pacelt uzacis. Tās jautā to, ko nedrīkst jautāt lūpas. Vai man izdevās? Vai ar to pietika? Vai pietiek, ka es tev atdodu visu, ka es turpinu spēli un apsolos precēties ar Pītu?

Par atbildi viņš gandrīz nemanāmi papurina galvu.

6

Šajā vieglajā kustībā es ieraugu galīgu cerību sagrāvi un nāves spriedumu visam, kas man pasaulē ir dārgs. Nespēju iztēloties, kāds tieši būs mans sods un cik tālu sniegsies Kapitolija roka, bet droši vien tad, kad viss būs galā, vairs nebūs nekā. Tāpēc varētu domāt, ka es kritīšu pilnīgā izmisumā. Tomēr dīvaini — es jūtu galvenokārt atvieglojumu. Tāpēc, ka varu beigt izlikties. Tāpēc, ka uz jautājumu, vai man izdevās paveikt pārdrošo pasākumu, vismaz ir atbildēts, kaut arī atbilde ir nepārprotama — nē. Ja izmisums liks rīkoties izmisīgi, es drīkstēšu brīvi ļauties izmisumam.

Bet ne šeit un ne tagad. Ir ārkārtīgi svarīgi tikt atpakaļ uz Divpadsmito apgabalu, jo, lai ko es izlemtu, tas attieksies arī uz manu māti un māsu, Geilu un viņa ģimeni. Un Pītu, ja vien man izdosies viņu pierunāt mums pievienoties. Es iekļauju sarakstā vēl Heimiču. Tie visi ir cilvēki, kas man ir jāņem līdzi, kad aizbēgšu mežos. Kā es viņus pārliecināšu, kur mēs iesim pašā ziemas vidū un kā mums izdosies izvairīties no ķērājiem, nav skaidrs. Bet tagad es vismaz zinu, kas man ir jādara.

Tāpēc nevis sabrūku un raudu, bet iztaisnojos un sa— jūtos pārliecinātāka nekā visu pēdējo nedēļu laikā. Mans smaids varbūt izskatās kā drusku ķertai, bet tas nav piespiests. Un, kad prezidents Snovs apklusina skatītājus un jautā: — Kā jums šķiet, vai mums nevajadzētu sarīkot kāzas tepat Kapitolijā? es nevilcinādamās notēloju līksmē teju aptrakušu skuķi.

Cēzars Flikermans prašņā, vai prezidentam jau ir padomā datums.

— Pirms noteikt datumu, varbūt mums vispirms jāaprunājas ar Katnisas māti? — prezidents atsaucas. Skatītāji sāk smieties kā kutināti, un prezidents apliek man roku. — Ja visa valsts lūgtu, varbūt tu varētu apprecēties pirms trīsdesmit gadu vecuma.

— Tad jums droši vien būs jāizdod jauns likums, -iekikinos.

— Ja citādi nevarēs, — prezidents noteic sazvērnieciskā vēlīgumā.

Ak, cik mums abiem kopā ir jautri!

Balle, kas notiek prezidenta Snova savrupnama banketu zālē, ir krāšņāka par visu līdz šim redzēto. Divpadsmit metru augstie griesti ir pārvērsti nakts debesīs, un zvaigznes ir tieši tādas pašas kā mājās. Droši vien jau zvaigznes no Kapitolija izskatās tāpat, bet kas to lai zina? Pilsētā vienmēr ir pārāk gaišs, lai saskatītu zvaigznes. Apmēram pusceļā starp grīdu un griestiem uz tādiem kā pūkainiem, baltiem mākonīšiem šūpojas muzikanti, bet es neredzu, kas tos mākoņus notur gaisā. Tradicionālo klāto galdu vietā te ir neskaitāmi polsterēti dīvāni un krēsli, salikti grupās ap kamīniem vai pie aromātiskiem puķu dārziem, vai dīķiem ar eksotiskām zivīm, lai viesi varētu ēst un dzert un darīt visu, ko sirds kāro, un justies pilnīgi nepiespiesti. Zāles vidū ir plašs, flīzēm izlikts laukums, kas var būt viss, ko ievajagas, sākot ar deju grīdu un skatuvi izklaidētājiem, kas nomaina cits citu, un beidzot ar vēl vienu iespēju iejukt starp krāšņi tērptajiem viesiem.

Bet vispasakainākais šajā vakarā ir ēdiens. Pie sienām ir salikti ar gardumiem nokrauti galdi. Uz tiem atrodas viss, ko vien varētu iedomāties, un arī lietas, kas ne sapņos nav rādījušās. Uz iesmiem griežas veselas ceptas govis un cūkas, un kazas. Uz milzīgiem šķīvjiem gozējas ar sālītiem augļiem un riekstiem pildīti putni. Visādi okeāna radījumi ir vai nu apslacināti ar dažādām zostēm, vai arī tā vien gaida, kad tos pamērcēs pikantās mērcītēs. Visur kārdina neskaitāmi sieri, maizes, dārzeņi, saldumi un īsti ūdenskritumi vīna un dažādu degvīnu, kas laistās liesmās.

Līdz ar vēlmi pretoties man ir atgriezusies arī apetīte. Pēc vairākām nedēļām, kad biju pārāk noraizējusies, lai ēstu, tagad jūtos izbadējusies.

— Gribu pagaršot visu, kas te ir, — saku Pītam.

Redzu, ka viņš mēģina atminēt, ko nozīmē mana sejas izteiksme, izdomāt, ko nozīmē tāda pārmaiņa. Tā kā viņš nezina, ka prezidenta Snova acīs esmu izgāzusies, tad var tikai pieņemt, ka es uzskatu — mums ir izdevies. Un varbūt pat to, ka tiešām mazliet priecājos par mūsu saderināšanos. Viņa skatienā atspoguļojas mulsums, bet tikai mirkli, jo mūs filmē. — Nu tad sāc ātrāk, — Pīta mudina.

— Labi, ne vairāk kā kumosu no katra šķīvja. — Mana apņemšanās gandrīz pagaist jau pie pirmā galda. Uz tā ir kādas divdesmit zupas, un es atklāju krēmīgu ķirbju virumu ar kapātiem riekstiem un sīkām, melnām sēklām. — Varētu visu vakaru ēst tikai to! — izsaucos. Bet es tā nedaru. Atkal kļūstu vāja, pagaršojusi dzidri zaļu buljonu, ko varu salīdzināt tikai ar pavasari, un vēlreiz, kad nomēģinu putainu, sārtu zupu ar avenēm.

Palaikam manā priekšā uzrodas svešas sejas, nosauc vārdus, fotografē kopā ar viesiem, skūpsta uz vaigiem. Mana piespraude ar zobgaļsīli acīmredzot ir radījusi jaunu modes kliedzienu, jo klāt pienāk vairāki cilvēki un parāda savus aksesuārus. Putns atkārtojas jostu sprādzēs, tas ir izšūts zīda atlokos un uztetovēts intīmās ķermeņa daļās. Visi grib valkāt uzvarētājas zīmi. Varu iztēloties, kā tas tracina prezidentu Snovu. Bet ko lai viņš padara? Šeit, kur ogas nozīmēja tikai to, ka meitene par katru cenu vēlas izglābt savu mīļoto, Spēlēm bija grandiozi panākumi.

Mēs ar Pītu paši nepūlamies meklēt sabiedrību, bet kāds visu laiku sameklē mūs. It neviens šajā ballē negrib palikt, ar mums nesasveicinājies. Es izliekos priecīga, bet kapitolieši mani nemaz neinteresē. Viņi tikai novērš manu uzmanību no ēdiena.

Uz katra galda ir jauni kārdinājumi, un es žigli vien piepildu vēderu, kaut arī esmu pieņēmusi tik stingru noteikumu, ka drīkstu tikai pagaršot. Paņemu nelielu ceptu putnu, iekožos, un mute pieplūst ar apelsīnu sulu. Gardi. Bet atlikušo lieku apēst Pītam, jo gribu nobaudīt vēl citas lietas, un mani šausmina doma par to, ka varētu pārtiku aizmest, kaut arī apkārt daudzi tā dara ar vieglu roku. Pēc kādiem desmit galdiem esmu jau pieēdusies, bet mēs esam pagaršojuši tikai nedaudzus no uzliktajiem ēdieniem.

Mūs nogrābj mana sagatavošanas komanda. Izdzertā alkohola un pacilātības dēļ, jo drīkst piedalīties tik smalkā pasākumā, viņi ir gandrīz apdulluši.

— Kāpēc tu neēd? — Oktāvija jautā.

— Es jau ēdu, bet vairs nevaru, — nostenu. Šie iesmejas, it kā kaut ko tik muļķīgu vēl nekad nebūtu dzirdējuši.

— Neviens neļauj kaut kam tādam sevi kavēt! — Flā— vijs izsaucas. Trijotne pieved mūs pie galda, kur ir saliktas maziņas vīna glāzītes uz peciņas, un tajās ir caurspīdīgs šķidrums. — Izdzer šo!

Pīta vienu paņem, lai pagaršotu, un viņi krīt panikā.

— Ne jau šeit! — brēc Oktāvija.

— Tas ir jādara tur! — Vīnija norāda durvis, kas ved uz tualeti. — Vai arī viss būs uz grīdas!

Pīta vēlreiz paskatās uz glāzi un saprot. — Jūs gribat teikt, ka es no šitā vemšu?

Mana sagatavošanas komanda histēriski smejas. — Protams, pēc tam var turpināt ēst, — Oktāvija klāsta. — Es tur esmu bijusi jau divas reizes. Tā dara visi — kā tad svētkos lai citādi izpriecājas?

Blenžu uz mazajām, skaistajām glāzēm, palikusi gluži bez valodas, un prātoju par to, kāda tam jēga. Pīta noliek savējo uz galda tik piesardzīgi, it kā tā varētu uzsprāgt. — Nāc, Katnis, padejosim.

Skan mūzika, un viņš mani aizved prom no komandas, no galda, uz deju grīdas. Mājās mēs protam tikai dažas dejas, tādas, kas piederas vijoles un flautas mūzikai un kam vajag plašu telpu. Bet Efija mums ierādīja dažas no Kapitolija iecienītajām dejām. Mūzika ir lēna un sapņaina, tāpēc Pīta mani apskauj, un mēs griežam apļus tikpat kā bez soļiem. Tādai dejai vietas pietiktu pat uz pīrāga šķīvja. Pīta saspringtā balsī ierunājas:

— Tu, cilvēks, visu laiku domā, ka vari ar te notiekošo samierināties, domā, ka varbūt vini nemaz nav tik slikti un tad… — Viņš apklust.

Spēju domāt tikai par kārnajiem bērnu ķermenīšiem uz mūsu virtuves galda un par to, kā māte viņiem izraksta zāles, ko vecāki nevar tiem pagādāt, — vairāk ēdiena. Tagad, kad mēs esam bagātas, viņa dod ēdienu līdzi. Bet agrāk mums nebija ko dot un bieži vien bērnu arī vairs nebija iespējams glābt. Un te, Kapitolijā, cilvēki vemj, lai varētu ar baudu pielocīt māgu vēlreiz. Nevis slimības vai bojātas pārtikas dēļ. Ballēs tā dara visi. Tā ir pieņemts. Tas piederas pie jautrības.

Reiz, kad iegriezos atdot Heizellai medījumu, Viks bija mājās, jo viņu mocīja nelāgs klepus. Tā kā puika ir no Geila ģimenes, tad noteikti ēd labāk nekā deviņdesmit procenti pārējo Divpadsmitajā apgabalā. Bet viņš, vienalga, kādas piecpadsmit minūtes runāja par to, kā viņi esot atvēruši Sainīšu dienā saņemto kļavu sīrupa bundžu un katrs esot dabūjis pa karotei garduma uz maizes un varbūt vēl kādu dienu tajā nedēļā dabūšot vēl. Un tad Heizella teica, ka viņš drīkstot pielikt karotīti sīrupa tējai klepus mīkstināšanai, bet zēnam likās, ka tā nebūs labi, ja arī pārējie drusciņ nedabūs. Un, ja tā ir pie Geila, tad kā varētu būt citās mājās?

— Pīta, mūs ved šurp, lai mēs cīnāmies līdz nāvei viņu izklaides dēļ, — es saku. — Salīdzinājumā ar to vemšana nav it nekas.

— Zinu. Es zinu. Dažreiz es vienkārši vairs nevaru izturēt. Tik ļoti, ka… ka trūkst padoma, ko varētu izdarīt. — Viņš pieklust un tad pačukst: — Varbūt mēs nerīkojāmies pareizi, Katnis?

— Kādā ziņā? — es nesaprotu.

— Mēģinot apspiest apgabalos notiekošo.

Paskatos apkārt, bet rādās, ka neviens to nav dzirdējis. Televīzijas ļaudis ir aizķērušies pie molusku galda, un tie pāri, kas dejo, ir vai nu pārāk piedzērušies, vai pārāk nodarbināti paši ar sevi, lai ievērotu.

— Piedod, — viņš atvainojas. Viņam tiešām ir jāatvainojas. Te nav īstā vieta, kur izteikt tādus minējumus skali.

— Pietaupi to mājām, — nočukstu.

Pienāk Porcija kopā ar ražena auguma vīru, kas šķiet attāli pazīstams. Viņu stāda priekšā kā Plūtarhu Heven— sbī, jauno galveno Spēļu rīkotāju. Plūtarhs jautā Pītam, vai drīkst mani nozagt uz deju. Pīta atkal izskatās tā, kā jāizskatās kameru priekšā, un vēlīgi mani palaiž, brīdinādams, lai dancinātājs pārāk neaizraujas.

Es negribu dejot ar Plūtarhu Hevensbī. Negribu just vienu viņa roku uz savējās un otru — sev uz gurna. Neesmu pieradusi, ka man kāds pieskaras, izņemot Pītu vai manas ģimenes locekļus, un Spēļu rīkotāju pieskārienus es vēlos tikpat maz kā tārpu glāstus. Viņš to laikam jūt, un mēs griežamies turpat rokas stiepiena attālumā.

Mazliet papļāpājam par balli, par izklaidi, par ēdienu, un viņš pajoko, ka kopš treniņiem vairs pat nepaskatoties uz punšu. Sākumā nesaprotu, bet tad aptveru, ka viņš ir tas vīrietis, kas atmuguriski iegāzās punša traukā toreiz, kad skates laikā izšāvu uz rīkotājiem bultu. Vispār tā tas gluži nebija. Es šāvu uz ābolu, kas bija mutē viņu ceptajai cūkai. Bet tas lika viņiem satrūkties.

— Ā, jūs esat tas, kurš… — lesmejos, atcerēdamās, kā viņš ar šļakstu iekrita punša bļodā.

— Jā. Tev noteikti būs prieks dzirdēt, ka es tā arī neesmu atguvies, — Plūtarhs turpina.

Man gribas piebilst, ka divdesmit divi mirušie pārstāvji arī vairs nekad neatgūsies pēc Spēlēm, ko viņš palīdzējis radīt. Bet es tikai nosaku: — Labi. Jūs tātad šogad esat galvenais Spēļu rīkotājs? Tas noteikti ir liels gods.

— Starp mums runājot, gandrīz neviens negribēja to darīt, — viņš atzīstas. — Ir jāuzņemas liela atbildība par Spēļu iznākumu.

Aha, tavs priekštecis ir pagalam. Viņš noteikti zina par Seneku Kreinu, bet neizskatās, ka tas vinu satrauktu. — Vai jūs jau plānojat Ceturkšņa Spaidu Spēles? — pajautāju.

— O jā. Vispār tās, protams, tiek gatavotas jau vairākus gadus. Arēnas nevar uzbūvēt vienā dienā. Bet tagad tiek lemts par, tā sakot, Spēļu ievirzi. Tici vai ne, bet šovakar pat ir tikšanās stratēģijas apspriešanai, — viņš stāsta.

Plūtarhs pakāpjas atpakaļ un izvelk no vestes kabatas zelta pulksteni ķēdītē, atver vāciņu, paskatās un sarauc uzacis. — Man drīz būs jāiet. — Viņš pagriež pulksteni tā, lai es redzētu ciparnīcu. — Tikšanās sākas pusnaktī.

— Tas gan ir diezgan vēlu… — es sāku, bet kaut kas piesaista mani. Plūtarhs ar īkšķi nobrauka pulksteņa kristāla ciparnīcu, un parādās mirdzošs, it kā sveces izgaismots attēls. Tas ir zobgaļsīlis. Tieši tāds pats kā piespraude pie manas kleitas. Tikai šis ātri pagaist. Viņš aizcērt pulksteni ciet.

— Ļoti skaists pulkstenis, — bilstu.

— O, tas ir vairāk nekā tikai skaists. Tas tāds ir vienīgais, — viņš palepojas. — Ja kāds jautā, kur esmu palicis, saki, ka aizgāju mājās gulēt. Tikšanās ir jātur slepenībā. Bet man likās, ka tev to varu pateikt.

— Jā. Jūsu noslēpums pie manis ir drošībā, — apgalvoju.

Mēs paspiežam rokas, un viņš paloka galvu, kā te, Kapitolijā, bieži mēdz darīt. — Nu ko, tiksimies nākamajā vasarā Spēlēs, Katnis. Apsveicu ar saderināšanos un vēlu veiksmi sarunā ar tavu māti.

— Tā man būs vajadzīga, — es piekrītu.

Plūtarhs nozūd, un es eju meklēt Pītu pūlī, kur nepazīstami cilvēki mani nemitīgi ar kaut ko apsveic. Ar saderināšanos, ar uzvaru Spēlēs, ar izcilu lūpukrāsas izvēli. Es atbildu, bet patiesībā nespēju aizmirst to, kā Plūtarhs man parādīja savu skaisto, unikālo pulksteni. Tajā žestā bija kaut kas savāds. Viņš to izdarīja gandrīz vai paslepšus. Bet kāpēc? Varbūt viņš domā, ka kāds nozags viņa ideju — uzlikt gaistošu zobgaļsīļa attēlu uz pulksteņa ciparnīcas? Jā, droši vien viņš par to samaksāja veselu bagātību un nevar to nevienam rādīt, jo baidās, ka dažs labs uztaisīs lētu imitāciju. Kaut kas tāds var notikt tikai Kapitolijā.

Pītu atrodu pie kāda galda, kur viņš apbrīno nepārspējami izrotātas kūkas. Cepēji ir speciāli iznākuši no virtuves, lai ar viņu aprunātos par glazūrām, un var redzēt, ka viņi cits caur citu cenšas atbildēt uz jautājumiem. Pēc Pītas lūguma viņi savāc izlasi ar vairākām mazām kūciņām, ko paņemt uz Divpadsmito apgabalu, lai aplūkotu meistaru darbu mierīgi.

— Efija teica, ka mums vienos esot jābūt vilcienā. Interesanti, cik tagad ir pulkstenis, — viņš saka un pamet skatienu apkārt.

— Gandrīz pusnakts. — Es ar pirkstiem noplūcu no kādas kūkas šokolādes ziedu un knibinos, pavisam piemirsusi labās manieres.

— Laiks pateikties un atvadīties! — pie mana elkoņa iečivinās Efija. Šis ir viens no brīžiem, kad es tiešām dievinu viņas apsēstību ar punktualitāti. Mēs ņemam līdzi Sinnu un Porciju, un Efija mūs izvadā atvadīties no svarīgajiem viesiem un tad dzen uz durvīm.

— Vai mums nevajadzētu pateikties prezidentam Sno— vam? — Pīta pajautā. — Šis ir viņa nams.

— Nē, viņš nav nekāds pasākumu cienītājs. Viņš ir pārāk aizņemts, — Efija paskaidro. — Es jau esmu gādājusi, lai rīt viņam nosūta nepieciešamās dāvanas un zīmītes. Redz, kur tu esi! — Efija viegli pamāj diviem Kapitolija kalpotājiem, starp kuriem stutējas iereibušais Heimičs.

Caur Kapitoliju mēs braucam mašīnā ar tonētiem stikliem. Aiz mums vēl vienā mašīnā brauc sagatavošanas komandas. Līksmojošais pūlis ir tik biezs, ka virzāmies pavisam lēni. Bet Efijai viss ir sīki aprēķināts, un precīzi vienos mēs esam vilcienā un tas izbrauc no stacijas.

Heimičs ir savā kupejā. Sinna pasūta tēju, mēs visi sasēžamies ap galdu, un Efija čabina savus papīrus un atgādina, ka turneja vēl nav beigusies. — Mums ir jādomā par Ražas svētkiem Divpadsmitajā apgabalā. Tāpēc es ierosinu padzert tēju un tad doties taisnā ceļā uz gultu. — Neviens nestrīdas pretī.

Kad atveru acis, ir agra pēcpusdiena. Mana galva atdusas uz Pītas rokas. Neatceros, kad viņš vakar naktī atnāca. Es pagriežos, mēģinādama viņu nemodināt, bet viņš jau ir augšā.

— Nekādu murgu, — viņš saka.

— Ko? — es nesaprotu.

— Tu naktī nemurgoji, — viņš paskaidro.

Viņam ir taisnība. Pirmo reizi pēc ilgiem laikiem nogulēju visu nakti. — Bet kaut ko es sapņoju gan, — atceros. — Es mežā sekoju zobgaļsīlim. Patiesībā tā bija Rū. Kad putns dziedāja, tam bija Rū balss.

— Kurp viņa tevi aizveda? — Pīta jautā, atglauzdams man no pieres matus.

— Nezinu. Mēs nenonācām pie mērķa. Bet es jutos laimīga.

— Nūjā, tu gulēji tā, it kā būtu laimīga, — viņš apliecina.

— Pīta, kā tas var būt, ka es nekad nejūtu, kad tu murgo? — es jautāju.

— Ne jausmas. Es laikam nekliedzu un nemētājos vai kaut kā tamlīdzīgi. Tikai pamostos, sastindzis no bailēm, — viņš atbild.

— Tev vajadzētu mani modināt, — ierosinu, domādama par to, kā sliktākajās naktīs modinu viņu divas un trīs reizes. Un cik ilgu laiku vajag, lai mani nomierinātu.

— Tas nav vajadzīgs. Es parasti murgos redzu, ka zaudēju tevi, — viņš atsaka. — Kad es saprotu, ka tu tepat vien esi, viss ir kārtībā.

Vēe! Pīta nevērīgi bārstās ar tamlīdzīgiem izteikumiem, un man tas ir kā sitiens pakrūtē. Viņš tikai godīgi atbildēja uz manu jautājumu. Viņš nespiež mani atbildēt ar kaut ko līdzīgu vai paust savu mīlestību. Bet es, vienalga, jūtos briesmīgi, it kā būtu viņu kaut kā nekrietni izmantojusi. Vai tā ir? Nezinu. Es rikai apjēdzu, ka pirmo reizi sajūtos netikumīga tāpēc, ka viņš ir manā gultā. Ironiski, ņemot vērā, ka tagad mēs esam oficiāli saderinājušies.

— Mājās būs sliktāk, kad man atkal būs jāguļ vienam, — viņš turpina.

Pareizi, mēs gandrīz esam klāt.

Divpadsmitajā apgabalā ir paredzēts piedalīties vakariņās mēra Anderzī namā šovakar un uzvaras svinībās laukumā reizē ar Ražas svētkiem rīt. Uzvaras turnejas pēdējā dienā mēs allaž svinam Ražas svētkus, bet parasti tā ir maltīte mājās vai arī kopā ar dažiem draugiem, ja kāds to var atļauties. Šogad svinības būs publiskas, un, tā kā tās rīkos Kapitolijs, visi mājinieki pieēdīs pilnu vēderu.

Lielākā daļa gatavošanās notiks mēra namā, un, uzstājoties ārā, mēs atkal būsim tērpti kažokādās. Stacijā esam tikai pavisam īsu bridi, tikai pasmaidām un pamājam, un tad iekāpjam mašīnā. Pat savas ģimenes mēs neredzēsim līdz pat vakariņām.

Priecājos, ka viss notiks pie mēra, nevis Tiesas ēkā, kur bija piemiņas pasākums manam tēvam un kur mani aizveda pēc izlozes, un kur man bija jāpārdzīvo mokpilnas atvadas no ģimenes. Tiesas ēkā ir pārāk daudz skumju.

Bet man patīk mēra Anderzī māja, īpaši tagad, kad mēs ar vina meitu Medžu esam draudzenes. Savā zinā mēs tādas bijām jau agrāk. Oficiāli mēs kļuvām par draudzenēm, kad viņa pirms Spēlēm atnāca no manis atvadīties. Viņa man veiksmei uzdāvināja piespraudi ar zobgaļsīli. Pēc tam kad es atgriezos mājās, mēs sākām pavadīt laiku kopā. Izrādās, ka arī Medžai ir daudz brīva laika. Sākumā jutāmies mazliet neveikli, jo nezinājām, ko lai darām. Citas mūsu vecuma meitenes esmu dzirdējusi triecam par zēniem, citām meitenēm vai drēbēm. Mēs ar Medžu neesam tenkotājas, un drēbes mani garlaiko līdz asarām. Bet pēc dažiem neveiksmīgiem mēģinājumiem es aptvēru, ka viņa ļoti vēlas nokļūt mežā, tāpēc pāris reižu paņēmu viņu līdzi un parādīju, kā šaut. Viņa grib man iemācīt spēlēt klavieres, bet man vairāk patīk klausīties, kā spēlē viņa. Dažreiz mēs ēdam viena pie otras mājās. Medžai manējā patīk labāk. Viņas vecāki šķiet jauki, bet man ir aizdomas, ka viņa tos reti redz. Viņas tēvam ir jāpārvalda Divpadsmitais apgabals, un māti moka briesmīgas galvassāpes, kuru dēļ viņa dienām ilgi paliek piesaistīta gultai.

— Varbūt jums vajadzētu aizvest viņu uz Kapitoliju, — es vienā no tādām dienām ierosināju. Todien mēs nespēlējām klavieres, jo pat divus stāvus augstāk skaņa radītu Medžas mātei sāpes. — Varu derēt, ka tur viņu izārstētu.

— Jā. Bet uz Kapitoliju nevar tikt bez ielūguma, — Medža nelaimīga atbildēja. Pat mēra privilēģijas ir ierobežotas.

Kad nonākam mēra mājā, es pagūstu tikai ātri apskaut Medžu, un Efija mani jau bīda uz trešo stāvu posties. Pēc tam kad esmu sagatavota un ietērpta garā, sudrabotā kleitā, man līdz vakariņām vēl paliek stunda laika, tāpēc aizlavos draudzeni uzmeklēt.

Medžas guļamistaba ir otrajā stāvā blakus vairākām viesu guļamistabām un tēva darbistabai. Pabāžu galvu darbistabā, lai sasveicinātos ar mēru, bet telpa ir tukša. Ir ieslēgts televizors, un es uzkavējos, lai paskatītos uz sevi un Pītu vakar Kapitolijā. Mēs dejojam, ēdam, skūpstāmies. Šobrīd to rāda ikvienā mājā Panemā. Divpadsmitā apgabala nelaimīgie mīlētāji skatītājiem noteikti ir apnikuši līdz nāvei. Man vismaz ir.

Es jau eju prom, kad mani piesaista pīkstiens. Pagriežos atpakaļ un redzu, ka televizora ekrāns satumst. Uz tā sāk mirgot vārdi: JAUNUMI NO ASTOTĀ APGABALA. Instinktīvi noprotu, ka tas nav domāts manām acīm, tikai mēram. Man vajadzētu iet prom. Mudīgi. Bet es pieeju tuvāk televizoram.

Parādās reportiere, kuru vēl nekad neesmu redzējusi. Tā ir sieviete ar iesirmiem matiem un raupju, autoritatīvu balsi. Viņa brīdina, ka situācija pasliktinās un ir izsludināts trešais trauksmes līmenis. Uz Astoto apgabalu ir nosūtīti papildspēki, un tekstilrūpniecība ir apstājusies.

Sieviete pazūd, un sāk rādīt galveno laukumu Astotajā apgabalā. Es to atpazīstu, jo pati tur biju vēl tikai pagājušajā nedēļā. No jumtiem joprojām plivinās karogi ar manu seju. Lejā mutuļo pūlis. Laukumā čum un ņudz ļaudis ar lupatām un paštaisītām maskām aizsegtām sejām, un viņi kliedz un met ķieģeļus. Ēkas deg. Miera sargi šauj uz cilvēkiem, pat neizvēloties mērķi.

Nekad neko tamlīdzīgu neesmu redzējusi, bet tas, kas atklājas, var būt tikai viens. To prezidents Snovs dēvē par dumpi.

7

Ādas soma ar ēdienu un termoss ar karstu tēju. Sinnas atstāts cimdu pāris ar kažokādas oderi. Zemē sniegā — trīs no kailajiem kokiem nolauzti zari, kas norāda virzienu, kurā došos. To visu es atstāju Geilam mūsu parastajā satikšanās vietā pirmajā svētdienā pēc Ražas svētkiem.

Turpinu ceļu tālāk aukstajā, miglā tītajā mežā, iebriz— dama taku, kas Geilam būs jauna, bet ko manas kājas atrod pavisam viegli. Taka ved uz ezeru. Neticu vairs, ka mūsu parastajā tikšanās vietā tiešām būsim vieni, un šodien, lai Geilam visu izstāstītu, man tas būs ļoti vajadzīgs. Bet vai viņš vispār atnāks? Ja neatnāks, man nebūs citas iespējas kā riskēt un nakts melnumā aiziet uz viņa māju. Ir lietas, kas viņam ir jāzina… lietas, par kurām es gribu, lai viņš man palīdz izdomāt…

Tiklīdz sapratu, ko redzu mēra Anderzī televizorā, metos uz durvīm un prom pa gaiteni. Bija arī pēdējais brīdis, jo jau pēc pāris mirkļiem pa kāpnēm nāca mērs. Es viņam pamāju.

— Vai tu meklē Medžu? — viņš draudzīgi apvaicājās.

— Jā. Gribu viņai parādīt savu kleitu.

— Nūja, tu jau zini, kur viņu atrast. — Tobrīd no viņa darbistabas atkal atskanēja pīkstiens. Viņa seja

sadrūma. — Atvaino, — viņš teica un, iegājis kabinetā, cieši aizvēra durvis.

Stāvēju gaitenī, kamēr biju savaldījusies. Es sev atgādināju, ka jāizturas dabiski. Tad'sameklēju Medžu — draudzene sēdēja savā istabā pie tualetes galdiņa un spoguļa priekšā sukāja gaišos, cirtainos matus. Viņa bija ģērbusies tajā pašā skaistajā, baltajā kleitā, kas viņai bija mugurā izlozes dienā. Ieraudzījusi mani spogulī, viņa pasmaidīja. — Paskat tik! Tu izskaties kā taisnā ceļā no Kapitolija.

Pienācu tuvāk un ar pirkstiem aizskāru zobgaļsīli.

— Tagad pat mana piespraude ir kā no Kapitolija. Pateicoties tev, zobgaļsīli tur ir īsts modes kliedziens. Vai esi pārliecināta, ka negribi to atpakaļ? — es jautāju.

— Nemuļķojies, tā bija dāvana, — Medža atrunājās. Viņa iesēja matos krāšņu zelta lenti.

— Kur tu tādu piespraudi vispār dabūji? — painteresējos.

— Tā piederēja manai tantei. Bet man šķiet, ka tā mūsu ģimenei pieder jau ilgi.

— Savāda izvēle — zobgaļsīlis, — es noteicu. — Nu, ja ņem vērā, kas notika dumpja laikā. Kad Kapitolijam izgāja greizi ar pļāpusīļiem un tā.

Pļāpusīli bija mutanti, ģenētiski uzlaboti putnu tēviņi, ko Kapitolijs radīja kā ieroci, lai izspiegotu sacelšanās dalībniekus. Šie putni spēja atcerēties garus sarunu fragmentus, tāpēc tos iesūtīja dumpinieku pārņemtajos apgabalos, lai noklausītos, ko mēs runājam, un atstāstītu Kapitolijā. Dumpinieki to pamanīja un pavērsa šo ieroci pret pašu Kapitoliju, sūtot viņiem visādus melus saklausījušos putnus. Kad tas atklājās, pļāpusīļus nolēma izmiršanai. Pēc dažiem gadiem viņi savvaļā bija izzuduši, bet pirms tam bija paguvuši sapāroties ar zobgaļstrazdu mātītēm un radījuši pilnīgi jaunu sugu.

— Bet zobgaļsīli jau nav nekāds ierocis, — Medža atsaucās. — Tie ir tikai dziedātājputni. Vai ne?

— Aha, laikam jau tā ir gan, — es novilku. Bet tas nav tiesa. Tikai dziedātājputni ir zobgaļstrazdi. Zobgaļsīli savukārt ir radības, kuru eksistenci Kapitolijs nebija ieplānojis. Kapitolieši nerēķinājās ar to, ka pilnībā vadāmie pļāpusīli būs pietiekami gudri, lai pielāgotos dzīvei savvaļā, nodotu tālāk savu ģenētisko kodu un radītu pilnīgi jaunu sugu. Viņi nebija gaidījuši, ka putniem būs tik stipra dzīvotgriba.

Tagad es brienu pa sniegu un skatos, kā zobgaļsīli lēkā pa koku pazarēm, noklausās citu putnu dziesmas, atkārto tās un rada pilnīgi jaunas melodijas. Putni man vienmēr argādina Rū. Domāju par to, ko biju sapņojusi vilcienā pēdējā turnejas naktī. Sapnī sekoju meitenei putna tēlā. Vēlos, kaut būtu varējusi gulēt vēl ilgāk un noskaidrot, kurp viņa mēģināja mani aizvest.

Līdz ezeram, protams, ir liels gabals ejams. Ja Geils vispār izlems nākt, viņu apbēdinās tāda spēku izšķiešana iešanai, kad tos daudz labāk varētu izlietot medībām. Vakariņās mēra namā viņš tīšām neieradās, kaut gan visa pārējā ģimene bija. Heizella sacīja — viņš esot mājās slims, bet tie acīmredzami bija meli. Arī Ražas svētkos es viņu neredzēju. Viks man pastāstīja, ka brālis esot devies medīt. Tas gan droši vien bija tiesa.

Pēc pāris stundām nokļūstu pie vecas mājas ezera malā. Varbūt "māja" tai ir pārāk lepns apzīmējums.

Būdiņā ir tikai viena apmēram četrus kvadrātmetrus liela istaba. Mans tēvs domāja, ka senāk te esot bijušas daudzas ēkas — to pamatus vēl var redzēt — un ļaudis nākuši šurp spēlēt spēles un zvejot ezerā. Šī māja ir noturējusies ilgāk par pārējām, jo ir būvēta no betona. Grīda, jumts, griesti. No četriem stikla logiem ir palicis tikai viens, un laika gaitā tas ir izšķobījies un rūtis nodzeltējušas. Kanalizācijas un elektrības nav, bet pavards vēl ir lietojams, un stūrī stāv kaudzīte malkas, ko mēs ar tēvu savācām pirms vairākiem gadiem. Sakuru nelielu uguni, paļaudamās uz to, ka nodevīgos dūmus paslēps migla. Kamēr liesma iedegas, izslauku ārā zem tukšajiem logiem sakrājušos sniegu ar zaru slotu, ko tēvs uztaisīja, kad man bija kādi astoņi gadi un es te spēlēju mājās. Apsēžos uz šaurās betona apmales pie pavarda un, sildīdamās pie uguns, gaidu Geilu.

Viņš parādās jau pēc pārsteidzoši īsa laika sprīža. Pār plecu ir pārlikts loks un pie jostas karājas beigts savvaļas tītars, ko viņš laikam ir nomedījis pa ceļam. Geils apstājas uz sliekšņa, it kā apsvērdams, vai nākt iekšā vai ne. Rokā viņam ir neatvērta ādas soma ar pārtiku, termoss un Sinnas cimdi. Dāvanas, ko viņš nepieņems, jo dusmojas uz mani. Skaidri zinu, kā viņš jūtas. Vai tad es agrāk tāpat neizturējos pret pašas māti?

Ielūkojos viņam acīs. Dusmas nespēj pilnībā noslēpt to, ka viņš ir sāpināts un nodots, jo esmu saderinājusies ar Pītu. Mūsu šodienas satikšanās būs mana pēdējā izdevība nezaudēt Geilu uz visu mūžu. Varētu mēģināt taisnoties stundām ilgi, un pat tad viņš manī pa īstam neklausītos. Tāpēc es tūlīt saku laukā pašu svarīgāko.

— Prezidents Snovs pats personīgi draudēja tevi nogalināt.

Geils mazliet paceļ uzacis, bet viņa sejā nav īstu baiļu vai pārsteiguma. — Vai vēl kādu?

— Saraksta kopiju jau viņš man neiedeva. Bet es domāju, ka ir diezgan droši — tajā ir mūsu abu ģimenes, — atbildu.

Ar to pietiek, lai draugs vismaz pienāktu pie pavarda. Viņš notupstas un sildās. — Un kas jādara, lai tā nenotiktu?

— Tagad vairs nekas, — atsaku. Tas noteikti prasa paskaidrojumus, bet man nav ne jausmas, ar ko lai sāku, tāpēc vienkārši sēžu un drūmi blenžu ugunī.

Pēc kādas minūtes Geils pārtrauc klusumu. — Nu ko, paldies par brīdinājumu.

Pagriežos, jau sagatavojusies kaut ko atcirst, bet pamanu dzirksti viņa acīs. Man riebjas, ka nespēju apvaldīt smaidu. Te nav nekā smieklīga, bet laikam jau tas, ko es pateicu, bija pārāk drūmi. Mūs, vienalga, iznīcinās — vai nu mēs paliksim nopietni, vai ne. — Vispār man ir plāns.

— Aha, tas noteikti ir izcils, — viņš novelk un iemet man klēpī cimdus. — Še. Es negribu tava līgavaiņa vecos cimdus.

— Viņš nav mans līgavainis. Tas vienkārši piederējās pie izrādes. Un cimdi nav viņa. Tie ir Sinnas, — es sapīkstu.

— Nu tad atdod, — viņš atsaucas. Uzvilcis cimdus rokās, viņš izloka pirkstus un atzinīgi pamāj. — Vismaz es miršu ar ērtībām.

— Tu esi optimists. Protams, tu jau nezini, kas notika.

— Nu tad izstāsti, — viņš mudina.

Izlemju stāstīt no tā vakara, kad mūs ar Pītu kronēja kā Bada Spēļu uzvarētājus un Heimičs mani brīdināja par Kapitolija dusmām. Izstāstu par nemieru, kas mani vajāja pat mājās, par to, kā mani apciemoja prezidents Snovs, par slepkavībām Vienpadsmitajā apgabalā, par jūtamo spriedzi pūlī, par pēdējo izmisīgo glābšanas mēģinājumu saderinoties, par prezidenta mājienu, ka ar to nepietiek, un pārliecību, ka man nāksies samaksāt.

Geils mani nepārtrauc. Es runāju, un viņš pa to laiku ir iebāzis cimdus kabatā un sagatavo mums maltīti no ādas somā atrastajiem produktiem. Viņš apgrauzdē maizi un sieru, iztīra āboliem serdes un saliek kastaņus cepties pavardā. Vēroju puiša rokas ar skaistajiem, veiklajiem pirkstiem. Tās ir klātas skrambām — tāpat kā manējās, pirms manu ādu pilnīgi nogludināja Kapitolijā. Geila rokas ir stipras un izveicīgas. Rokas, kurām pietiek spēka rakt ogles un izlikt vissmalkāko cilpu. Rokas, kurām uzticos.

Pirms stāstīt par atgriešanos mājās, es apklustu, lai padzertos tēju no termosa.

— Tu tiešām esi visu salaidusi pamatīgā dēlī, — viņš nosaka.

— Es vēl neesmu izstāstījusi visu.

— Man šķiet, ka šim brīdim esmu dzirdējis pietiekami daudz. Labāk pievērsīsimies tam tavam plānam, — viņš ierosina.

Dziļi ievelku elpu. — Mēs aizbēgsim.

— Ko? — viņš apstulbst. Man ir izdevies viņu izsist no sliedēm.

— Mēs iesim uz mežu un metīsimies bēgt, — paskaidroju. Viņa sejā nekas nav lasāms. Vai viņš mani izsmies un atmetīs plānu kā pēdējo muļķību? Satraukumā pieceļos, gatavodamās strīdam. — Pats teici, ka, tavuprāt, mēs to varētu! Tajā izlozes dienas rītā. Tu teici…

Viņš pienāk man klāt, un es jūtu, ka manas kājas atraujas no zemes. Istaba sagriežas, un man ir jāapķeras Geilam ap kaklu, lai noturētos. Viņš līksmi smejas.

— Ei! — es protestēju, bet arī smejos.

Geils noliek mani zemē, bet vaļā nelaiž. — Labi, bēgsim, — viņš piekrīt.

— Tiešām? Tu nedomā, ka es esmu traka? Tu nāksi man līdzi? — Mana smagā nasta kļūst vieglāka, jo tās daļu varu uzvelt Geila pleciem.

— Es domāju, ka tu esi traka, bet es, vienalga, iešu tev līdzi. Tas ir nopietni. Viņš to ne tikai domā nopietni, viņš par to pat priecājas. — Mēs to varam. Zinu, ka mēs varam. Notīsimies un nekad vairs neatgriezīsimies!

— Vai esi par to pārliecināts? — es pārbaudu. — Jo ar mazajiem un visu pārējo tas būs grūti. Negribu ieiet piecas jūdzes mežā un tad dzirdēt, ka tu…

— Es esmu pārliecināts. Es esmu pilnīgi, galīgi, simtprocentīgi pārliecināts. — Viņš pieliec galvu un, piespiedis pieri manējai, pievelk mani tuvāk. Viņa āda un viss ķermenis no sildīšanās tik tuvu ugunij izstaro svelmi, un es aizveru acis, izbaudīdama viņa siltumu. Ieelpoju sniegā izmirkušās ādas un dūmu, un ābolu smaržas — tās pašas, ko jutu daudzajās kopīgajās ziemas dienās pirms Spēlēm. Necenšos atrauties. Un kāpēc lai to darītu? Viņš runā čukstus. — Es mīlu tevi.

Tad tāpēc.

Es nekad iepriekš nenojaušu, ka kaut kas tāds var notikt. Tas notiek pārāk ātri. Vienā brīdī tu, cilvēks, piedāvā plānu bēgt un jau nākamajā..: ar tevi atgadās kaut kas tāds. Pasaku laikam pašu sliktāko atbildi. — Es zinu.

Tas izklausās drausmīgi. Tas izklausās tā, it kā es pieņemtu kā pašsaprotamu to, ka viņš nespēj mani nemīlēt, bet pati neko pret viņu nejustu. Geils grib atrauties, bet es viņu turu. — Es zinu! Un tu… tu zini, ko tu man nozīmē. — Ar to nepietiek. Viņš izraujas no mana tvēriena. — Geil, es pašlaik nespēju par kaut ko tādu pat domāt — ne ar vienu. Kopš izlozē izvilka Primas vārdu, ik dienu, ik nomoda mirkli spēju domāt tikai par vienu — cik nobijusies es esmu. Un nekam citam manā galvā nav vietas. Ja mēs varētu tikt kaut kur drošībā, varbūt būtu citādi. Es nezinu.

Redzu, ka viņš apspiež vilšanos. — Nu labi, tātad mēs bēgsim. Mēs to noskaidrosim. — Geils pagriežas pret pavardu, kur kastaņi jau sāk piedegt. Viņš izķeksē tos ārā uz pavarda malas. — Manu māti vajadzēs pamatīgi pierunāt.

Laikam jau viņš tomēr nāks līdzi. Bet visa līksme ir pagaisusi, un tās vietā ir sen pazīstamais saspringums. — Manējo arī. Man vajadzēs viņu piespiest saprast. Izvest viņu garā pastaigā. Pārliecināt, ka citādi mēs neizdzīvosim.

— Viņa sapratīs. Mēs ar viņu un Primu bieži skatījāmies Bada Spēles. Tev viņa neatteiks, — Geils ir drošs.

— Ceru, ka ne. — Ir tāda sajūta, it kā dažu sekunžu laikā mājā būtu kļuvis par divdesmit grādiem aukstāk. -Viscietākais rieksts būs Heimičs.

— Heimičs? — Geils nomet kastaņus. — Tu taču viņam nejautāsi, vai viņš grib nākt līdzi?

— Man ir tas jājautā! Es nevaru viņu un Pītu atstāt te, jo viņi… — Geila bargais skatiens mani apklusina. — Kas ir?

— Atvaino. Es nezināju, ka mūsu būs tik daudz, — viņš nikni izmet.

— Viņus spīdzinātu līdz nāvei, pūloties izdibināt, kur es esmu, — taisnojos.

— Un kas būs ar Pītas ģimeni? Viņi nemūžam nenāks līdzi. Patiesībā viņi droši vien nevar vien nociesties, kad varēs mūs denuncēt. Un es esmu pārliecināts, ka Pīta ir pietiekami gudrs, lai to saprastu. Ja nu viņš izlemj palikt?

Cenšos izlikties vienaldzīga, bet mana balss aizlūst. — Nu tad viņš paliks.

— Tu viņu pamestu? — Geils noprasa.

— Jā, lai glābtu savu māti un Primu. Tas ir — nē! Es viņu pielauzīšu nākt.

— Un es — vai tu pamestu mani? — Geila seja izskatās kā akmenī cirsta. — Ja nu man, piemēram, neizdotos pārliecināt māti, ka ziemas laikā jāstiepj mežā trīs mazi bērni?

— Heizella neatteiksies. Viņa sapratīs, ka tā vajag, — pretojos.

— Pieņemsim, ka tā nebūs, Katnis. Ko tad? — viņš neliekas mierā.

— Nu tad tev būs viņa jāpiespiež, Geil. Domā, esmu to visu sagudrojusi? — Arī es dusmās paceļu balsi.

— Nē. Nezinu. Varbūt prezidents tikai spēlējas ar tevi. Viņš taču rīko tavas kāzas. Tu pati redzēji, kā kapitolieši reaģēja. Nedomāju, ka viņš var atļauties tevi nogalināt. Vai arī Pītu. Kā viņš pēc tam izkulsies? — Geils prasa.

— Diez vai viņam atliek daudz laika kāzu kūkas izvēlei, kad Astotajā apgabalā notiek— sacelšanās! — es uzbrēcu.

Tikko šie vārdi izskan no manām lūpām, gribu paņemt tos atpakaļ. Uz Geilu teiktais iedarbojas uzreiz — viņam pietvīkst vaigi un pelēkās acis iemirdzas. — Vai Astotajā notiek sacelšanās? — viņš klusi jautā.

Mēģinu atkāpties. Nomierināt viņu, tāpat kā pūlējos nomierināt apgabalus. — Nezinu, vai tā tiešām ir sacelšanās. Tur ir nemieri. Cilvēki ielās… — es stomos.

Geils sagrābj mani aiz pleciem. — Ko tu redzēji?

— Neko! Ne jau savām acīm. Es tikai kaut ko dzirdēju. — Kā jau parasti, mani vārdi ir pārāk trūcīgi un nāk par vēlu. Padodos un izstāstu visu. — Es kaut ko redzēju mēra televizorā. Man nebūtu vajadzējis to redzēt. Tur bija pūlis un uguns un Miera sargi šāva uz cilvēkiem, bet viņi cīnījās pretī… — Iekožu lūpā un vēlos turpināt ainas aprakstu, bet skaļi pasaku to, kas mani jau visu laiku grauza no iekšpuses. — Un pie tā visa esmu vainīga es, Geil. Tas viss ir tā dēļ, ko es izdarīju arēnā. Ja es būtu vienkārši noindējusies ar tām ogām, nekas tāds nebūtu noticis. Pīta būtu atgriezies mājās un palicis dzīvs, un arī visi pārējie būtu drošībā.

— Drošībā — kālab? — Puiša balss atmaigst. — Lai nomirtu badā? Lai vergotu? Lai sūtītu savus bērnus uz izlozi? Tu neesi nodarījusi cilvēkiem pāri — tu esi viņiem pavērusi izdevību. Tagad ļaudīm tikai jābūt gana drosmīgiem, lai to izmantotu. Raktuvēs jau klīst baumas.

Ir cilvēki, kas grib cīnīties. Vai tad tu nesaproti? Tas notiek! Tas beidzot notiek! Ja jau Astotajā apgabalā ir sacelšanās, kāpēc lai tāda neizceltos šeit? Kāpēc lai tā nenotiktu visur? Tagad varētu būt īstais brīdis, tas ir tieši tas, ko mēs…

— Izbeidz! Tu pats nesaproti, ko runā. Citu apgabalu Miera sargi nav tādi kā Dārijs un pat ne tādi kā Krejs! Apgabala ļaužu dzīvība tiem tur nenozīmē pilnīgi neko! — es kliedzu.

— Tieši tāpēc mums ir jāpiedalās cīņā! — viņš skarbi atsaucas.

— Nē! Mums ir jādodas prom, kamēr neesam nogalināti mēs paši un vēl daudzi citi! — es atkal kliedzu, jo nesaprotu, kāpēc viņš tā runā. Kāpēc viņš nespēj saskatīt acīmredzamo?

Geils rupji pagrūž mani nost. — Nu tad ej! Es nemūžam neiešu līdzi.

— Pirmīt tu biji gatavs gājējs. Nesaprotu, kā tas var būt. Zinot par sacelšanos Astotajā apgabalā, tu neapjēdz, ka tieši tāpēc mums ir vēl jo svarīgāk bēgt. Tu vienkārši dusmojies, tāpēc ka… — Nē, es nevaru mest viņam sejā Pītu. — Kas notiks ar tavu ģimeni?

— Un kas notiks ar citām ģimenēm, Katnis? Ar tām, kas nevarēs aizbēgt? Vai tad tu pati nesajēdz? Te vairs nevar būt runas par mūsu glābšanu. Ne jau tagad, kad ir sācies dumpis! — Geils papurina galvu, nemaz nepūlēdamies slēpt riebumu, ko jūt pret mani. — Tu varētu tik daudz paveikt. — Viņš nomet man pie kājām Sinnas cimdus. — Es pārdomāju. Es negribu neko, kas ir tapis Kapitolijā. — To pateicis, viņš ir prom.

Skatos lejup uz cimdiem. Neko, kas ir tapis Kapitolijā? Vai viņš ar to bija domājis mani? Vai viņš domā, ka arī es esmu tikai tāds Kapitolija veidojums un tādējādi man nedrīkst pieskarties? No tādas netaisnības es aiz— svilstos dusmās. Ber dusmas sajaucas ar bailēm par to, ko viņš varētu nostrādāt.

Noslīgstu pie uguns un mēģinu izgudrot, ko lai daru. Man izmisīgi vajadzīgs atbalsts. Mierinu sevi ar domu, ka dumpi nevar sarīkot vienā mirklī. Ar ogļračiem Geils varēs runāt tikai rīt. Ja pirms tam pagūšu tikt pie Heizel— las, viņa varbūt grozīs dēla prātu. Bet šobrīd es nevaru turp iet. Ja viņš ir mājās, tad aizslēgs durvis man deguna priekšā. Varbūt vakarā, kad visi pārējie jau gulēs… Heizella bieži strādā vēl vēlu vakarā, lai pabeigtu mazgāt veļu. Tad es varētu turp aiziet, pieklauvēt pie loga un viņai visu izstāstīt, lai viņa neļauj Geilam izdarīt neko muļķīgu.

Atceros sarunu ar prezidentu Snovu bibliotēkā.

— Mani padomdevēji raizējās, ka ar tevi varētu būt grūtības, bet tu taču nedomā radīt problēmas, ko? — viņš jautā.

— Nē, — atbildu.

— Tā jau es viņiem teicu. Es teicu, ka meitene, kas ir gatava iet tik tālu, lai glābtu savu dzīvību, negribēs to uzreiz aizsviest pa roku galam.

Domāju par to, cik ļoti Heizella nopūlējās, lai viņas ģimene izdzīvotu. Tāpēc viņa noteikti būs manā pusē. Vai ne?

Nu jau laikam tuvojas pusdienlaiks, un dienas ir tik īsas. Nav nekādas jēgas palikt mežā pēc tumsas iestāšanās, ja tas nav akurāt nepieciešams. Nomīdu atlikušās ogles, savācu ēdiena atliekas un aizbāžu aiz jostas Sinnas cimdus. Tos es kādu laiku paturēšu. Varbūt Geils tomēr pārdomās. Kāda bija viņa sejas izteiksme, kad viņš tos nometa zemē! Cik pretīgi viņam likās tie cimdi un es…

Eju atpakaļ cauri mežam un nonāku pie vecajām mājām vēl līdz ar gaismu. Saruna ar Geilu pilnīgi noteikti bija liels trieciens, bet es joprojām esmu apņēmusies īstenot savu plānu un bēgt no Divpadsmitā apgabala. Izlemju uzmeklēt Pītu. Dīvainā kārtā man liekas, ka viņu varbūt būs vieglāk pārliecināt nekā Geilu, jo viņš turnejā mazliet redzēja no tā, ko redzēju es. Uzskrienu puisim virsū, kad viņš pašlaik dodas prom no Uzvarētāju ciemata.

— Vai tu biji medīt? — viņš jautā. Var redzēt, ka viņam tas neliekas labi.

— Ne gluži. Vai iesi uz pilsētu? — apvaicājos.

— Jā. Man jāēd vakariņas kopā ar ģimeni.

— Nu tad es tevi vismaz pavadīšu. — Ceļu no Uzvarētāju ciemata uz galveno laukumu lieto reti — var runāt pietiekami droši. Bet man ir grūti kaut ko sacīt. Piedāvājums Geilam izvērtās par īstu katastrofu. Košļāju sasprēgājušās lūpas. Ik solis ir tuvāk laukumam. Varbūt man tik drīz neradīsies cita izdevība. Dziļi ievelku elpu un noberu savu sakāmo: — Pīta, ja es tev lūgtu kopā ar mani bēgt prom no apgabala, vai tu to darītu?

Pīta saķer manu roku un liek apstāties. Viņam pat nav jāielūkojas man sejā, lai saprastu, ka runāju nopietni. — Tas atkarīgs no tā, kāpēc tu to lūdz.

— Es nepārliecināju prezidentu Snovu. Astotajā apgabalā notiek sacelšanās. Mums ir jāpazūd.

— Vai ar "mums" tu domā tikai tevi un mani? Nē. Kas vēl nāks? — viņš grib zināt.

— Mana ģimene. Tavējā, ja viņi to gribēs. Varbūt Heimičs, — es uzskaitu.

— Un Geils?

— Nezinu. Varbūt viņam būs citi nodomi, — es izvairos.

Pīta pašūpo galvu un skumji man uzsmaida. — Kā nu ne. Protams, Katnis, es iešu tev līdzi.

Jūtu mostamies cerību. — Tiešām?

— Aha. Bet es nepavisam nedomāju, ka tu tiešām to izdarīsi, — viņš attrauc.

Izrauju savu roku. — Tādā gadījumā tu mani nepazīsti. Sagatavojies! Mēs varētu doties prom kuru katru brīdi. — Sāku iet uz priekšu, un viņš seko pāris soļu man aiz muguras.

— Katnis, — Pīta sauc. Es nepalēninu gaitu. Ja viņš uzskata, ka mana ideja ir slikta, negribu to zināt, jo citas man nemaz nav. — Katnis, pagaidi! — Pasperu no ceļa netīru, sasalušu sniega piku un apstājos, līdz viņš mani panāk. Ogļu putekļu dēļ viss izskatās īpaši neglīti. — Es tiešām nākšu, ja tu tā vēlies. Bet man liekas, ka mums vispirms vajadzētu aprunāties ar Heimiču. Tikt skaidrībā, ka mūsu bēgšana nenāks par ļaunu visiem pārējiem. — Viņš paceļ galvu. — Kas tad tas?

Es pasleju zodu. Biju tā aizdomājusies par pašas raizēm, ka nebiju sadzirdējusi savādās skaņas, kas nāk no galvenā laukuma. Kaut kāda svelpšana, būkšķis, elpas aizciršanās pūlī.

— Nāc! — Pītas seja pēkšņi kļūst skarba. Nezinu, kāpēc. Nesaprotu, kas tās par skaņām, un nevaru pat uzminēt, kas tur ir atgadījies. Bet viņam tas viss nozīmē kaut ko sliktu.

Kad mēs nokļūstam laukumā, kļūst saprotams, ka kaut kas tiešām notiek, bet pūlis ir pārāk biezs, lai saredzētu. Pīta uzkāpj uz kastes pie saldumu veikala sienas un pasniedz man pretī roku, pārlaizdams skatienu laukumam. Esmu jau gandrīz uzkāpusi uz kastes, kad viņš pēkšņi neļauj man tikt augstāk. — Kāp lejā! Prom no šejienes! — Viņš čukst, bet balss uzstājībā skan griezīgi.

— Kas ir? — Ar varu laužos uz augšu.

— Ej mājās, Katnis! Pēc laiciņa es arī nākšu, zvēru! — viņš lūdz.

Lai kas tur arī notiktu, tas ir kaut kas briesmīgs. Izraujos no Pītas tvēriena un sāku spraukties cauri pūlim. Ļaudis mani pamana, pazīst, un viņu vaibstos parādās šausmas. Rokas stumj mani atpakaļ. Balsis šņāc.

— Taisies, ka tiec, meitēn!

— Būs tikai ļaunāk!

— Ko tu gribi? Gribi, lai viņu nogalina?

Bet nu mana sirds jau sitas tik strauji un nevaldāmi, ka tik tikko dzirdu, ko man saka. Zinu tikai, ka tas, kas gaida laukuma vidū, ir paredzēts man. Kad beidzot izlaužos tukšajā placī, es redzu, ka man ir taisnība. Un Pītam bija taisnība. Un tiem ļaudīm arī.

Geila plaukstu locītavas ir piesietas pie koka staba. Savvaļas tītars, ko viņš nomedīja, karājas viņam virs galvas, pienaglots aiz kakla. Puiša jaka ir nomesta zemē un krekls noplēsts. Viņš bezsamaņā ir saļimis ceļos, un viņu pie locītavām tur tikai virves. Miesa uz muguras ir viens vienīgs jēls, asiņains gaļas gabals.

Aiz viņa stāv kāds vīrietis, kuru nekad agrāk neesmu redzējusi, bet es pazīstu viņa formas tērpu. Tas ir tāds kā mūsu galvenajam Miera sargam. Bet šis vīrietis nav vecais Krejs. Viņš ir garš, spēcīgs un ar asi iegludinātām bikšu vīlēm. Īsti neaptveru, ko redzu, līdz svešinieks paceļ roku ar pātagu.

8

— Nē! — iekliedzos un raujos uz priekšu. Ir par vēlu apstādināt sitienu, un es instinktīvi zinu, ka man nepietiks spēka aizkavēt triecienu. Tāpēc metos tieši starp pātagu un Geilu, izplešu rokas, lai pasargātu viņa saplosīto ķermeni, cik vien iespējams. Sitienu nekas nemīkstina. Pātaga no visa spēka noplīkšķ uz mana kreisā vaiga.

Sāpes ir mirklīgas un apdullinošas. Acīs pašķīst dzirksteles, un es nokritu ceļos. Ar vienu plaukstu apsedzu vaigu un ar otru atbalstos pret zemi, lai nenogāztos. Es jau jūtu, kā uztūkst āda un aizpampst acs. Akmeņi zem manis ir slapji no Geila asinīm, un gaisā smacējoši vijas to smārds. — Izbeidziet! Jūs viņu nogalināsiet! — es kliedzu.

Uz mirkli pamanu uzbrucēja seju. Tā ir skarba, dziļu grumbu izvagota un ar nežēlīgu mutes līniju. Sirmie mati ir gandrīz pavisam noskūti, un acis ir tik melnas, ka varavīksnenes izskatās pēc milzīgām zīlītēm, un viņa garais, taisnais deguns ir sasārtis saltajā gaisā. Spēcīgā roka atkal paceļas, un pātagotāja skatiens ir vērsts tieši uz mani. Mana roka piešaujas plecam, ilgodamās pēc bultas, bet mani ieroči, protams, ir paslēpti mežā. Sakožu zobus, gaidīdama nākamo cirtienu.

— Paga! — kāds uzrej. Parādās Heimičs un uzreiz paklūp pār zemē gulošu Miera uzturētāju. Tas ir Dārijs.

Uz puiša pieres un zem rudajiem matiem plešas milzīgs, sarkani violets tūkums. Viņš ir bezsamaņā, bet vēl elpo. Kas notika? Vai viņš mēģināja palīdzēt Geilam, pirms vēl atnācu es?

Heimičs Dāriju ignorē un skarbi uzrauj mani kājās. — Nu lieliski! — Viņš sagrābj manu zodu un paceļ to augstāk. — Nākamajā nedēļā viņai ir fotosesija ar kāzu kleitu modeļiem. Ko lai es tagad saku viņas stilistam?

Redzu, ka pātagotāja acīs pazib atskārsme. Manī nav viegli atpazīt pēdējo Bada Spēļu uzvarētāju, jo esmu satinusies biezās drēbēs, neesmu krāsojusies un mana bize ir nevērīgi sabāzta mētelī. Turklāt vēl man ir uztūkuši puse sejas. Bet Heimiču televīzijā rāda jau daudzus gadus un viņu būtu grūti aizmirst.

Vīrietis atbalsta pātagu uz gurna. — Viņa iejaucās noziedznieka sodīšanā.

Itin viss svešajā vīrā brīdina par nepazīstamu, bīstamu draudu — viņa pavēlošā balss, savādais akcents… No kurienes viņš ieradies? No Vienpadsmitā apgabala? No Trešā? No paša Kapitolija?

— Manis pēc viņa var uzspridzināt nolāpīto l iesas ēku! Paskatieties uz viņas vaigu! Kā jums šķiet, vai pēc nedēļas to varēs rādīt kamerai? — Heimičs rēc.

Svešinieka balss joprojām ir vēsa, bet tajā es varu saklausīt šaubas. — Tas uz mani neattiecas.

— Nē? Nekas, drīz attieksies, mans draugs. Kad tikšu mājās, es uzreiz zvanīšu uz Kapitoliju, — Heimičs ārdās. — Un noskaidrošu, kas jums deva pilnvaras sabojāt manas uzvarētājas smuko ģlmīti!

— Viņš nodarbojās ar malumedniecību. Un kāda viņai tur vispār daļa? — vīrietis iebilst.

— Tas ir viņas brālēns. — Otru manu roku satver Pīta, tikai viņš to izdara saudzīgi. — Un viņa ir mana līgava. Tā ka, ja gribat tikt klāt viņam, vispirms jums būs darīšana ar mums abiem.

Varbūt mēs tiešām esam īstie — vienīgie trīs cilvēki visā apgabalā, kas varētu kaut ko tādu atļauties. Lai gan arī tas noteikti ir tikai pagaidām. Tam noteikti būs sekas. Bet šobrīd es tikai gribu glābt Geila dzīvību. Jaunais galvenais Miera sargs pamet skatienu atpakaļ uz saviem papildspēkiem. Ar atvieglojumu pamanu, ka tur ir pazīstamas sejas, seni draugi no Centra. Viņu acīs ir skaidri redzams, ka viņiem notiekošais nepatīk.

Kāda sieviete, vārdā Pūrnija, kura regulāri ēd pie Taukās Sē, stīvi pasper soli uz priekšu. — Manuprāt, pātagas cirtienu skaits par izteikto apsūdzību ir pietiekams, kungs. Ja vien jūs nepiespriežat nāvessodu, ko tādā gadījumā izpildītu nošaušanas vienība.

— Vai tā šeit ir pieņemts? — galvenais Miera sargs jautā.

— Jā, kungs, — Pūrnija atbild, un vairāki no pārējiem piekrītot paloka galvu. Esmu pārliecināta, ka patiesībā neviens no viņiem to nezina, jo vismaz Centrā, ja kāds uzrodas ar savvaļas tītaru, vienīgais, kas ir pieņemts, — solīt augstāku cenu par stilbiņiem.

— Loti labi. Tad aizvāc savu brālēnu, skuki. Un, kad šis atjēgsies, atgādini viņam, ka nākamreiz, kad viņu pieķers medījam ārpus Kapitolija teritorijas, es pats personīgi noorganizēšu nošaušanas vienību. — Galvenais Miera sargs ar plaukstu nobrauka pātagu visā garumā un apšļaksta mūs ar asinīm. Viņš to ātri satin akurātā ritulī un aizvācas.

Lielākā daļa Miera sargu neveiklā ierindā dodas viņam pakaļ. Daži atpaliek un aiz rokām un kājām paņem Dāriju. Mans skatiens sastop Pūrnijas acis, un es bez skaņas ar lūpām izveidoju vārdu "paldies". Pūrnija nereaģē, bet es zinu, ka viņa saprata.

— Geil! — Pagriežos un ar pirkstiem sāku ķibināties ap mezgliem, kas ir sasieti pie viņa roku locītavām. Kāds padod nazi, un Pīta pārgriež virves. Geils sabrūk zemē.

— Labāk aizved viņu pie savas mātes, — Heimičs ierosina.

Nestuvju nav, bet vecā sieva, kas strādā drēbju tirgotavā, pārdod mums savu leti. — Tikai nesakiet, kur to dabūjāt, — viņa piekodina un ātri savāc savas mantas. Laukums ir kļuvis gandrīz tukšs, jo bailes ir izrādījušās stiprākas par līdzjūtību. Bet pēc tikko notikušā es nevienu par to nevainoju.

Kad mēs Geilu uz vēdera noliekam uz dēļa, ir palikuši tikai nedaudzi, kas varētu viņu nest. Heimičs, Pīta un pāris ogļraču, kas strādā vienā brigādē ar Geilu, paceļ vinu.

Manu roku saņem Līvija, meitene, kas Vīlē dzīvo dažas mājas tālāk no manējās. Pagājušajā gadā, kad viņas mazajam brālim bija masalas, mana māte izglāba viņam dzīvību. — Vai tev palīdzēt? — Meitenes pelēkās acis ir izbijušās, bet apņēmības pilnas.

— Nē, bet vai tu varētu sameklēt Heizellu? Un atsūtīt viņu pie mums? — es palūdzu.

— Aha, — Līvija atsaucas un apcērtas uz papēža.

— Līvij! — uzsaucu. — Neļauj viņai ņemt līdzi mazos.

— Nē. Es pati palikšu pie viņiem, — meitene apsola.

— Paldies. — Paķeru Geila jaku un steidzos pakaļ pārējiem.

— Uzliec sniegu! — Heimičs pār plecu pavēl. Pagrābju sauju sniega un pielieku to pie sava vaiga, mazliet remdējot sāpes. Kreisā acs ir sākusi pamatīgi asarot, un sabiezējušajā krēslā varu tikai sekot nesēju zābakiem.

Ejot noklausos, kā Geila brigādes biedri Bristels un Toms pa daļām atstāsta notikušo. Geils laikam bija devies uz Kreja namu, kā viņš to ir darījis jau simtiem reižu, jo zina, ka Krejs allaž labi samaksā par savvaļas tītaru. Bet Kreja vietā priekšā bijis jaunais Galvenais Miera sargs, vīrs, kuru kāds esot nosaucis par Romulu Tredu. Neviens nezina, kas noticis ar Kreju. Šorīt viņš Centrā esot pircis degvīnu un, pēc visa spriežot, vēl bijis galvenais apgabalā, bet nu ir nozudis kā akā. Treds uzreiz Geilu arestējis, un, protams, tā kā Geilam rokā bija beigts tītars, viņš nekā īpaši nav varējis aizstāvēties. Drīz vien par Geila nepatikšanām uzzinājuši visi. Viņu aizveda uz laukumu, piespieda atzīties noziegumā un piesprieda pērienu ar pātagu, kas izpildāms nekavējoties. Kad uz— rados es, viņš jau bija saņēmis vismaz četrdesmit cirtienus. Samaņu viņš zaudējis laikam pēc trīsdesmitā.

— Laimīgā kārtā Geilam bija tikai tītars, — Bristels saka. — Ja viņam būtu tik daudz medījuma, cik parasti, būtu bijis daudz ļaunāk.

— Geils esot pateicis Tredam, ka tītaru ieraudzījis klīstam pa Vīli. Ka tas esot ticis pāri žogam un viņš to esot nodūris ar mietu. Tas, vienalga, ir noziegums. Bet, ja šis būtu padzirdējis, ka Geils ir bijis mežā ar ieroci, viņu noteikti nogalinātu, — piebalso Toms.

— Kas notika ar Dāriju? — jautā Pīta.

— Pēc kādiem divdesmit cirtieniem viņš iejaucās un teica, ka nu jau pietiekot. Tikai viņš to neizdarīja tik gudri un oficiāli kā Pūrnija. Dārijs sagrāba Treda roku, un tas viņam iebelza pa galvu ar pātagas kātu. Dāriju nekas labs negaida, — Bristels stāsta.

— Neizklausās, ka arī mums pārējiem klāsies diez ko labi, — nosaka Heimičs.

Sāk snigt biezs, slapjš sniegs, un redzēt kļūst vēl grūtāk. Kluburoju mājup aiz citiem, vairāk paļaudamās uz ausīm nekā acīm. Atveras durvis, un sniegu izgaismo zeltainas gaismas strēle. Māte, kas noteikti pēc manas neizskaidrojamās nozušanas visas dienas garumā bija domājusi ieraudzīt vienīgi mani, pārlaiž mums skatienu.

— Jauns Galvenais, — Heimičs izgrūž, un viņa strupi pamāj, it kā nekāds cits paskaidrojums nebūtu vajadzīgs.

Kā allaž, pārņem apbrīna, redzot, kā māte no sievietes, kas sauc mani, lai nosistu zirnekli, pārvēršas sievietē, kura nepazīst baiļu. Kad viņai atnes slimu vai mirstošu cilvēku… man šķiet, ka tikai tad mana māte tiešām apzinās, kas viņa ir. Jau pēc mirkļa ir novākts garais virtuves galds, uz tā uzklāta sterila, balta drāna un Geils ir nolikts uz tās. Māte no tējkannas lej bļodā ūdeni un vienlaikus izrīko Primu paņemt no zāļu skapīša dažādus ārstniecības līdzekļus. Kaltētas zālītes, tinktūras un veikalā pirktas pudelītes. Vēroju, kā viņas rokas ar garajiem, slaidajiem pirkstiem saberž visādus stiebrus un piepilina ūdenim zāles. Samērcējusi karstajā šķidrumā drānu, viņa pamāca Primu, kā sagatavot otro maisījumu.

Māte uzmet man īsu skatienu. — Vai tev tika acī?

— Nē, tā vienkārši aiztūka, — atsaucos.

— Uzliec vēl sniegu, — viņa pamāca. Bet es šobrīd noteikti neesmu svarīgākā.

— Vai tu vari viņu izglābt? — jautāju mātei. Viņa neatbild, tikai izgriež slapjo drānu un tur to gaisā, lai mazliet atvēsinātu.

— Neuztraucies, — mierina Heimičs. — Pirms Kreja pēršanas notika bieži. Cietušos mēs vedām pie viņas.

Es neatceros laikus pirms Kreja, laikus, kad apgabala galvenais Miera sargs dāsni dalīja pātagas cirtienus. Bet māte toreiz bija apmēram tik veca kā es tagad un vēl darbojās aptiekā kopā ar vecākiem. Laikam jau tad viņai bija dziednieces rokas.

Māte sāk pavisam vieglītēm tīrīt saplosīto miesu uz Geila muguras. Man ir drausmīgi nelabi, un es jūtos pilnīgi nederīga; sniega paliekas nopil no mana cimda un izveido uz grīdas peļķi. Pīta apsēdina mani krēslā un tur man pie vaiga drāniņu, kurā ir ievīstīts svaigs sniegs.

Heimičs aizsūta Bristelu un Tomu mājās, un es redzu, ka viņš tiem vispirms iespiež saujā dažas monētas. — Nevar zināt, kas vēl notiks ar jūsu brigādi, — viņš nosaka. Abi pamāj un paņem naudu.

Heizella atskrien satvīkusi un aizelsusies, un viņas matos mirguļo sniegpārslas. Neko neteikdama, viņa apsēžas uz ķeblīša pie galda, saņem Geila roku un piespiež to sev pie lūpām. Pat par Heizellu māte neliekas ne zinis. Māte atrodas savā īpašajā pasaulē, kur ir tikai viņa, pacients un dažreiz Prima. Mēs pārējie varam pagaidīt.

Arī mātes prasmīgajām rokām vajag krietnu laiku, lai iztīrītu brūces, nogludinātu tās ādas jerpatas, ko vēl varēs saglābt, uzklātu ziedi un uzliktu vieglu pārsēju. Kad asinis ir noslaucītas, skaidri redzu, kur tieši trāpījis katrs pātagas cirtiens, un jūtu, kā tie atbalsojas tajā vienīgajā, kas tika manai sejai. Iedomājos, kā būtu, ja manas sāpes būtu divreiz, trīsreiz, četrdesmit reizes lielākas, un ceru, ka Geils neatgūs samaņu. Protams, tas būtu par daudz gribēts. Kad liek pēdējos apsējus, viņam izlaužas kluss vaids. Heizella glāsta dēla matus un kaut ko čukst, bet māte un Prima tikmēr pārskata savus skopos pretsāpju līdzekļu krājumus — tādus, kurus parasti var dabūt tikai ārsti. Šīs zāles ir grūti iegūt, tās ir dārgas, un pēc tām allaž ir liels pieprasījums. Manai mātei ir jātaupa stiprākie līdzekļi stiprākajām sāpēm, bet… kas tas ir — stiprākās sāpes? Man tās vienmēr ir pašreizējās. Ja būtu mana teikšana, šīs zāles izbeigtos vienā dienā, jo es nepavisam nespēju noskatīties, ka cilvēks cieš. Mana māte mēģina zāles pietaupīt tiem, kas jau mirst, lai viņiem būtu vieglāk aiziet.

Tā kā Geils atgūst samaņu, māte un Prima izlemj, ka ņems zālīšu maisījumu, ko viņš varētu iedzert. — Ar to nepietiks! — iejaucos. Abas pablenž uz mani. — Ar to nepietiks, es zinu, kādas ir viņa ciešanas. Ar to maisījumu jau knapi pietiek galvassāpēm.

— Mēs to sajauksim ar miega sīrupu, Katnis, un viņš pārcietīs. Zālītes vairāk ir domātas pret iekaisumu… — māte rāmi iesāk.

— Dod viņam zāles! — es viņai uzkliedzu. — Dod taču!

Kas tu tāda vispār esi, lai noteiktu, cik daudz sāpju viņš spēj paciest!

Sadzirdot manu balsi, Geils sāk kustēties un mēģina pasniegties man pretī. Uz apsējiem izspiežas svaigas asinis, un viņa mute izdveš mokpilnu skaņu.

— Vediet viņu prom! — mana māte izrīko. Heimičs un Pīta mani iznes no telpas; es izkliedzu visādas rupjības. Abi piespiež mani palikt gultā vienā no brīvajām guļamistabām, līdz pārstāju pretoties.

Guļu un šņukstu, un asaras pūlas izlauzties no aizpampušās acs, un es dzirdu, kā Pīta čukstus stāsta Hei— mičam par prezidentu Snovu un sacelšanos Astotajā apgabalā. — Viņa grib, lai mēs visi bēgam, — viņš saka, bet, ja arī Heimičam par to ir kaut kas bilstams, viņš to patur pie sevis.

Pēc kāda laika ienāk māte un apkopj manu seju. Tad viņa saņem manu plaukstu un glāsta delmu, kamēr Heimičs viņai izstāsta, kas atgadījies ar Geilu.

— Tātad atkal sākas? — viņa jautā. — Tāpat kā agrāk?

— Tā rādās, — viņš atsaucas. — Kas to būtu domājis, ka mums kādreiz būs žēl vecā Kreja?

Sava formas tērpa dēļ Krejs jebkurā gadījumā visos būtu radījis nepatiku, bet pa īstam viņu apgabalā ienīda tāpēc, ka viņam bija paradums par naudu ievilināt gultā izbadējušās jaunas sievietes. Ļaunākajās reizēs visizsal— kušākās pēc nakts iestāšanās sapulcējās pie viņa durvīm, sacenzdamās par iespēju, pārdodot ķermeni, nopelnīt dažas monētas, lai pabarotu savas ģimenes. Ja tad, kad nomira mans tēvs, es būtu bijusi vecāka, varbūt arī būtu viena no viņām. Bet es iemācījos medīt.

Īsti nezinu, ko māte grib teikt ar to, ka atkal sākas, bet mani pārāk nomoka dusmas un sāpes, lai jautātu.

To, ka atkal sākas sliktāki laiki, esmu gan sapratusi, jo, kad pie durvīm atskan zvans, kā dzelta izlecu no gultas. Kas tur varētu nākt šajā nakts stundā? Atbilde ir tikai viena. Miera sargi.

— Vini nedrīkst Geilu aizvest! — izsaucos.

— Varbūt viņi nāk pēc tevis, — Heimičs atgādina.

— Vai arī tevis, — attraucu.

— Šī nav mana māja, — viņš aizrāda. — Bet es atvēršu durvis.

— Nē, es pati, — klusi iejaucas māte.

Mēs visi ejam viņai līdzi līdz gaiteņa galam, kur uzstājīgi šķind zvans. Kad māte atver durvis, aiz tām izrādās nevis Miera sargu vienība, bet sīks, apsnidzis stāvs. Medža. Viņa man pastiepj mazu, miklu kartona kastīti.

— Ņem šo tavam draugam, — viņa saka. Es noņemu kastītei vāku un ieraugu pusduci ampulu ar caurspīdīgu šķidrumu. — No manas mātes. Vina teica, ka drīkstu tās atnest. Lūdzu, ņem! — To pateikusi, viņa aizskrien atpakaļ putenī, pirms mēs pagūstam viņu aizkavēt.

— Traks skuķis, — Heimičs nomurmina, kad ejam pakal manai mātei uz virtuvi.

Nezinu, ko īsti māte Geilam iedeva, bet man bija taisnība — ar to nepietiek. Viņš ir sakodis zobus, un viņa āda slapji mirdz sviedros. Māte iepilda šļircē šķidrumu no vienas ampulas un injicē viņa rokā. Geila seja gandrīz uzreiz atslābst.

— Kas tas tāds ir? — Pīta pajautā.

— Tas ir no Kapitolija. To sauc par morflingu, — māte atbild.

— Es nezināju, ka Medža vispār pazīst Geilu, — Pīta nosaka.

— Mēs agrāk pārdevām viņai zemenes, — es teju dusmīgi atcērtu. Bet par ko gan es dusmojos? Taču ne par to, ka Medža atnesa zāles.

— Viņai laikam briesmīgi garšo zemenes, — novelk Heimičs.

Tieši tas mani kaitina. Tāds mājiens, ka starp Geilu un Medžu kaut kas ir. Un man tas nepatīk.

— Vina ir mana draudzene, — es tikai noburkšku.

Tagad, kad Geils ir iemidzis no pretsāpju līdzekļa, visi, šķiet, nomierinās. Prima mūs piespiež ieēst mazliet sautējuma un maizi. Heizellai tiek piedāvāta istaba, bet viņai ir jāiet mājās pie bērniem. Gan Heimičs, gan Pīta grib palikt, bet māte aizsūta abus mājās gulēt. Viņa zina, ka nav vērts pūlēties piespiest mani darīt to pašu, un atstāj pieskatīt Geilu, kamēr viņas ar Primu atpūšas.

Palikusi virtuvē viena ar Geilu, apsēžos uz ķebļa, kur pirmīt sēdēja Heizella, un saņemu puiša roku. Pēc mirkļa apglāstu viņa seju. Mani pirksti pieskaras tur, kur man nekad agrāk nav bijis iemesla pieskarties. Viņa biezajām, tumšajām uzacīm, vaiga izliekumam, deguna līnijai, kakla iedobītei. Novelku pāri rugājiem uz viņa zoda un beidzot nonāku pie lūpām. Tās ir mīkstas un pilnīgas, un dažās vietās mazliet sasprēgājušas. Viņa elpa sasilda manu auksto ādu.

Vai miegā visi izskatās jaunāki? Pašlaik es viņu redzu kā to puiku, kuru nejauši satiku mežā pirms vairākiem gadiem, un tas puika man pārmeta, ka gribu zagt no viņa slazdiem. Mēs bijām varens pārītis — abi bāreņi, pārbijušies, bet arī spīvas apņēmības pilni nosargāt savu ģimeņu izdzīvošanu. Bijām izmisuši, bet pēc tās dienas, atraduši viens otru, vairs nebijām vieni. Domāju par simtiem tikšanos mežā, par laiskām pēcpusdienām makšķerējot, atceros to dienu, kad viņam mācīju peldēt, un to atgadījumu, kad izmežģīju celi un viņš pārnesa mani mājās. Mēs abi paļāvāmies viens uz otru, piesedzām viens otru un piespiedām sevi būt drosmīgiem.

Pirmo reizi iztēlojos mūs mainītās lomās. Redzu Geilu izlozē piesakāmies Rorija vietā, to, kā viņu izrauj no manas dzīves un viņš kļūst par svešas meitenes mīļoto, lai glābtu savu dzīvību, un tad viņš atgriežas mājās kopā ar to meiteni. Viņi dzīvo kaimiņos. Viņš apsola meiteni precēt.

Naids, ko es sajūtu pret viņu un meiteni savā iztēlē un pret pilnīgi visu, ir tik īsts un izjusts, ka mani tik tikko nenosmacē. Geils ir mans. Un es esmu viņa. Nekas cits nemaz nav pieļaujams. Kāpēc vajadzēja, lai viņu sit gandrīz līdz nāvei, lai es to saprastu?

Tāpēc, ka esmu savtīga. Esmu gļēvule. Esmu tāda meitene, kura brīdī, kad varētu kaut kam noderēt, aizbēgtu, lai pati paliktu dzīva un pamestu ciešanām un nāvei tos, kas nevarētu sekot. Tādu meiteni šodien Geils satika mežā.

Nav jau nekāds brīnums, ka es uzvarēju Spēlēs. Tur nekad neuzvar neviens normāls cilvēks.

Tu izglābi Pītu, vārgi nodomāju.

Bet tagad es šaubos pat par to. Es tikai skaidri zināju: ja ļaušu zēnam nomirt, tad mana dzīve Divpadsmitajā apgabalā būs nepaciešama.

Atbalstu galvu pret galda malu, un mani pārņem dziļš riebums pašai pret sevi. Vēlos, kaut būtu nomirusi arēnā. Kaut Seneka Kreins būtu mani uzspridzinājis, kā viņam pēc prezidenta Snova teiktā vajadzēja izdarit tad, kad es izvilku tās ogas.

Ogas. Aptveru, ka atbilde uz jautājumu, kas es esmu, slēpjas tajā saujiņā indīgu ogu. Ja es tās paņēmu tāpēc, lai izglābtu Pītu, jo zināju, ka no manis visi vairīsies, kad būšu atgriezusies bez viņa, tad esmu vienkārši nicināma. Ja es tās paņēmu tāpēc, ka mīlu Pītu, tad, vienalga, esmu egoiste, kaut gan man vēl varētu piedot. Bet, ja es tās turēju izstieptā plaukstā tāpēc, lai mestu izaicinājumu Kapitolijam, tad esmu pelnījusi cieņu. Nelaime tikai tāda, ka pati īsti nezinu, par ko tajā brīdī domāju.

Vai varētu būt, ka taisnība ir ļaudīm apgabalos? Ka tā bija dumpošanās, kaut arī to neapzinājos? Jo dziļi sirdī noteikti zinu — ar to nepietiks, ka aizbēgot glābšu savu vai ģimenes, vai draugu dzīvību. Pat tad, ja es to varētu. Tas neko nemainītu. Citiem šā vai tā nāktos ciest, tāpat kā Geils cieta šodien.

Dzīve Divpadsmitajā apgabalā patiesībā īpaši neatšķiras no dzīves arēnā. Vienā brīdī tomēr ir jābeidz bēgt un jāpagriežas pret to, kas draud tevi nogalināt. Grūti ir tikai atrast tam drosmi. Nu labi, Geilam tas nav grūti. Viņš ir dzimis dumpinieks. Es esmu tā, kas te plānoja laisties lapās.

— Man ļoti žēl, — nočukstu un pieliekusies noskūpstu puisi uz pieres.

Viņam nodreb skropstas, un viņš paskatās manī ar opiāta apskurbinātām acīm. — Cau, Kaķumētra.

— Čau, Geil, — atsaucos.

— Man likās, ka tu jau būsi prom, — viņš murmina. Izvēle ir pavisam vienkārša. Varu vai nu mirt mežā kā vajāts dzīvnieks, vai arī mirt tepat pie Geila. — Es nekur neiešu. Es palikšu tepat un vārīšu visādas ziepes.

— Es arī, — Geils nosaka. Viņam izdodas mazliet pasmaidīt, un tad viņu atkal uzveic zāles.

9

Kāds sapurina manu plecu, un es pieceļos sēdus. Esmu iemigusi ar seju uz galda. Baltā drāna ir atstājusi uz mana veselā vaiga kroku nospiedumus. Otrs vaigs, pa kuru trāpīja Treda pātaga, sūrst. Geils ir nemaņā, bet viņa pirksti ir sakļāvušies ap manējiem. Es sajūtu svaigas maizes smaržu un, pagriezusi stīvo kaklu, ieraugu Pītu, kas lūkojas manī ar dziļām skumjām. Man liekas — viņš mūs vēro jau kādu brītiņu.

— Ej vien gultā, Katnis. Tagad es viņu pieskatīšu.

— Pīta, par to, ko es vakar teicu, par to bēgšanu… — iesāku.

— Zinu, — viņš pārtrauc. — Tev nekas nav jāpaskaidro.

Palsajā, sniegotajā rīta gaismā ieraugu uz dēļa maizes klaipus. Un zilās ēnas zem Pītas acīm. Interesanti: vai viņš vispār ir gulējis? Noteikti ne jau ilgi. Atceros, kā viņš vakar piekrita bēgt kopā ar mani, kā viņš kopā ar mani aizstāvēja Geilu un kā viņš labprātīgi pilnībā atbalsta mani, kaut arī es viņam dodu tik maz. Lai ko darītu, es vienmēr kādu sāpinu. — Pīta…

— Ej gulēt, labi?

Taustīdamās uzkāpju pa kāpnēm, palienu zem segas un uzreiz aizmiegu. Sapnī redzu Klouvu, meiteni no Otrā apgabala. Viņa mani vajā, piespiež mani pie zemes un izvelk nazi, lai sagraizītu manu seju. Asmens dziļi iegrimst vaigā un paver platu vāti. Tad Klouva sāk mainīties, viņas seja izstiepjas un kļūst par purnu, viņas āda apaug ar tumšu spalvu un pirkstu galos parādās gari plēsoņas nagi, bet acis paliek tādas pašas. Viņa pārvēršas par sevi pašu mutanta ādā, par to vilkam līdzīgo radību, kas mūs mocīja pēdējā naktī arēnā. Atmetusi galvu, viņa palaiž garu, stindzinošu kaucienu, kam atsaucas vēl citi mutanti turpat tuvumā. Klouva sāk lakt asinis, kas tek no manas brūces, un no katra mēles pieskāriena mana seja iesāpas no jauna. Aizžņaugtā balsī iekliedzos un iztrūkusies pamostos, reizē nosvīdusi un kratīdamās drebuļos. Sakļāvusi plaukstu uz ievainotā vaiga, es sev atgādinu, ka to sagandēja nevis Klouva, bet Treds. Vēlos, kaut Pīta būtu te un mani apskautu, bet tad atceros, ka vairs nedrīkstu to vēlēties. Esmu izvēlējusies Geilu un dumpi, un nākotne kopā ar Pītu ir Kapitolija, nevis mans izdomājums.

Pietūkums ap aci ir mazinājies, un es varu mazliet pavērt plakstiņu. Atgrūžu vaļā aizkarus un redzu, ka putenis ir izvērties īstā sniega vētrā. Viss ir pilnīgi balts, un vējš kauc gandrīz tāpat kā mutanti.

Es priecājos par vētru, kas nes mežonīgas vēja aukas un dziļu, irdenu sniega kārtu. Ar to varbūt pietiks, lai pie manām durvīm nedauzītos īstie vilki, citā vārdā pazīstami kā Miera sargi. Man būs dažas dienas laika pārdomām. Varēšu izdomāt plānu. Un Pīta un Heimičs būs tepat pa rokai. Vētra ir īsta svētība.

Bet, iekams iet lejā un sākt savu jauno dzīvi, ļauju sev saprast, ko tā varētu nozīmēt. Vēl mazāk nekā pirms vienas dienas biju gatava ziemas vidū doties mežā kopā ar saviem mīļajiem un visai droši riskēt ar to, ka Kapitolija spēki mūs vajās. Pat veiksmes gadījumā tas būtu ļoti nedroši. Bet tagad es apņemos paveikt kaut ko vēl daudz bīstamāku. Ja cīnīšos pret Kapitoliju, viņi noteikti ātri vien atdarīs ar to pašu. Man ir jāsamierinās ar to, ka mani kuru katru brīdi arestēs. Pie durvīm atskanēs klauvējiens tāpat kā pagājušajā naktī, un mani aizvedīs Miera sargu vienība. Varbūt spīdzinās. Varbūt sakropļos. Varbūt man galvenajā laukumā ielaidīs galvā lodi, ja paveiksies dabūt ātru galu. Kapitolija izdomai cilvēku nogalināšanā nav robežu. Iztēlojos to visu un pārbīstos, bet, ja runājam atklāti, visas tās šausmas jau tāpat bija kaut kur mana prāta dziļumos. Es biju pārstāve Spēlēs. Man draudēja prezidents. Man ar pātagu iesita pa seju. Es jau tāpat esmu mērķis.

Tagad grūtākais. Man ir jāsaprot, ka manu ģimeni un draugus var piemeklēt tāds pats liktenis. Prima! Man pietiek tikai iedomāties par Primu, kad mana apņemšanās pagaist kā dūmi. Mans pienākums ir viņu sargāt. Uzvelku segu pāri galvai un elpoju tik ātri, ka izlietoju visu skābekli un sāku cīnīties pēc elpas. Es nedrīkstu pieļaut, ka Kapitolijs nodara pāri Primai.

Un tad es apjēdzu. Kapitolijs jau ir viņai nodarījis pāri. Viņas tēvu nogalināja tajās sasodītajās raktuvēs. Viņi neko nedarīja, kad Prima gandrīz nomira bada nāvē. Viņi izvēlējās Primu par pārstāvi un lika noskatīties, kā viņas māsa Spēlēs cīnās par savu dzīvību. Viņai ir nodarīts pāri daudz vairāk nekā man divpadsmit gadu vecumā. Un pat visas Primas ciešanas, kopā ņemtas, nobālē salīdzinājumā ar Rū dzīvi.

Atgrūžu segu un ieelpoju auksto gaisu, kas virmo no logu rūtīm.

Prima… Rū… Vai tieši viņu dēļ man nebūtu jāmēģina cīnīties? Vai ne tāpēc, ka viņām nodarītais ir tik slikts, tam nav attaisnojuma un tas ir neiespējams ļaunums? Vai ne tāpēc, ka nevienam nav tiesību pret viņām izturēties tā, kā tas ir noticis?

Jā. Tieši tas ir jāatceras brīžos, kad mani mēdz pārmākt bailes. Viss, ko darīšu, viss, kas mums būs jāizcieš, būs viņu labad. Rū vairs nevar palīdzēt, bet varbūt vēl nav par vēlu palīdzēt tām piecām mazajām sejiņām, kas lūkojās manī Vienpadsmitā apgabala galvenajā laukumā. Vēl nav par vēlu palīdzēt Rorijam un Vikam, un Pouzijai. Nav par vēlu palīdzēt Primai.

Geilam ir taisnība. Ja cilvēkiem būs drosme, šī varētu būt lielā izdevība. Viņam arī ir taisnība: tā kā es to visu aizsāku, es ļoti daudz varētu paveikt. Man gan nav ne jausmas, ko tieši. Bet lēmums nebēgt ir pirmais izšķirošais solis.

Ieeju dušā, un šorīt manas domas nešaudās, sastādot sarakstus ar lietām, kas jāņem līdzi uz mežu, tās nodarbina jautājums, kā Astotajā apgabalā tika organizēta sacelšanās. Tik daudz cilvēku tik nepārprotami meta izaicinājumu Kapitolijam. Vai tas vispār bija plānots, vai arī tur vienkārši izlauzās gadiem apspiestais naids un sašutums? Kā lai mēs to paveicam šeit? Vai Divpadsmitā apgabala ļaudis mums pievienosies vai arī noslēgs savas durvis? Pēc tam kad Geilu vakar nopēra, laukums ātri vien kļuva tukšs. Bet vai tā nebija tāpēc, ka mēs visi jūtamies nevarīgi un nezinām, ko lai dara? Mums ir vajadzīgs kāds, kas mūs vadītu un iedrošinātu, sakot, ka tas ir iespējams. Un man nešķiet, ka esmu īstā. Var jau būt, ka es biju revolūcijas katalizators, bet tās vadonim vajadzētu būt kādam, kas par to ir pilnīgi pārliecināts — un es taču vispār tikko izlēmu pievienoties. Tam ir jābūt kādam, kura drosme nekad nenoplok, — bet man pie savējās vēl ir daudz jāpiestrādā. Tam ir jābūt kādam, kas prot skaidri un iespaidīgi izteikt domas vārdos, — bet man viegli sametas mēle.

Vārdi. Es domāju par vārdiem un atceros Pītu. Cilvēki notic visam, ko viņš saka. Varu derēt: ja Pīta to vēlētos, viņš varētu iekustināt pūli. Viņš atrastu īstos vārdus. Bet esmu droša — viņam tāda doma nav pat ienākusi prātā.

Lejasstāvā atrodu māti un Primu, kuras apkopj bezspēcīgo Geilu. Spriežot pēc viņa sejas izteiksmes, zāļu iedarbība sāk beigties. Sagatavojos vēl vienam strīdam, bet mēģinu runāt mierīgi. — Vai nevari viņam iedot vēl vienu devu?

— Es tā darīšu, ja tas būs nepieciešams. Mēs nospriedām, ka vispirms jāpamēģina sniega sega, — māte atsaucas. Viņa ir noņēmusi apsējus. Var redzēt, kā Geila mugura burtiski izstaro siltumu. Māte uzliek uz jēlās ādas tīru drānu un pamāj Primai.

Viņa pienāk klāt, maisīdama lielā bļodā kaut ko tādu, kas izskatās pēc sniega. Bet šis ir iekrāsots gaiši zaļš un saldi, svaigi smaržo. Sniega sega. Māsa sāk ar karoti uzmanīgi likt masu uz drānas. Gandrīz vai dzirdu, kā Geila izmocītā miesa čūkst, saskaroties ar sniega maisījumu. Viņš pārsteigumā atver acis un tad atvieglojumā nopūšas.

— Labi gan, ka ārā ir sniegs, — māte nosaka.

Diezin kā būtu atgūties no pātagas cirtieniem vasaras vidū, dedzinošā svelmē un kad no krāna tek tikai remdens ūdens? — Ko tu darīji siltajos mēnešos? — pajautāju.

Māte sarauc uzacis, un starp tām iegulst rieva. — Mēģināju dzīt prom mušas.

To iedomājoties, man vēderā viss sagriežas. Viņa piepilda kabatlakatu ar sniega segas maisījumu, un es to pielieku pie ziluma uz sava vaiga. Sūrme uzreiz pierimst. Jā, daļēji tas ir aukstā sniega dēļ, bet augu sulas, ko mana māte tam ir pievienojusi, arī mazina sāpes. — O! Brīnišķīgi! Kāpēc tu viņam tādu neuzliki jau vakar vakarā?

— Vispirms vajadzēja, lai brūce nomierinās, — māte atbild.

Īsti nezinu, ko tas nozīmē, bet, ja jau tas iedarbojas, tad kādas man ir tiesības izprašņāt? Māte zina, ko dara. Mani pārņem nožēla par to, ko izdarīju vakar, par to, kādas cūcības sarunāju, kad Pīta un Heimičs vilka mani prom no virtuves. — Piedod. Par to, ka es vakar uz tevi sakliedzu.

— Esmu dzirdējusi sliktākas lietas, — viņa atgaiņājas. — Tu pati esi redzējusi, kā cilvēki uzvedas, kad sāp kādam, ko vini mīl.

Kādam, ko vini mīl. Vārdi sastindzina manu mēli tā, it kā tā būtu iebāzta sniega segā. Protams, es mīlu Geilu. Bet par kādu mīlestību māte runāja? Ko es pati domāju, sakot, ka mīlu Geilu? Nezinu. Pagājušajā naktī jūtu uzplūdā viņu noskūpstīju. Bet esmu pārliecināta, ka viņš to neatceras. Vai varbūt tomēr? Ceru, ka ne. Ja viņš to atceras, tad viss kļūs tikai sarežģītāks, un es tiešām nevaru prātot par skūpstīšanos, kad ir jāuzkurina nemieri. Mazliet papurinu galvu, lai noskaidrotu domas. — Kur ir Pīta?

— Viņš aizgāja mājās, kad dzirdēja, ka tu sāc kustēties. Viņš negribēja, lai māja vētras laikā paliek nepie— skatīta, — māte atbild.

— Vai viņš tika atpakaļ? — jautāju. Sniegputeņa laikā var apmaldīties jau pēc dažiem metriem un aizklīst sazin kur.

— Varbūt piezvani un pārbaudi? — viņa ierosina.

Ieeju bibliotēkā, no kuras kopš tikšanās ar prezidentu

Snovu esmu pēc iespējas izvairījusies, un uzgriežu Pītas numuru. Pēc dažiem signāliem viņš paceļ.

— Sveiks. Gribēju tikai pārliecināties, ka esi ticis mājās.

— Katnis, es dzīvoju trīs mājas tālāk no tavējās, — viņš pārmet.

— Zinu, bet tagad ir slikts laiks un vispār, — es taisnojos.

— Viss ir kārtībā. Paldies par apvaicāšanos. — Krietnu brīdi valda klusums. — Kā klājas Geilam?

— Labāk. Mana māte un Prima viņam tagad uzklāja sniega segu, — pastāstu.

— Un tavai sejai? — viņš jautā tālāk.

— Man arī tika mazliet sniega segas. Vai tu šodien esi saticis Heimiču?

— Es viņu apraudzlju. Viņš ir piedzēries un atslēdzies. Bet es iekūru pavardu un atstāju mazliet maizes.

— Gribēju aprunāties… ar jums abiem. — Neuzdrošinos teikt neko vairāk pa telefonu, kura sarunas noteikti noklausās.

— Ar to droši vien būs jāpagaida, kamēr pierims vētra, — viņš nosaka. — Ātrāk tāpat nekas liels nenotiks.

— Nē, nekas liels tiešām nenotiks, — es piekritu.

Vētra beidzas tikai pēc divām dienām un aiz sevis atstāj sapūstas kupenas, kas sniedzas man pāri galvai. Paiet vēl diena, kamēr iztīra taku no Uzvarētāju ciemata uz galveno laukumu. Pa to laiku palīdzu kopt Geilu, lieku uz sava vaiga sniega segu un mēģinu atcerēties visu, ko spēju, par sacelšanos Astotajā apgabalā — ja mums tas noderētu. Uztūkums pāriet, un manā sejā paliek niezoša vāts un pamatīgs zilums uz acs. Bet es, vienalga, pie pirmās izdevības piezvanu Pītam un pajautāju, vai viņš negrib kopā ar mani aiziet uz pilsētu.

Mēs uzpurinām Heimiču un izvelkam sev līdzi. Viņš gan gaužas, bet ne tik traki kā parasti. Zinām, ka ir jāaprunājas par notikušo, bet to nevar darīt tik bīstamā vietā kā mūsu mājas Uzvarētāju ciematā. Mēs pat vispār nesākam runāt, līdz ciemats nav pagaisis tālumā. Es pa to laiku pētu trīsmetrīgos sniega mūrus, kas slejas šaurās, iztīrītās takas abās pusēs, un prātoju, vai tie nesagrūs mums virsū.

Beidzot Heimičs pārtrauc klusēšanu. — Tātad mēs visi dosimies pretī nezināmai nākotnei, ko? — viņš man pajautā.

— Nē, — atbildu. — Vairs ne.

— Tu apdomāji sava plāna trūkumus, vai ne, sir— sniņ? — viņš noprasa. — Vai tev ir kāda jauna ideja?

— Es gribu sākt sacelšanos.

Heimičs tikai pasmejas. Viņa smiekli nav pat ļauni, un tas mani satrauc visvairāk. Tas parāda, ka viņš neuztver mani nopietni. — Nu ko, es toties gribu dzert. Ber vēlāk pastāsti, kā tev izgāja, — viņš nosaka.

— Kāds tad ir tavs plāns? — cērtu pretī.

— Mans plāns ir tāds, ka gādāšu, lai uz jūsu kāzām viss būtu nevainojami, — Heimičs attrauc. — Es piezvanīju un pārcēlu fotosesiju, neko daudz nepaskaidrojot.

— Tev jau nav telefona, — es neticu.

— Efija to salaboja, — viņš atmet. — Vai zini, ka viņa man jautāja, vai negribu tevi nodot viņas gādībā? Teicu, ka gribu un, jo ātrāk, jo labāk.

— Heimič. — Jūtu, ka manā balsī iezogas lūdzoša nots.

— Katnis. — Viņš atdarina manu toni. — Tur nekas neiznāks.

Mēs apklustam, kad mums garām uz Uzvarētāju ciemata pusi paiet bariņš vīriešu ar lāpstām. Varbūt viņi kaut ko izdarīs ar tām trīsmetrīgajām sienām. Kad viņi ir pietiekami tālu, lai neko nedzirdētu, laukums savukārt ir pārāk tuvu.

Puteņa laikā nekas liels nenotiks. Par to mēs ar Pītu bijām vienisprātis. Bet mēs drausmīgi kļūdījāmies. Laukums ir pārveidots. No Tiesas ēkas jumta nokarājas milzīgs karogs ar Panemas zīmogu. Pa tīri noslaucītajiem bruģakmeņiem maršē Miera sargi jaunos, baltos formas tērpos. Uz jumtiem ir vēl citi, kas dežurē pie automātiem. Vissatraucošākās ir vairākas konstrukcijas laukuma vidū — oficiāls pēršanas stabs, vairākas aizsargbarjeras un karātavas.

— Treds strādā ātri, — Heimičs nosaka.

Dažas ielas tālāk pamanu paceļamies sārtu. Nevienam nekas nav jāsaka. Tur var degt tikai Centrs. Iedomājos par Tauko Sē un Uzšķērdēju, un visiem maniem draugiem, kas tur pelna iztiku.

— Heimič, kā tu domā, tur taču neviena iekšā nebija, kad… — nespēju pabeigt teikumu.

— Nē-e, viņi nav tik dumji. Tu arī nebūtu, ja būtu te sabijusi ilgāk, — viņš mierina. — Nu ko, iešu palūkot, cik spirta ir atlicis aptiekā.

Viņš aizsoļo pāri laukumam, un es saskatos ar Pītu. — Kam viņam tas? — Un tad es aptveru, kam. — Mēs nedrīkstam viņam ļaut to dzert. Viņš nomirs vai labākajā gadījumā kļūs akls. Man mājās glabājas mazliet šņabja.

— Man arī. Varbūt ar to viņš varēs noturēties, līdz Uzšķērdēja atradīs veidu, kā atsākt tirgošanos, — Pīta prāto. — Man ir jāaprauga mana ģimene.

— Man ir jāaiziet pie Heizellas. — Jūtos noraizējusies. Likās, ka viņa būs uz mūsu sliekšņa, tiklīdz notīrīs sniegu. Bet no viņas nav bijis ne miņas.

— Es arī iešu. Beķerejā iegriezīšos pa ceļam uz mājām, — viņš piesakās.

— Paldies. — Pēkšņi es baidos no tā, ko varētu ieraudzīt.

Ielas ir gandrīz tukšas. Šajā laikā tas nebūtu nekas dīvains, ja pieaugušie būtu raktuvēs un bērni — skolā. Bet viņu tur nav. Redzu, kā uz mums pa durvīm un slēģu spraugām noraugās sejas.

Sacelšanās. Kāda es esmu stulbene! Šajā plānā ir kāds būtisks trūkums, ko nepamanīja ne Geils, ne es. Lai notiktu sacelšanās, ir jāpārkāpj likums un jāpretojas varas pārstāvjiem. Mēs paši vai mūsu ģimenes to darām visu mūžu. Mēs nodarbojamies ar malumedniecību, tirgojamies melnajā tirgū un mežā izsmejam Kapitoliju. Bet lielākajai daļai Divpadsmitā apgabala ļaužu pat iet uz Centru iepirkties liktos pārāk riskanti. Un es gribu, lai viņi ar ķieģeļiem un lāpām pulcējas galvenajā laukumā? Jau redzot mani un Pītu, cilvēki atrauj bērnus no logiem un cieši aizvelk aizkarus.

Heizellu uzejam mājās, kur viņa auklē smagi slimo Pouziju. Atpazīstu masalu izsitumus. — Es nevarēju viņu pamest, — Heizella saka. — Zinu, ka Geils ir vislabākajās rokās.

— Protams, — apliecinu. — Viņam ir daudz labāk. Mana māte saka: pēc pāris nedēļām viņš atkal strādās raktuvēs.

— Varbūt tās vēl nemaz nebūs vaļā, — Heizella atbild. — Runā, ka tās ir slēgtas līdz turpmākiem norādījumiem. — Viņa pamet nervozu skatienu uz savu tukšo veļas ballu.

— Vai pie tevis arī ir slēgts? — pajautāju.

— Oficiāli ne, — Heizella paskaidro. — Bet tagad visi baidās man kaut ko dot.

— Varbūt sniega dēļ, — ieminas Pīta.

— Nē, Rorijs šorīt mudīgi aiztecēja pie kundēm. Izskatās, ka nevienam nekā mazgājama nav.

Rorijs apskauj Heizellu. — Viss būs labi.

Izņemu no kabatas riekšu naudas un nolieku uz galda. — Mana māte atsūtīs kaut ko Pouzijai.

Kad izejam ārā, es pagriežos pret Pītu. — Ej vien atpakaļ. Gribu noiet gar Centru.

— Es iešu līdzi, — viņš piedāvājas.

— Nē. Jau tā esmu sagādājusi tev gana nepatikšanu, — es pretojos.

— Un tas, ka es izvairīšos no pastaigas gar Centru… tas visu atkal vērsīs par labu? — Viņš pasmaida un saņem manu roku. Ejam kopā pa šaurajām Vīles ielām, līdz nonākam pie degošās ēkas. Neviens nav papūlējies atstāt tur Miera sargus. Viņi zina, ka neviens šo ēku neglābs.

Liesmu karstumā sniegs izkūst, un gar manām kurpēm notek melna straumīte. — Ogļu putekļi no senākiem laikiem, — nosaku. Tie savākušies ikvienā plaisā un iedobē. Ieēdušies grīdas dēļos. Apbrīnojami, ka tas viss jau agrāk neuzgāja gaisā. — Es gribu apraudzīt Tauko Sē.

— Šodien ne, Katnis. Nedomāju, ka kaut ko līdzēs tas, ja mēs pie viņiem iegriezīsimies, — Pīta mani attur.

Atgriežamies laukumā. Nopērku no Pītas tēva dažas kūkas, kamēr viņš ar dēlu aprunājas par laikapstākļiem. Neviens nepiemin drausmīgos spīdzināšanas rīkus dažu metru attālumā no durvīm. Pēdējais, ko vēl ievēroju, kad aizejam no laukuma, ir tas, ka es nepazīstu nevienu no Miera sargiem.

Dienām ejot, kļūst vēl sliktāk. Raktuves paliek slēgtas divas nedēļas, un nu jau puse Divpadsmitā apgabala iedzīvotāju dzīvo badā. Strauji pieaug to bērnu skaits, kas piesakās uz tezerām, bet viņi ne vienmēr saņem pienākošos graudus. Sāk trūkt pārtikas, un pat tie, kam ir nauda, atgriežas no veikaliem tukšām rokām. Kad raktuves atkal atver, strādniekiem apcērp algas, pagarina darba stundas un viņus sūta strādāt acīmredzami bīstamās vietās. Sainīšu dienā visu ļoti gaidīto pārtiku atved sabojājušos un grauzēju piegānītu. Jaunās ierīces laukumā lieto bieži: turp atvelk cilvēkus un soda par pārkāpumiem, par kuriem neviens nav licies ne zinis jau tik ilgi, ka mēs esam aizmirsuši, ka tie bijuši pārkāpumi.

Geils atgriežas mājās, un mēs vairs neesam runājuši par dumpi. Bet es visu laiku domāju, ka viss, ko viņš ieraudzīs, tikai nostiprinās apņemšanos cīnīties. Grūtais darbs raktuvēs, nomocītie ķermeni laukumā, izsalkums viņa ģimenes sejās. Rorijs ir pieteicies tezerām, un par to Geils vispār nespēj pat ierunāties, bet ar to, vienalga, nepietiek, jo pārtika ne vienmēr ir pieejama un cenas arvien pieaug.

Vienīgais labais jaunums ir tas, ka es pierunāju Heimiču nolīgt Heizellu par viņa mājkalpotāju — tā viņa dabū mazliet papildu naudas un ievērojami uzlabo viņa sadzīvi. Ieejot viņa mājā, pārņem dīvaina sajūta, jo tur viss ir tīrs un sakopts un uz plīts sildās ēdiens. Viņš to tik tikko pamana, jo viņam ir jāizcīna pavisam citāda kauja. Mēs ar Pītu mēģinājām sadalīt degvīna krājumus porcijās, bet tie ir tikpat kā izbeigušies un Uzšķērdēju es pēdējo reizi redzēju, ieliktu siekstā.

Uz ielas jūtos kā izraidītā. Atklātās vietās visi no manis izvairās. Bet mājās sabiedrības netrūkst. Uz virtuvi pie manas mātes nerimtīgā straumē nāk slimie un ievainotie, un viņa jau sen vairs neprasa naudu. Zāļu krājumi ir tā noplicināti, ka drīz ārstēšanai paliks tikai sniegs.

Iet uz mežu, protams, ir aizliegts. Pilnīgi. Par to nevar būt ne runas. Pat Geils to nepārbauda. Taču vienu rītu to izdaru es. Un aiz žoga mani nedzen ne ar slimajiem un mirstošajiem pārpilnā māja, ne asiņojošās muguras, ne bērnu iekritušie vaigi, ne marša ritmā dipošie zābaki, ne mūžīgā nabadzība. To izdara kādu vakaru pienākusī kaste ar kāzu kleitām, kam klāt ir pielikta Efijas zīmīte, ka prezidents tās esot izvēlējies pašrocīgi.

Kāzas. Vai viņš tiešām grib izvest savu ieceri līdz galam? Ko viņa slimās smadzenes ir izdomājušas — ko tas līdzēs? Vai tas ir kapitoliešu dēj? Kāzas ir apsolītas, un kāzas viņi dabūs. Un tad viņš mūs nogalinās? Par mācību apgabaliem? Nezinu. Es nesaprotu. Mētājos un grozos savā gultā, līdz vairs nevaru izturēt. Man ir jātiek prom. Vismaz uz dažām stundām.

Pārmeklēju skapi, līdz atrodu ziemas ietērpu no siltumizolējoša materiāla, ko Sinna man izgatavoja brīvajiem brīžiem Uzvaras turnejas laikā. Man ir ūdensnecaurlaidīgi zābaki, sniega kombinezons, kas apsedz augumu no galvas līdz kājām, un siltumu saglabājoši cimdi. Man ļoti patīk mans vecais medību ietērps, bet tam pārgājienam, kas man ir padomā šodien, labāk derēs tādas augsto tehnoloģiju radītas drēbes. Uz pirkstgaliem nožogos lejasstāvā, piekrauju medījumu somu ar ēdamo un izlavos no mājas. Aizslīdu pa ielām un pagalmiem uz to caurumu žogā, kas ir vistuvāk miesnieces Rūbas skārnim. Tā kā daudzi strādnieki pa šejieni iet uz raktuvēm, sniegu no vienas vietas klāj pēdu nospiedumi. Manējos neviens nepamanīs. Par spīti visiem drošības pasākumiem, Treds nav ķēries pie žoga, droši vien domādams, ka skarbie laikapstākļi un savvaļas dzīvnieki ir pietiekams drauds, lai visi paliktu žoga iekšienē. Bet pēc tam, kad esmu izlīdusi zem stiepļu pinuma, es tomēr nomaskēju savas pēdas, līdz tās apslēpj koki.

Kad svīst rīta gaisma, es jau paņemu savu loku un bultas un sāku brist pa mežā sadzītajām kupenām. Kaut kāda iemesla dēļ esmu apņēmusies tikt līdz ezeram. Varbūt gribu no tā atvadīties — atvadīties no sava tēva un laimīgajiem mirkļiem, ko mēs tur pavadījām, jo zinu,

ka droši vien nekad vairs tajā vietā neatgriezīšos. Varbūt es vienkārši gribu beidzot brīvi paelpot. Pa daļai man ir pat vienalga, ja mani arī noķertu, kaut tikai vēl reizi varētu ieraudzīt to vietu.

Ceļā paiet divtik ilgs laiks nekā parasti. Sirmas dotās drēbes tiešām aiztur siltumu, un es nonāku galā, izmirkuši sviedros, lai arī mana seja ir kļuvusi nejūtīga no aukstuma. Ziemas saule žilbinoši atstarojas sniegā, un esmu tik pārguruši un tā aizmirsusies bezcerīgās domās, ka nepamanu zīmes. Neredzu ne sīko dūmu strūkliņu no skursteņa, ne svaigos pēdu nospiedumus, nejūtu priežu skuju viruma smaržu. Burtiski dažus metrus no cementa namiņa durvīm es pēkšņi apstājos. Un ne jau dūmu vai nospiedumu, vai smaržas dēļ. Apstājos tāpēc, ka aiz muguras sadzirdu ne ar ko nesajaucamu ieroča klikšķi.

Otrā daba. Instinkts. Apcērtos un uzvelku loku, kaut arī jau zinu, ka izredžu ir maz. Es ieraugu baltu Miera sardzes formas tērpu, smailu zodu un gaiši brūnu aci, kur ieurbsies mana bulta. Bet sieviete nomet ieroci un kaut ko pastiepj man pretī neapbruņotā, cimdotā rokā.

— Pagaidi! — viņa iekliedzas.

Saminstinos, nespēdama izprast pēkšņās izmaiņas. Varbūt ir dota pavēle sagūstīt mani dzīvu, lai ar spīdzināšanu izspiestu no manis apsūdzības pret visiem, ko jebkad esmu pazinusi. Aha, labu veiksmi! Mani pirksti jau gandrīz atlaiž bultu, kad ieraugu priekšmetu sievietes plaukstā. Tas ir neliels, plakans maizes gabaliņš. Tāds kā cepums. Malās tas ir pelēks un samircis. Bet attēls ir iespiests skaidri.

Tas ir mans zobgaļsīlis.

Otrā daļa

SPAIDI

10

Es neko nesaprotu. Mans putns ir iecepts maizē. Tas noteikti nav nekāds modes nieks kā tie stilīgie atveidojumi, ko es redzēju Kapitolijā. — Kas tas ir? Ko tas nozīmē? — skarbi noprasu, joprojām gatava nogalināt.

— Tas nozīmē, ka mēs esam tavā pusē, — man aiz muguras ierunājas dreboša balss.

Atnākot es viņu neredzēju. Viņa laikam tobrīd bija mājā. Neatrauju skatienu no pašreizējā mērķa. Jaunpie— nācēja droši vien ir bruņota, bet paļaujos uz to, ka viņa neriskēs. Es varētu izdzirdēt klikški, kas man nozīmētu tūlītēju nāvi, jo viņa zina, ka es uzreiz nogalinātu viņas sabiedroto. — Panāc priekšā, lai varu tevi redzēt, — pavēlu.

— Viņa nevar, viņa ir… — iejaucas sieviete ar cepumu rokā.

— Nāc šurp! — es uzkliedzu. Ir dzirdams, kā viņa pasper soli un tad kaut kas nošļūc pa zemi. Dzirdu, ka nācējai ir grūti kustēties. Manā redzeslokā ieklibo vēl viena sieviete — varbūt šī jāsauc par meiteni, jo izskatās, ka viņa ir apmēram manā vecumā. Viņa ir ģērbusies slikti piegulošā Miera sardzes formas tērpā ar visu balto kažokādas apmetni, bet tas viņas sīkajam augumam ir daudz par lielu. Ierocis nav redzams. Ar rokām viņa ir iekrampējusies rupji darinātā kruķī no nolauzta zara. Ar labo kāju viņa nevar paiet, tāpēc to pievelk.

Nopētu meitenes seju, kas aukstumā ir koši piesārtusi. Viņai ir šķībi zobi un virs vienas no šokolādes brūnajām acīm — sarkanīga dzimumzīme. Viņa nav nekāda Miera sardze. Un arī kapitoliete ne.

— Kas jūs tādas esat? — es jautāju piesardzīgi, bet vairs ne tik kareivīgi.

— Mani sauc Tvila, — sieviete atbild. Vina ir vecāka. Viņai varētu būt kādi trīsdesmit pieci gadi. — Un tā ir Bonija. Mēs aizbēgām no Astotā apgabala.

No Astotā apgabala! Tad jau viņas zinās par sacelšanos!

— Kur jūs dabūjāt formas?

— Nozagu fabrikā, — Bonija paskaidro. — Mēs tās šujam. Tikai es biju domājusi, ka šī te būs… būs kādam citam. Tāpēc tā tik slikti der.

— Ierocis ir no miruša Miera sarga, — Tvila saka, sekodama manam skatienam.

— Tas cepums tev rokā. Tas — ar putnu. Ko tas nozīmē? — turpinu iztaujāt.

— Vai tad tu nezini, Katnis? — Bonija izklausās ļoti izbrīnīta.

Viņas mani pazīst. Protams, viņas mani pazīst. Mana seja ir atklāta, un es netālu no Divpadsmitā apgabala mērķēju uz viņām ar bultu. Kas gan vēl es varētu būt? — Putns ir tāds pats kā uz piespraudes, kas man bija arēnā.

— Viņa nezina, — Bonija klusi saka. — Varbūt viņa nezina neko.

Pēkšņi man liekas, ka vajag parādīt, ka es zinu visu. — Pie jums Astotajā bija sacelšanās.

— Jā, tāpēc jau mums vajadzēja bēgt, — Tvila piekrīt.

— Nu, tagad jūs esat izbēgušas.' Ko jūs darīsiet? — es jautāju.

— Mēs dosimies uz Trīspadsmito apgabalu, — Tvila atbild.

— Uz Trīspadsmito? — es nesaprotu. — Tāda Trīspadsmitā nemaz nav. To noslaucīja no zemes virsas.

— Pirms septiņdesmit pieciem gadiem, — Tvila piebilst.

Bonija sakustina savu kruķi un saviebjas.

— Kas gadījies ar tavu kāju? — prasu meitenei.

— Izmežģīju potīti. Zābaki ir pārāk lieli.

Iekožu lūpā. Instinkts man saka priekšā: viņas runā patiesību. Un aiz patiesības ir vesela gūzma informācijas, ko es gribētu noskaidrot. Tomēr, pirms nolaist loku, pieeju pie Tvilas un paņemu viņas ieroci. Mirkli vilcinos, atcerēdamās kādu citu dienu šajā pašā mežā, kad mēs ar Geilu redzējām, kā no nekurienes uzrodas helikopters un notver divus bēgļus no Kapitolija. Zēnu caurdūra ar šķēpu un nogalināja. Sarkanmatainajai meitenei sakropļoja mēli un pārvērta viņu par mēmu kalpotāju, ko sauc par eivoksu. To es uzzināju, kad nokļuvu Kapitolijā. — Vai jums kāds dzenas pakaļ?

— Mums šķiet, ka ne. Visi droši vien uzskata, ka mēs gājām bojā fabrikas eksplozijā, — Tvila skaidro. — Mēs izglābāmies par mata tiesu.

— Labi, ejam iekšā! — Es pamāju uz cementa mājas pusi. Ar ieroci rokās sekoju abām iekšā.

Bonija uzreiz iet pie pavarda, atlaižas uz zemē izklāta Miera sardzes apmetņa un izstiepj rokas pret vārgo liesmiņu, kas lipinās vienā pārogļotas pagales galā. Viņas āda ir tik bāla, ka izskatās caurspīdīga, un es redzu, kā uguns teju staro tai cauri. Tvila mēģina ap drebošo meiteni sakārtot apmetni, kas laikam pieder pašai.

Viņas ir pārgriezušas uz pusēm skārda bundžu, un malas ir iznākušas robainas un bīstami asas. Bundža ir ielikta pelnos, un ūdenī kūp saujiņa priežu skuju.

— Vai jūs vārāt tēju? — apvaicājos.

— Mēs īsti nezinām. Atģidu, ka esmu redzējusi kādu tā darām Bada Spēlēs pirms dažiem gadiem. Vismaz man liekas, ka toreiz tās bija priežu skujas. — Tvila sarauc uzacis.

Es atceros Astoto — neglītu, urbanizētu apgabalu, kur smirdēja pēc rūpniecības dūmiem un ļaudis mitinājās noplukušās daudzdzīvokļu mājās. Tur pat lāgā neauga zāle. Turieniešiem nebija nekādu iespēju iemācīties kaut ko par dabu. Tīrais brīnums, ka abām bēglēm ir izdevies tikt tik tālu.

— Vai jums ir beidzies ēdamais? — jautāju.

Bonija pamāj. — Mēs paņēmām līdzi, cik nu varējām, bet ēdamā bija pavisam maz. Tā jau sen vairs nav. — Viņas balss iedrebas, un es atmaigstu pavisam. Viņa ir tikai izbadējusies, ievainota meitene, kas bēg no Kapitolija.

— Nu ko, tad jau šodien jums ir paveicies. — Nometu zemē savu medījumu somu. Visā apgabalā cilvēki cieš badu, bet mums vēl ir vairāk, nekā vajadzīgs. Tāpēc mazliet dalos. Man ir savas prioritātes: Geila ģimene, Taukā Sē, daži no Centra cilvēkiem, kam nācās pārtraukt tirgošanos. Mana māte grib palīdzēt vēl citiem, galvenokārt saviem pacientiem. Šorīt speciāli piebāzu somu ar ēdamo, zinādama, ka māte pamanīs aptīrīto pieliekamo un pieņems, ka esmu aizgājusi pie izsalkušajiem. Patiesībā es tikai ieguvu sev laiku, lai varētu aiziet uz ezeru un viņa neuztrauktos. Biju iecerējusi vakarā izdalīt pārtiku atpakaļceļā, bet tagad redzu, ka tā nebūs.

Izvelku no somas divus svaigas maizes klaipus, kam virspusē iecepts siers. Tādi mums mājās ir vienmēr, kopš Pīta uzzināja, ka man tie garšo. Vienu es pametu Tvilai, bet Bonijas tiesu aiznesu un ielieku meitenei klēpī, jo man šķiet, ka viņas rokas un acis pašlaik nedarbojas īsti koordinēti, un es negribu, lai maize iekrīt ugunī.

— Vai! — Bonija brīnās. — Vai! Tas viss man?

Manī kaut kas sažņaudzas, atceroties kādu citu balsi.

Rū. Arēnā. Kad viņai iedevu zošla stilbu. Vai, es nekad neesmu viena pati apēdusi veselu kāju! Pastāvīgi izsalkuša cilvēka neticība.

— Aha, ēd vien, — atsaucos. Bonija tur maizi tā, it kā nespētu noticēt, ka tā ir īsta, bet tad sāk kost lieliem kumosiem, nespēdama apstāties. — Ja sakošļāsi, tā garšos labāk. — Viņa pamāj un cenšas ēst lēnāk, taču zinu, cik tas ir grūti, kad esi tik izsalcis. — Man šķiet, ka jūsu tēja ir gatava. — Izķeksēju bundžu no pelniem. Tvila sameklē savā somā divas skārda krūzītes, es ieleju tēju un nolieku krūzītes uz grīdas padzesēt. Abas saspiežas kopā un ēd, un pūš tēju, iedzerdamas pa mazam, verdošam malciņam, bet es tikmēr pakuru lielāku uguni. Nogaidu, līdz viņas jau sāk aplaizīt taukus no pirkstiem, un tad pajautāju: — Kas tad īsti ar jums notika? — Un viņas man izstāsta.

Jau kopš Bada Spēlēm Astotajā apgabalā valdīja arvien pieaugoša neapmierinātība. Protams, zināmā mērā tāda bijusi arī agrāk. Atšķirība tikai tā, ka ar runāšanu vien vairs nepietika un ideja par rīcību no vēlmes kļuva par realitāti. Tekstila fabrikās, kas apgādā visu Paņemu, mašīnu dēļ valda liels troksnis, tādēļ varēja droši visu pārrunāt, cieši piespiežot lūpas otra ausij, un vārdi bija nemanāmi, un neviens tos nepārbaudīja. Tvila bija skolotāja, un Bonija — viena no viņas skolniecēm, un pēc abām skolas stundām bija četru stundu maiņa fabrikā, kurā ražoja Miera sargu formas tērpus. Bonijai, kas strādāja drēgnajā pārbaudes noliktavā, vajadzēja vairākus mēnešus, lai pagādātu divus pilnus formas tērpus, atsevišķi nozogot pa zābakam vai biksēm. Formas bija paredzētas Tvilai un viņas vīram, jo visi saprata: kad sacelšanās būs sākusies, lai tā izdotos, ārkārtīgi svarīgi par to paziņot ārpus Astotā apgabala robežām.

Tajā dienā, kad ieradāmies mēs ar Pītu un uzstājāmies Uzvaras turnejas ietvaros, notika tāds kā mēģinājums. Pūlis izkārtojās pa grupām un nostājās pie ēkām, kas būs viņu mērķis, kad sāksies dumpis. Plāns bija šāds: ieņemt pilsētas varas centrus laukumā — Tiesas namu, Miera sargu galveno iecirkni un sakaru centru. Citur apgabalā bija jāieņem vēl citas ēkas — dzelzceļa stacija, pārtikas noliktava, elektrostacija un ieroču noliktava.

Tovakar, kad es saderinājos, kad Pīta Kapitolijā kameru priekšā nokrita ceļos un atzinās savā nevīstošajā mīlestībā pret mani, — tovakar arī sākās sacelšanās. Tas bija nevainojams aizsegs. Mūsu Uzvaras turnejā iekļautā intervija ar Cēzaru Flikermanu bija jāskatās obligāti.

Tādējādi Astotā apgabala ļaudīm bija iemesls pēc tumsas iestāšanās atrasties uz ielas un sapulcēties galvenajā laukumā vai kādā no vairākiem rajonu centriem pilsētā. Parasti tas būtu pārāk aizdomīgi. Bet tad visi noteiktajā stundā, astoņos vakarā, bija savās vietās un visi uzlika maskas, un sākās īsta elle.

Sākumā pūlim izdevās uzveikt negaidīti pārsteigtos Miera sargus, kuri turklāt bija mazākumā. Izdevās ieņemt sakaru centru, pārtikas noliktavu un elektrostaciju. Modās cerība, ka viņi nav rīkojušies pilnīgi neprātīgi, ka kaut kādā veidā, ja vien izdotos sazināties ar citiem apgabaliem, tiešām būtu iespējams gāzt valdību Kapitolijā.

Bet tad krita DāmokJa zobens. Ieradās tūkstošiem Miera sargu. Dumpinieku nocietinājumus sabombar— dēja no helikopteriem. Sekoja haoss, un cilvēki centās dzīvi nokļūt mājās. Pēc mazāk nekā četrdesmit astoņām stundām pilsēta bija pakļauta. Un tad nedēļu blokāde. Nebija ēdiena, nebija ogļu, un visiem bija aizliegts iziet no mājām. Televīzijā nekas nebija redzams, izņemot vienu reizi, kad galvenajā laukumā pakāra tos, kurus turēja aizdomās par dumpja uzsākšanu. Un kādu vakaru, kad visam apgabalam jau draudēja bada nāve, pienāca rīkojums turpināt darbu kā parasti.

Tas nozīmēja, ka Tvilai un Bonijai bija jāatgriežas skolā. Bumbu saārdīto ielu dēļ viņas nokavēja savu maiņu fabrikā, tāpēc vēl bija vairāku simtu metru attālumā, kad tā eksplodēja un nogalināja visus tajā strādājošos — starp tiem arī Tvilas vīru un visu Bonijas ģimeni.

— Kāds noteikti bija pateicis Kapitolijam, ka sacelšanās ideja nāca no turienes, — Tvila klusi nosaka.

Abas atbēga uz Tvilas māju, kur vēl atradās Miera sargu formas tērpi. Viņas savāca tik daudz pārtikas, cik vien varēja, brīvi apzagdamas kaimiņus, par kuriem zināja, ka tie jau ir miruši, un devās uz dzelzceļa staciju. Kādā noliktavā pie sliedēm viņas pārģērbās par Miera sardzēm un, tā nomaskējušās, iekļuva kravas vilcienā ar auduma baķiem, kas bija ceļā uz Sesto apgabalu. Kad vilciens apstājās uzpildīt degvielu, viņas aizlavījās un tālāk gāja kājām meža aizsegā, bet turējās pie sliedēm, lai orientētos, un tā pirms divām dienām nonāca pie Divpadsmitā apgabala, kur bija spiestas apstāties, jo Bonija izmežģīja potīti.

— Saprotu, kāpēc jūs bēgat, bet ko jūs cerat ieraudzīt Trīspadsmitajā apgabalā? — Esmu neizpratnē.

Bonija un Tvila pārmij nervozus skatienus. — Mēs īsti nezinām, — Tvila atzīstas.

— Tur ir tikai drupas, — es apgalvoju. — Mēs visi esam redzējuši nofilmēto.

— Tur jau ir tā lieta. Neviens visā Astotajā apgabalā neatceras, ka jelkad būtu izmantots kāds cits materiāls, — Tvila iebilst.

— Tiešām? — Mēģinu atcerēties, ko esmu redzējusi par Trīspadsmito apgabalu.

— Tu taču atceries, ka vienmēr rāda l iesas ēku, vai ne? — Tvila turpina. Pamāju. To esmu redzējusi jau tūkstoš reižu. — Ja uzmanīgi ieskatās, tad to var pamanīt. Pašā labajā augšējā stūrī.

— Ko tad?

Tvila arkai pastiepj savu cepumu ar putnu. — Zob— gaļsīli. Tikai īsu mirkli — tas palido garām. Un tā katru reizi.

— Pie mums domā — veco filmas materiālu izmanto tāpēc, ka Kapitolijs nevar rādīt to, kas tur ir patiesībā, — Bonija piebalso.

Neticīgi nošņaukājos. — Un jūs, tam ticēdamas, dodaties uz Trīspadsmito apgabalu? Nofilmēta putna dēļ? Domājat, ka tur priekšā būs jauna pilsēta, pa kuru pastaigāsies cilvēki? Un Kapitolijam pret to nav nekādu iebildumu?

— Nē, — Tvila nopietni saka. — Mēs domājam, ka tad, kad virspusē viss bija sagrauts, ļaudis pārcēlās uz dzīvi pazemē. Mēs domājam, ka viņiem izdevās izdzīvot. Un mēs domājam, ka Kapitolijs viņus liek mierā tāpēc, ka pirms Tumšajiem Laikiem Trīspadsmitā apgabala galvenā nodarbošanās bija atomieroču izgudrošana.

— Viņiem bija grafīta raktuves, — izlaboju. Bet tad saminstinos, jo šo informāciju esmu uzzinājusi no Kapitolija.

— Dažas nelielas raktuves bija, jā. Bet ne jau tik daudz, lai tur mitinātos liels daudzums ļaužu. Tas laikam arī ir vienīgais, ko mēs zinām droši, — Tvila paskaidro.

Mana sirds sitas pārāk ātri. Ja nu viņām ir taisnība? Vai tas varētu būt tiesa? Vai varētu būt, ka ir vēl kāda vieta, kur aizbēgt, izņemot mežu? Kāda droša vieta? Ja Trīspadsmitajā apgabalā pastāv cilvēku kopiena, vai nebūtu labāk doties turp, kur es tiešām varētu kaut ko paveikt, nevis gaidīt savu nāvi te? Bet…

Ja Trīspadsmitajā apgabalā ir cilvēki un viņiem ir spēcīgi ieroči…

— Kāpēc viņi nav mums palīdzējuši? — dusmīgi noprasu. — Ja tas ir tiesa, kāpēc viņi mūs pameta šādai dzīvei? Kāpēc mums ir jāpārdzīvo bads un nogalināšana, un Spēles? — Pēkšņi es ienīstu iztēloto pazemes pilsētu Trīspadsmitajā apgabalā un tos cilvēkus, kas sēž ar klēpī saliktām rokām un noskatās, kā mēs mirstam. Vini nav labāki par Kapitoliju.

— Mēs nezinām, — Bonija nočukst. — Pašlaik tikai ceram, ka viņi vispār tur ir.

Tas liek man attapties. Neprāts! Trīspadsmitais apgabals neeksistē — jo Kapitolijs nemūžam nepieļautu tā eksistenci. Attiecībā uz nofilmēto viņas droši vien klūdās. Zobgaļsīļi ir tikpat bieži sastopami kā akmeņi. Un ir arī tikpat izturīgi. Ja viņi izdzīvoja sākotnējā Trīspadsmitā apgabala bombardēšanā, tad tagad viņiem noteikti klājas tik labi kā nekad.

Bonijai nav māju. Viņas ģimene ir mirusi. Atgriezties Astotajā apgabalā vai iekļauties citā nav iespējams. Protams, viņai liekas pievilcīga doma par neatkarīga, plaukstoša Trīspadsmitā apgabala pastāvēšanu. Nespēju piespiesties pateikt, ka viņa dzenas pēc sapņa, kas ir tik netverams kā dūmu grīste. Varbūt viņas ar Tvilu kaut kā iekārtosies uz dzīvi mežā. Es par to šaubos, bet viņas ir tik nožēlojamas, ka man ir jāpalīdz.

Vispirms abām bēglēm atdodu visu pārtiku, kas ir manā somā — pārsvarā tajā ir graudi un kaltētas pupas, bet ar to pietiek, lai kādu laiku iztiktu, ja viņas rīkosies apdomīgi. Tad izvedu Tvilu mežā un mēģinu viņu apmācīt medību pamatos. Viņai ir ierocis, kas vajadzības gadījumā pārvērš saules enerģiju nāvējošos staros, tā ka tas darbosies mūžīgi. Kad viņai izdodas nogalināt pirmo vāveri, no nabaga dzīvnieka paliek pāri gandrīz tikai ogle, jo viņa trāpa tieši pa ķermeni. Es viņai parādu, kā novilkt vāverei ādu un to iztīrīt. Kad viņa patrenēsies, tad jau iemanīsies. Es nogriežu jaunu kruķi Bonijai. Mājā novelku vienas no savām zeķēm un lieku tās pirms iešanas sabāzt zābaku purngalos, bet naktī vilkt kājās. Beigās es viņām vēl ierādu, kā iekurināt kārtīgu uguni.

Viņas lūdz mani izstāstīt par situāciju Divpadsmitajā apgabalā, un es pastāstu par mūsu dzīvi Treda vadībā. Redzu, ka, pēc viņu domām, tā ir svarīga informācija, ko nogādāt tiem, kas pārvalda Trīspadsmito apgabalu, un es piespēlēju, lai nesagrautu cerības. Bet tad, kad pēc gaismas kļūst redzams, ka ir vēla pēcpusdiena, man vairs nav laika viņām izdabāt.

— Tagad man ir jāiet.

Viņas izplūst pateicības vārdos un apskauj mani.

Bonijai līst asaras. — Nespēju noticēt, ka mēs tevi tiešām satikām. Visi par tevi vien runā, kopš…

— Es zinu. Zinu. Kopš es sadabūju tās ogas, — gurdi pārtraucu.

Mājupceļā tik tikko ievēroju kaut ko sev apkārt, kaut arī sāk krist slapjš sniegs. Man griežas galva no jaunumiem par sacelšanos Astotajā apgabalā un neticamo, bet kārdinošo iespēju, ka pastāv Trīspadsmitais apgabals.

Klausoties Bonijā un Tvilā, kļuva skaidrs viens: prezidents Snovs ir mani izmuļķojis. Spēku, kas izlauzās Astotajā apgabalā, nespētu apturēt visi pasaules skūpsti un mīļošanās. Jā, ogas bija dzirkstele, bet manā varā nekādi nebija kontrolēt uguni. Viņš noteikti to zināja. Tad kāpēc Snovs ieradās pie manis mājās, kāpēc pavēlēja pārliecināt pūli par to, ka es mīlu Pītu? Tā pilnīgi noteikti bija viltība, lai es apgabalos neizdarītu neko tādu, kas viņiem liktu vēl vairāk aizsvilties. Un, protams, lai izklaidētu kapitoliešus. Kāzas laikam ir tikai nepieciešamais turpinājums.

Jau tuvojos žogam, kad uz kāda zara zibenīgi uzmetas zobgaļsllis un novītero savu trelli. To ieraudzījusi, atto— pos, ka tā arī neuzzināju izskaidrojumu putnam uz cepuma un ko tas nozīmē.

"Tas nozīmē, ka mēs esam tavā pusē." Tā sacīja Bonija. Manā pusē ir cilvēki? Kā to saprast? Vai es, pati ro negribēdama, esmu kļuvusi par cerētās revolūcijas seju? Vai zobgaļsīlis uz manas piespraudes ir kļuvis par pretošanās simbolu? Ja tā, tad manai pusei diez ko labi neveicas. Pietiek paskatīties uz Astotajā apgabalā notikušo, lai to saprastu.

Iebāžu savus ieročus izdobtā balkī, kas atrodas vistuvāk manām vecajām mājām Vīlē, un tuvojos žogam. Nometos uz viena ceļa un jau gatavojos izlīst Pļavā, bet joprojām esmu tā aizdomājusies par dienas notikumiem, ka atjēdzos tikai pēc spalga pūces brēciena.

Sabiezējušajā krēslā metāla stiepļu žogs izskatās tikpat nekaitīgs kā parasti. Bet es parauju roku atpakaļ, jo izdzirdu skaņu — izklausās, it kā kāds koks būtu pilns ar sekotājdzēlēju pūžņiem, un tas liecina, ka žogs ir pieslēgts elektrībai.

11

Automātiski pasperu dažus soļus atpakaļ un nozudu kokos. Es aizlieku cimdoto roku priekšā mutei, lai noslēptu baltos elpas mutuļus saltajā gaisā. Manās dzīslās ieplūst adrenalīns un aizslauka no mana prāta visas šodienas raizes, un liek koncentrēties uz tūlīt draudošajām briesmām. Kas te notiek? Vai Treds būtu ieslēdzis žogu papildu drošībai? Vai arī viņš kaut kā ir uzzinājis, ka es šodien esmu izslīdējusi cauri viņa tīklam? Vai viņš ir apņēmies atstāt mani ārpusē tik ilgi, kamēr atradīs un arestēs? Kamēr varēs mani aizvilkt uz laukumu un ieslēgt siekstā vai nopērt ar pātagu, vai pakārt?

Nomierinies, es sev pavēlu. Šodien nav pirmā reize, kad palieku ārpus apgabala elektrībai pieslēgta žoga dēļ. Gadu gaitā tā ir gadījies vairākkārt, bet ar mani kopā vienmēr bija Geils. Mēs abi tādās reizēs vienkārši izvēlējāmies ērtu koku, kur pasēdēt un nogaidīt, kamēr strāvu atslēgs, jo kādā brīdī tā notika vienmēr. Dienās, kad es aizkavējos, Prima pat pasāka iet uz Pļavu pārbaudīt, vai žogs ir pieslēgts elektrībai, lai mātei nebūtu jāraizējas.

Bet šodien manai ģimenei neienāks prātā, ka esmu mežā. Esmu pat rīkojusies tā, lai viņas maldinātu. Tāpēc viņas uztrauksies, ja nepārnākšu. Un arī pati kaut kur sirds dziļumos jūtos norūpējusies, jo neesmu pārliecināta, vai tā ir sakritība, ka žogs ir pieslēgts elektrībai tieši šajā dienā, kad esmu atgriezusies mežā. Man likās — neviens neredzēja, ka palienu zem žoga, bet kā lai to zina droši? Allaž atradīsies kādas acis, kas skatās, ja ir samaksāts. Kāds ziņoja par to, ka Geils mani noskūpstīja, un tas notika tieši tajā vietā. Bet tad bija diena, un toreiz es vēl nerīkojos tik piesardzīgi. Vai varētu būt, ka tur ir uzstādītas novērošanas kameras? Tas man jau agrāk bija ienācis prātā. Vai tā prezidents Snovs uzzināja par skūpstu? Kad es palīdu zem žoga, vēl bija tumšs un mana seja bija ietīta lakatā, bet gan jau saraksts ar aizdomās turētajiem, kas uzdrošinātos neatļauti doties mežā, ir loti īss.

Cauri kokiem un žogam es lūkojos Pļavā. Redzu tikai sniegu, ko vietām izgaismo uguns no Vīles malas mājām. Miera sargus nemana, un nekas neliecina par to, ka mani kāds medītu. Aptveru, ka neatkarīgi no tā, vai l'reds zina, ka es šodien aizgāju no apgabala, vai ne, man, vienalga, ir jādara tāpat: neredzamai jātiek žoga otrā pusē un jāizliekas, ka vispār neesmu bijusi prom.

Mazākais pieskāriens žoga stieplēm vai dzeloņdrātij tā augšpusē nozīmētu tūlītēju nāvi no elektrības sitiena. Diez vai spēšu nepamanīta parakties žogam apakšā, un zeme arī ir pilnīgi sasalusi. Tātad atliek tikai viens: man ir kaut kā jātiek pāri pa augšu.

Sāku iet gar mežmalā augošajiem kokiem, meklēdama tādu, kura zari būtu gana augsti un gari, lai varētu tos izmantot. Pēc kāda kilometra uzeju vecu kļavu, kas varētu derēt. Vienīgi tās stumbrs ir pārāk resns un pārklājies ar ledu, lai uzrāptos augšā, un zemu pazaru kļavai arī nav. Uzkāpju blakuskokā un veicu bīstamu pārlēcienu uz kļavu, gandrīz vai paslīdēdama uz glumās mizas. Bet man tomēr izdodas to satvert un lēnām uzlīst uz zara, kas liecas virs dzeloņdrāts.

Palūkojoties lejup, atceros, kāpēc mēs ar Geilu vienmēr nogaidījām mežā, nevis mēģinājām tikt žogam pāri. Lai nedraudētu briesmas izcepties, ir jātiek vismaz sešu metru augstumā. Mans zars laikam ir apmēram astoņus metrus virs žoga. Tāds lēciens ir bīstami augsts pat cilvēkam, kas jau gadiem ir kāpis kokos. Bet ko tad lai es citu daru? Varētu meklēt citu zaru, bet ir jau gandrīz tumšs. Krītošais sniegs traucēs izlauzties mēness gaismai. Te es vismaz redzu, ka manu kritienu mīkstinās sniega kupena. Pat tad, ja atrastu citu koku, kas ir visai apšaubāmi, kā lai zina, kur man tad nāksies lēkt? Uzmetu kaklā tukšo medību somu un lēnām laižos uz leju, līdz karājos zarā aiz rokām. Es saņemu drosmi. Un tad atlaižu pirkstus.

Krītu lejā un ar kājām atsitos pret zemi triecienā, ko sajūtu visā mugurkaulā. Tūdaļ smagi nogāžos uz dibena. Guļu sniegā un mēģinu aptvert, cik daudz esmu cietusi. Pat nestāvot pēc sāpēm kreisajā papēdī un asteskaulā varu pateikt, ka esmu ievainota. Jautājums tikai, cik smagi. Ceru, ka man ir tikai sasitumi, bet, pieceļoties kājās, man rodas aizdomas, ka esmu arī kaut ko lauzusi. Bet paiet es varu, tāpēc sāku kustēties, pēc iespējas slēpdama, ka piekliboju.

Māte un Prima nedrīkst uzzināt, ka esmu bijusi mežā. Man ir jāizdomā kaut kāda atruna, lai cik neticama tā izklausītos. Daži no veikaliem galvenajā laukumā vēl ir vaļā, tāpēc ieeju vienā un nopērku baltu audumu apsējiem. To mums tāpat ir palicis pavisam maz. Citā iegādājos saldumu maisiņu Primai. Vienu konfekti es iemetu mutē pati un, sajūtot piparmētru izkūstam uz mēles, atceros, ka neko citu šodien neesmu ēdusi. Biju nodomājusi paēst pie ezera, bet tad, kad ieraudzīju, kādā stāvoklī ir Tvila un Bonija, man nelikās pareizi viņām atņemt kaut vienu kumosu.

Kad nonāku pie mājas, es jau vairs nevaru balstīties uz kreisā papēža. Izlemju pateikt mātei, ka mēģināju salāpīt caurumu mūsu vecās mājas jumtā un paslīdēju. Par pazudušo ēdienu es izvairīšos teikt, kam tieši to izdalīju. Ievelkos pa durvīm, gatavodamās sabrukt pie pavarda. Bet tā vietā mani gaida vēl viens šoks.

Virtuvē stāv divi Miera sargi — sieviete un vīrietis. Sievietes sejas izteiksme nemainās, bet es pamanu, ka vīrietis gan izskatās viegli pārsteigts. Mani viņi nav gaidījuši. Viņi zina, ka es biju mežā un šobrīd man vajadzētu būt tur iesprostotai.

— Sveiki, — es vienaldzīgi sasveicinos.

Māte parādās tiem abiem aiz muguras, bet paliek nostāk. — Redz, kur Katnisa nāk — taisni uz vakariņām! — viņa izsaucas mazliet par možu. Esmu krietni par vēlu vakariņām.

Apsveru iespēju novilkt zābakus, kā es to parasti darītu, bet šaubos, vai to spēšu, neatklājot ievainojumus. Tāpēc tikai noņemu slapjo kapuci un izpurinu no matiem sniegu. — Vai varu jums kaut kā palīdzēt? — pajautāju Miera sargiem.

— Galvenais Miera sargs Treds mums lika nodot tev zinu, — sieviete noskalda.

— Viņi gaida jau vairākas stundas, — māte piebilst.

Cerēja, ka neatgriezīšos. Gribēja pārliecināties, ka mani ir vai nu nositusi elektrība, vai arī esmu ieslodzīta mežā, lai varētu vest manu ģimeni uz nopratināšanu.

— Tā laikam ir ļoti svarīga ziņa, — nosaku.

— Vai drīkstam vaicāt, kur jūs bijāt, Everdīnas jaun— kundz? — sieviete prasa.

— Vieglāk būtu atbildēt uz jautājumu, kur es nebiju, — es atsaku, izlikdamās izmisusi. Ieeju virtuvē, piespiezdamās stabili balstīties uz savainotās kājas, kaut arī katrs solis drausmīgi sāp. Izeju starp abiem Miera sargiem un normāli tieku līdz galdam. Nometu savu somu un pagriežos pret Primu, kas stīvi stāv pie pavarda. Turpat ir arī Heimičs un Pīta, abi sēž vienādos šūpuļkrēslos un spēlē šahu. Vai viņi te ir sagadīšanās pēc vai arī viņus "ielūdza" Miera sargi? Jebkurā gadījumā es priecājos viņus redzēt.

— Un kur tad tu nebiji? — garlaikoti apvaicājas Heimičs.

— Nu, es visādā ziņā neaprunājos ar Kazu vīru par to, kā aplecināt Primas kazu, jo viens man te galīgi nepareizi izstāstīja to, kur viņš dzīvo, — uzsvērti saku Primai.

— Nekā nebija, — Prima pretojas, — es tev izstāstīju pilnīgi precīzi.

— Tu teici, ka viņš dzīvo raktuvēs pie rietumu puses ieejas, — apgalvoju.

— Pie austrumu puses ieejas, — Prima izlabo.

— Tu vēl speciāli pateici, ka rietumu, jo es pēc tam vēl jautāju, vai tas ir pie gružu kaudzes, un tu atbildēji, ka jā, — strīdos.

— Pie austrumu puses ieejas gružu kaudzes, — Prima pacietīgi atkārto.

— Nē. Kad tad tu to sacīji? — noprasu.

— Vakar vakarā, — iejaucas Heimičs.

— Viņa noteikti teica, ka tas ir austrumu pusē, — iejaucas Pīta. Viņš saskatās ar Heimiču, un abi iesmejas. Nikni paglūnu uz Pītu, un viņš pūlas izskatīties tā, it kā viņam manis būtu žēl. — Piedod, bet es teicu tieši to pašu. Tu nekad neklausies, ko tev saka.

— Varu derēt, ka arī šodien tev kāds sacīja, kur Kazu vīrs nedzīvo, tikai tu atkal neklausījies, — Heimičs zobojas.

— Aizveries, Heimič, — es spītējos, atklādama, ka viņam ir taisnība.

Heimičs un Pīta iespurdzas, un pat Prima atļaujas pasmaidīt.

— Nu labi. Lai kāds cits sapāro to stulbo kazu, — nošņācu, un šie sāk smieties vēl negantāk. Un es nodomāju: tieši tāpēc Heimičs un Pīta ir tikuši tik tālu. Jo viņus nekas nespēj pārsteigt.

Paskatos uz Miera sargiem. Vīrietis smaida, bet sieviete gan neizskatās apmierināta. — Kas ir tajā somā? — viņa asi noprasa.

Zinu: viņa cer, ka tur ir medījums vai savvaļas augi. Kaut kas tāds, kas mani nepārprotami nodotu. Izpurinu somas saturu uz galda. — Skatieties paši.

— O, tas ir labi, — māte izsaucas, apskatīdama drānu. — Mums sāk aptrūkties pārsēju.

Pīta pienāk pie galda un atver konfekšu paciņu. — Re, piparmētras! — viņš nopriecājas un iemet vienu mutē.

— Tās ir manējās. — Mēģinu viņam atņemt maisiņu. Viņš to pamet Heimičam, kurš iemet mutē veselu sauju konfekšu un padod paciņu smejošajai Primai. — Neviens no jums nav pelnījis konfektes! — es niknojos.

— Vai tāpēc, ka mums ir taisnība? — Pīta mani apskauj. Es mazliet iesmilkstos, kad man no pieskāriena iesāpas asteskauls. Mēģinu tēlot, ka tas no sašutuma, bet Pītas acīs redzu: viņš nojauš, ka esmu ievainota. — Nu labi, Prima sacīja, ka tas ir pie rietumu puses ieejas. Es skaidri dzirdēju, ka viņa teica rietumu. Un mēs visi esam stulbeņi. Vai tā ir labāk?

— Ir, — es piekāpjos un saņemu no viņa skūpstu. Paskatos uz Miera sargiem, it kā tikko būtu par viņiem atcerējusies. — Jums man ir nododama ziņa?

— No Galvenā Miera sarga Treda, — sieviete apstiprina. — Viņš gribēja, lai jūs zināt, ka turpmāk žogs ap Divpadsmito apgabalu būs pieslēgts elektrībai visu diennakti.

— Vai tad tā nav jau tagad? — es pārāk nevainīgi apvaicājos.

— Viņam likās, ka tu varbūt gribētu par to informēt savu brālēnu, — sieviete saka.

— Paldies. Es viņam pateikšu. Esmu pārliecināta, ka tagad, kad ir gādāts par mūsu drošību, mēs visi gulēsim mierīgāk. — Apzinos, ka izaicinu likteni, bet tāda piezīme liek man justies gandarītai.

Sievietes žokļi saspringst. Nekas nav izgājis tā, kā plānots, bet nekādu turpmāku rīkojumu viņai nav. Viņa strupi pamāj un iet prom, vīrietis soļo viņai nopakaļ. Kad māte ir aizslēgusi aiz viņiem durvis, es sagumstu pret galdu.

— Kas tev kaiš? — Pīta jautā, stingri mani pieturēdams.

— Ai, sasitu kreiso kāju. Papēdi. Un arī manam as— teskaulam šodien klājās plāni. — Viņš palīdz man tikt līdz šūpuļkrēslam, un es atslīgstu uz spilvena.

Māte novelk man zābakus. — Kas notika?

— Es paslīdēju un nokritu. — Četri acu pāri neticīgi noraugās manī. — Uz ledus. — Bet mēs visi zinām, ka mājā notiekošo noteikti noklausās un te nevar runāt atklāti. Ne šeit un ne tagad.

Novilkusi manu zeķi, māte ar pirkstiem iztausta kaulus kreisajā papēdī, es saviebjos. — Tur varētu būt lūzums, — viņa nosaka. Tad pārbauda otru kāju. — Otrai, šķiet, nekas nekaiš. — Asteskaulu viņa novērtē kā smagi sasistu.

Primu aizsūta pēc manas pidžamas un halāta. Kad esmu pārģērbusies, māte sataisa manam kreisajam papēdim sniega kompresi un uzstutē kāju uz soliņa. Es izēdu trīs bļodiņas sautējuma un notiesāju pusklaipu maizes; pārējie tikmēr vakariņo pie galda. Lūkojos ugunī, domāju par Boniju un Tvilu un ceru, ka biezais, slapjais sniegs būs izdzēsis manas pēdas.

Prima pienāk pie manis un, apsēdusies uz grīdas, atbalsta galvu pret manu celi. Mēs sūkājam piparmētru konfektes, un es saglaužu māsas gaišos matus viņai aiz auss. — Kā gāja skolā? — pajautāju.

— Labi. Mēs mācījāmies par ogļu blakusproduktiem, — vina atbild. Kādu laiku veramies liesmās. — Vai tu uzlaikosi savas kāzu kleitas?

— Šovakar ne. Droši vien rīt, — atsaku.

— Pagaidi, kamēr es būšu mājās, labi? — viņa lūdz.

— Protams. — Ja mani pirms tam nearestēs.

Māte iedod man tasi kumelīšu tējas ar miega sīrupa devu, un plaksti uzreiz kļūst smagi. Viņa ietin slimo kāju, un Pīta piesakās aizvest mani uz gultu. Sākumā es tikai balstos uz viņa pleca, tomēr eju rik grīļīgi, ka viņš vienkārši paceļ mani rokās un uznes augšā. Viņš apsprauda man apkārt segu un novēl labunakti, bet es satveru viņa roku un neļauju aiziet. Miega sīrups iedarbojas mazliet kā degvīns, no tā cilvēks kļūst mazāk atturīgs un ir jāpievalda mēle. Bet es negribu, lai viņš aiziet. Patiesībā gribu, lai viņš nāk gultā pie manis un ir tepat, kad sāksies nakts murgi. Ir grūti saprast, kāpēc tā, bet apzinos, ka nedrīkstu to vēlēties.

— Vēl neaizej. Pagaidi, līdz aizmigšu, — es lūdzu.

Pīta apsēžas uz gultas malas un silda manu roku savējās. — Man šodien gandrīz likās, ka tu tomēr esi pārdomājusi. Kad nokavēji vakariņas.

Esmu apskurbusi, bet varu uzminēt, ko viņš ar to grib teikt. Kad žogu pieslēdza elektrībai un es pārrados vēlu, un mājās gaidīja Miera sargi, viņš domāja, ka esmu aizbēgusi, varbūt kopā ar Geilu.

— Nē, es būtu tev pateikusi. — Saņēmusi viņa roku, piespiežu vaigu plaukstas virspusei, ieelpodama vieglo kanēļa un diļļu smaržu no maizes, ko viņš laikam cepa šodien. Es vēlos viņam izstāstīt par Tvilu un Boniju un sacelšanos, un sapni par Trīspadsmito apgabalu, bet tas nav droši un es jūtu, ka miegu ciet, tāpēc izdabūju vēl tikai vienu teikumu: — Paliec pie manis.

Kad miega sīrups pārmāc manas domas, vēl dzirdu, ka viņš atbildot kaut ko nočukst, bet es nesaklausu, ko tieši.

Māte ļauj man izgulēties līdz pusdienlaikam, bet tad pamodina, lai apskatītu papēdi. Viņa liek nedēļu palikt gultā, un es neiebilstu, jo esmu galīgi savārgusi. Ne tikai papēža un asteskaula dēļ. No pārguruma man sāp visas maliņas. Tāpēc ļauju mātei par sevi rūpēties un pasniegt brokastis gultā, un ievīstīt mani vēl vienā pledā. Es guļu nekustīgi un lūkojos ārā pa logu uz ziemas debesīm, un prātoju, kā gan tas viss beigsies. Daudz prātoju par Boniju un Tvilu, un balto kleitu kaudzi apakšstāvā, un par to, vai Treds izdomās, kā es esmu tikusi atpakaļ, un mani arestēs. Jokaini, patiesībā viņš, vienalga, varētu mani arestēt, pamatojoties uz pagātnes noziegumiem, bet varbūt tagad, kad es esmu uzvarētāja, viņam ir vajadzīgi kādi neapgāžami pierādījumi. Un es gudroju: vai prezidents Snovs sazinās ar Tredu? Man neliekas iespējami, ka viņš vispār kādreiz būtu pamanījis vecā Kreja eksistenci, bet, kad es esmu kļuvusi par valsts mēroga problēmu, viņš varbūt rūpīgi pasaka Tredam priekšā, kas darāms. Vai varbūt Treds rīkojas pats uz savu roku? Lai kā tur būtu, es esmu pārliecināta: abi ir vienisprātis par to, ka žogam mani ir jātur ieslēgtu apgabalā. Pat tad, ja pati varētu izdomāt veidu, kā izmukt — varbūt uzmest virvi uz tās kļavas zara un pārrāpties pāri žogam -, nekāda bēgšana ar ģimeni un draugiem vairs nav iespējama. Un es taču pateicu Geilam, ka palikšu un cīnīšos.

Dažas dienas satrūkstos ikreiz, kad pie durvīm pieklauvē. Taču Miera sargi tā arī nenāk mani arestēt, tāpēc es beigu beigās sāku atslābināties. Vēl vairāk nomierinos tad, kad Pīta it kā starp citu pastāsta, ka dažās vietās žogs neesot pieslēgts strāvai, jo turp ir nosūtīti strādnieki, lai nostiprinātu stiepļu pinumu pie zemes. Treds laikam domā, ka es kaut kādā veidā izlīdu žogam pa apakšu, kaut arī pieskaroties varēja dabūt nāvējošu triecienu. Apgabala ļaudis var uzelpot, jo Miera sargiem nu ir darāms kas cits, izņemot cilvēku spīdzināšanu.

Pīta iegriežas katru dienu un atnes maizītes ar sieru, un palīdz man darbā ar ģimenes grāmatu. Tā ir pavisam veca grāmata ar pergamenta lapām un ādas vākiem. To kaut kad senos laikos uzsāka veidot kāds zālīšu pazinējs no mātes puses. Grāmatā lapu pēc lapas ir ar tinti uzzīmēti augi un aprakstīts to pielietojums medicīnā. Tēvs pievienoja vēl nodaļu ar ēdamajiem augiem, kas man kalpoja kā rokasgrāmata, lai izglābtu mūsu dzīvību pēc viņa nāves. Jau krietnu laiku gribēju tajā atzīmēt arī to, ko zinu es. To, ko iemācījos no savas un Geila pieredzes, un to, ko uzzināju, trenējoties Spēlēm. Es to neizdarīju tāpēc, ka neesmu laba zīmētāja, un ir ļoti svarīgi, lai attēli būtu precīzi un detalizēti. Šajā ziņā man palīdz Pīta. Dažus augus viņš jau pazīst, no dažiem mums ir kaltēti paraugi, bet vēl citus man nākas aprakstīt. Viņš tos skicē tikmēr, līdz uzskatu, ka viss ir pareizi, un tad es ļauju viņam iezīmēt augus grāmatā. Un pēc tam rūpīgi pierakstu klāt visu, ko par šo augu zinu.

Darbs ir rimts un prasa lielu uzmanību, un palīdz man novirzīt domas no visām nepatikšanām. Man patīk vērot Pītas rokas, kad viņš strādā, ar tintes vilcieniem likdams tukšai lapai uzziedēt, un pievieno krāsu triepienus mūsu iepriekš tikai melni dzeltenīgajai grāmatai. Kad viņš koncentrējas, viņam ir ļoti īpaša sejas izteiksme. Pītas parasti rāmos vaibstus tad nomaina saspringtāki un atsvešinātāki, kas liek nojaust, ka viņā slēpjas neizpētīti dziļumi. Kā īsus uzplaiksnījumus es tos esmu redzējusi jau agrāk: arēnā vai brīžos, kad viņš uzrunāja pūli, vai arī toreiz, kad viņš Vienpadsmitajā apgabalā atgrūda Miera sargu ieroča stobrus no manis. īsti nezinu, ko lai par to domāju. Par vēl vienu apsēstību man kļūst puiša skropstas, ko parasti nevar īpaši pamanīt, jo tās ir pavisam gaišas. Bet tuvumā, kad tās apspīd slīpie saules stari no loga, tās ir gaiši zeltainā tonī un tik garas, ka nesaprotu, kā tās nesapiņķerējas, kad viņš samirkšķina acis.

Kādu pēcpusdienu Pīta pārtrauc ēnot kādu ziedu un tik pēkšņi paceļ acis, ka es satrūkstos, it kā būtu viņu izspiegojusi, ko varbūt dīvainā kārtā arī darīju. Bet viņš tikai saka: — Man šķiet, ka mēs pirmo reizi kopā darām kaut ko normālu.

— Alia, — es piekrītu. Mūsu attiecības visu laiku aizēnoja Spēles. Normāli tajās nebija nekas. — Tāda pārmaiņa ir patīkama.

Katru pēcpusdienu viņš nones mani lejasstāvā, lai pamainītu apstākļus, un es visus sanervozēju, ieslēdzot televizoru. Parasti mēs to skatāmies tikai tad, kad tas ir obligāti, jo mistrojums no propagandas un Kapitolija varenības izrādīšanās kopā ar fragmentiem no septiņdesmit četru gadu Bada Spēlēm ir pārāk pretīgs. Bet nu es meklēju kaut ko īpašu. To zobgaļsīli, ar kuru saistās visas Bonijas un Tvilas ilgas. Tas droši vien ir muļķīgi, bet, ja tā tiešām ir, tad gribu to uzzināt. Un uz visiem laikiem padzīt no savām domām cerību par plaukstošo Trīspadsmito apgabalu.

Vispirms noskatos ziņu reportāžu par Tumšajiem Laikiem. Redzu Trīspadsmitā apgabala l iesas ēkas degošās drupas un mirklīti pamanu zobgaļsīļa spārna melnbalto apakšu, kad putns pārlido labajam augšējam stūrim. Taču tas neko nepierāda. Tie ir veci kadri, jo reportāža arī ir veca.

Bet pēc vairākām dienām manu uzmanību piesaista kas cits. Galvenais diktors lasa ziņu par to, kā grafīta trūkums ietekmē kaut kādu lietu ražošanu Trešajā apgabalā. Tad it kā tiešajā ēterā parāda žurnālisti, kas ir tērpusies aizsargtērpā un stāv pie Tiesas ēkas drupām Trīspadsmitajā apgabalā. Viņa vēsta, ka diemžēl tieši šodien pētījumi esot pierādījuši — raktuves Trīspadsmitajā apgabalā vēl joprojām esot pārāk radioaktīvas, lai tām tuvotos. Un viss. Bet, pirms atkal parāda diktoru, es nekļūdīgi ieraugu to pašu zobgaļsīļa spārnu.

Žurnāliste vienkārši bija ielikta vecajā ierakstā. Viņa nemaz nav bijusi Trīspadsmitajā apgabalā. Un tāpēc neizbēgami rodas jautājums: kas tad tur ir?

Nupat man ir grūtāk palikt gultā. Gribu darīt kaut ko, noskaidrot kaut ko vairāk par Trīspadsmito apgabalu vai kaut kā iesaistīties Kapitolija gāšanā. Bet es tikai slaistos, štopēju siera maizītes un skatos, kā Pīta skicē. Pa reizei iegriežas Heimičs un pastāsta jaunumus no pilsētas. Tie vienmēr ir slikti. Arvien vairāk cilvēku saņem sodu vai pakrīt no bada.

Kad manu kāju atzīst par lietojamu, ziema jau sāk atkāpties. Māte uzdod man dažādus sīkus darbiņus un atļauj mazliet pastaigāties pašai savā vaļā. Kādu vakaru aizeju gulēt, apņēmusies nākamajā rītā apmeklēt pilsētu, bet pamodusies ieraugu smaidīgas Vīnijas, Okrāvijas un Flāvija sejas.

— Pārsteigums! — šie iespiedzas. — Mēs atbraucām ātrāk!

Pēc tam kad dabūju sejā pātagas cirtienu, Heimičs viņu ierašanos atlika par vairākiem mēnešiem, lai es varētu atkopties. Es viņus gaidīju tikai pēc trim nedēļām. Bet izrādu savu sajūsmu, ka beidzot notiks mana foto— sesija ar līgavas kleitām. Māte visas uzlika uz pakaramajiem, un tās ir gatavas vilkšanai, bet es, godīgi sakot, neesmu uzlaikojusi nevienu pašu.

Pēc parastās nošausmināšanās par manu briesmīgi nekopto skaistumu trijotne ķeras pie darba. Visvairāk šie raizējas par manu seju, kaut ari, manuprāt, māte to sadziedēja tiešām apbrīnojami. Pār manu vaigu stiepjas tikai gaiši sārta svītra. Par pātagām šiem noteikti nekas nav zināms, tāpēc sameloju, ka paslīdēju uz ledus un sagriežos. Un attopos, ka tieši tāds pats attaisnojums man ir arī sabeigtajai kājai, kuras dēļ būs grūti staigāt augstpapēžu kurpēs. Bet Flāvijs, Oktāvija un Vīnija nav aizdomīgi, tāpēc nav par ko raizēties.

Tā kā manai ādai ir jāizskatās pilnīgi gludai tikai dažas stundas, nevis vairākas nedēļas, tad šoreiz manu ķermeņa apmatojumu nevis vaksē, bet noskuj. Toties ir jāmērcējas vannā ar kaut kādu maisījumu, bet tas nav nekas briesmīgs, un, iekams es pagūstu attapties, komanda jau ir ķērusies pie maniem matiem un grima. Visi trīs, kā parasti, nepārtraukti vārās par visādām blēņām, kurās parasti cenšos pēc iespējas neklausīties. Bet tad Oktāvija izmet kādu piezīmi, kas dara mani uzmanīgu. Vispār tā ir tikai mazsvarīga pasūdzēšanās, ka viņa neesot varējusi dabūt garneles savai ballītei, bet tas mani kaut kā aizķer.

— Kāpēc tu nedabūji garneles? Vai tām pašlaik nav sezonas? — pajautāju.

— Vai, Katnis, mēs jau vairākas nedēļas nedabūjam nekādas jūras veltes! — Oktāvija izsaucas. — Nu tāpēc, ka Ceturtajā apgabalā ir tik slikti laikapstākļi.

Manas domas sāk šaudīties. Viņiem nav jūras velšu. Jau vairākas nedēļas. No Ceturtā apgabala. Uzvaras turnejā turienes pūlī bija jūtamas ar piespiešanos apvaldītas dusmas. Pēkšņi es esmu pilnīgi pārliecināta, ka Ceturtajā apgabalā ir sācies dumpis.

Sāku it kā starp citu izvaicāt par citām grūtībām, ar ko viņiem šoziem ir nācies sastapties. Viņi nav pieraduši, ka trūkst kaut kā, tāpēc viņus ietekmē pat neliels pārtraukums piegādē. Līdz brīdim, kad es esmu gatava ģērbties, viņu sūdzības, ka ir sarežģīti dabūt dažādas preces — sākot no krabju gaļas līdz mūzikas čipiem un lentēm -, manī ir radījušas priekšstatu par to, kuros apgabalos varbūt notiek sacelšanās. Trūkst zivju produktu no Ceturtā apgabala. Elektronikas no Trešā. Un, protams, audumu no Astotā. Doma, ka sacelšanās varētu būt tik plaša, liek man nodrebēt bailēs un uztraukumā.

Gribu viņus patincināt vēl, bet atnāk Sinna, apskauj mani un pārbauda grimu. Viņš uzreiz ierauga rētu uz mana vaiga. Nez kāpēc liekas, ka viņš nenotic pasaciņai par kritienu uz ledus, bet nekādus jautājumus neuzdod. Viņš tikai pielabo pūderi uz sejas, un tas, kas vēl bija redzams no pātagas cirtiena atstātajām pēdām, pagaist pavisam.

Lejasstāvā dzīvojamā istaba ir izvākta un izgaismota fotosesijai. Efija lieliski izbauda iespēju visus komandēt un likt iekļauties grafikā. Droši vien tas arī ir labi, jo kopskaitā ir sešas kleitas un katrai piederas atšķirīga diadēma, frizūra, grims, aksesuāri un apgaismojums. Krēm— krāsas mežģīnes, gaišsārtas rozes un sīkas sprogas. Ziloņkaula krāsas mežģīnes, zeltaini tetovējumi un zaļie augi. Pieguloša, dimantiem izšūta kleita ar dārgakmeņiem rotātu plīvuru un mēness gaisma. Smags, balts zīds, piedurknes, kas no manām plaukstu locītavām sniedzas līdz pat zemei, un pērles. Kolīdz viens uzņēmums tiek atzīts par labu, sākam posties nākamajam. Jūtos kā mīkla, ko mīca un veido, un atkal samīca. Manai mātei pa starpām izdodas man iedot dažus kumosus ēdamā un dažus malkus tējas, bet sesijas beigās esmu izbadējusies un pārguruši. Ceru, ka beidzot varēšu mazliet pabūt kopā ar Sinnu, bet Efija visus izdzen laukā, un man nākas samierināties ar solījumu piezvanīt.

Ir satumsis vakars, un mana kāja sāp no visām tām trakajām kurpēm, tāpēc atmetu nodomu iet uz pilsētu. Augšstāvā nomazgāju grimu un smaržas, un krāsas un tad noeju lejā izžāvēt matus pie pavarda uguns. Prima pārnāca no skolas laikā, lai vēl ieraudzītu divas pēdējās kleitas, un tagad nerimstas tās apspriest ar māti. Abas ir vairāk nekā priecīgas par fotosesiju. Iekritusi gultā, aptveru: acīmredzot viņas domā, ka es esmu drošībā. Ka Kapitolijs uz manu iejaukšanos pēršanā skatās caur pirkstiem, jo neviens taču tā nenopūlētos un netērētu tādus līdzekļus meitenei, kuru taisās nogalināt. Kā tad!

Murgos redzu, ka esmu tērpusies zīda līgavas kleitā, bet tā ir saplēsta un dubļaina. Skrienu cauri mežam, un garās piedurknes visu laiku ieķeras ērkšķos un zaros. Mutāciju izkropļotu pārstāvju bars min man uz papēžiem un tad panāk, un dveš karstu elpu man sejā, un no viņu žokļiem pil slienas, un es kliegdama pamostos.

12

Rītausma jau ir pārāk tuvu, lai vēlreiz iemigtu. Turklāt šodien man tiešām ir jāiziet no mājas un ar kādu jāaprunājas. Geils būs raktuvēs un tātad man nesasniedzams. Bet man vajag vai nu Heimiču, vai Pītu, lai dalītos ar viņiem visā, kas ir atgadījies kopš gājiena uz ezeru. Par bēglēm, par elektrības pieslēgšanu žogam, par neatkarīgo Trīspadsmito apgabalu, par deficīta lietām Kapitolijā. Par visu.

Paēdu brokastis kopā ar māti un Primu un izeju meklēt kādu uzticības personu. Gaiss ir silts, un tajā jaušas cerīgas pavasara vēsmas. Nodomāju, ka pavasaris būtu labs laiks nemieriem. Kad ziema ir galā, ļaudis vairs nejūtas tik viegli ievainojami. Pītas nav mājās. Viņš laikam jau būs aizgājis uz pilsētu. Bet mani pārsteidz tas, ka Heimičs tik agri rosās savā virtuvē. Ieeju viņa mājā nepieklauvējot. Augšstāvā dzirdu rosāmies Heizellu, kas tur slauka tagad nevainojami tīrās mājas grīdas. Heimičs nav galīgi piedzēries, bet neizskatās arī pilnīgi skaidrā. Laikam jau baumas par to, ka Uzšķērdēja esot atsākusi tirgoties, ir patiesas. Es jau domāju, ka varbūt labāk ļaut Heimičam iet gulēt, bet viņš pats ierosina pastaigāties līdz pilsētai.

Es un Heimičs esam iemanījušies sazināties ar ļoti nedaudziem vārdiem. Jau pēc dažām minūtēm esmu pavēstījusi viņam jaunāko un viņš man ir izstāstījis baumas par sacelšanos arī Septītajā un Vienpadsmitajā apgabalā. Ja mana nojauta neviļ, tad tas nozīmē, ka gandrīz puse apgabalu ir vismaz mēģinājuši sacelties.

— Vai tev joprojām liekas, ka šeit tas neizdosies? — pajautāju.

— Vēl ne. Citi apgabali ir daudz lielāki. Pat tad, ja puse ļaužu nobijušies slēpjas mājās, dumpiniekiem, vienalga, ir izredzes. Te, Divpadsmitajā apgabalā, mums vai nu ir jācīnās visiem, vai arī jāatmet tāda iespēja vispār, — viņš paskaidro.

Tas man nebija ienācis prātā. Ka mums trūkst spēka mazā cilvēku skaita dēļ. — Bet varbūt vēlāk? — es neatstājos.

— Varbūt. Bet mēs esam mazi un vāji, un mums nav atomieroču, — mazliet sarkastiski nosaka Heimičs. Mans stāsts par Trīspadsmito apgabalu viņā nekādu sajūsmu nav izraisījis.

— Kā tu domā, ko ar viņiem izdarīs, Heimič? Ar tiem apgabaliem, kas dumpojas?

— Nu, tu jau dzirdēji, ko izdarīja Astotajā. Tu pati pieredzēji, kas notika te, un tas notika pat bez provokācijas, — Heimičs saka. — Man šķiet: ja viss tiešām kļūs nekontrolējami, viņiem nebūs nekādu problēmu noslaucīt no zemes virsas vēl vienu apgabalu — tāpat kā Trīspadsmito. Par biedinājumu citiem, saproti?

— Tu tātad domā, ka Trīspadsmito tiešām sagrāva? Bonijai un Tvilai taču bija taisnība par to videomateriālu, — es prātuļoju.

— Nu labi, bet ko tas pierāda? Patiesībā jau neko. Ir kaudzēm iemeslu, kāpēc varētu izmantot veco ierakstu. 1as droši vien izskatās iespaidīgāk. Un tā ir daudz vienkāršāk, vai ne? Ir vienkāršāk nospiest dažas pogas redakcijā nekā aizlidot līdz turienei un visu nofilmēt, — viņš nepiekrīt. — Trīspadsmitais apgabals ir atguvies, un Kapitolijs par to neliekas ne zinis? Izklausās pēc tādām runām, kādām pieķeras izmisuši cilvēki.

— Zinu. Es tikai biju cerējusi, — atzīstos.

— Tieši tā. Jo tu esi izmisusi, — piekrīt Heimičs.

Nestrīdos pretī, jo viņam, protams, ir taisnība.

Prima pārnāk no skolas pāri plūstošā saviļņojumā.

Skolotāji ir paziņojuši, ka šovakar obligāti jāskatās televīzija. — Es domāju, ka rādīs tavu fotosesiju!

— Tas nevar būt, Prima. Tās bildes uztaisīja tikai vakar, — es šaubos.

— Nu bet kāds tā esot dzirdējis, — viņa paliek pie sava.

Ceru, ka viņa kļūdās. Man nav bijis laika tam sagatavot Geilu. Kopš pēršanas ar pātagu es viņu esmu satikusi tikai tajās reizēs, kad viņš ir nācis pie manas mātes, lai viņa paskatītos, kā dzīst āda. Geilam bieži vien ir jāstrādā raktuvēs septiņas dienas nedēļā. Tajās dažās minūtēs, ko mēs esam pavadījuši divatā, kad viņu pavadu atpakaļ uz pilsētu, uzzinu, ka runas par sacelšanos Divpadsmitajā apgabalā Tredam ir izdevies apspiest. Viņš zina, ka es nebēgšu. Bet viņš noteikti zina arī to: ja mēs nesacelsimies, tad man ir jākļūst par Pītas līgavu. Kad viņš televīzijā redzēs, kā es goros brīnišķīgos kāzu tērpos… ko viņš nodomās?

Kad mēs septiņos trīsdesmit sapulcējamies pie televizora, atklājas, ka Primai ir taisnība. Televīzijā tiešām rāda Cēzaru Flikermanu, kurš uzrunā prāvu pūli Treniņu centra priekšā un klāsta atzinīgajiem skatītājiem par gaidāmajām drīzajām kāzām. Viņš iepazīstina ar Sinnu, kurš ar maniem Spēlēm radītajiem tērpiem vienā rāvienā bija kļuvis par zvaigzni, un pēc neilgas draudzīgas pačalošanas mūsu uzmanību vērš uz milzīgu ekrānu.

Es saprotu, kā tas bija iespējams, ka mani fotografēja vakar un jau šodien rāda īpašo reportāžu. Sākumā Sinna radīja divus dučus līgavas kleitu. Un tad izvēle tika sašaurināta, tika uzšūtas kleitas un izvēlēti aksesuāri. Izskatās, ka Kapitolijā katrā posmā bija iespējams balsot par iemīļoto tērpu. Kulminācija pienāk, kad mani rāda sešās palikušajās kleitās; tās noteikti varēja iekļaut šovā pavisam ātri. Katru kadru pavada pūļa auri. Kapitolieši spiedz un uzgavilē savām favorītēm, un izsvilpj tās, kuras viņiem nepatīk. Viņi ir tiešām aizrāvušies ar manas kleitas izvēli, jo ir par to balsojuši un droši vien arī piemetuši naudu. Uz to ir jocīgi noskatīties, ņemot vērā, ka pirms fotogrāfu ierašanās es pat nepacentos kādu uzlaikot. Cēzars paziņo, ka interesentiem ir jānodod galīgais balsojums līdz nākamās dienas pusdienlaikam.

— Gādāsim, lai Katnisa Everdīna kāzās ir eleganta! — viņš sauc pūlim. Es jau taisos izslēgt televizoru, bet tad Cēzars liek mums palikt pie ekrāniem, lai noskatītos otru lielo dienas notikumu. — Pareizi, šogad Bada Spēlēm apritēs septiņdesmit piektā gadskārta, un tas nozīmē, ka ir laiks Ceturkšņa Spaidiem!

— Kas tagad būs? — Prima nesaprot. — Spēles taču ir tikai pēc vairākiem mēnešiem.

Pagriežamies pret māti, bet viņas seja ir drūma un svešāda, it kā viņa būtu kaut ko atcerējusies. — Viņš noteikti nolasīs kartīti.

Izskan himna, un mana rīkle sažņaudzas pretīgumā, redzot, ka uz skatuves uznāk prezidents Snovs. Aiz viņa nāk mazs zēns baltās drēbēs ar vienkāršu koka lādīti rokās. Himna beidzas, un prezidents Snovs sāk runu un atgādina visiem par Tumšajiem Laikiem, kad radās Bada Spēles. Tika izdomāti Spēļu noteikumi, un tajos paredzēja, ka ik pēc divdesmit pieciem gadiem jubileja ir jānosvin ar Ceturkšņa Spaidiem. Tie nozīmētu daudz iespaidīgākas Spēles, lai atsvaidzinātu atmiņas par tiem, kas gāja bojā apgabalu sacelšanās dēļ.

Mājiens nevarētu būt vēl tiešāks — tagad, kad man ir aizdomas par nemieriem jau vairākos apgabalos.

Tālāk prezidents Snovs izklāsta, kas notika iepriekšējos Ceturkšņa Spaidos. — Divdesmit piektajā gadadienā, lai dumpiniekiem atgādinātu — bērni mirst tāpēc, ka viņi izvēlējās vardarbīgu cīņu, — katram apgabalam bija jāsarīko vēlēšanas un jānobalso par tiem, kas apgabalu pārstāvēs.

Interesanti: kāda ļaudīm toreiz bija sajūta? Izvēloties tos bērnus, kuriem būs jāiet? Man šķiet, ka ir sliktāk, ja tevi nodod paša kaimiņi nekā ja tavu vārdu izlozē.

— Piecdesmitajā gadadienā, — prezidents turpina, — lai atgādinātu, ka par katru kapitolieti gāja bojā divi dumpinieki, no ikviena apgabala bija jānosūta divtik daudz pārstāvju.

Iztēlojos, kā būtu stāties pretī nevis divdesmit trim, bet četrdesmit septiņiem pretiniekiem. Iespēju un cerību ir mazāk, mirušu bērnu — vairāk. Tajā gadā uzvarēja Heimičs…

— Tajā gadā aizgāja kāda mana draudzene, — māte klusi ierunājas. — Meizilī Donere. Viņas vecākiem piederēja saldumu veikals. Pēc tam man atdāvināja viņas putniņu. Kanārijputniņu.

Mēs ar Primu saskatāmies. Vēl nekad agrāk nebijām dzirdējušas par tādu Meizilī Doneri. Varbūt tāpēc, ka māte nojauta: mēs būtu gribējušas uzzināt, kā viņa gāja bojā.

— Un tagad mēs godināsim trešos Ceturkšņa Spaidus! — prezidents izsaucas. Baltā tērptais zēns panākas uz priekšu un, atvēris lādītes vāku, pastiepj to pretī prezidentam. Ekrānā ir redzamas kārtīgas sadzeltējušu aplokšņu kaudzītes. Tas, kas izdomāja Ceturkšņa Spaidus, noteikti bija sagatavojies vairākiem gadsimtiem Bada Spēļu. Prezidents paņem aploksni, uz kuras ir skaidri uzrakstīts 75. Viņš ar pirkstu paver aploksnes malu un izvelk nelielu kartīti. Nevilcinādamies viņš nolasa tekstu: — Septiņdesmit piektajā gadadienā, lai atgādinātu dumpiniekiem, ka pat stiprākie no viņiem nespēj uzveikt Kapitoliju, vīriešu un sieviešu kārtas pārstāvjus katrā apgabalā izlozēs no esošajiem uzvarētājiem.

Māte klusi iekliedzas, un Prima paslēpj seju rokās, bet es jūtos aptuveni tāpat kā tie cilvēki, ko rāda ekrānā. Mazliet apdullusi. Ko tas nozīmē? No esošajiem uzvarētājiem?

Un tad es saprotu, ko tas nozīmē. Vismaz man. Divpadsmitajam apgabalam ir tikai trīs esošie uzvarētāji, no kā izvēlēties. Divi vīrieši. Viena sieviete… Es atgriezīšos arēnā.

13

Mans ķermenis reaģē ātrāk par prātu, un es izmetos pa durvīm un pāri Uzvarētāju ciemata zālieniem aizskrienu prom tumsā. No izmirkušās zemes manas zeķes uzreiz ir caurcaurēm slapjas, un es sajūtu, cik asi dzeļ vējš, bet neapstājos. Kurp? Kur lai aizbēg? Protams, uz mežu. Aizskrienu līdz žogam, un tikai zumēšana liek man atjēgties, ka esmu ieslodzīta. Elsodama atkāpjos, apcērtos un atkal skrienu.

Un pēkšņi es, sakņupusi uz ceļiem, tupu pagrabā vienā no tukšajām mājām Uzvarētāju ciematā. Pa dziļi iegremdētajiem logiem man virs galvas ieplūst blāvi mēness gaismas stari. Man ir auksti, esmu izmirkuši un aizelsusies, bet bēgšanas mēģinājums nekādi nav palīdzējis apslāpēt histēriju, kas briest manās krūtīs. Ja es to neizlaidīšu ārā, tā mani nosmacēs. Iebāžu mutē krekla krūtežu un sāku kaukt. Nezinu, cik ilgi. Bet, kad apklustu, esmu jau gandrīz aizsmakusi.

Saritinos uz sāniem un ar acīm riju mēnesnīcas plankumus uz cementa grīdas. Atpakaļ arēnā. Atpakaļ tur, kur dzimst murgi. Turp ved mans ceļš. Jāatzīst — to es nebiju gaidījusi. Es paredzēju daudz ko citu. Ka mani publiski pazemos, spīdzinās un nogalinās. Ka bēgšu mežā un man pakaļ dzīsies Miera sargi un helikopteri.

Ka apprecēšos ar Pītu un mūsu bērniem būs jādodas arēnā. Bet es nevarēju iedomāties, ka man pašai būs atkal jāpiedalās Spēlēs. Kāpēc? Tāpēc, ka tā nekad agrāk nav noticis. Uzvarētāji līdz mūža galam ir bijuši pasaudzēti no izlozes. Tas pienācās par uzvaru. Līdz šim.

Uz grīdas mētājas kaut kāds pārklājs, tāds, kādu izmanto grīdu noklāšanai krāsojot. Uzvelku to virsū kā segu. Tālumā sauc manu vārdu. Bet es šobrīd atļauju sev nedomāt pat par tiem, ko mīlu visvairāk. Domāju tikai par sevi. Un to, kas mani sagaida.

Pārklājs ir ciets, bet siltumu notur. Mani muskuļi atslābst, un sirds sāk sisties lēnāk. Atceros koka lādīti mazā zēna rokās un to, kā prezidents Snovs izvilka sadzeltējušo aploksni. Vai iespējams, ka tajā tiešām bija pirms septiņdesmit pieciem gadiem noteiktie Ceturkšņa Spaidi? Tas nevar būt ticami. Kartītē rakstītais pārāk nevainojami atbilst Kapitolija šābrīža problēmām. Tā viņi tiks vaļā no manis un vienlaikus pakļaus apgabalus — visus pie vienas reizes.

Domās es dzirdu prezidentu Snovu: "Septiņdesmit piektajā gadadienā, lai atgādinātu dumpiniekiem, ka pat stiprākie no viņiem nespēj uzveikt Kapitoliju, vīriešu un sieviešu kārtas pārstāvjus katrā apgabalā izlozēs no esošajiem uzvarētājiem."

Jā, uzvarētāji ir stiprākie no mums. Tie ir cilvēki, kuri izdzīvojuši arēnā un izbēguši no nabadzības cilpas, kas žņaudz nost pārējos. Viņi, vai varbūt jāsaka — mēs, ir cerības iemiesojums tiem, kam cerību nav. Un tagad divdesmit trīs no mums nogalinās, lai parādītu, ka pat tāda cerība ir bijusi vienīgi ilūzija.

Priecājos, ka uzvarēju tikai pagājušajā gadā. Citādi es pazītu visus pārējos uzvarētājus — ne tikai tāpēc, ka viņus rāda televīzijā, bet tāpēc, ka viņi viesojas katrās Spēlēs. Vairums uzvarētāju šī notikuma dēļ ik gadu atgriežas Kapitolijā pat tad, ja viņiem nav jābūt padomdevējiem — kā vienmēr Heimičam. Man šķiet, ka daudzi no viņiem ir draugi. Bet man būs jāsatraucas tikai par to, ka jānogalina viens draugs — Pīta vai Heimičs. Pīta vai Heimičs!

Uzraujos sēdus un aizmetu pārklāju. Kas man tikko vispār ienāca prātā? Es nekad un nekādā gadījumā nenogalinātu ne Pītu, ne Heimiču. Bet fakts ir tāds, ka viens no viņiem būs kopā ar mani arēnā. Varbūt viņi par ir vienojušies, kurš tas būs. Lai arī kurš tiktu izlozēts, otram būs iespēja pieteikties brīvprātīgi un ieņemt viņa vietu. Es jau zinu, kas notiks. Pīta lūgs Heimiču ļaut viņam doties arēnā kopā ar mani, lai kas arī notiktu. Manis dēļ. Lai mani sargātu.

Steberēju apkārt pa pagrabu, meklēdama izeju. Kā es te vispār iekļuvu? Uztaustos pa pakāpieniem virtuvē un ieraugu, ka durvju stikls ir saplēsts. Droši vien tāpēc man ir sajūta, ka asiņo roka. Izsteidzos laukā naktī un eju taisnā ceļā uz Heimiča māju. Viņš sēž pie virtuves galda, vienā rokā iežņaudzis pustukšu degvīna pudeli un otrā — savu dunci. Viņš ir pilns kā mārks.

— Ā, redz, kur viņa ir. Galīgi nomocījusies. Tu beidzot saprati, kāds ir rēķins, ko, sirsniņ? Izdomāji, ka nedosies turp viena pati? Un tagadiņ tu esi atvilkusies, lai man pajautātu… ko tad? — viņš prasa.

Neatbildu. Logs ir līdz galam vaļā, un vējš mani plosa tā, it kā es būtu ārā.

— Jāatzīst, ka puikam bija vieglāk. Viņš te bija ātrāk, nekā es paspēju atkorķēt pudeli. Un lūdzās, lai dodu viņam iespēju iziet arēnā vēlreiz. Bet ko tad varētu lūgt tu? — Viņš atdarina manu balsi: — "Ej tu viņa vietā, Hei— mič. Ja tā ņem, tad es labāk gribētu, lai dzīvi varētu turpināt Pīta, nevis tu"?

Iekožu lūpā, jo brīdī, kad viņš ir izrunājies, sabīstos, ka tieši to es arī gribu. Gribu, lai Pīta dzīvo pat tad, ja tas nozīmētu Heimiča nāvi. Bet nē, es taču to nemaz negribu. Heimičs, protams, ir drausmīgs, bet viņš ir kļuvis par manu ģimenes locekli. Kāpēc es šurp nācu? Ko gan es te varētu gribēt?

— Atnācu piedzerties.

Heimičs aizkaucas smieklos un triec pudeli galdā man priekšā. Ar piedurkni apslauku kakliņu un pagūstu ieraut pāris malku, bet sāku rīstīties. Atgūstos tikai pēc dažām minūtēm, un pat tad man vēl pil no acīm un deguna. Toties degvīns iekšā dedzina kā uguns, un man tas patīk.

— Varbūt tev vajadzētu turp doties, — es it kā starp citu izmetu, pievilkdama sev krēslu. — Tev taču riebjas dzīvot.

— Tas tiesa, — Heimičs piekrīt. — Un, tā kā iepriekšējā reizē mēģināju izglābt tavu dzīvību… liekas — mans pienākums šoreiz būtu izglābt puiku.

— Tas arī ir labs arguments, — es saku, noslaucīdama degunu un atkal piešķiebdama pudeli.

— Pītas arguments ir tāds: tā kā es izvēlējos tevi, tagad esmu viņa parādnieks. Esmu viņam parādā jebko. Un viņš vēlas iespēju vēlreiz iziet arēnā un tevi sargāt, — Heimičs paskaidro.

Tā jau domāju. Šajā ziņā Pītas rīcību nav grūti paredzēt. Kamēr vārtījos pagrabā uz grīdas un domāju tikai par sevi, viņš bija te un domāja tikai par mani. Kauns nav pietiekami spēcīgs vārds, lai apzīmētu to, ko šobrīd jūtu.

— Vai zini, tu varētu nodzīvot simt mūžu, bet, vienalga, nebūtu viņu pelnījusi, — Heimičs pārmet.

— Jā, jā, — strupi atmetu. — Nav nekādu šaubu, ka viņš no mūsu trijotnes ir vislabākais. Un — ko tad tu darīsi?

— Nezinu, — Heimičs nopūšas. — Varbūt atgriezīšos arēnā kopā ar tevi, ja vien varēšu. Ja izlozē izvilks manu vārdu, tam nebūs nozīmes. Viņš vienkārši pieteiksies manā vietā brīvprātīgi.

Kādu brīdi sēžam klusēdami. — Tev būtu grūti atrasties arēnā, vai ne? Jo tu pazīsti visus pārējos? — pajautāju.

— Nu, manuprāt, varam rēķināties ar ro, ka būs nepanesami neatkarīgi no tā, kur es atradīšos. — Viņš pamāj uz pudeles pusi. — Vai varu dabūt to atpakaļ?

— Nē, — uzrūcu un pieķeros stikla traukam. Heimičs no pagaldes izvelk vēl vienu pudeli un pagriež korķi. Bet es attopos, ka neesmu nākusi tikai piedzerties. Gribu no Heimiča izdibināt vēl kaut ko. — Labi, esmu izdomājusi, ko gribu lūgt. Ja Spēlēs piedalīsimies mēs ar Pītu, tad šoreiz mēģināsim glābt viņa dzīvību.

Heimiča asinīm pieplūdušajās acīs kaut kas savādi pazib. Sāpes.

— Kā jau tu pats teici, slikti ir neatkarīgi no tā, kāds būs sadalījums. Un ir vienalga, ko grib Pīta, šoreiz ir

viņa kārta tikt izglābtam. Tik daudz mēs abi esam viņam parādā. — Mana balss kļūst lūdzoša. — Turklāt Kapitolijs mani tik ļoti ienīst, ka esmu jau gandrīz pagalam. Viņam varbūt vēl ir izredzes. Lūdzu, Heimič. Saki, ka tu man palīdzēsi.

Viņš ar sarauktām uzacīm skatās uz savu pudeli, izsvērdams manis sacīto. — Nu labi, — viņš beidzot piekrīt.

— Paldies. — Tagad man vajadzētu aiziet pie Pītas, bet es to negribu. No spirtotās dziras griežas galva, un es esmu tā apskurbusi, ka nevar zināt, uz ko viņam vēl izdotos mani pierunāt. Nē, man ir jāiet mājās un jāsatiek māte un Prima.

Kad uzstreipuļoju pa savas mājas pakāpieniem, durvis atveras un Geils iekļauj mani apskāvienā. — Man nebija taisnība. Mums vajadzēja bēgt tad, kad tu teici, — viņš čukst.

— Nē, — es nošļupstu. Man ir grūti koncentrēties, un degvīns visu laiku skalinās ārā no pudeles uz Geila jakas muguras, bet viņu tas neuztrauc.

— Vēl nav par vēlu, — viņš saka.

Pāri Geila plecam redzu durvīs apskāvušās stāvam māti un Primu. Mēs aizbēgam. Viņas mirst. Un man ir jāsargā Pīta. Nekādu diskusiju. — Ir gan. — Man saļogās celi, un Geils notur mani stāvus. Bet manas domas aizmiglo alkohols, un es dzirdu, kā stikla pudele sašķīst uz grīdas. Tā arī vajadzēja, jo rādās, ka vairs nekontrolēju pilnīgi neko.

Pamodusies tik tikko pagūstu tikt līdz tualetei, un degvīns gāžas ārā no kuņģa. Vemjot tas dedzina, tāpat kā norijot, tikai garša ir vēl divreiz sliktāka. Beigusi vemt, esmu nosvīdusi un drebu, bet vismaz lielākā daļa alkohola vairs nav manā organismā. Toties asinīs ir ticis pietiekami, lai mani mocītu trulas galvassāpes, mute būtu izkaltusi un vēderā vārītos nelabums.

Atgriežu dušu un veselu minūti nostāvu siltajās straumēs, un tikai tad attopos, ka neesmu novilkusi apakšveļu. Māte laikam novilka tikai netīrās virsdrēbes un nolika mani gulēt. Iemetu slapjo veļu izlietnē un uzleju uz galvas šampūnu. Kaut kas dzalksta manas rokas, un es pamanu, ka plauksta un otras rokas delms ir no vienas vietas klāti ar sīkiem griezumiem. Neskaidri atceros, ka vakar vakarā izsitu logu. Noberžos no galvas līdz kājām un pārtraucu mazgāšanos, lai vēlreiz izvemtos turpat dušā. Tagad nāk gandrīz tikai žults, un tā aizskalojas notekā līdz ar smaržīgajiem burbuļiem.

Beidzot nomazgājusies, uzvelku halātu un iekāpju atpakaļ gultā, nelikdamās ne zinis par slapjajiem matiem. Paraušos zem segas, domādama, ka tāda noteikti ir sajūta, kad esi saindējies. Izdzirdot uz kāpnēm soļus, mani pārņem tādas pašas šausmas kā vakar. Neesmu gatava satikt māti vai Primu. Man ir jāsaņemas, lai spētu būt mierīga un droša tāpat kā toreiz, kad mēs atvadījāmies pēc izlozes. Man ir jābūt stiprai. Ar mokām pieceļos sēdus, atgrūžu slapjās šķipsnas no sāpošajiem deniņiem un saņemos viņas ieraudzīt. Abas ar raižpilnām sejām ienes tēju un grauzdiņus. Es atveru muti, gribēdama uzsākt sarunu ar kādu joku, bet izplūstu asarās.

Te tev nu bija — man jābūt stiprai.

Māte apsēžas uz gultas malas, un Prima ierāpjas man blakus. Abas mani apskauj un klusi mierina, kamēr es izraudos. Tad Prima atnes dvieli un izsusina man matus, un izķemmē sapiņķerējušos mezglus, bet māte tikmēr pierunā mani iedzert tēju un apēst grauzdiņu. Pa abām viņas saģērbj mani siltā pidžamā un sasedz virsū vēl vairāk segu, un es aizmiegu.

Kad atkal pamostos, pēc gaismas ārā var redzēt, ka ir vēla pēcpusdiena. Uz mana naktsgaldiņa stāv ūdens glāze, un es to alkatīgi iztukšoju. Vēderā joprojām jaušas nelabums, un sāp galva, bet man ir daudz labāk nekā pirmīt. Pieceļos, apģērbjos un sapinu matus bizē. Pirms iet lejā, apstājos kāpņu augšgalā, mazliet nokaunējusies par to, kā uztvēru jaunumus par Ceturkšņa Spaidiem. Par drudžaino bēgšanu, piedzeršanos kopā ar Heimiču, par raudāšanu. Bet laikam, ņemot vērā apstākļus, esmu pelnījusi vienu dienu, kurā man to var piedot. Taču esmu priecīga, ka te nebija kameru, kas to nofilmētu.

Lejasstāvā māte un Prima mani atkal apskauj, bet viņas neliekas pārlieku uztraukušās. Zinu, ka viņas patur jūtas pie sevis, lai man būtu vieglāk. Paskatoties uz Primu, ir grūti noticēt, ka viņa ir tā pati trauslā meitenīte, ko atstāju mājās izlozes dienā pirms deviņiem mēnešiem. Tas un visi turpmākie notikumi — nežēlība apgabalā, rindām slimo un ievainoto, kurus Prima bieži apkopj viena pati, ja māte ir pārāk aizņemta, — ir licis viņai novecot par vairākiem gadiem. Viņa ir arī krietni izstiepusies; nu jau mēs esam turpat vai viena auguma, bet ne jau tāpēc Prima izskatās daudz vecāka.

Māte iesmeļ man krūzīti buljona, un es palūdzu vēl vienu, ko aiznest Heimičam. Pāri zālienam aizeju uz viņa māju. Viņš tikai tagad mostas un, neko neteicis, paņem buljonu. Sēžam gandrīz mierpilni, malkojam karsto viru un pa viņa dzīvojamās istabas logu noskatāmies, kā riet saule. Dzirdu, ka augšstāvā kāds rosās, un nospriežu, ka tā ir Heizella, bet pēc dažām minūtēm lejā nonāk Pīta un ar noteiktu žestu uzmet galdā kartona kasti tukšu alkohola pudeļu.

— Tā, viss, — viņš nocērt.

Heimičam vajadzīgi visi spēki, lai vispār fokusētu skatienu uz pudelēm, tāpēc ierunājos es: — Kas — viss?

— Izlēju visu alkoholu notekā, — Pīta attrauc.

Rādās, ka šāds pavērsiens izrauj Heimiču no skurbuļa, un viņš neticīgi grābājas pa kasti. — Ko tu izdarīji?

— Es izgāzu to padarīšanu, — Pīta atkārto.

— Viņš vienkārši nopirks vēl, — es mierinu Heimiču.

— Nē, nepirks vis. Es šorīt uzmeklēju Uzšķērdēju un pateicu, ka, tiklīdz viņa vienam no jums kaut ko pārdos, es par viņu uzreiz ziņošu. Katram gadījumam arī samaksāju, bet nedomāju, ka viņa briesmīgi alktu atkal nokļūt Miera sargu uzmanības lokā.

Heimičs atvēzējas ar nazi, bet Pīta to atvaira tik viegli, ka tas izskatās nožēlojami. Manī briest dusmas. — Kāda tev tur dala, ko viņš dara?

— Vislielākā. Lai kā kritīs kauliņi, divi no mums atkaldosies arēnā un trešais būs padomdevējs. Mēs nevaram atļauties dzērāju mūsu komandā. Jo īpaši ne tevi, Kat— nis, — Pīta man saka.

— Ko? — sašutusi nosprauslājos. Izklausītos vēl pārliecinošāk, ja es nebūtu paģiraina. — Vakar vakarā bija vienīgā reize manā dzīvē, kad piedzēros.

— Aha, un paskat vien, kas no tā sanācis, — Pīta pavīpsnā.

Nezinu, ko īsti gaidīju no pirmās tikšanās ar Pītu pēc prezidenta paziņojuma. Apskāvienu un skūpstu. Varbūt mazliet mierinājuma. Bet ne jau šito. Pagriežos pret Heimiču. — Neuztraucies, es tev sadabūšu alkoholu.

— Nu tad es denuncēšu jūs abus. Ļaušu jums atskurbt siekstā, — Pīta piedraud.

— Kāpēc tu vispār tā ņemies? — Heimičs nesaprot.

— Tāpēc, ka divi atgriezīsies mājās no Kapitolija. Viens padomdevējs un viens uzvarētājs. Efija man atsūtīs ierakstus par visiem dzīvajiem uzvarētājiem. Mēs noskatīsimies tās Spēles, kurās viņi piedalījās, un iemācīsimies visu iespējamo par viņu cīņas paņēmieniem. Mēs pieņemsimies svarā un uzkrāsim spēkus. Mēs rīkosimies tā kā karjeristi. Un viens no mums atkal būs uzvarētājs — vai nu jums abiem tas patīk, vai nepatīk! — To pateicis, viņš izsoļo ārā un aizcērt mājas durvis.

Mēs ar Heimiču no blīkšķa saraujamies.

— Man nepatīk paštaisni cilvēki, — es sapīkstu.

— Kas tur būtu ko patikt? — Heimičs noburkšķ un sāk sūkt atliekas no tukšajām pudelēm.

— Tu un es. Mēs esam tie, kas, viņaprāt, atgriezīsies mājās.

— Nu ko, tas jau būs uz viņa rēķina, — Heimičs nosaka.

Bet pēc dažām dienām piekrītam rīkoties kā karjeristi, jo tā mēs arī vislabāk varam sagatavot Pītu. Katru vakaru skatāmies vecos ierakstus no Spēlēm, kurās uzvarēja pārējie. Atminos, ka mēs nevienu no viņiem nesatikām Uzvaras turnejā, un tas man tagad liekas savādi. Kad es par to ierunājos, Heimičs saka: vispēdīgais, ko prezidents Snovs gribētu — parādīt, ka es un Pīta — un jo īpaši es — biedrojamies ar citiem uzvarētājiem no iespējami dumpīgajiem apgabaliem. Uzvarētājiem ir īpašs stāvoklis sabiedrībā, un, ja izskatītos, ka viņi atbalsta manu izaicinājumu Kapitolijam, tas būtu politiski bīstami. Attiecībā par gadiem es apzinos, ka daži no mūsu pretiniekiem varbūt būs paveci un tas ir reizē gan skumji, gan mierinoši. Pīta rūpīgi veic piezīmes, Heimičs brīvprātīgi stāsta par uzvarētāju personībām, un tā mēs lēnām iepazīstam iespējamos sāncenšus.

Katru rītu mēs vingrojam, lai stiprinātu ķermeni. Mēs skrienam un cilājam svarus, un izstaipām muskuļus. Katru pēcpusdienu mēs slīpējam savas prasmes sadursmē, metam nažus un cīnāmies aci pret aci. Es pat iemācu Pītam un Heimičam kāpt kokos. Pārstāvji oficiāli nedrīkst trenēties, bet neviens nemēģina mums to aizliegt. Pat parastos gados Pirmā, Otrā un Ceturtā apgabala pārstāvji vienmēr prot rīkoties ar šķēpiem un zobeniem. Mūsu treniņi salīdzinājumā ar to nav it nekas.

Pēc daudzajiem gadiem, kad Heimiča ķermenis bija pamests novārtā, to ir grūti uzlabot. Viņš joprojām ir ļoti spēcīgs, bet pat visīsākais skrējiens liek viņam aiz— elsties. Varētu domāt, ka vīrietis, kas naktīs guļ ar nazi rokā, jau nu spēs to ietriekt mājas sienā, bet viņam tik drausmīgi trīc rokas, ka paiet vairākas nedēļas, līdz tas vispār izdodas.

Mums ar Pītu jaunais režīms gan nāk par labu. Tā man vismaz ir kāda nodarbošanās. Tā mums visiem ir nodarbošanās, lai neatzītu sakāvi. Mana māte izstrādā īpašu diētu, lai mēs pieņemtos svarā. Prima masē mūsu sāpošos muskuļus. Medža slepus nes sava tēva laikrakstus no Kapitolija. Paredzējumos par to, kas būs uzvarētāju uzvarētājs, mēs esam vieni no favorītiem. Pat Geils svētdienās palīdz un iemāca visu, ko pats zina par slazdiem, kaut arī viņam nepatīk ne Pīta, ne Heimičs. Man ir dīvaina sajūta, kad vienlaikus sarunājos ar Pītu un Geilu, bet viņi, kā rādās, ir aizmirsuši visas iespējamās nesaskaņas attiecībā uz mani.

Kādu vakaru, kad pavadu Geilu atpakaļ uz pilsētu, viņš pat atzīstas: — Būtu labāk, ja Pītu būtu vieglāk ienīst.

— Kam tu to saki, — novelku. — Ja es arēnā būtu spējusi viņu vienkārši ienīst, mēs vispār nebūtu iekūlušies tādā ķezā. Viņš būtu pagalam, un es būtu vienīgā laimīgā uzvarētāja.

— Un ko darītu mēs, Katnis? — Geils pajautā.

Klusēju, nezinādama, ko lai saku. Ko tad es darītu kopā ar manu it kā brālēnu, kurš nemaz nav mans brālēns, ja nebūtu Pītas? Vai viņš, vienalga, būtu mani noskūpstījis un vai es būtu atbildējusi skūpstam, ja to drīkstētu? Vai es viņam ļautos, ja mani ieaijātu naudas un ēdamā radītā drošība, ka esmu pasargāta, un uzvarētājas ilūzija, kādu es varbūt lolotu citos apstākļos? Bet pēc mums vienmēr snaicītos izlozes ēna — pēc mūsu bērniem. Lai ko es vēlētos…

— Mēs medītu. Kā jau katru svētdienu, — atbildu. Viņš to jautājumu nebija domājis burtiski, bet neko vairāk es godīgi pateikt nevaru. Geils zina: kad neaizbēgu, es Pītas vietā izvēlējos viņu. Pēc manām domām, nav nekādas jēgas runāt par to, kas varbūt būtu varējis notikt. Pat tad, ja arēnā būtu nogalinājusi Pītu, es tomēr negribētu ne ar vienu precēties. Saderinājos tikai tāpēc, lai glābtu mūsu visu dzīvību, bet mans plāns pilnīgi izgāzās.

Tomēr baidos, ka jebkādas jūtu izpausmes Geila acīs varētu likt viņam izdarīt kaut ko ekstrēmu. Piemēram, sākt sacelšanos raktuvēs. Un Divpadsmitais apgabals tam nav gatavs — kā jau Heimičs sacīja. Šobrīd varbūt pat vēl mazāk nekā pirms Ceturkšņa Spaidu paziņojuma, jo nākamajā rītā vilciens atveda vēl simt Miera sargu.

Tā kā es negrasos otrreiz atgriezties dzīva, būs labāk, ja Geils mani aizmirsīs iespējami ātrāk. Pēc izlozes, kad mums būs dota stunda, lai atvadītos, es vēlos viņam kaut ko pateikt. Es viņam pateikšu, cik svarīgs viņš man ir bijis visus šos gadus. Kā tas, ka viņu pazinu, padarīja manu dzīvi daudz gaišāku. Tas, ka viņu mīlēju, kaut arī es to varēju tikai mazliet.

Bet tādas iespējas man nemaz nav.

Izlozes diena ir karsta un tveicīga. Divpadsmitā apgabala ļaudis gaida un svīst, un klusē, un uz viņiem mērķē ar automātiem. Es viena pati stāvu nelielā, ar virvēm norobežotā laukumiņā, un man blakus tādā pašā stāv Pīta un Heimičs. Izlozei vajag tikai minūti. EPija spīdīgā zelta parūkā nav tik sprigana kā parasti. Paiet krietns brīdis, kamēr viņa stikla lodē sagrābsta vienīgo papīriņu, par kuru visi zina, ka tajā ir mans vārds. Tad viņa izgrābj Heimiča vārdu. Viņš tik tikko pagūst uzmest man nelaimīgu skatienu, kad Pīta jau piesakās iet viņa vietā.

Mūs uzreiz ieved Tiesas ēkā, kur jau gaida Galvenais Miera sargs Treds. — Jauna kārtība, — šis smaida. Mūs izved pa pagalma durvīm, iestumj mašīnā un nogādā stacijā. Uz perona nav neviena operatora un nav arī pūļa, kas pavadītu ceļā. Gvardes eskortēti, parādās Heimičs un Efija. Miera sargi steigšus aizved mūs uz vilcienu un aizcērt durvis. Riteni sakustas.

Palieku blenžam ārā pa logu un ar visām atvadām uz lūpām noskatos, kā Divpadsmitais apgabals izgaist tālumā.

14

Stāvu pie loga vēl ilgi pēc tam, kad skatu uz mājām ir aprijuši meži. Šoreiz man nav pat visniecīgāko cerību atgriezties. Pirms iepriekšējām Spēlēm apsolīju Primai, ka darīšu visu, ko spēšu, lai uzvarētu, taču tagad es esmu nozvērējusies pati sev, ka darīšu visu, kas būs manos spēkos, lai glābtu Pītas dzīvību. Es vairs nekad nebraukšu atpakaļ pa šo ceļu.

Biju izdomājusi, kādi būs mani pēdējie vārdi mīļajiem. Kā es vislabāk varētu aizvērt un noslēgt visas durvis, un atstāt viņus skumjus, bet drošībā. Un Kapitolijs man ir atņēmis arī to.

— Mēs uzrakstīsim vēstules, Katnis, — man aiz muguras saka Pīta. — Tā būs pat labāk. Tad viņiem paliks kaut kāda piemiņa no mums. Heimičs tās aizvedīs, ja… ja būs nepieciešams.

Pamāju un taisnā ceļā dodos uz savu kupeju. Apsēžos uz gultas, apzinādamās, ka nekad neuzrakstīšu tās vēstules. Ar tām būs tāpat kā ar runu, ko es gribēju uzrakstīt Vienpadsmitajam apgabalam par godu Rū un Trešam. Manās domās viss likās pilnīgi skaidrs — arī tad, kad uzrunāju pūli, bet man neizdevās visu uzrakstīt tā, kā vajadzēja. Turklāt to, ko es gribēju sacīt, būtu jāpapildina apskāvieniem un skūpstiem; es noglaudītu Primas matus, noglāstītu Geila seju un paspiestu Medžas roku.

To visu nevarēs viņiem aizvest koka kastē ar manu nāvē sastingušo ķermeni.

Man ir pārāk drūmi, lai raudātu, un man gribas vienkārši saritināties gultā un nogulēt līdz nākamajam rītam, kad ieradīsimies Kapitolijā. Taču man ir uzdevums. Nē, tas ir kaut kas vairāk nekā tikai uzdevums. Tā ir mana pēdējā vēlēšanās. Izglābt Pītas dzīvību. Un kaut arī Kapitolija dusmu priekšā kaut kas tāds ir gandrīz neiespējams, man svarīgi būt vislabākajā formā. Un tā nebūs, ja es skumšu pēc saviem mīļajiem mājās. Atlaid viņus, es sev saku. Atvadies un aizmirsti! Pūlos, cik varu, un domāju par katru atsevišķi, palaizdama viņus kā putnus no būriem un aizslēgdama durtiņas, lai tie neatgrieztos.

Kad Efija pieklauvē un aicina vakariņās, mana sirds ir tukša. Bet tukšumam ir arī savs labums.

Maltītes laikā noskaņojums ir nomākts. Pat tik nomākts, ka lielākoties valda klusums, ko pārtrauc tikai šķīvju nomaiņa pret citiem. Auksta dārzeņu biezeņzupa. Zivju rausīši ar krēmīgu laima pastu. Sīki putni ar apelsīnu mērces pildījumu, savvaļas rīsiem un ūdenskresēm. Šokolādes krēms ar ķiršiem.

Pīta un Efija ik pa laikam mēģina uzsākt sarunu, bet tā ātri vien apsīkst.

— Man ļoti patīk tava jaunā frizūra, Efij, — Pīta ierunājas.

— Paldies. Es to īpaši pasūtīju, lai pieskaņotos Katni— sas piespraudei. Iedomājos, ka varētu tev sadabūt zelta kājsprādzi un varbūt sameklēt Heimičam kādu zelta rokassprādzi vai kaut ko tamlīdzīgu, lai mēs visi izskatītos pēc komandas, — Efija atsaucas.

Viņa acīmredzot nezina, ka mana piespraude ar zob— gaļsīli ir simbols, ko izmanto dumpinieki. Vismaz Astotajā apgabalā. Kapitolijā zobgaļsīlis joprojām ir asprātīgs atgādinājums par īpaši aizraujošajām Bada Spēlēm. Kas gan cits? īsti dumpinieki neradītu slepenu simbolu tik paliekošos priekšmetos kā rotaslietas. Viņi to izveido maizes gabaliņā, ko vajadzības gadījumā var uzreiz apēst.

— Man tāda doma šķiet lieliska, — Pīta nopriecājas. — Un tev, Heimič?

— Aha, lai nu būtu, — Heimičs noburkšk. Viņš nedzer, bet es jūtu, ka viņam to gribētos. Kad Efija ieraudzīja, kā viņš valdās, tad lika aizvākt arī savu vīnu, tomēr viņš ir nožēlojamā stāvoklī, ja Heimičs būtu pārstāvis, tad nebūtu Pītam neko parādā un varētu piedzerties pēc sirds patikas. Bet tagad viņam vajadzēs sakopot visus spēkus, lai glābtu Pītas dzīvību arēnā, kur būs pilns ar seniem viņa draugiem, un viņam droši vien tas neizdosies.

— Varbūt mēs tev arī varētu dabūt parūku, — arī es mēģinu runāt nepiespiesti. Heimičs tikai uzmet man skatienu, kas pieprasa, lai lieku viņu mierā, un mēs visi klusēdami turpinām ēst savu krēmu.

— Vai noskatīsimies izložu atkārtojumu? — Efija pajautā, nosusinādama mutes kaktiņus ar baltu auduma salveti.

Pīta aiziet pēc sava piezīmju bloknota par dzīvajiem uzvarētājiem, un mēs savācamies kupejā ar televizoru, lai redzētu, kas arēnā būs mūsu pretinieki. Iekārtojamies, atskan himna, un sākas ikgadējais kopsavilkums izlozes ceremonijām visos divpadsmit apgabalos.

Spēļu vēsturē ir bijuši septiņdesmit pieci uzvarētāji. Piecdesmit deviņi vēl ir dzīvi. Daudzas sejas es pazīstu — vienu otru esmu redzējusi kā pārstāvi vai padomdevēju agrākajās Spēlēs vai arī ierakstos, ko nesen skatījāmies. Daži ir tik veci vai slimi, vai apreibinājušies ar narkotikām, vai nodzērušies, ka nesaprotu, kurš ir kurš. Kā jau bija sagaidāms, vislielākā karjeristu izvēle ir Pirmajā, Otrajā un Ceturtajā apgabalā. Bet katram apgabalam ir izdevies sadabūt vismaz vienu sieviešu un vienu vīriešu kārtas uzvarētāju.

Izlozes ātri ir galā. Pīta savā piezīmju bloknotā cītīgi pievelk izlozēto pārstāvju vārdiem zvaigznītes. Heimičs ar tukšu sejas izteiksmi noskatās, kā viņa draugi kāpj uz skatuves. Efija klusinātā balsī satraukti komentē: — Vai, tikai ne Sesīlija! — un: — Nūjā, Cafs jau nekad nav varējis palikt mālā, kad jākaujas, — un bieži nopūšas.

Es pati mēģinu paturēt pārējos pārstāvjus prātā, bet tāpat kā pagājušajā gadā spēju atcerēties tikai dažus. No Pirmā apgabala būs klasiski skaistie brālis un māsa, kas uzvarēja divus gadus pēc kārtas, kad es vēl biju maziņa. Otrajā apgabalā brīvprātīgi piesakās Bruts, kam ir vismaz četrdesmit gadu, un izskatās, ka viņš nevar vien sagaidīt, kad atkal tiks arēnā. No Ceturtā būs Finiks, izskatīgs jauneklis ar bronzas krāsas matiem, kuru kronēja kā uzvarētāju pirms desmit gadiem četrpadsmit gadu vecumā. No Ceturtā apgabala izsauc arī histērisku jaunu sievieti ar vijīgiem, brūniem matiem, bet viņu momentā aizvieto brīvprātīgā — astoņdesmitgadīga sieviete, kurai ir jāatbalstās uz spieķīša, lai uzkāptu uz skatuves. Vel būs Džoena Meisone, vienīgā dzīvā sieviešu kārtas uzvarētāja no Septītā apgabala, kas pirms dažiem gadiem uzvarēja, izlikdamās par vārguli. Sievietei no Astotā apgabala, kuru Efija nosauca par Sesīliju, ir jāatraisās no trim bērniem, kas pieskrien viņai klāt un pielīp kā dadži. Piedalīsies arī Cafs, vīrs no Vienpadsmitā apgabala, par kuru es zinu, ka viņš ir viens no Heimiča labākajiem draugiem.

Izsauc mani. Tad Heimiču. Un brīvprātīgi piesakās Pīta. Vienas komentētājas balsī ieskanas asaras, jo izskatās, ka veiksme tā arī nekad nebūs Divpadsmitā apgabala nelaimīgo mīlētāju pusē. Bet viņa savaldās un saka: varot derēt, ka "šīs būs visu laiku labākās Spēles".

Heimičs aiziet no kupejas, neko neteicis, un arī Efija, izmetusi pāris nesakarīgu komentāru par to vai citu pārstāvi, novēl mums labunakti. Sēžu un noskatos, kā Pīta izplēš lapas ar tiem uzvarētājiem, kurus šodien neizlozēja.

— Kāpēc tu neej gulēt? — viņš pajautā.

Tāpēc, ka es nespēju izturēt murgus. Bez tevis. Šonakt murgi droši vien būs briesmīgi. Bet diez vai es varu lūgt Pītu gulēt pie manis. Kopš tā vakara, kad Geilu pēra ar pātagu, mēs tik tikko esam viens otram pieskārusies. — Ko darīsi ru? — atjautāju.

— Es tikai kādu laiku pārskatīšu piezīmes. Gribu izprast, pret ko tieši mums būs jācīnās. Bet no rīta to atkārtošu kopā ar tevi. Ej vien gulēt, Katnis, — Pīta mudina.

Tā nu aizeju gulēt un pēc dažām stundām, protams, pamostos no murga, kurā vecā sieviete no Ceturtā apgabala ir pārvērtusies par lielu grauzēju un skrubina manu seju. Es zinu, ka kliedzu, bet neviens nenāk. Ne Pīta, pat kāds no Kapitolija apkalpotājiem ne. Uzvelku halātu, lai pazustu zosāda, kas ir pārklājusi manu augumu. Palikt kupejā es nespēju, tāpēc dodos uzmeklēt kādu, kas man uztaisītu tēju vai karstu šokolādi, vai kaut ko citu. Varbūt Heimičs vēl ir nomodā. Viņš noteikti neguļ.

Kādam apkalpotājam palūdzu siltu pienu — nomieri— nošāko dzērienu, kādu vien varu iedomāties. Sadzirdējusi balsis no kupejas, kurā atrodas televizors, ieeju iekšā un ieraugu tur Pītu. Viņam blakus uz dīvāna stāv kaste ar veco Bada Spēļu ierakstiem, ko atsūtīja Efija. Atpa— zīstu to gadu, kad uzvarēja Bruts.

Pīta pieceļas un, ieraudzījis mani, izslēdz ierakstu. — Vai tu nevarēji gulēt?

— Tikai īsu brīdi, — atbildu un savelku ciešāk halātu, atcerējusies veco sievieti, kas pārvērtās par grauzēju.

— Vai tu gribi parunāties? — viņš jautā. Dažreiz tas palīdz, bet tagad tikai papurinu galvu un sajūtos vāja, jo mani jau vajā ainas ar cilvēkiem, ar kuriem pat vēl neesmu cīnījusies.

Kad Pīta pasniedz man pretī rokas, es uzreiz viņam piekļaujos. Pēc tam kad izziņoja Ceturkšņa Spaidus, pirmoreiz viņš vispār izrāda man kaut kādu mīļumu. Pēdējā laikā viņš vairāk līdzinājās prasīgam trenerim, kas visu laiku nelikās mierā, uzstāja, lai mēs ar Heimiču skrienam ātrāk, ēdam vairāk un labāk iepazīstam savus ienaidniekus. Mīļotais? Nieki. Viņš pat vairs neizlikās, ka būtu mans draugs. Cieši apķēros Pītam ap kaklu, iekams viņš vēl nav paspējis likr man piepumpēties vai kaut ko tādā garā. Bet viņš pievelk mani vēl tuvāk un paslēpj seju matos. No tās vietas, kur viņa lūpas pavisam viegli pieskaras manam kaklam, staro siltums un lēnām pārņem mani pilnībā. Sajūta ir tik laba, tik neiespējami laba, ka nolemju — es nebūšu pirmā, kas atraisīs apskāvienu.

Un kāpēc lai es to darītu? No Geila esmu atvadījusies. Nav noliedzams, ka viņu vairs nekad neredzēšu. Nekas, ko es daru, nespēs viņu sāpināt. Viņš to neredzēs vai arī domās, ka tēloju kameru priekšā. Vismaz šis smagums ir novēlies no maniem pleciem.

Mēs atraujamies viens no otra tad, kad atnāk Kapitolija apkalpotājs ar silto pienu. Viņš noliek uz galda kūpošu keramikas krūku un divas krūzītes. — Es atnesu vēl vienu tasi.

— Paldies, — es pateicos.

— Un pieliku pienam mazliet medus. Lai būtu saldāks. Un mazdrusciņ garšvielu, — apkalpotājs piebilst. Viņš skatās uz mums tā, it kā gribētu teikt vēl kaut ko, bet tad mazliet papurina galvu un atmuguriski iziet no telpas.

— Kas tad šim bija lēcies? — nesaprotu.

— Man šķiet, ka viņam mūsu ir žēl, — Pīta prāto.

— Kā tad, — es nosaku un ieleju pienu.

— Manuprāt, tā tiešām ir. Nedomāju, ka kapitolieši būs pārlaimīgi, noskatoties, ka mēs atgriežamies arēnā, — Pīta saka. — Un arī pārējie uzvarētāji. Viņi pieķeras saviem čempioniem.

— Mans minējums ir, ka viņi tiks tam pāri, tiklīdz sāks plūst asinis, — es sausi nosaku. Nu tiešām — ja ir kaut kas, par ko man galīgi nav laika satraukties, tad tā ir problēma, kā Ceturkšņa Spaidi ietekmēs kapitoliešu noskaņojumu. — Tu tātad vēlreiz skaties visus ierakstus?

— Ne gluži. Tikai fragmentus, lai redzētu, ar kādiem paņēmieniem kurš cīnās, — Pīta paskaidro.

— Kas ir nākamais? — painteresējos.

—Izvēlies tu, — Pīta piedāvā un pastiepj man pretī kasti.

Uz ierakstiem ir atzīmēts Spēļu gads un uzvarētāja vārds. Parakņājos un pēkšņi uzeju ierakstu, kuru mēs vispār vēl neesam skatījušies. Spēļu numurs ir piecdesmit. Tas nozīmē, ka tie ir otrie Ceturkšņa Spaidi. Un uzvarētāju sauc Heimičs Ebernatijs.

— Šo mēs ne reizes neesam skatījušies.

Pīta pakrata galvu. — Nē. Heimičs to negribēja. Tāpat kā arī mēs negribējām vēlreiz izdzīvot mūsu Spēles. Un, tā kā visi esam vienā komandā, man likās, ka tam nav nozīmes.

— Vai te ir arī Divdesmit piekto Spēļu uzvarētājs?

— Man šķiet, ka ne. Tas cilvēks droši vien jau ir miris, un Efija man atsūtīja ierakstus tikai ar tiem uzvarētājiem, kas varētu būt mūsu pretinieki. — Pīta pasvārsta rokā ierakstu ar Heimiču. — Kāpēc tu jautā? Domā — mums vajadzētu to noskatīties?

— Tie ir vienīgie Spaidi, kas mums ir. Varbūt uzzināsim kaut ko vērtīgu par to, kas tajos notika, — es ierosinu. Bet sajūta ir jokaina. It kā mēs taisītos nopietni iejaukties Heimiča personiskajā dzīvē. Nezinu, kāpēc tā, jo viss jau notika publiski. Bet tāda sajūta ir. Ir jāatzīst, ka mani māc arī liela ziņkārība. — Mums nav Heimičam jāstāsta, ka to būsim redzējuši.

— Nu labi, — Pīta piekrīt. Viņš ieliek ierakstu, un es saritinos viņam blakus uz dīvāna ar savu piena krūzīti rokā, kurā skalojas tiešām gards dzēriens ar medu un garšvielām, un koncentrējos uz Piecdesmitajām Bada Spēlēm. Pēc himnas rāda, kā prezidents Snovs izvelk otro Ceturkšņa Spaidu aploksni. Viņš izskatās jaunāks, bet tikpat pretīgs. Tajā pašā nomācošajā tembrā, kādā runāja mūsu Spaidos, viņš nolasa kartīti un informē Paņemu, ka par godu otrajiem Ceturkšņa Spaidiem Spēlēs būs divreiz vairāk pārstāvju. Ieraksta turpinājumā uzreiz rāda izlozes, kurās citu pēc cita nosauc vārdus.

Kad sāk rādīt Divpadsmito apgabalu, mani ir galīgi satricinājis jau tas vien, cik daudz ir bērnu, kas dosies pretī drošai nāvei. Divpadsmitajā apgabalā vārdus nosauc cita sieviete, nevis Efija, bet viņa, vienalga, sāk ar saukli: "Dāmas pa priekšu!" Viņa nolasa kādas meitenes vārdu, pēc kuras izskata saprotu, ka viņa ir no Vīles, un es izdzirdu: "Meizilī Donere."

— Vai! Viņa bija manas mātes draudzene. — Kamera uzmeklē Meizilī pūlī, kur viņu apkampj divas meitenes. Visas trīs ir gaišmates. Un visas acīm redzami ir tirgotāju atvases.

— Man šķiet, ka tā, kas viņu apskauj, ir tava māte, —

Pīta klusi nosaka. Un viņam ir taisnība. Kad Meizilī

Donere drosmīgi atraisās no draudzeņu skavām un dodas uz skatuvi, es mirklīti pamanu savu māti; runas par viņas skaistumu nav bijušas pārspīlētas. Viņas roku raudot tur vēl viena meitene, kura izskatās tāpat kā Meizilī. Bet viņa ļoti līdzinās arī vēl kādam, ko es pazīstu.

— Medža, — es izbrīnījusies iesaucos.

— Tā ir viņas māte. Viņas ar Meizilī bija dvīnes vai kaut kā tā, — Pīta paskaidro. — Mans tētis to vienreiz pieminēja.

Iedomājos Medžas māti. Mēra Andrezī sievu. Pusi dzīves viņa pavada gultā, nespēdama pakustēties nepanesamu sāpju dēļ un būdama nepieejama pasaulei. Kā es nemaz nezināju, ka viņa ir saistīta ar manu māti? Domāju par to, kā Medža toreiz putenī atnesa pretsāpju līdzekli Geilam. Par savu piespraudi ar zobgaļsīli un par to, ka tagad tā ir ieguvusi pilnīgi citu nozīmi, zinot, ka iepriekšējā īpašniece bijusi Medžas tante Meizilī Do— nere — pārstāve, kura tika nogalināta arēnā.

Beidzot izsauc Heimiča vārdu. Ieraugot viņu, jūtos vēl vairāk šokēta, nekā redzot savu māti. Viņš ir jauns. Spēcīgs. Grūti to atzīt, bet viņš ir bijis visai izskatīgs. Viņa mati ir tumši un cirtaini, Vīlei raksturīgās pelēkās acis — spožas un jau toreiz bīstamas.

— Vai! Pīta, tu taču nedomā, ka viņš nogalināja Meizilī, ko? — man pasprūk. Nezinu, kāpēc, bet tādu domu es nespēju paciest.

— Ņemot vērā, ka piedalījās četrdesmit astoņi spēlētāji? Es teiktu, ka tas nav īpaši ticami, — Pīta attrauc.

Braucieni ratos — Divpadsmitā apgabala bērni ir saģērbti briesmīgos ogļraču kostīmos — un intervijas aiz— zib pavisam ātri. Nav laika uz kādu iespringt. Bet, tā kā Heimičs būs uzvarētājs, mēs dabūjam pilnībā noskatīties viņa interviju ar Cēzaru Flikermanu, kurš savā mirdzoši tumšzilajā uzvalkā ir tieši tāds pats kā vienmēr. Tikai viņa tumši zaļie mati, plakstiņi un lūpas ir citādas.

— Tātad, Heimič, ko tu teiksi par to, ka Spēlēs ir par simt procentiem vairāk sāncenšu nekā parasti? — Cēzars jautā.

Heimičs parausta plecus. — Manuprāt, nav nekādas atšķirības. Viņi, vienalga, būs tieši par simt procentiem tikpat stulbi kā parasti, tāpēc es domāju, ka manas izredzes pa lielam būs tādas pašas.

Skatītāji sāk smieties, un Heimičs viņiem greizi uzsmaida. Viņš ir rupjš. Uzpūtīgs. Vienaldzīgs.

— Viņam nebija īpaši jātēlo, ko? — nosaku.

Tad seko rīts, kurā Spēles sākas. Kamera rāda ainu no kādas pārstāves skatpunkta, kad viņa no Starta istabas paceļas arēnā. Man negribot aizcērtas elpa. Spēlētāju sejās atspoguļojas neticība. Pat Heimičs labpatikā paceļ uzacis, bet tūlīt atkal tās drūmi sarauc.

Arēnā ir tik skaisti, ka aizraujas elpa. Zeltainais Pārpilnības rags stāv zaļā pļavā, ko vietām izraibina brīnišķīgi ziedi. Debesis ir spilgti zilas, un tajās peld balti, pūkaini mākonīši. Virs galvas laidelējas koši dziedātājputni. Spriežot pēc tā, kā daži pārstāvji ošņā gaisu, arī smarža laikam ir fantastiska. Skats no augšas parāda, ka pļava sniedzas kilometriem tālu. Uz vienu pusi tālumā zilgo mežs, un otrā redzama sniegota kalna virsotne.

Ainavas skaistums daudzus spēlētājus acīmredzot apmulsina, jo tad, kad atskan gongs, lielākā daļa izskatās tā, it kā mēģinātu atmosties no sapņa. Bet ne Heimičs. Viņš jau ir pie Pārpilnības raga, apbruņojies un paķēris somu ar dažādām vajadzīgām lietām. Viņš izgaist uz meža pusi ātrāk, nekā vairums pārējo paspēj nokāpt no savām platformām.

Pirmās dienas asinspirtī nogalina astoņpadsmit pārstāvjus. Atlikušie pa vienam iet bojā, un kļūst skaidrs, ka skaistajā vietā gandrīz viss — kārdinošie augļi, kas karājas krūmos, ūdens kristāldzidrajos strautos un pat ziedu smarža, ja to ieelpo tieši, — ir nāvējoši indīgs. Droši var lietot tikai lietusūdeni un pārtiku, kas bija dabūjama pie Pārpilnības raga. Un vēl tur ir liela, labi apgādāta karjeristu grupa, kuri ķemmē kalnus upuru meklējumos.

Heimičam mežā ir vēl citas nepatikšanas, jo pūkainās, zeltainās vāveres izrādās plēsīgas un uzbrūk baros, bet taureņu kodieni ir ļoti mokoši un dažreiz pat nāvējoši. Bet viņš tomēr laužas uz priekšu un vienmēr atstāj tieši aiz muguras tālo kalnu.

Meizilī Donere arī ir visai izveicīga, ja ņem vērā, ka viņa no Pārpilnības raga dabū tikai nelielu mugursomu. Iekšā viņa atrod bļodiņu, mazliet žāvētas liellopu gaļas un caurulīti šautriņu izšaušanai kopā ar diviem dučiem šautriņu. Izmantodama visapkārt pieejamo indi, viņa drīz vien padara caurulīti par šausmīgu ieroci, samērcēdama šautriņas nāvējošos šķidrumos un iešaudama tās pretinieku miesā.

Pēc četrām dienām gleznainais kalns eksplodē vulkāna izvirdumā un iznīcina vēl duci spēlētāju, to skaitā visus karjeristus, izņemot piecus, kam izdodas glābties. Kalns spļauj šķidru uguni, un pļavā nav nekādu iespēju paslēpties, tāpēc atlikušajiem trīspadsmit pārstāvjiem, kuru starpā ir arī Heimičs un Meizilī, nekas cits neatliek kā palikt mežā.

Rādās, ka Heimičs ir izlēmis turpināt ceļu tai pašā virzienā, prom no vulkāna, bet cieši saaugušo dzīvžogu labirints piespiež viņu atgriezties meža vidū, kur viņš satiek trīs karjeristus. Viņi gan ir daudz lielāki un stiprāki, bet Heimičs rīkojas ļoti veikli un divus nogalina, taču trešais izsit viņam no rokām ieroci. Karjerists jau taisās pārgriezt Heimičam rīkli, kad sabrūk no šautriņas.

No koku aizsega iznāk Meizilī Donere. — Mēs nodzīvosim ilgāk, ja būsim divatā.

— Tu to laikam tikko pierādīji, — Heimičs nomurmina, berzēdams kaklu. — Sabiedrotie? — Meizilī pamāj. Un viņi uzreiz izveido savienību, kuru būs spiesti pārraut, ja vispār gribēs nokļūt mājās savā apgabalā.

Kopā viņiem veicas labāk, tāpat kā veicās man un Pītam. Viņi var biežāk atpūsties, izdomā veidu, kā uzkrāt vairāk lietusūdens, cīnās un sadala pārtiku no mirušo pārstāvju somām. Bet Heimičs joprojām ir apņēmies virzīties uz priekšu.

— Kāpēc? — Meizilī visu laiku jautā, bet viņš to neievēro, līdz viņa atsakās iet tālāk, ja neuzzinās atbildi.

— Jo mežam kaut kur ir jābeidzas, vai ne? — Heimičs paskaidro. — Arēna nevar būt bezgalīga.

— Kā tu domā, kas tur ir? — Meizilī nesaprot.

— Nezinu. Bet varbūt tur ir kaut kas, ko mēs varētu izmantot.

Kad viņi beidzot tiek cauri neiespējamam labirintam, izmantodami gāzes lāpu, ko atrod viena miruša karjerista somā, izrādās, ka tur ir plakana, izkaltusi zemes strēle, kas stiepjas līdz kraujai. Zemāk ir redzamas klints šķēpeles.

— Nekā cita te nav, Heimič. Ejam atpakaļ, — Meizilī lūdzas.

— Nē, es palikšu te, — viņš attrauc.

— Nu labi. Mēs esam palikuši tikai pieci. Tikpat labi varam atvadīties arī tagad, — viņa saka. — Es negribu, lai viss izšķiras starp mums.

— Labi, — viņš piekrīt. Tas arī viss. Viņš nepasniedz viņai roku un pat nepaskatās. Un meitene aiziet.

Heimičs soļo pa klints krauju, it kā pūlēdamies kaut ko izdomāt. Ar kāju viņš nejauši pasper akmentiņu, un tas iekrīt aizā uz visiem laikiem. Bet pēc mirkļa, kad viņš apsēžas atpūsties, akmentiņš uzlido gaisā un nokrīt viņam blakus. Heimičs pārsteigts pablenž, bet tad viņa seja pēkšņi saspringst. Viņš nomet lejā akmeni dūres lielumā un nogaida. Kad akmens izlido ārā no aizas tieši viņam rokā, viņš iesmejas.

Tajā brīdī atskan Meizilī kliedziens. Savienība vairs nepastāv, un viņa bija tā, kas to negribēja saglabāt, tāpēc neviens nevarētu Heimiču vainot, ja viņš meiteni ignorētu. Tomēr Heimičs metas turp. Viņš tikai paspēj ieraudzīt, kā pēdējais no karameļu rozā putnu bara iedur garu, tievu knābi Meizilī kaklā. Viņš tur meitenes roku, līdz viņa nomirst, bet es domāju vienīgi par Rū un to, ka arī es nācu par vēlu, lai viņu izglābtu.

Tajā pašā dienā vēl viens pārstāvis iet bojā kaujā un trešo apēd pulks pūkaino vāveru, tāpēc par uzvarētāja kroni sacenšas Heimičs un meitene no Pirmā apgabala. Viņa ir lielāka un tieši tikpat veikla, un, kad pienāk neizbēgamā cīņa, tā ir asiņaina un šausmīga un abiem jau ir brūces, kas varētu būt arī nāvīgas, bet tad Heimiču atbruņo. Viņš streipuļo pa mežu, ar rokām turēdams iekšas, un meitene steberē pakaļ, turēdama cirvi, ar ko viņu nokaut. Heimičs iet taisnā ceļā uz savu klinti, un tajā brīdī, kad viņa met cirvi, viņš jau ir pie malas. Heimičs sabrūk zemē, un cirvis ielido aizā. Meitene, kura arī ir palikusi bez ieroča, stāv un vienkārši pūlas apturēt asinis, kas plūst no tukšā acs dobuma. Varbūt viņa domā, ka nodzīvos ilgāk par Heimiču, kas guļ zemē un sāk raustīties agonijā. Bet viņa nezina, ka cirvis atgriezīsies. Heimičs to zina. Uzlidojis pāri kraujai, cirvis ietriecas meitenes galvā. Nodārd lielgabala šāviens, līķi aizvāc, un atskan trompetes, kas vēsta par Heimiča uzvaru.

Pīta izslēdz ierakstu, un mēs bridi sēžam klusēdami.

Beidzot Pīta saka: — Tas spēka lauks aizā bija tāds pats kā uz Treniņu centra jumta. Tas atmet cilvēku atpakaļ, ja kāds mēģina nolēkt un izdarīt pašnāvību. Heimičs atrada veidu, kā to pārvērst par ieroci.

— Ne tikai pret pārējiem pārstāvjiem, bet arī pret Kapitoliju, — piebalsoju. — To viņi negaidīja. Tā vieta nebija paredzēta kā arēnas daļa. Neviens nebija paredzējis, ka to kāds izmantos kā ieroci. Tas, ka Heimičs to atklāja, lika viņiem izskatīties kā stulbeņiem. Varu derēt, ka vini krietni izklaidējās, mēģinot to kaut kā noslēpt. Tad tāpēc es neatceros, ka būtu šīs Spēles redzējusi televīzijā. Tas jau bija gandrīz tikpat slikti kā mēs un tās ogas!

Nespēju apvaldīt smieklus, pirmo reizi pēc vairākiem mēnešiem pavisam īstus smieklus. Pīta tikai pašūpo galvu, it kā es būtu zaudējusi prātu, — un varbūt mazliet esmu ari.

—Gandrīz, bet ne gluži, — mums aiz muguras ierunājas Heimičs. Apcērtos otrādi, baidīdamās, ka viņš dusmosies uz mums. Esam noskatījušies ierakstu, bet šis tikai pavīpsnā un ierauj šļuku no vīna pudeles. Te nu bija atturība. Man laikam vajadzētu satraukties par to, ka viņš atkal dzer, bet vēl spēcīgāk mani pārņem kādas citas izjūtas.

Esmu vairākas nedēļas iepazinusi savus sāncenšus, pat neiedomādamās par to, kas ir mani sabiedrotie. Nu manī atjaunojas pašpārliecība, jo šķiet, ka es beidzot saprotu, kas ir Heimičs. Un es lēnām iepazīstu arī pati sevi. Un divi cilvēki, kas ir sagādājuši tādas nepatikšanas Kapitolijam, taču spēs izdomāt veidu, kā Pītu dabūt mājās.

15

Flāvijs, Vīnija un Oktāvija mani ir sagatavojuši jau daudzkārt, tāpēc tai jau vajadzētu būt rutīnai. Bet es nebiju gaidījusi, ka man būs jātiek galā ar emocionālu pārbaudījumu. Pošanās laikā katrs no trijotnes vismaz divas reizes izplūst asarās, un Oktāvija praktiski visu ritu klusi smilkst. Izrādās: šie man ir no sirds pieķērušies un doma par to, ka man jāatgriežas arēnā, ir viņus dziļi satriekusi. Turklāt, zaudējot mani, viņi zaudēs arī iespēju apmeklēt dažādus smalkus pasākumus sabiedrībā, jo īpaši manas kāzas, tāpēc viss kopā ir gluži nepanesami. Viņiem nenāk ne prātā, ka vajadzētu būt stipriem kāda cita dēļ, un es attopos, ka pēkšņi man ir jāmierina viņi. Ņemot vērā, ka tā, kuru te nogalinās, būšu es, tas ir mazliet kaitinoši.

Jebšu interesanti, jo nule atcerējos to, ko Pīta teica par vilciena pavadoni: viņš bēdājoties, ka uzvarētājiem atkal ir jācīnās. Kapitoliešiem tas nepatīkot. Es joprojām uzskatu, ka viss aizmirsīsies, tiklīdz noskanēs gongs, bet tas vien, ka kapitolieši pret mums vispār kaut ko jūt, ir vesela atklāsme. Viņus pavisam noteikti nesatrauc tas, ka ik gadu jānoskatās, kā noslepkavo bērnus. Bet varbūt par uzvarētājiem viņi pārāk daudz zina, īpaši par tiem, kuri ir slaveni jau ļoti ilgi, un tāpēc nespēj aizmirst, ka mēs esam cilvēciskas būtnes. Viņiem liksies, ka iet bojā draugi. Šīs Spēles kapitoliešiem nozīmēs gandrīz to pašu, ko ļaudīm apgabalos.

Kad ierodas Sinna, esmu nokaitināta un pārguruši, mierinot sagatavošanas komandu,'sevišķi tāpēc, ka viņu nerimtīgās asaras atgādina man par tām, kuras, bez šaubām, tiek lietas mājās. Stāvu, ģērbusies plānā halātā, un man sūrst āda un sirds, un es zinu, ka nespēšu paciest vēl kādu nožēlas pilnu skatienu. Tāpēc, tikko Sinna ienāk pa durvīm, noskaldu: — Zvēru, ja tu pinkšķēsi, es tevi uz vietas nožmiegšu.

Sinna tikai pasmaida. — Vai tev bija slapjais rīts?

— Mani varētu izgriezt, — atmetu.

Sinna apliek roku man ap pleciem un aizved pusdienās. — Neuztraucies. Savas jūtas vienmēr izpaužu darbā. Tā es nesāpinu nevienu, izņemot sevi pašu.

— To vairs nevar izturēt, — es viņu brīdinu.

—Zinu. Es ar viņiem parunāšu, — Sinna apsola.

Pusdienās sajūtos mazliet labāk. Mums pasniedz fazānu ar daudzkrāsainām želejām un sīciņiem, sviestā peldošiem dārzenīšiem un kartupeļu biezeni ar pētersīļiem. Desertā mēs drīkstam mērcēt augļu gabaliņus kausētā šokolādē, un Sinnam nākas pasūtīt otru porciju, jo es sāku ēst šokolādi ar karoti.

— Pastāsti, kas mums būs mugurā atklāšanas ceremonijā, — es mudinu, izkasīdama otro šokolādes trauku. — Lukturi vai uguns? — Ratu braucienā mums ar Pītu ir jābūt saģērbtiem kādā saistībā ar oglēm.

— Kaut kas tamlīdzīgs, — viņš nosaka.

Kad pienāk laiks posties ceremonijai, atnāk mana sagatavošanas komanda, bet Sinna aizsūta trijotni prom, sakt, ka viņi jau no rīta esot tik brīnišķīgi pastrādājuši, tā ka nekas vairs nav atlicis. Viņi aiziet atgūties un — paldies visiem labajiem gariem — atstāj mani Sinnas pārziņā. Vispirms viņš saņem uz augšu manus matus, izveidojot tajos tādas pīnes, kā ierādīja mana māte, un sāk mani grimēt. Pagājušajā gadā viņš lietoja pavisam maz grima, lai skatītāji mani arēnā pazītu. Bet šoreiz gaiši laukumi uz sejas mijas ar dramatiski tumšām ēnām un bezmaz pārmāc manus īstos vaibstus. Augstas, izliektas uzacis, asi vaigu kauli, zalgojošas acis, tumšas purpura lūpas. Tērps, pavirši aplūkojot, ir maldinoši vienkāršs — tikai melns kombinezons, kas sedz manu augumu no kakla līdz pirkstu galiem. Sinna man galvā uzliek tādu pašu puskroni, ko saņēmu kā uzvarētāja, tikai šis ir no tumša, melna metāla, nevis no zelta. Stilists noregulē gaismu telpā tā, lai iestātos krēsla, un nospiež pogu auduma iekšpusē pie manas plaukstas locītavas. Gluži apburta lūkojos lejup, kā mans tērps atdzīvojas, sākumā mirgojot bāli zeltainā gaismā, bet pamazām iezalgodamies kvēlojošu ogļu oranži sarkanajā liesmā. Es izskatos tā, it kā mani klātu zvērojošas ogles — nē, patiesībā es esmu zvērojoša ogle — kā no mūsu pavarda. Krāsas paceļas un atkrīt atpakaļ, sajaucas un saplūst tieši tā, kā tas notiek, degot oglēm.

— Kā tev tas izdevās? — es apbrīnā jautāju.

— Mēs ar Porciju stundām ilgi vērojām liesmas, — Sinna paskaidro. — Tagad paskaties uz sevi.

Viņš pagriež mani pret spoguli, lai es pilnībā novērtētu efektu. Neredzu meiteni, pat ne sievieti — redzu radību, kāda varētu mitināties tajā vulkānā, kas Heimiča

Spaidos nogalināja cik daudzus pārstāvjus. Melnais kronis, kas kvēlo koši sarkans, met dīvainas ēnas manā iespaidīgi nogrimētajā sejā. Katnisa, meitene ugunī, vairs nevalkā šaudīgas liesmiņas, greznus tērpus ar dārgakmeņiem un kleitiņas, kas līdzinās maigai sveces gaismai. Viņa ir tik nāvējoša kā pati uguns.

— Man šķiet… tieši to man vajadzēja, lai stātos pretī pārējiem, — izsaku atzinību.

— Jā, man arī liekas — tie laiki, kad tu krāsoji lūpas rozā un valkāji lentes, ir pagājuši, — Sinna piekrīt. Viņš atkal pieskaras pogai pie manas plaukstas locītavas un izslēdz gaismu. — Netērēsim enerģiju. Šoreiz tu no ratiem nemāj un nesmaidi. Es gribu, lai tu skaties taisni uz priekšu — tā, it kā skatītāji nebūtu tavas uzmanības vērti.

— Beidzot tas, kas man padosies labi, — nopriecājos.

Sinnam ir vēl šādas tādas darīšanas, un es izlemju noiet lejā uz pirmo stāvu — uz Pārvērtību centra milzīgo zāli, kur pirms atklāšanas ceremonijas sapulcējas pārstāvji un atrodas viņu rati. Ceru tur ieraudzīt Pītu un Heimiču, bet viņi vēl nav atnākuši. Pretstatā pagājušajam gadam, kad visi pārstāvji kā pielīmēti stāvēja savos ratos, šogad aina ir ļoti saviesīga. Uzvarētāji — gan šāgada pārstāvji, gan viņu padomdevēji — stāv nelielās grupiņās un sarunājas. Protams, viņi cits citu pazīst, bet es nepazīstu nevienu un neesmu gluži tāds cilvēks, kas pats no sevis staigās apkārt un iepazīsies. Tāpēc glāstu kaklu vienam no saviem zirgiem un mēģinu palikt neievērota.

Nekas nesanāk.

Sadzirdu skrapšķi ātrāk nekā pamanu, ka man blakus ir vīrietis, un, kad es pagriežu galvu, manī no dažu centimetru attāluma raugās Finika Odēra slavenās jūras— zaļās acis. Viņš iemet mutē cukura graudu un atspiežas pret manu zirgu.

— Sveika, Katnis, — viņš sveicina tā, it kā mēs būtu pazīstami jau gadiem, kaut gan patiesībā nekad neesam tikušies.

— Sveiks, Finik, — atsaucos tikpat nepiespiesti, kaut arī jūtos neērti, ka viņš ir tik tuvu, īpaši tāpēc, ka viņa ietērps ir ļoti trūcīgs.

— Vai gribi cukurgraudu? — viņš jautā un pastiepj plaukstu, kurā ir vesela kaudze. — Tie it kā esot domāti zirgiem, bet vai nav vienalga? Viņi vēl gadiem ilgi varēs gremot cukuru, bet tu un es… Nūja, kad ieraugām kaut ko saldu, tad tas arī mudīgi jāgrābj ciet.

Savā ziņā Finiks Odērs ir Panemas dzīvā leģenda. Tā kā sešdesmit piektajās Bada Spēlēs viņš uzvarēja, kad viņam bija tikai četrpadsmit gadu, viņš joprojām ir viens no jaunākajiem uzvarētājiem. Un viņš ir no Ceturtā apgabala, tātad bija viens no karjeristiem un tādējādi viņa izredzes uzvarēt jau tāpat bija lielas. Bet vēl bija arī viņa neparastais skaistums, ar kuru neviens treneris nevarēja lepoties, ka būtu viņam to piešķīris. Finiks ir garš, atlētisks, ar zeltainu ādu un bronzas krāsas matiem un neiespējamām acīm. Citiem tāgada pārstāvjiem bija smagi jācīnās, lai viņiem kāds uzdāvinātu kaut sauju graudu vai dažus sērkociņus, turpretī Finikam netrūka it nekā— ne pārtikas, ne zāļu, ne ieroču. Pagāja apmēram nedēļa, līdz viņa sāncenši saprata, ka viņš ir tas, kurš ir jānogalina, bet bija jau par vēlu. Viņš prata labi cīnīties ar šķēpiem un nažiem, ko atrada Pārpilnības ragā. Bet tad, kad viņš saņēma sudrabainam izpletnim piestiprinātu trijžuburi — tā laikam gan ir dārgākā dāvana, kādu es esmu redzējusi pasniedzam arēnā, — viss bija izlemts. Ceturtais ir zivsaimniecības apgabals. Finiks jau no bērna kājas dzīvojās pa laivām. Trijžuburis viņam bija dabisks, nāvīgs rokas pagarinājums. Viņš noauda tīklu no kaut kāda atrasta vīteņauga, pretinieki tajā sapiņķējās, un Finiks varēja tos nodurt ar trijžuburi; tā viņš jau pēc dažām dienām ieguva uzvarētāja kroni.

Kopš tā laika kapitolieši nav beiguši par viņu sajūsmināties.

Tā kā puisis bija tik jauns, pirmo gadu vai divus viņu nedrīkstēja aiztikt. Bet, kopš viņam palika sešpadsmit gadu, Spēļu laikā viņš nevar ne atkauties no izmisīgiem pielūdzējiem. Nevienam neizdodas iegūt viņa labvēlību uz ilgu laiku. Ikgadējās viesošanās laikā viņam var būt četri vai pieci favorīti. Veci vai jauni, piemīlīgi vai parasti, bagāti vai ļoti bagāti — Finiks uzturas viņu sabiedrībā un pieņem ekstravagantās dāvanas, bet nekad ne pie viena nepaliek un aizgājis nekad neatgriežas.

Nevaru noliegt, ka Finiks ir viens no satriecošāka— jiem, jutekliskākajiem cilvēkiem uz mūsu planētas. Bet varu godīgi sacīt, ka man viņš nekad nav licies pievilcīgs. Varbūt viņš ir pārāk izskatīgs vai arī pārāk viegli iegūstams, vai arī varbūt patiesībā viņu ir pārāk viegli zaudēt.

— Nē, paldies, — es atsakos no cukura. — Bet labprāt kādreiz aizņemtos tavu ietērpu.

Viņš ir ievīstīts zeltainā tīklā, kas kājstarpē ir stratēģiski sasiets mezglā, un tāpēc viņu gluži nevar nosaukt par kailu, bet arī vēl neapģērbtākam būt ir grūti. Laikam jau viņa stilists uzskata: jo vairāk skatītāji redzēs no Finika, jo labāk.

— Tu tajā kombinezonā izskaties šaušalīgi. Kur tad palika visas smukās meitenīšu kleitas? — Finiks zobojas. Viņš tikko manāmi samitrina lūpas ar mēles galu. Droši vien vairums cilvēku no šī žesta jūk prātā. Bet es nez kāpēc spēju domāt tikai par veco Kreju, kas siekalojas ap kādu nabadzīgu, izsalkušu jaunu sievieti.

— Izaugu no tām, — atcērtu.

Finiks saņem mana tērpa apkakli un paburza to pirktos. — Žēl gan, ka tā sanāca ar Spaidiem. Tu būtu varējusi kļūt par laupītāju Kapitolijā. Tev būtu dārgakmeņi, nauda, viss, ko tu vēlētos.

— Man nepatīk dārgakmeņi, un naudas man ir vairāk, nekā vajadzīgs. Par ko tad tu vispār izdod savējo, ko, Finik? — paķircinos.

— Vai, man jau gadiem nav sanākusi darīšana ar kaur ko tik prastu kā nauda, — viņš attrauc.

— Kā tad tev maksā par baudu atrasties tavā sabiedrībā? — noprasu.

— Noslēpumos, — viņš klusi murrā. Finiks pieliec galvu, tā ka lūpas tik tikko pieskaras manējām. — Un tu, meitene ugunī? Vai tev ir kādi noslēpumi, kas būtu mana laika vērti?

Kaut kāda muļķīga iemesla dēļ nosarkstu, bet piespie— žos palikt mierīga. — Nē, es esmu kā atvērta grāmata, — čukstu pretī. — Jādomā — visi uzzina manus noslēpumus jau tad, kad es pati tos vēl nezinu.

Viņš pasmaida. — Diemžēl man šķiet, ka tā ir taisnība. — Viņš pamet skatienu iesāņus. — Pīta tuvojas. Žēl, ka jums vajadzēja atcelt kāzas. Tev tas noteikti ir graujošs pārdzīvojums. — Viņš iemet mutē vēl vienu cukura graudu un aizpeld tālāk.

Pīta pienāk man klāt, ģērbies tādās pašās drēbēs kā es. — Ko Finiks Odērs gribēja? — viņš apvaicājas.

Pagriežos un, gandrīz piekļāvusi savas lūpas Pītas mutei, nolaižu plakstus, atdarinādama Finiku. — Viņš man piedāvāja cukuru un vēlējās izzināt manus noslēpumus, — es dvešu, cik vien pavedinoši spēdama.

Pīta iesmejas. — Fui! Nevar būt.

— Var gan, — palieku pie sava. — Es tev pateikšu, kad man beigsies šermuļi.

— Kā tu domā, vai mēs arī tādi kļūtu, ja tikai viens no mums būtu uzvarējis? — viņš jautā, paraudzīdamies apkārt uz pārējiem uzvarētājiem. — Vai mēs būtu zobra— tiņi kropļu parādē?

— Kā tad. īpaši jau tu, — es paņirgājos.

— O, un kāpēc tad īpaši es? — Viņš smaida.

— Tāpēc, ka tev ir vājība uz skaistām lietām, bet man ne, — augstprātīgi paskaidroju. — Tevi ievilinātu Kapitolija tīklos, un tu tajos pavisam sapītos.

— Prast novērtēt skaistumu uzreiz nenozīmē vājību, — Pīta aizrāda. — Varbūt vienīgi attiecībā uz tevi. — Sāk spēlēt mūzika, un es redzu, ka platās durvis atveras, lai izlaistu pirmos ratus, un pūlis ieaurojas. — Ejam? — Pīta pasniedz man roku, lai palīdzētu ietikt tajos.

Iekāpju iekšā un uzvelku viņu sev līdzi. — Stāvi rāms, — es nokomandēju un iztaisnoju viņa kroni. — Vai esi redzējis, kā tavs kostīms izskatās ieslēgts? Mēs atkal būsim pasakaini.

— Tieši tā. Bet Porcija sacīja, ka mums esot jāizturas, it kā mēs paceltos visiem pāri. Nekādas māšanas un nekā tamlīdzīga. Kur viņi vispār ir?

— Nezinu. — Pārlaižu skatienu ratu rindai. — Varbūt labāk ieslēgsim sevi paši. — Mēs to izdarām, un, kad sākam kvēlot, redzu, ka pārējie uz mums rāda un sačukstas, un es nojaušu, ka jau atkal būsim atklāšanas ceremonijas sensācija. Esam jau gandrīz pie durvīm. Grozu galvu, bet Sinnu un Porciju, kuri pagājušajā gadā bija kopā ar mums līdz pašam pēdējam brīdim, nekur neredz. — Vai mums šogad ir jāsadodas rokās?

— Laikam to viņi ir atstājuši mūsu ziņā, — Pīta nosaka.

Paceļu skatienu un ielūkojos zilajās acīs, kurām nekāds dramatisks grims nespēj likt izskatīties tiešām bīstamām, un atceros, ka vēl tikai pirms gada biju gatava viņu nogalināt. Es biju pārliecināta, ka viņš mēģina nogalināt mani. Tagad viss ir otrādi. Esmu apņēmusies glābt viņa dzīvību, zinot, ka par to samaksāšu ar savējo. Bet kāda daļa manis, kas nav tik drosmīga, kā man gribētos, priecājas, ka man blakus ir Pīta, nevis Heimičs. Mūsu rokas bez turpmākas apspriešanās atrod viena otru. Protams, mēs iziesim pūļa priekšā kā viens vesels.

Kad ieripojam sabiezējošajā āra krēslā, pūļa auri pāraug nepārtrauktā kliegšanā, bet neviens no mums abiem uz to nereaģē. Es fokusējos uz punktu kaut kur tālumā un izliekos, ka nekādu skatītāju un nekādas histērijas nav. Pa ceļam nevar nepamanīt uz lielajiem ekrāniem ierakstu fragmentus ar mums, un redzu, ka mēs esam ne tikai skaisti — mēs esam tumši un vareni. Nē, vēl vairāk.

Mēs, nelaimīgie mīlētāji no Divpadsmitā apgabala, kas tik daudz cieta un tik maz izbaudīja uzvaras augļus, nemeklējam pielūdzēju patiku, neaplaimojam viņus ar smaidiem un neķeram viņu gaisa skūpstus. Mēs nevienam nepiedodam.

Un man tas patīk. Beidzot drīkstu būt es pati.

Kad mēs iegriežamies līkumā uz Pilsētas Galveno laukumu, es pamanu, ka daži no pārējiem stilistiem ir mēģinājuši nozagt Sinnas un Porcijas ideju par pārstāvju izgaismošanu. Elektrisko spuldzīšu raibums elektronikas ražotāju — Trešā apgabala — tērpos vismaz ir loģisks. Bet kādā sakarā Desmitā apgabala lopkopju govju tērpiem būtu vajadzīgas liesmojošas jostas? Vai šie sevi cep, vai? Nožēlojami.

Turpretī mēs ar Pītu savos mūžam mainīgajos ogļu tērpos esam tik fascinējoši, ka lielākā daļa pārstāvju skatās tikai uz mums. īpaši neatvairāmi mēs liekamies pārītim no Sestā apgabala, kuri, kā visiem zināms, ir atkarīgi no morflinga. Abi ir tievi kā asakas un ar nokārušos, dzeltenīgu ādu. Viņi nespēj atraut savas milzīgās acis no mums pat tad, kad pūli no balkona uzrunā prezidents Snovs un sveic visus Spaidos. Nospēlē himnu, un mēs izbraucam pēdējo loku, un… vai acis mani neviļ? Vai prezidents tiešām arī skatās uz mani?

Mēs atslābināmies tikai tad, kad aiz mums ir aizvērusies Treniņu centra vārti. Sinna un Porcija jau gaida, apmierināti ar uzstāšanos, un šogad arī Heimičs ir tepat, tikai viņš nav pie mūsu ratiem, bet pie Vienpadsmitā apgabala pārstāvjiem. Redzu, ka viņš pamāj uz mūsu pusi, un viņa sarunu biedri nāk sasveicināties.

Čafu es pazīstu pēc izskata, jo daudzus gadus esmu skatījusies, kā viņi ar Heimiču televīzijā padod viens otram pudeli. Čafam ir tumša āda, viņš ir apmēram divus metrus garš, un viena viņa roka ir tikai stumbenis, jo zaudēja to Spēlēs, kurās uzvarēja pirms trīsdesmit gadiem. Esmu pārliecināta, ka viņam piedāvāja protēzi, tāpat kā Pītam, kad amputēja viņa apakšstilbu, bet Čafs laikam to negribēja.

Sieviete, vārdā Sīdere, izskatās gandrīz tā, ka varētu būt no Vīles, — viņai ir olīvkrāsas āda un taisni, melni mati, kurus caurauž sudraba pavedieni. Tikai zeltaini brūnās acis norāda, ka viņa ir no cita apgabala. Sīderei varētu būt sešdesmit gadi, bet viņa joprojām ir spēcīga, un nav nekādu pazīmju, ka viņa gadu gaitā būtu pievērsusies alkoholam, morflingam vai kādām citām ķīmiskām substancēm, kas palīdzētu aizmirsties. Pirms vēl kāds kaut ko saka, viņa mani apskauj. Nojaušu, ka tas ir Rū un Treša dēļ. Nespēdama savaldīties, es pačukstu: — Ģimenes?

— Viņi ir dzīvi, — Sīdere klusītiņām atteic un palaiž mani vaļā.

Čafs saķer mani apkampienā ar veselo roku un skaļi nošmakstina tieši uz lūpām. Satrūkusies atsprāgstu nost, bet šie ar Heimiču aizkaucas smieklos.

Vairāk laika mums nav; Kapitolija apkalpotāji jau izlēmīgi bīda mūs uz liftiem. Man rodas spēcīga nojauta, ka viņiem nepatīk uzvarētāju biedrošanās, bet tiem viss ir pilnīgi vienalga. Mēs ar Pītu joprojām sadotām rokām ejam uz liftu, kad man blakus sāk čabināties vēl kāds. Tā ir meitene, kas norauj galvassegu ar lapotiem zariem un aizmet, pat nepaskatījusies, kur tā nokrīt.

Džoena Meisone. No Septītā apgabala. Tur ražo kokmateriālus un papīru, tāpēc viņa ir saģērbta kā koks. Viņa uzvarēja tāpēc, ka ļoti pārliecinoši izlikās vāja un bezpalīdzīga, lai viņu neievērotu. Un tad viņa nodemonstrēja nešpetnu spēju nogalināt. Džoena sabužina spurainos matus un pārgriež tālu novietotās brūnās acis. — Vai mans ietērps nav drausmīgs? Mana stiliste ir vislielākā stulbene visā Kapitolijā. Viņas vadībā mūsu pārstāvji jau četrdesmit gadus tēlo kokus. Kaut man būtu bijis Sinna. Jūs izskatāties fantastiski.

Meiteņu sarunas. Tieši tas, kas man nekad nav padevies. Viedoklis par drēbēm, frizūru, grimu. Es samelojos: — Aha, viņš man palīdzēja radīt pašai savu apģērbu dizaina līniju. Tev vajadzētu redzēt, ko viņš spēj iztaisīt no samta. — Samts. Tas ir vienīgais audums, kas man iešāvās prātā.

— Esmu jau redzējusi. Jūsu turnejā. Vai atceries to kleitu bez lencītēm, kas tev bija Otrajā apgabalā? To tumši zilo ar dimantiem? Tā bija tik burvīga, ka man gribējās pasniegties cauri ekrānam un noraut to tev nost no muguras, — Džoena pļāpā.

Kā nu ne. Līdz ar dažiem centimetriem manas miesas.

Gaidot liftus, Džoena atver rāvējslēdzēju savam koka ietērpam, ļauj tam nokrist uz grīdas un nepatikā aizsper prom. Viņai mugurā vairs nav pilnīgi nekā, izņemot tumši zaļas iešļūcenes kājās. — Tā jau ir labāk.

Beigās mēs esam ar viņu vienā liftā, un visu laiku, kamēr braucam uz septīto stāvu, viņa ar Pītu tarkšķ par viņa gleznām, un gaisma no viņa joprojām mirdzošā kostīma atstarojas uz Džoenas kailajām krūtīm. Kad viņa izkāpj, es Pītu ignorēju, bet tāpat zinu, ka viņš smaida. Kad durvis aizveras aiz Cafa un Sīderes un mēs paliekam vieni, atgrūžu puiša roku, un viņš sāk smieties.

— Kas ir? — Pagriežos pret viņu, kad izkāpjam savā stāvā.

— Tas viss ir tevis dēļ, Karnis. Vai tad tu nesaproti? — viņš irgojas.

— Kas tad ir ar mani? — es nesaprotu.

— Viņi visi tā uzvedas tevis dēļ. Finiks ar saviem cu— kurgraudiem. Cafa skūpsts un Džoenas izģērbšanās. — Viņš neveiksmīgi mēģina runāt nopietnāk. — Viņi ar tevi spēlējas, jo tu esi tik… nu tu jau zini.

— Nē, nezinu, — noskaldu. Un man tiešām nav ne jausmas, par ko viņš gvelž.

— Tas ir tāpat kā toreiz arēnā, kad es biju gandrīz pagalam, bet tu, vienalga, uz mani neskatījies, kad biju kails. Tu esi tik… šķīsta, — viņš beidzot paskaidro.

— Neesmu vis! — esmu sašutusi. — Pēdējā gada laikā es katru reizi, kad tuvumā ir kameras, gandrīz vai rauju tev nost drēbes!

— Nūjā, bet… kapitoliešu acīs tu esi šķīsta, — viņš saka, acīmredzot mēģinādams mani mierināt. — Manuprāt, tu esi perfekta. Viņi vienkārši tevi izzobo.

— Nekā, viņi par mani ņirgājas, un tu tāpat! — dusmojos.

— Nē. — Pīta papurina galvu, bet arvien vēl valda smaidu. Es jau sāku sirsnīgi apsvērt to, kuram no mums Spēlēs vajadzētu palikt dzīvam, kad lifta durvis atveras.

Mums pievienojas Heimičs un Efija, kuri ir ar kaut ko apmierināti. Bet tad Heimiča seja satumst.

Ko es izdarīju? gandrīz jau iebrēcos, bet tad pamanu, ka viņš lūkojas man pāri uz ieeju ēdamistabā.

Elija samirkšķina plakstus tai pašā virzienā un tad jautri iečivinās: — Izskatās, ka šogad jums ir iedots saskaņots pāris!

Pagriežos un ieraugu sarkanmataino eivoksu meiteni, kas pagājušajā gadā mani aprūpēja līdz Spēļu sākumam. Nodomāju, cik patīkami, ka te ir kāds draugs. Un ievēroju, ka jaunajam vīrietim viņai blakus, otram eivok— sam, arī ir sarkani mati. Laikam to Efija bija domājusi ar saskaņotu pāri.

Un tad man pārskrien salti drebuļi. Jo pazīstu arī jaunekli. Es ar viņu neesmu iepazinusies Kapitolijā, bet daudzus gadus esmu bezrūpīgi pļāpājusi Centrā, plēsusi jokus pie Taukās Sē zupas šķīvjiem un pēdējo reizi viņu redzēju bezsamaņā guļam laukumā, kur noasiņoja Geils.

Mūsu jaunais eivokss ir Dārijs.

16

Heimičs sagrābj manu plaukstas locītavu, it kā paredzēdams nākamo kustību, bet es esmu kļuvusi tikpat mēma, kādu Kapitolija spīdzinātāji ir padarījuši Dāriju. Heimičs reiz man pastāstīja, ka eivoksiem kaut ko izdarot ar mēli, lai vini vairs nekad nevarētu runāt. Domās dzirdu rotaļīgo, možo Dārija balsi, kas skan pāri visam Centram, mani ķircinot. Un nevis tā, kā par mani zobojas pārējie uzvarētāji. Mēs tiešām viens otram patikām. Ja Geils viņu redzētu…

Ja speršu kaut soli Dārijam pretī un jebkā izrādīšu, ka esmu viņu pazinusi, viņš par to saņems sodu. Tāpēc mēs vienkārši lūkojamies viens otram acīs. Dārijs, kas tagad ir mēms vergs. Un es, kas drīz dosies nāvē. Ko tad lai mēs sakām? Ka mums ir otra žēl? Ka mums sāp tas, ka sāp otram? Ka mēs priecājamies, jo bijām pazīstami?

Nē, Dārijs diez vai priecājas, ka mani ir ieraudzījis. Ja es būtu bijusi klāt, lai apturētu Tredu, viņš nebūtu mēģinājis glābt Geilu. Viņš nebūtu pataisīts par eivoksu. Un vēl jo vairāk — viņš nebūtu mans eivokss, jo ir pilnīgi skaidrs, ka prezidents Snovs viņu te ir norīkojis man par godu.

Izrauju roku no Heimiča tvēriena un, aizgājusi uz savu iepriekšējo guļamistabu, aizslēdzu durvis. Apsēžos uz gultas malas, ar elkoņiem atbalstos uz ceļiem un iespiežu pieri dūrēs, un tumsā vēroju savu zvērojošo kostīmu, iztēlodamās, ka esmu savās vecajās mājās Divpadsmitajā apgabalā, saritinājusies pie pavarda. Izbeidzoties baterijām, tērps pamazām satumst.

Kad Efija pēc krietna laika pieklauvē, lai sauktu vakariņās, es pieceļos un, novilkusi kombinezonu, to kārtīgi saloku, un kopā ar kroni nolieku uz galda. Vannasistabā nomazgāju no sejas tumšās grima svītras. Uzvelku vienkāršu kreklu un bikses un aizeju pa gaiteni līdz ēdamistabai.

Vakariņu laikā es neko daudz neievēroju, tikai to, ka mūs apkalpo Dārijs un sarkanmatainā meitene. Pie galda sēž Efija, Heimičs, Sinna, Porcija un Pīta un, liekas, runā par atklāšanas ceremoniju. īsti klātesoša sa— jūtos tikai tad, kad speciāli izgāžu šķīvi ar zirņiem un notupstos tos savākt, pirms vēl kāds pagūst mani aizkavēt. Tajā brīdī, kad esmu izgāzusi šķīvi, Dārijs ir man blakus un vienu mirkli mēs abi esam paslēpti no pārējo acīm un lasām zirņus. Mūsu rokas satiekas. Zem sviesta mērces kārtiņas, kas tek no šķīvja, jūtu viņa raupjo ādu. Mēs cieši, izmisīgi saspiežam viens otra pirkstus, tā pasakot visu, ko nekad nevarēsim izteikt vārdos. Bet Efija jau klaigā man aiz muguras, ka "tas nav tavs darbs, Kat— nis!" — un viņš atlaiž manu roku.

Kad ejam skatīties atklāšanas ceremonijas atkārtojumu, es iespiežos uz dīvāna starp Sinnu un Heimiču, jo negribu sēdēt blakām Pītam. Dārija drausmīgais liktenis kaut ko nozīmē man un Geilam, un varbūt pat Heimičam, bet ne jau Pītam. Viņš varbūt pazina Dāriju pietiekami, lai sasveicinoties pamātu viņam ar galvu, bet Centrs viņam nenozīmēja to, ko tas nozīmēja mums pārējiem. Turklāt es uz viņu joprojām dusmojos par to, ka viņš mani izsmēja kopā ar citiem uzvarētājiem, un nepavisam negribu ne viņa līdzjūtību, ne mierinājumu. Neesmu pārdomājusi to, ka arēnā glābšu viņa dzīvību, bet neko vairāk es viņam parādā neesmu.

Noskatos procesijā, kas slīd uz Pilsētas Galveno laukumu, un domāju: jau parastajos gados ir šausmīgi, ka mūs saģērbj kostīmos un liek ratos braukt cauri pilsētai. Bērni šajos kostīmos izskatās muļķīgi, bet novecojošie uzvarētāji, kā izrādās, ir pagalam nožēlojami. Daži no jaunākajiem, piemēram, Džoena un Finiks, vai arī tie, kuru ķermenis nav bijis atstāts novārtā, piemēram, Sī— dere un Bruts, vēl ir cik necik cienījami. Bet vairums pārstāvju, kurus vajā alkohola vai morflinga atkarība vai slimības, govju un koku, un maizes klaipu kostīmos izskatās vienkārši groteski. Pagājušajā gadā mēs visu laiku pļāpājām par katru spēlētāju, bet šogad tikai paretam izskan kāda piezīme. Nav nekāds brīnums, ka pūlis satrakojas, kad parādāmies mēs ar Pītu — tik jauni un stipri, un skaisti savos lieliskajos tērpos. Mēs izskatāmies tieši tādi, kādiem pārstāvjiem ir jāizskatās.

Tiklīdz atkārtojums televīzijā ir beidzies, es pieceļos un pateicos Sinnam un Porcijai par viņu apbrīnojamo darbu, un eju gulēt. Efija vēl atgādina, ka mums jāsatiekas agri pie brokastīm, lai izstrādātu treniņu stratēģiju, bet pat viņa izklausās nomākta. Nabaga Efija. Ar mani un Pītu viņai beidzot gadījās pieklājīgs Spēļu gads, un nu tas viss ir pārvērties totālā ķezā, kurā pat viņa nespēj atrast neko pozitīvu. Man šķiet, ka Kapitolijā kaut kas tāds skaitās īsta traģēdija.

Pēc tam kad esmu aizgājusi gulēt, drīz pie manām durvīm atskan kluss klauvējiens, bet es to izliekos nedzirdam. Šonakt es negribu Pītu. Ne tagad, kad te ir Dārijs. Tas ir gandrīz tikpat ļauni, it kā te būtu Geils. Geils! Kā lai viņu aizmirstu, ja šeit pa gaiteņiem klīst Dārijs?

Murgos man rādās gandrīz tikai mēles. Sākumā es sastingusi un bezpalīdzīga noskatos, kā cimdotas rokas izdara asiņainu amputāciju Dārija mutē. Tad esmu svinībās, kur visiem uz sejām ir maskas un mani vajā kāds ar garu, slapju mēli, un es domāju, ka tas ir Finiks, bet tad viņš mani noķer un noņem savu masku, un tas ir prezidents Snovs, un no viņa uzblīdušajām lūpām pil asiņainas siekalas. Beigās atkal esmu arēnā un mana mēle ir sausa kā smilšpapīrs, un es visu laiku cenšos sasniegt ūdenstvertni, kas attālinās ikreiz, kad jau taisos ūdenim pieskarties.

Pamodusies aizsteberēju uz vannasistabu un tempju ūdeni no krāna tik ilgi, līdz vairs nespēju. Norauju pie— svīdušās drēbes un kaila iekritu atpakaļ gultā, un kaut kā atkal aizmiegu.

Nākamajā rītā pirms iešanas brokastīs kavējos, cik vien ilgi varu, jo negribu apspriest mūsu treniņu stratēģiju. Kas tur būtu, ko apspriest? Visi uzvarētāji tāpat zina, ko spēj citi. Vai vismaz to, ko viņi kādreiz spēja. Tāpēc mēs ar Pītu turpināsim izlikties, ka esam iemīlējušies, un ar to arī pietiek. Es kaut kā vispār negribu to apspriest, īpaši tad, kad blakus mēmi stāv Dārijs. Ilgi dušojos, lēni uzvelku drēbes, ko Sinna atstājis treniņiem, un pa istabā novietoto mikrofonu pasūtu ēdamo. Pēc mirkļa parādās desa, olas, kartupeļi, maize, sula un karsta šokolāde. Pieēdu pilnu vēderu, mēģinādama stiept laiku līdz desmitiem, kad būs jāiet lejā uz Treniņu centru. Deviņos trīsdesmit pie manām durvīm dauzās Heimičs, kam acīmredzami esmu apnikusi, un pavēl man TŪLĪT nākt uz ēdamistabu. Bet es, vienalga, vēl iztīru zobus un tikai tad izeju gaitenī, tā veiksmīgi novilcinādama piecas minūtes.

Ēdamistabā ir tikai Pīta un Heimičs, un viņa seja ir pietvīkusi no alkohola un dusmām. Uz rokas locītavas šim ir tīra zelta aproce ar liesmu rakstu — tā noteikti ir piekāpšanās Efijas idejai par saskaņotām pazīšanās zīmēm -, ko viņš nepatikā groza. Patiesībā rokassprādze ir ļoti glīta, bet, kad viņš to virpina, tā atgādina kaut ko, kas ierobežo valkātāja brīvību — kā rokudzelži, nevis rotaslieta. — Tu nokavējies, — viņš man uzrūc.

— Piedod. Aizgulējos, pēc tam kad pusi nakts mocījos ar murgiem par sakropļotām mēlēm, — gribu izklausīties naidīga, bet teikuma beigās mana balss aizķeras.

Heimičs drūmi pablenž, bet piekāpjas. — Nu labi, tas nekas. Šodien treniņos jums ir divi uzdevumi. Pirmkārt, jūs paliksiet iemīlējušies.

— Tas nu būtu skaidrs, — piekrītu.

— Un, otrkārt, jūs iegūsiet draugus, — Heimičs turpina.

— Nē! Es nevienam no viņiem neuzticos, vairumu nevaru ciest un labprātāk darbotos tikai divatā.

— Es arī sākumā tā teicu, bet… — Pīta iesāk.

— Bet ar to nepietiks, — Heimičs pārliecinoši pārtrauc. — Šoreiz jums vajag vairāk sabiedroto.

— Kāpēc? — es nesaprotu.

— Tāpēc, ka jūs esat daudz sliktākā situācijā nekā pārējie. Jūsu sāncenši cits citu pazīst jau daudzus gadus. Kā tu domā, kas būs viņu pirmais mērķis? — viņš jautā.

— Mēs. Un mēs nevaram izdarīt neko, kas varētu pārspēt senu draudzību, — es klīrējos. — Kāpēc tad vispār pūlēties?

— Tāpēc, ka jūs varat cīnīties. Jums ir piekrišana pūlī. Tādēļ jūs varētu būt vēlami sabiedrotie. Bet tikai tad, ja parādīsiet pārējiem, ka gribat darboties komandā, — Heimičs paskaidro.

— Tu liec saprast, ka šogad uzstāj, lai mēs pievienojamies karjeristiem? — prasu, nespēdama noslēpt nepatiku. Parasti tajā grupā apvienojas pārstāvji no Pirmā, Otrā un Ceturtā apgabala un varbūt vēl daži izcili labi cīnītāji, un tad viņi kopējiem spēkiem izmedī vājākos.

— Tāda jau visu laiku bija mūsu stratēģija, vai ne tā? Trenēties kā karjeristiem? — Heimičs dod pretī. — Un tas, kuri būs karjeristu barā, parasti tiek izlemts pirms Spēļu sākuma. Pagājušogad Pīta knapi spēja pievienoties.

Atminos gan, kādu naidu pagājušajās Spēlēs izjutu, uzzinot, ka Pīta ir uz vienu roku ar karjeristiem. — Mums tātad jāmēģina apvienoties ar Finiku un Brutu — vai tas ir tas, ko tu gribi?

— Ne gluži. Uzvarētāji ir viņi visi. Ja jums tā patīk labāk, izveidojiet paši savu bandu. Izvēlieties tos, kuri jums patīk. Es ieteiktu Čafu un Sīderi. Kaut gan Finiku arī nevajadzētu ignorēt, — Heimičs pamāca. — Atrodiet kādu, kurš varētu būt jūsu komandā un kurš jums varētu noderēt. Atcerieties, ka jūs vairs nebūsiet arēnā līdzās izbiedētiem bērniem. Lai kādā stāvokli tie cilvēki arī būtu, viņi ir pieredzējuši slepkavas.

Varbūt viņam ir taisnība. Tikai — kam es varu uzticēties? Varbūt Slderei. Bet vai tiešām gribu ar viņu apvienoties un varbūt vēlāk nogalināt? Nē. Bet ar Rū es vienojos tādos pašos apstākļos. Pasaku Heimičam, ka pamēģināšu, kaut arī man liekas — īpaši labi gan neveiksies.

Efija atnāk mazliet agrāk, lai mūs vestu lejā, jo pagājušajā gadā mēs gan ieradāmies laikā, bet bijām paši pēdējie. Bet Heimičs pasaka: viņš negrib, lai Efija mūs pavada uz vingrošanas zāli. Neviens no uzvarētājiem tur neieradīsies ar aukli, un, tā kā mēs esam visjaunākie, tieši tāpēc mums ir vēl jo svarīgāk būt pašpietiekamiem. Tā nu viņai nākas samierināties ar mūsu pavadīšanu līdz liftam, satraukšanos par frizūrām un pogas nospiešanu mūsu vietā.

Brauciens ir tik īss, ka sarunām īsti nav laika, bet, kad Pīta saņem manu roku, es to neatrauju. Iepriekšējā naktī es viņu drīkstēju ignorēt, bet treniņā mums ir jāuzstājas kā nešķiramam pārim.

Efijai gan nevajadzēja uztraukties par to, ka mēs ieradīsimies pēdējie. Atnākuši ir tikai Bruts un īnobārija — sieviete no Otrā apgabala. īnobārijai ir apmēram trīsdesmit gadi, un es par viņu atceros tikai to, ka viņa kādā cīņā aci pret aci nogalināja savu pretinieku, ar zobiem uzplēšot tam rīkli. Tādēļ viņa kļuva tik slavena, ka pēc tam, kad bija uzvarējusi, viņa izmainīja zobu formu, un tagad tie ir smaili kā ilkņi un ar zelta pārklājumu. Kapitolijā viņai apbrīnotāju netrūkst.

Desmitos ir sanākusi tikai puse pārstāvju. Treniņu vadītāja Etala sāk tieši laikā, nelikdamās ne zinis par nedaudzajiem klausītājiem. Varbūt viņa to jau bija gaidījusi. Jūtos tā kā atvieglota, jo te'nav vismaz duča cilvēku, ar kuriem man būtu jāizliekas draudzīgai. Etala uzskaita nodaļas, kur var uzlabot gan cīņas, gan izdzīvošanas prasmes, un atlaiž mūs trenēties.

Pasaku Pītam, ka, manuprāt, būs labāk, ja mēs izšķirsimies, jo tā varēsim apgūt vairāk prasmju. Viņš aiziet mētāt šķēpus kopā ar Brutu un Čafu, bet es tikmēr dodos uz mezglu siešanas nodaļu. Tur neiet gandrīz neviens. Man patīk treneris, un viņš mani labprāt atceras, varbūt tāpēc, ka es pie viņa pabiju iepriekšējā reizē. Viņš ir apmierināts, redzot, ka joprojām protu izlikt cilpu, kas uzrauj pretinieku aiz kājas kokā. Viņš ir ievērojis arī slazdus, ko pagājušajā gadā izliku arēnā, un neuzskata mani par iesācēju, tāpēc palūdzu viņam parādīt visus mezglus, kuri, viņaprāt, varētu noderēt, un vēl dažus tādus, ko droši vien nemūžam neizmantošu. Es loti labi varētu pavadīt visu rītu kopā ar viņu, bet pēc pusotras stundas kāds apliek man apkārt rokas un kādi pirksti viegli pabeidz sarežģīto mezglu, ap kuru tobrīd svīzdama ņemos. Tas, protams, ir Finiks, kas bērnībā laikam gan to vien ir darījis kā vicinājis trijžuburi un vijis virvju tīklus ar pārsmalcinātiem mezgliem. Mirkli vēroju, kā viņš paņem gabalu auklas, uztaisa cilpu un man par prieku tēlo, ka pakaras.

Izbolījusi acis, aizeju uz nākamo brīvo nodaļu, kur mācās iekurt uguni. Es jau ļoti labi protu sakraut pašu ugunskuru, bet joprojām esmu atkarīga no sērkociņiem, kas aizšķiltu uguni. Tāpēc treneris liek man darboties ar kramu, tēraudu un apdegušu drēbi. Tas ir daudz grūtāk, nekā izskatās, un, pat pilnīgi koncentrējoties, man nepieciešama kāda stunda, līdz uguns iedegas. Paceļu galvu ar triumfējošu smaidu sejā un ieraugu, ka neesmu viena.

Man blakus darbojas abi Trešā apgabala pārstāvji; viņi pūlas uzšķilt uguni ar sērkociņiem. Iedomājos, ka varētu iet prom, bet man ļoti gribas vēlreiz pamēģināt kramu, un, ja man būs Heimičam jāziņo, kā es mēģināju ar kādu sadraudzēties, tad šie divi varētu būt ciešama izvēle. Abi ir augumā sīki, ar pelnu pelēku ādu un melniem matiem. Sieviete, vārdā Stiepule, laikam ir apmēram manas mātes gados un runā klusā, inteliģentā balsī. Bet uzreiz pamanu, ka viņai ir paradums teikuma vidū apklust, it kā būtu par sarunas biedru pavisam aizmirsusi. Vīrieti sauc Bītijs, un viņš ir mazliet nervozs. Bītijam uz deguna ir brilles, bet viņš bieži skatās apakš tām. Abi ir nedaudz dīvaini, bet es esmu diezgan droša, ka viņi nemēģinās man likt justies neērti, izmetoties pliki. Un viņi ir no Trešā apgabala. Varbūt viņi apstiprinās manas aizdomas par tur notikušo sacelšanos.

Pārlaižu acis Treniņu centram. Pīta stāv starp nažu metējiem, kas bārsta rupjus jokus. Abi morflinga atkarīgie pārstāvji no Sestā apgabala darbojas kamuflāžas nodaļā, kur krāso viens uz otra ģīmja koši rozā spirāles. Vīrietis no Piektā apgabala vemj vīnu zobenu cīņas nodaļā. Finiks un vecā sieviete no viņa apgabala trenējas loka šaušanas nodaļā. Džoena Meisone atkal ir kaila un ieellojas cīkstēšanās raundam. Izlemju palikr turpat, kur esmu.

Stiepule un Bītijs ir tīri laba kompānija. Viņi liekas gana draudzīgi, bet neuzmācas. Mēs tērzējam par saviem talantiem; viņi stāsta, ka visu ko izgudrojot, un uz šī fona mana tēlotā interese par modi ir visai nepārliecinoša. Stiepule parāda kaut kādu vīļu šuvotāju, pie kā viņa pašlaik strādājot.

— Tas sajūt auduma blīvumu un tad izvēlas stiprumu… — viņa skaidro un, tā arī nepabeigusi, aizraujas ar sausu salmu vīkški.

— Pavediena stiprumu, — Bītijs pabeidz skaidrojumu. — Automātiski. Tas izslēdz cilvēka izdarītas kļūdas. — Viņš vēl izstāsta to, kā viņam nesen esot izdevies radīt mūzikas čipu, kas ir tik maziņš, ka to var paslēpt sīkā spīgulītī, bet tajā ietilpst dziesmas vairāku stundu garumā. Atceros, ka Oktāvija par to stāstīja manā kāzu fotosesijā, un jaušu izdevību parunāties par sacelšanos.

— A, jā. Mana sagatavošanas komanda pirms dažiem mēnešiem satraucās, šķiet, par to, ka nevarēja tos čipus dabūt, — es it kā starp citu saku. — Laikam daudzi pasūtījumi no Trešā apgabala aizkavējās.

Bītijs nopēta mani zem briļļu stikliem. — Jā. Vai ogļu piegādē arī šogad ir notikusi kāda kavēšanās? — viņš pajautā.

— Nē. Mēs gan zaudējām pāris nedēļu, kad ieradās jauns Galvenais Miera sargs un viņa komanda, bet tas nebija nekas īpašs. Es domāju, attiecībā uz ogļu piegādi. Divas nedēļas sēdēt mājās un neko nedarīt vairumam cilvēku vienkārši nozīmē divas nedēļas dzīvot izsalkušiem.

Man šķiet, ka viņi saprot, ko cenšos pateikt. Ka pie mums nav bijusi sacelšanās. — Vai, žēl gan, — Stiepule, mazliet vīlusies, nosaka. — Man jūsu apgabals likās ļoti… — Viņa pieklust, atkal aizdomājusies par kaut ko citu.

— Interesants, — Bītijs papildina. — Tā likās mums abiem.

Sajūtos nelāgi, jo zinu, ka viņu apgabals noteikti ir cietis daudz vairāk nekā mūsējais. Skaidrs — savējie ir jāaizstāv. — Nūjā, Divpadsmitajā mūsējo nav daudz, — es turpinu. — Spriežot pēc tagadējā Miera sargu skaita, to gan nevarētu teikt. Bet laikam jau mēs tiešām esam diezgan interesanti.

Kad ejam uz pajumtes būvēšanas nodaļu, Stiepule apstājas un palūkojas augšup uz tribīnēm, kur Spēļu rīkotāji laiskojas, ēd, dzer un dažreiz palūr uz mums. — Paskaties, — Stiepule saka, viegli pamādama viņu virzienā. Paceļu galvu un ieraugu Plūtarhu Hevensbī krāšņā purpura mantijā ar kažokādas apkakli, kas norāda, ka viņš ir Galvenais Spēļu rīkotājs. Viņš ēd tītara stilbu.

Nezinu, kāpēc šis skats vispār būtu pelnījis kādu komentāru, bet nosaku: — Jā, viņš šogad ir paaugstināts par Galveno Spēļu rīkotāju.

— Nē, nē. lūr, pie galda stūra. To gandrīz nevar… — Stiepule apklust.

Bītijs samiedz acis aiz briļļu stikliem. — To gandrīz nevar redzēt.

Pārsteigta paskatos turp, kur viņi rāda. Un es to ieraugu. Apmēram piecpadsmit centimetrus liels laukumiņš gaisā virs galda stūra izskatās tā, it kā vibrētu. It kā gaiss kustētos sīkos vilnīšos, izšķobot koka asās malas un vīna kausu, ko tur kāds ir nolicis.

— Spēka lauks. Viņi ir to uzlikuši starp Spēļu rīkotājiem un mums. Interesanti: kāpēc tā? — Bītijs brīnās.

— Droši vien manis dēļ, — atzīstos. — Pagājušajā gadā es skatē izšāvu uz viņiem ar bultu.— — Bītijs un Stiepule ziņkāri veras manī. — Mani izprovocēja. Tātad visiem spēka laukiem ir tāda vieta?

— Plaisa, — Stiepule izklaidīgi novelk.

— Plaisa bruņās, tā tik tiešām ir, — Bītijs pabeidz. — Būtu ideāli, ja tā būtu neredzama, vai ne?

Man gribas jautāt vēl, bet jau izziņo pusdienu pārtraukumu. Raugos pēc Pītas, bet viņš ir kopā ar kādiem desmit uzvarētājiem, tāpēc nolemju paēst kompānijā ar Trešā apgabala pārstāvjiem. Varbūt man izdosies pierunāt Sīderi mums pievienoties.

Kad ieejam pusdienu zālē, ieraugu, ka dažiem no Pītas grupas ir padomā kas cits. Viņi savelk nelielos galdiņus, izveidojot vienu lielu, lai mums visiem būtu jāēd kopā. Nu es vairs nesaprotu, ko lai dara. Pat skolā parasti izvairījos ēst pie skolēnu pilna galda. Ja Medža nebūtu pasākusi man pievienoties, droši vien tā arī būtu sēdējusi viena pati. Varbūt būtu ēdusi kopā ar Geilu, bet, tā kā viņš mācījās divas klases augstāk, mūsu pusdienu pārtraukums nekad neiekrita vienā laikā.

Paņemu paplāti un sāku apstaigāt ar ēdieniem piekrautos rateļus pa telpas perimetru. Pīta mani panāk pie sautējuma. — Kā tev iet?

— Labi. Lieliski. Man patīk Trešā apgabala uzvarētāji, — atbildu. — Stiepule un Bītijs.

— Tiešām? — viņš pabrīnās. — Pārējiem viņi liekas ļoti jocīgi.

— Kāpēc mani tas nepārsteidz? — paironizēju. Atceros, ka skolā Pītam apkārt vienmēr bija draugu bars. Patiesībā apbrīnojami, ka viņš manī vispār ievēroja arī kaut ko citu, nevis tikai to, cik es esmu savāda.

— Džoena viņus nosauca ar Trako un Voltu, — viņš pastāsta. — Man šķiet, ka viņa ir Trakā un viņš ir Volts.

— Nu un es tātad esmu stulbene, jo domāju, ka viņi varētu būt noderīgi. Tikai tāpēc, ka Džoena Meisone kaut ko tādu pateica, kamēr ieeļļoja krūtis tuvcīņai, — atcērtu.

— Vispār man šķiet, ka tās iesaukas viņiem ir jau daudzus gadus. Un es to nebiju domājis kā apvainojumu, tikai dalījos informācijā, — viņš taisnojas.

— Stiepule un Bītijs ir slīpēti. Viņi ir izgudrotāji. Viņi no viena acu uzmetiena varēja pateikt, ka starp mums un Spēļu rīkotājiem ir izveidots spēka lauks. Un, ja jau mums ir vajadzīgi sabiedrotie, tad es gribu viņus. — Iemetu kausu atpakaļ sautējuma podā, apšļakstīdama mūs abus ar mērci.

— Par ko tu tā dusmojies? — Pīta jautā, slaucīdams mērci no krekla krūtežas. — Vai tāpēc, ka es liftā par tevi pazobojos? Piedod. Man likās, ka tu tikai pasmiesies.

— Aizmirsti, — es papurinu galvu. — Ne jau tikai tāpēc.

— Dārija dēļ, — viņš cenšas uzminēt.

— Dārija dēļ. Spēļu dēļ. Tāpēc, ka Heimičs liek mums apvienoties ar citiem, — paskaidroju.

— Varam jau vienkārši palikt divatā, — viņš piedāvā.

— Zinu. Bet varbūt Heimičam ir taisnība. Nesaki viņam, ka es tā teicu, bet attiecībā uz Spēlēm viņam parasti ir taisnība.

— Nu labi, tu drīkstēsi teikt pēdējo vārdu par tiem, kuri būs mūsu sabiedrotie. Bet pašlaik es sliecos ņemt Čafu un Sīderi, — Pīta saka.

— Manis pēc ņemam Sīderi. Bet ne Čafu, — iebilstu. — Vismaz pagaidām ne.

— Nāc paēd kopā ar viņu. Apsolu, ka viņš tevi vairs neskūpstīs.

Pusdienu laikā Čafs nemaz neliekas peļams. Viņš ir skaidrā, un, kaut arī uzvedas pārāk skaļi un bārsta daudz sliktu joku, lielākoties tie tomēr ir vērsti pret viņu pašu. Sāku saprast, kāpēc viņa sabiedrība nāk par labu Heimi— čam, kuru pastāvīgi vajā drūmas domas. Bet es joprojām neesmu pārliecināta, ka vēlos būt ar šo vīru vienā komandā.

Ļoti nopūlos būt sabiedriska — ne tikai ar Čafu, bet ar visiem. Pēc pusdienām nodarbojos ēdamo kukaiņu nodaļā kopā ar Astotā apgabala pārstāvjiem — Sesīliju, kurai mājās palika trīs bērni, un Vūfu — pavisam vecu vīru, kurš ir pakurls un, šķiet, nesaprot, kas te vispār notiek, jo visu laiku grib iebāzt mutē kādu indīgu vaboli. Man ļoti gribas pastāstīt, ka mežā satiku Tvilu un Boniju, bet nevaru izdomāt, kā. Māsa un brālis no Pirmā apgabala — Mirdzūms un Kašmira — mani uzaicina pie sevis, un mēs kādu laiku pinam guļamtīklus. Viņi ir laipni, bet atturīgi, un es visu laiku domāju par to, kā pagājušajā gadā nogalināju abus viņu apgabala pārstāvjus — Spīgalu un Brīnūmu — un ka viņi droši vien bija pazīstami, un varbūt Mirdzūms un Kašmira pat bija viņu padomdevēji. Gan mans guļamtīkls, gan mēģinājumi ar viņiem satuvināties ir labākajā gadījumā viduvēji. Es pievienojos īnobārijai zobenu cīņā, un mēs apmaināmies ar dažām frāzēm, bet ir skaidrs, ka ne viena, ne otra negribam būt vienā komandā. Kad es mācos zvejošanas viltības, vēlreiz uzrodas Finiks, ber viņš tikai iepazīstina mani ar Megsu — veco sievieti, kura arī ir no Ceturtā apgabala. Večiņai ir spēcīgs viņu apgabala akcents, un viņa šļupst, varbūt pārdzīvotas triekas dēļ, tāpēc saprotu tikai apmēram katru ceturto vārdu. Bet varu apzvērēt, ka viņa spēj uztaisīt pamatīgu āķi no jebkā — no ērkšķa, no kaula, no auskara. Pēc kāda laika es vairs neklausos trenerī, bet vienkārši cenšos atdarināt Megsu. Kad uzmeistaroju gluži labu āķi no saliektas naglas un piestiprinu to pie savas matu šķipsnas, večiņa atplaukst bezzobainā smaidā un pasaka kaut ko nesaprotamu, kas laikam ir uzslava. Pēkšņi atceros, kā viņa savā apgabalā brīvprātīgi pieteicās iet jaunās, histēriskās sievietes vietā. Noteikti ne jau tāpēc, ka viņai būtu jebkādas izredzes uzvarēt. Viņa to darīja tāpēc, lai izglābtu meiteni, tāpat kā es pieteicos brīvprātīgi, lai glābtu Primu. Un es izlemju, ka gribu, lai Megsa ir mana sabiedrotā.

Lieliski. Tagad man būs jāizstāsta Heimičam, ka par sabiedrotajiem gribu astoņdesmit gadus vecu veceni, Trako un Voltu. Viņš būs sajūsmā.

Atmetu mēģinājumus iegūt draugus un aizeju uz loka šaušanas nodaļu, lai padarītu kaut ko prātīgu. Tur ir brīnišķīgi un es drīkstu izmēģināt visus dažādos lokus un bultas. Treneris Takss pamana, ka stāvus mērķi man nesagādā nekādas grūtības, un sāk mest gaisā mazus, stulbus mākslīgos putnus, kuriem man ir jātrāpa. Sākumā tas liekas muļķīgi, bet tad kļūst diezgan jautri.

Tas daudz vairāk līdzinās kustīgu radību medībām. Kad trāpu visam, ko viņš pamet, treneris sāk sviest gaisā vairākus putnus uzreiz. Aizmirstu visu — pārējos uzvarētājus, to, cik esmu nelaimīga, — un ļaujos vienīgi šaušanai. Kad vienā paņēmienā man izdodas nošaut piecus putnus, aptveru, ka apkārt ir pārāk klusi — es dzirdu, kā ikviens putns atsitas pret grīdu. Pagriežos un ieraugu, ka vairums uzvarētāju ir pārstājuši trenēties un vēro mani. Viņu sejās ir visas izjūtas, sākot ar skaudību un naidu un beidzot ar apbrīnu.

Pēc treniņa mēs ar Pītu laiskojamies un gaidām Heimiču un Efiju vakariņās. Kad mūs pasauc ēst, Heimičs uzreiz brūk man virsū. — Tātad — vismaz puse uzvarētāju ir likuši saviem padomdevējiem pieprasīt tevi par viņu sabiedroto. Es zinu, ka ne jau tava saulainā rakstura dēļ.

— Viņi redzēja, kā Katnisa šauj, — Pīta smaidīdams stāsta. — Patiesībā es arī pirmo reizi redzēju viņu šaujam tā pa īstam. Es jau pats gandrīz taisos viņu pieprasīt oficiāli.

— Vai tu to tiešām proti tik labi? — Heimičs man noprasa. — Tik labi, ka tevi grib Bruts?

Paraustu plecus. — Bet es negribu Brutu. Gribu Megsu un Trešo apgabalu.

— Nu kā tad. — Heimičs nopūšas un pasūta pudeli vīna. — Es visiem pateikšu, ka tu vēl neesi izlēmusi.

Pēc tam kad esmu izrādījusi savu šaušanas māku, mani joprojām dažreiz pavelk uz zoba, bet vairs neizsmej. Vispār jūtos tā, it kā kaut kādā veidā būtu uzņemta uzvarētāju sabiedrībā. Nākamās divas dienas pa brīdim pavadu gandrīz ar visiem, kas dosies arēnā. Pat ar abiem morflinga narkomāniem, kuri ar Pītas palīdzību ieglezno mani dzeltenu ziedu pļavā. Un pat ar Finiku, kas mani stundu apmāca cīņā ar trijžuburi apmaiņā pret stundu loka šaušanā. Un, jo labāk viņus iepazīstu, jo ļaunāk kļūst. Jo visā visumā es viņus neienīstu. Un daži no viņiem man patīk. Un daudzi ir tik novārguši, ka instinkts liek viņus sargāt. Bet viņiem visiem būs jāmirst, ja gribu izglābt Pītu.

Pēdējās treniņu dienas noslēgumā ir mūsu individuālās skates. Katram dotas piecpadsmit minūtes, lai pārsteigtu Spēļu rīkotājus ar savām spējām, bet es nezinu, ko tad mēs viņiem vispār varētu parādīt. Par šo tematu visi pie pusdienām plēš jokus. Par to, ko mēs varētu darīt. Dziedāt, dejot, izģērbties, stāstīt anekdotes. Megsa, kuru tagad saprotu mazliet labāk, izdomā, ka viņa laikam vienkārši nosnaudīšoties. Nezinu, ko darīšu es. Droši vien mazliet pašaudīšos. Heimičs mums lika, ja iespējams, viņus pārsteigt, bet man nav ne jausmas, kā to izdarīt.

Tā kā esmu meitene no Divpadsmitā apgabala, man ir jāuzstājas pašai pēdējai. Pusdienu telpā kļūst arvien klusāks, jo pārstāvji cits pēc cita iziet atrādīties. Kad mūsu bija daudz, bija vieglāk noturēt visu uzspēlēto bezrūpīgo neuzveicamības apziņu. Kad pārējie pa vienam iziet ārā, spēju domāt tikai par to, ka viņiem ir atlikušas tikai dažas dienas.

Beidzot mēs ar Pītu paliekam vieni. Viņš pasniedzas pāri galdam un saņem manas rokas. — Vai tu jau esi izlēmusi, ko darīsi?

Papurinu galvu. — Šogad, kad tur ir spēka lauks un vispār, es nevaru viņus izmantot kā mērķi šaušanai. Varbūt uztaisīšu kādus āķus. Un tu?

— Ne jausmas. Visu laiku vēlos, kaut varētu uzcept kūku vai kaut ko tamlīdzīgu.

— Parādi kamuflāžu, — ierosinu.

— Ja tie morflinga narkomāni man būs atstājuši kādus materiālus, — viņš sausi nosaka. — Viņi jau no sākta gala turējās tajā nodaļā kā pielīmēti.

Kādu laiku klusējam, un tad es izsperu to, par ko domājam abi. — Kā mēs tos cilvēkus nogalināsim, Pīta?

— Nezinu. — Viņš atbalsta pieri uz mūsu sadotajām rokām.

— Es viņus negribu par sabiedrotajiem. Kāpēc Heimičs gribēja, lai mēs viņus iepazīstam? — dusmojos. — Tas būs daudz grūtāk nekā iepriekšējā reizē. Varbūt izņemot Rū. Bet es droši vien tāpat nebūtu spējusi viņu nogalināt. Viņa pārlieku līdzinājās Primai.

Pīta paceļ galvu un lūkojas manī domīgi sarauktām uzacīm. — Viņas nāve bija visļaunākā, vai ne?

— Nekāda labā nebija neviena nāve, — nosaku, atcerēdamās, kā dzīvi beidza Spīgala un Kāto.

Pītu izsauc, un es gaidu viena. Paiet piecpadsmit minūtes. Tad pusstunda. Kad pienāk mana kārta, ir pagājušas jau gandrīz četrdesmit minūtes.

Ieejot zālē, sajūtu asu tīrāmā līdzekļa smaku un ievēroju, ka telpas centrā ir izvilkts viens no vingrošanas paklājiņiem. Noskaņojums ir pavisam citāds nekā pagājušajā gadā, kad Spēļu rīkotāji bija pa pusei piedzērušies un izklaidīgi knibinājās ap uzkodām uz dzīru galda. Patlaban viņi par kaut ko sačukstas un izskatās viegli aizkaitināti. Ko Pīta tādu izdarīja? Vai viņus kaut kas ir satraucis?

Sajūtu mostamies raizes. Tas nav labi. Negribu, lai Pīta izceļas kā vienīgais mērķis Spēļu rīkotāju dusmām. Tas ir mans pienākums. Novērst uguni no Pītas. Bet kā viņam izdevās tos satraukt? Jo man gribētos izdarīt to pašu un vēl vairāk. Izlauzties cauri to cilvēku pašapmierinātībai, kuri izmanto savu prātu, lai atrastu izklaidējošus veidus, kā mūs nogalināt. Kaut arī ir tiesa, ka esam pakļauti Kapitolija nežēlībai, — likt viņiem saprast, ka tāpat tai pakļauti ir arī viņi.

Vai jums ir kaut mazākā nojausma, cik ļoti es jūs ienīstu? Jūs, kas esat savas spējas veltījuši Spēlēm?

Mēģinu notvert Plūtarha Hevensbī skatienu, bet šķiet, ka viņš mani neievēro speciāli, tieši tāpat kā visu treniņu laiku. Atceros, kā viņš mani sameklēja, lai uzaicinātu uz deju, un cik apmierināti izrādīja zobgaļsīli uz sava pulksteņa. Draudzīgai attieksmei te nav vietas. Un kā lai būtu, ja es esmu tikai pārstāve, bet viņš — Galvenais Spēļu rīkotājs? Tik varens, tik tāls, tik drošs…

Pēkšņi es zinu, ko darīšu. Kaut ko tādu, pēc kā viņi pavisam aizmirsīs to, ko izdarīja Pīta. Aizeju uz mezglu siešanas nodaļu un paņemu virvi. Sāku ar to darboties, bet man iet grūti, jo pati tādu mezglu vēl nekad neesmu sējusi. Es tikai noskatījos, kā to savij Finika veiklie pirksti, un tie kustējās ļoti ātri. Pēc kādām desmit minūtēm man izdodas izveidot pienācīgu cilpu. Izvelku telpas vidū vienu no lellēm, kas ir paredzētas kā mērķis šaušanai, un pakaru to aiz kakla pie līdztekām. Būtu jauki sasiet lelles rokas aiz muguras, bet man ir bail, ka varbūt pietrūks laika. Aizsteidzos uz kamuflāžas nodaļu, kur kāds no pārstāvjiem ir radījis pilnīgu jucekli; tie noteikti bija abi morflinga atkarīgie. Bet es atrodu pa pusei tukšu bundžu ar asinssarkanu ogu sulu, kas derēs, lai īstenotu manu nodomu. Lelles miesaskrāsas audums ir piemērots. Ar pirkstiem uzmanīgi uzkrāsoju vārdus, neļaudama rīkotājiem tos ieraudzīt. Un tad ātri atkāpjos, lai pavērotu izteiksmi Spēļu rīkotāju sejās, kad viņi izlasa, kas ir rakstīts uz lelles.

SENEKA KREINS

17

Viņi reaģē nekavējoties un tieši tā, kā vajadzīgs, lai es justos apmierināta. Vairākiem pat izlaužas kliedziens. Citi palaiž vaļā vīna glāzes, kas šķindot sašķīst uz grīdas. Divi, kā rādās, taisās paģībt. Visi kā viens izskatās šokēti.

Nu man ir izdevies pievērst Plūtarha Hevensbī uzmanību. Viņš rāmi lūkojas manī, un viņam starp pirkstiem tek tikko saspiestā persika sula. Beidzot viņš nokremšļo— jas un saka: — Tagad jūs varat iet, Everdīnas jaunkundz.

Cienīgi pamāju un pagriežos uz promiešanu, bet pēdējā brīdī nespēju atturēties un pārmetu pār plecu ogu sulas bundžu. Dzirdu, kā tās saturs izšlakstās uz lelles un saplīst vēl pāris vīna glāžu. Kad aiz manis aizveras lifta durvis, redzu, ka neviens nav izkustējies.

Tas viņus pārsteidza. Es rīkojos neapdomīgi un bīstami, un nav šaubu, ka man nāksies to desmitkārtīgi atmaksāt. Bet šobrīd esmu gandrīz pacilāta un ļauju sev to izbaudīt.

Man gribas uzreiz uzmeklēt Heimiču un pastāstīt viņam par savu izrādi, bet nevienu nemana. Laikam gatavojas vakariņām, un es nolemju ieiet dušā, jo manas rokas ir notraipījusi sula. Stāvēdama ūdens strūklā, sāku apcerēt, vai mans izlēciens tiešām bija saprātīgs. Man vienmēr vispirms vajadzētu atbildēt uz jautājumu: "Vai tas palīdzēs glābt Pītas dzīvību?" Netiešā veidā mana rīcība varētu tam kaitēt. Treniņos notiekošais ir stingri glabāts noslēpums, tāpēc nav nekādas jēgas ar mani kaut ko pasākt, jo neviens jau nezinās, kāds tad ir bijis mans nodarījums. Pagājušajā gadā mana neapdomība atmaksājās. Bet tas bija citāds noziegums. Ja Spēļu rīkotāji ir uz mani dusmīgi un nolemj mani sodīt arēnā, uzbrukumā varētu ciest arī Pīta. Varbūt izdarījos pārāk impulsīvi. Bet vienalga… nevarētu teikt, ka es nožēloju.

Kad sapulcējamies uz vakariņām, ievēroju, ka Pītas rokas klāj blāvi, daudzkrāsaini plankumi, kaut arī viņa mati vēl ir mitri pēc vannošanās. Viņš laikam tomēr izvēlējās kamuflāžu. Tiklīdz pasniedz zupu, Heimičs ķeras klāt jautājumam, kas interesē visus: — Nu stāstiet — kā jums gāja skatē?

Mēs ar Pītu pārmijam skatienus. Man kaut kā nemaz negribas skaļi stāstīt, ko izdarīju. Ēdamistabas mierā mūsu klusēšana ir ļoti aizdomīga. — Tu pirmais! — es mudinu. — Tu laikam paveici kaut ko ļoti īpašu. Man bija jāgaida četrdesmit minūtes, līdz atļāva iet iekšā.

Rādās, ka Pītu nomoka tāds pats negribīgums kā mani. — Nu, es… es izvēlējos kamuflāžu, kā jau tu ieteici, Katnis. — Viņš vilcinās. — Vispār tā nebija gluži kamuflāža. Es tikai izmantoju krāsas.

— Un ko tu ar tām izdarīji? — prasa Porcija.

Atceros, cik satraukti bija Spēļu rīkotāji, kad es ienācu vingrošanas zālē. Tur smakoja pēc tīrāmā līdzekļa. Zāles vidū bija uzsegts vingrošanas paklājs. Vai tam vajadzēja paslēpt kaut ko tādu, ko nevarēja nomazgāt? — Tu kaut ko uzkrāsoji, vai ne? Uzgleznoji.

— Tu redzēji? — Pīta pajautā.

— Nē. Bet šie bija pamatīgi nopūlējušies to visu noslēpt, — atbildu.

— Nūjā, tas jau būtu tikai normāli. Nedrīkst pieļaut, ka pārstāvji ieraudzītu to, ko darījis kāds cits, — Efija bezrūpīgi atgādina. — Ko tu uzgleznoji, Pīta? — Viņas skatiens ir maigs. — Vai Katnisu?

— Kāpēc lai viņš gleznotu mani, Efij? — mazliet aizkaitināta izsaucos.

— Lai parādītu, ka viņš darīs visu, ko spēj, lai tevi pasargātu. Vismaz Kapitolijā tā domā. Vai tad viņš brīvprātīgi nepieteicās iziet arēnā kopā ar tevi? — Efija skaidro, it kā tas būtu pilnīgi pašsaprotami.

— Vispār es uzgleznoju Rū, — Pīta iejaucas. — Kā viņa izskatījās pēc tam, kad Katnisa bija viņu noklājusi ar ziediem.

Pie galda ilgu laiku valda klusums, kamēr visi to sagremo. — Un ko tieši tu gribēji ar to panākt? — Heimičs drausmīgi mierīgi iejautājas.

— īsti nezinu. Man tikai gribējās viņus kaut vai uz vienu acumirkli saukt pie atbildības. Tāpēc ka viņi nogalināja to meitenīti.

— Tas ir šausmīgi. — Izklausās, ka Efija tūlīt sāks raudāt. — Tā domāt… tas ir aizliegts, Pīta. Pilnīgi. Tā tu tikai sagādāsi sev un Katnisai vēl vairāk nepatikšanu.

— Tur nu man Efijai jāpiekrīt, — piebalso Heimičs. Porcija un Sinna nesaka neko, bet izskatās ļoti nopietni. Protams, viņiem ir taisnība. Bet, kaut arī mani satrauc tas, ko izdarīja Pīta, uzskatu, ka tas bija brīnišķīgi.

— Laikam nav pārāk piemērots brīdis, lai pieminētu, ka es pakāru lelli un uzrakstīju uz tās Senekas Kreina vārdu, — ierunājos. Un panāku vēlamo efektu. Mirkli ir jūtama neticība, bet tad uz manis kā ķieģeļu siena sabrūk pārējo nosodījums.

— Tu… pakāri… Seneku Kreinu? — Sinna stomās.

— Jā. Es rādīju savas jaunās mezglu siešanas iemaņas, un viņš kaut kā iekļuva cilpā.

— Vai, Katnis, — Efija klusi novaidas. — Kā tu vispār par to uzzināji?

— Vai tad tas ir noslēpums? Pēc prezidenta Snova izturēšanās tā nevarēja spriest. Man pat likās, ka viņš tieši vēlas, lai es to zinātu, — turpinu. Efija aiziet no galda, piespiedusi sejai salveti. — Esmu sarūgtinājusi Efiju. Vajadzēja melot un pateikt, ka šāvu ar loku.

— Varētu padomāt, ka mēs to izdarījām speciāli, — Pīta piebilst un pavisam vieglītēm man uzsmaida.

— Vai tad tā nebija? — Porcija jautā, ar pirkstiem spiezdama ciet plakstus, it kā acīs spīdētu pārlieku spilgta gaisma.

— Nē, — atbildu un palūkojos uz Pītu, juzdama kaut ko jaunu — atzinību. — Neviens no mums pirms ieiešanas zālē nezināja, ko darīs.

— Un, Heimič, — Pīta atceras vēl kaut ko. — Mēs izlēmām, ka arēnā negribam nekādus sabiedrotos.

— Tas labi. Tādā gadījumā es nebūšu atbildīgs, ja kādu no maniem draugiem nogalinās jūsu stulbuma dēļ, — viņš tikai nosaka.

— Tā jau mums likās, — attraucu.

Pabeidzam maltīti klusēdami, bet, kad pieceļamies, lai ietu uz dzīvojamo istabu, Sinna apliek man roku un viegli paspiež. — Nāc, iesim paskatīties treniņu rezultātus.

Sapulcējamies ap televizoru, un mums pievienojas arī Efija ar apsarkušām acīm. Apgabalu pēc apgabala tiek parādīti pārstāvju portreti un zem tiem — punktu skaits. No viena līdz divpadsmit. Kā jau bija gaidāms, daudz punktu ir Kašmirai, Mirdzumam, Brutam, Inobārijai un Finikam. Pārējiem ir vidējs vai mazs punktu skaits.

— Vai kādreiz ir iedota arī nulle? — pajautāju.

— Nē, bet kādreiz jau ir pirmā reize, — Sinna atsaucas.

Un izrādās, ka viņam ir taisnība. Jo tas, ka gan man, gan Pītam iedod divpadsmit punktus, ieies Bada Spēļu vēsturē. Taču nevienam nenesas prāts uz svinībām.

— Kāpēc viņi tā izdarīja? — es nesaprotu.

— Lai pārējiem nebūtu citas izvēles, kā mesties virsū jums. — Heimičs ir ļoti tiešs. — Ejiet gulēt. Es nespēju uz jums skatīties.

Pīta, ne vārda neteikdams, pavada mani uz istabu, bet, pirms viņš pagūst novēlēt labunakti, es viņu apskauju un pieglaužu galvu pie krūtīm. Viņa plaukstas glāstot slīd man pār muguru, un viņš piespiež vaigu maniem matiem. — Piedod, ja visu padarīju vēl ļaunāku, — es lūdzu.

— Ne jau ļaunāku kā es. Bet kāpēc tu to darīji?

— Nezinu. Lai parādītu, ka neesmu tikai skrūvīte viņu Spēlēs? — atbildu ar pretjautājumu.

Viņš īsi iesmejas, noteikti atcerēdamies nakti pirms Spēlēm pagājušajā gadā. Mēs bijām uz jumta, jo nevarējām aizmigt. Pīta tajā naktī kaut ko tādu pateica, bet es toreiz nesapratu, ko viņš ar to bija domājis. Tagad saprotu.

— Arī es, — viņš atzīstas. — Un es nesaku, ka nemēģināšu. Tas ir, ka nemēģināšu tevi dabūt atpakaļ mājās. Bet ja runājam pilnīgi atklāti…

— Ja runājam pilnīgi atklāti, tad tu domā — prezidents Snovs droši vien tāpat ir devis tiešu rīkojumu, ka mums ir jāmirst arēnā, — es pabeidzu.

— Tas man ir ienācis prātā, — Pīta piekrīt.

Man arī tas ir ienācis prātā. Vairākas reizes. Bet, kaut arī zinu, ka nekad nepametīšu arēnu dzīva, tomēr vēl ceru, ka tas izdosies Pītam. Galu galā ogas bija nevis viņa, bet mana ideja. Neviens nešaubās, ka Pītas mestais izaicinājums bija mīlestības vārdā. Varbūt tāpēc prezidents Snovs gribēs viņu atstāt dzīvu — sabradātu un ar salauztu sirdi — kā nesatricināmu brīdinājumu visiem.

— Bet pat ja tā, ikviens zinās, ka mēs cīnījāmies līdz galam, vai ne? — Pīta jautā.

— Visi to zinās, — es piekrītu. Un pirmo reizi norobežojos no savas traģēdijas, kas prasīja visus manus spēkus pēc Spaidu izziņošanas. Atceros, kā Vienpadsmitajā apgabalā nošāva veco vīru, atceros Boniju un Tvilu un baumas par sacelšanos. Jā, apgabalos visi skatīsies, kā es uzņemu savu nāvessodu, kā prezidents Snovs pēdējo reizi demonstrē savu varu. Vini meklēs kādu zīmi, ka nav cīnījušies velti. Ja man izdosies skaidri parādīt, ka joprojām, līdz pašām beigām nepakļaujos Kapitolijam, tad Kapitolijs gan nogalinās mani… bet ne manu garu. Kā vēl labāk dot cerību dumpiniekiem?

Skaistākais manā idejā ir tas, ka lēmums glābt Pītas dzīvību, atdodot savējo, arī ir izaicinājums. Es atsakos spēlēt Bada Spēles pēc Kapitolija noteikumiem. Mani privātie nodomi ir pilnīgā pretrunā ar publiskajiem. Un, ja es tiešām varētu izglābt Pītu… revolūcijai tas būtu ideāls. Jo mirusi es būšu vērtīgāka. Mani varēs pārvērst par tādu kā mocekli cēlā mērķa labad un uzkrāsot manu seju uz karogiem, un tas cilvēkus iedvesmos vairāk nekā jebkas, ko spētu paveikt dzīva. Bet Pīta būs vērtīgāks, ja būs dzīvs un traģisks, jo viņš savas sāpes spēs ietērpt vārdos, kas iedvesmos ļaudis.

Ja Pīta zinātu, ka es kaut ko tādu perinu, viņš tūlīt zaudētu savaldīšanos, tāpēc tikai pajautāju: — Ko lai mēs sadarām savās beidzamajās dienās?

— Es tikai vēlos katru atlikušās dzīves minūti pavadīt kopā ar tevi, — Pīta atbild.

— Nu tad nāc, — atsaucos un ievelku vinu savā istabā.

Tā ir tāda greznība — atkal gulēt kopā ar Pītu. Nebiju pamanījusi, ka esmu tā izslāpusi pēc otra cilvēka tuvuma. Ka tik ļoti vēlos tumsā sajust viņu sev blakus. Vēlos, kaut nebūtu izniekojusi pēdējās naktis, nelaižot viņu pie sevis. Ieslīgstu miegā, gozēdamās viņa siltumā, un, kad es atkal atveru acis, pa logu jau iespīd dienas gaisma.

— Tu nemurgoji, — viņš bilst.

— Nemurgoju, — es piekrītu. — Un tu?

— Nē. Es jau biju aizmirsis, kā ir pa īstam izgulēties.

Kādu laiku mēs vienkārši guļam nomodā, nesteigdamies uzsākt dienu. Rīt būs intervija televīzijā, tāpēc šodien Efijai un Heimičam vajadzētu mūs apmācīt. Atkal būs augstpapēžu kurpes un sarkastiski komentāri. Bet tad sarkanmatainā eivoksu meitene atnes zīmīti no Efijas, kas vēsta: ņemot vērā, ka mums nupat bija turneja, viņi ar Heimiču esot izlēmuši, ka mēs spēsim adekvāti izturēties publikas priekšā. Nekādas apmācības nebūs.

— Tiešām? — Pīta neticīgi izņem man no rokām zīmīti un izlasa. — Vai tu zini, ko tas nozīmē? Visa diena piederēs mums vieniem pašiem.

— Žēl, ka mēs nekur nedrīkstam iet, — skumji novelku.

— Kas to saka?

Jumts. Mēs pasūtām kaudzi ēdamā, paķeram dažas segas un dodamies piknikā uz jumta. Mums ir pikniks visas dienas garumā ziedošā dārzā, kur šķind vēja zvaniņi. Mēs ēdam. Mēs sauļojamies. Es saplūcu nokārušās vīnstīgas un praktizējos siet mezglus un aust tīklus, izmantojot treniņos iegūtās prasmes. Pīta mani zīmē. Mēs izdomājam spēli ar spēka lauku, kas apjož jumtu, — viens no mums pret to met ābolu, un otram tas ir jānoķer.

Neviens mūs netraucē. Vēlā pēcpusdienā es guļu, ielikusi galvu Pītam klēpī, un viju puķu vainagu, bet viņš mudžinās manos matos, apgalvodams, ka trenējoties siet mezglus. Pēc brīža viņa rokas aprimst. — Kas ir? — pajautāju.

— Vēlos, kaut varētu šo mirkli sastindzināt un palikt tajā dzīvot uz visiem laikiem.

Kad Pīta izmet tāda veida teikumus, kas norāda uz viņa bezgalīgo mīlestību pret mani, parasti sajutos vainīga un slikta. Bet tagad man ir tik silti un es esmu tā atslābinājusies un nespēju satraukties par nākotni, ka man pasprūk: — Labi.

Dzirdu vina balsī smaidu. — Tu to tātad atļausi?

— Atļaušu.

Viņš atkal atsāk mezglot manus matus, un es iesnau— žos, bet viņš mani pamodina, lai noskatītos saulrietu. Saule slīd aiz Kapitolija jumtiem krāšņās, dzelteni oranžās debesīs. — Man likās, ka tu gribēsi to redzēt, — Pīta saka.

— Paldies. — Man saulrietu ir atlicis tik, cik var saskaitīt uz pirkstiem, un es negribu palaist garām nevienu no tiem.

Mēs neejam vakariņot kopā ar pārējiem, un neviens mūs arī nesauc.

— Es par to priecājos. Man ir apnicis padarīt visus apkārtējos nelaimīgus, — Pīta saka. — Visi raud. Vai arī Heimičs… — Viņam nav jāturpina.

Paliekam uz jumta līdz gulētiešanas laikam un tad klusi noslīdam lejā uz manu istabu, nevienu nesatikuši.

Nākamajā rītā mūs pamodina mana sagatavošanas komanda. Ieraugot mani un Pītu guļam kopā, Oktāvija nevar noturēties un uzreiz sāk bimbot. — Tu atceries, ko mums sacīja Sinna, — nikni baras Vīnija. Oktāvija pamāj un iziet šņukstēt ārā.

Pītam ir jāatgriežas savā istabā, lai sagatavotos, un es palieku trijatā ar Vīniju un Flāviju. Parastā tērgāšana nesākas. Abi runā pavisam maz, tikai laiku pa laikam liek man pacelt zodu vai izsaka kādu piezīmi par grima tehniku. Ir jau gandrīz pusdienlaiks, kad sajūtu, ka kaut kas pil man uz pleca, un pagriezusies ieraugu Flāviju, kas griež manus matus, un viņam pār vaigiem plūst asaras. Vīnija pablenž uz viņu, un Flāvijs klusi noliek šķēres uz galda un iet prom.

Paliek tikai Vīnija; viņas seja ir tik bāla, ka liekas — tetovējumi varētu nolobīties. Apņēmībā viņa gandrīz skarbi izveido man frizūru, apkopj nagus un uzklāj grimu, darbodamās ļoti ātri, lai kompensētu klāt neesošos kolēģus. Visu laiku viņa izvairās no mana skatiena. Tikai tad, kad Sinna atnāk apskatīt mani un atlaist Vīniju, viņa saņem manas rokas, palūkojas tieši acīs un saka: — Mēs visi gribētu, lai tu zini, ka… ka bija liels gods tevi sapost. — Tad viņa strauji aiziet.

Mana sagatavošanas komanda. Manu dumjo, seklo, pieķērīgo, ar spalvām un ballītēm apsēsto lutekļu atvadas gandrīz salauž manu sirdi. No Vīnijas pēdējiem vārdiem bija skaidri saprotams, ka mēs visi zinām — es neatgriezīšos. Vai to zina pilnīgi visi? Paskatos uz Sinnu. Viņš noteikti zina. Bet Sinna tak apsolīja, ka viņa asaras man nedraud.

— Ko es šovakar vilkšu? — jautāju, nopētīdama drēbju maisu ar manu kleitu.

— Prezidents Snovs pats personīgi pasūtīja kleitu, — Sinna atbild un atver maisa rāvējslēdzēju, atklājot vienu no kāzu kleitām, kas man bija mugurā fotosesijā. Kleita ir no smaga, balta zīda, ar dziļu izgriezumu un ciešu ņieburu un piedurknēm, kas no manām plaukstu locītavām sniedzas līdz grīdai. Un pērles. Visur ir pērles. Ar pērlēm ir izšūta kleita, pērles nokarājas virtenēs no mana kakla un veido tiāru plīvuram. — Kaut arī fotoseansa vakarā izziņoja Ceturkšņa Spaidus, tomēr notika balsojums par mīļāko kleitu un šī uzvarēja. Prezidents saka: tev tā šovakar jāvelk. Mūsu iebildumus vērā neņēma.

Paberzēju starp pirkstiem zīda audumu, mēģinādama saprast, ko prezidents Snovs ir izdomājis. Droši vien tāpēc, ka esmu vislielākā vaininiece, manām sāpēm, zaudējumam un pazemojumam ir jābūt visu uzmanības centrā. Viņš domā, ka tad viss būs acīm redzams. Prezidents ir manu līgavas kleitu pārvērtis par līķautu, un tas ir tik barbariski, ka tiešām mani smagi aizskar un atstāj sirdī trulu sāpi. — Nūjā, būtu žēl izniekot tik skaistu kleitu, — nosaku.

Sinna saudzīgi palīdz man uzvilkt tērpu. Kad kleita noslīd uz maniem pleciem, es tos neapmierināti paraustu. — Vai tā jau no sākta gala bija tik smaga? — Atceros, ka vairākas kleitas bija gan diezgan smagas, bet ir sajūta, ka šī te sver kādu tonnu.

— Apgaismojuma dēļ man vajadzēja veikt dažas izmaiņas, — Sinna paskaidro. Es pamāju, bet nesaprotu, kāda tam nozīme. Sinna uzvelk man kurpes, apliek pērļu rotas un plīvuru. Pielabo grimu. Liek man pastaigāt.

— Tu izskaties satriecoši, — viņš paslavē. — Paklau, Katnis, tas ņieburs ir ļoti piegulošs, tāpēc negribu, lai tu cel rokas virs galvas. Vismaz kamēr nesāksi griezties.

— Vai man atkal būs jāgriežas? — jautāju, iedomādamās savu pagājušā gada kleitu.

— Esmu pārliecināts, ka Cēzars to lūgs. Un, ja nelūgs, ierosini to pati. Bet ne uzreiz. Pietaupi to grandiozajam noslēgumam, — Sinna pamāca.

— Dod man zīmi, lai es zinātu, kad, — ierosinu.

— Labi. Vai esat kaut ko izdomājuši intervijai? Heimičs jūs esot atstājis pašu ziņā.

— Nē, šogad improvizēšu. Jocīgākais ir tas, ka es vispār nenervozēju. — Tā tiešām ir. Lai kā mani ienīstu prezidents Snovs, kapitolieši ir manā pusē.

Pie lifta satiekamies ar Efiju, Heimiču, Porciju un Pītu. Viņš ir tērpies elegantā smokingā un baltos cimdos. Tā uz kāzām ģērbjas līgavaiņi šeit, Kapitolijā.

Mājās viss ir daudz vienkāršāk. Līgava parasti noīrē kleitu, kas ir vilkta jau simtiem reižu. Vīrietim mugurā ir kaut kas tīrs, kas nav gluži ogļrača apģērbs. Abi aizpilda kaut kādus formulārus Tiesas ēkā, un viņiem ierāda mājvietu. Ģimene un draugi sapulcējas uz maltīti vai gabaliņu kūkas, ja to var atļauties. Pat tad, ja nevar, mēs vienmēr dziedam tradicionālu dziesmu brīdī, kad jaunais pāris pārkāpj savas mājas slieksni. Un mums ir pašiem sava ceremonija, kurā jaunlaulātie iekur pirmo uguni pavardā, cep maizi un to sadala. Varbūt tas ir vecmodīgi, bet Divpadsmitajā apgabalā neviens nejūtas pa īstam apprecējies, kamēr nav cepta maize.

Pārstāvji jau ir sapulcējušies aizkulisēs un klusām sarunājas, bet, kad parādāmies mēs ar Pītu, visi apklust. Atropos, ka neviens nevar atraut ne acu no manas kāzu kleitas. Vai viņiem skauž, ka tā ir tik skaista? Ka tai piemitīs tāds spēks, kas iekustinās pūli?

Beidzot Finiks izgrūž: — Nespēju noticēt, ka Sinna lika tev to uzvilkt.

— Viņam nebija citas izvēles. Prezidents Snovs viņu piespieda, — kā aizstāvēdamās attraucu. Neļaušu nevienam kritizēt Sinnu.

Kašmira atmet atpakaļ vijīgās, gaišās cirtas un iesaucas: — Tu izskaties vienkārši smieklīga! — Viņa sagrābj brāļa roku un velk viņu uz priekšu, lai gājienā uz skatuvi abi varētu iet priekšgalā. Arī pārējie sāk izkārtoties. Esmu samulsusi, jo visi gan ir dusmīgi, tomēr daži man līdzjūtīgi uzsit pa plecu un Džoena Meisone pat apstājas un sakārto manu pērļu kaklarotu.

— Liec viņam par to samaksāt, labi? — viņa saka.

Pamāju, bet sākumā nesaprotu, ko viņa ar to domā. Tikai tad, kad mēs visi sēžam uz skatuves un Cēzars Fli— kermans, kura mati un seja šogad ir izdaiļoti lavandas tonī, ir teicis ievadrunu un sākas intervijas ar pārstāvjiem. Pirmo reizi aptveru, cik ļoti nodoti jūtas uzvarētāji un kāds niknums pavada viņu vilšanos. Bet viņi to izspēlē gudri, apbrīnojami gudri, tā ka tas met ēnu uz valdību un īpaši uz prezidentu Snovu. Visi ne. Ir daži iesīkstējuši cīnītāji, piemēram, Bruts un īnobārija, kuriem tās būs tikai vēl vienas Spēles, un citi, kas ir pārāk satriekti vai apreibinājušies, vai apstulbuši, lai pievienotos uzbrukumam. Bet ir pietiekami daudz uzvarētāju, kuriem pietiek apķērības un drosmes, lai cīnītos.

Kašmira sāk pirmā un saka runu par to, kā viņa nespēj valdīt asaras ikreiz, iedomājoties, cik ļoti kapitolieši noteikti cieš, tāpēc ka mūs zaudēs. Mirdzūms atminas, cik laipni te vienmēr izturējās pret viņu un viņa māsu. Bītijs, nervozi raustīdamies, apšauba Spaidu likumību un izsaka šaubas, vai to pēdējā laikā ir pārbaudījuši eksperti. Finiks deklamē dzejoli, ko esot uzrakstījis savai vienīgajai īstajai mīlestībai Kapitolijā, un kāds simts skatītāju paģībst, jo ir pārliecināti, ka ar to ir domāti viņi. Kad pienāk Džoenas Meisones reize, viņa jautā, vai šajā situācijā nav iespējams kaut ko darīt. Ceturkšņa Spaidu izgudrotāji taču noteikti neesot paredzējuši, ka starp uzvarētājiem un kapitoliešiem uzplauks tāda mīlestība. Neviens nespētu būt tik nežēlīgs un pārraut tik dziļu saikni. Sīdere klusiņām apcer to, kā Vienpadsmitajā apgabalā visi uzskatot, ka prezidents Snovs ir visspēcīgs. Un, ja jau viņš tāds ir, tad kāpēc viņš nemaina Spaidu noteikumus? Un Cafs, kuru intervē uzreiz pēc Sīderes, uzstāj, ka prezidents noteikti varētu Spaidus mainīt, ja to gribētu, bet viņam laikam neliekoties, ka tas kādam ir svarīgi.

Kad stāda priekšā mani, skatītāji jau ir galīgi sagrauti. Viņi raud, krīt ģībonī un pat sauc, ka jāizdara izmaiņas. Ieraugot mani baltajā līgavas kleitā, kapitolieši gandrīz sāk dumpoties. Viņiem vairs nebūs manis, nebūs kāzu, nebūs nelaimīgo mīlētāju, kas bez bēdām dzīvotu mūžīgi mūžos. Pat Cēzara profesionālā stāja mazliet sašķobās, kad viņš pūlas ļaudis nomierināt, lai es varētu runāt, bet manas trīs minūtes tikmēr steigdamās aiztikšķ.

Beidzot tracis tā kā pierimst un Cēzars izmoka: — Kat— nis, šis visiem acīmredzami ir ļoti saviļņojošs vakars. Vai tu vēlētos kaut ko sacīt?

Runājot mana balss iedrebas. — Vienīgi to, ka man ir ļoti žēl, bet jūs nevarēsiet piedalīties manās kāzās… Taču es priecājos, ka jūs vismaz mani redzat šajā kleitā. Vai tā nav vienkārši… brīnumskaista? — Man nav jāskatās uz Sinnu, meklējot viņa zīmi. Jūtu, ka ir laiks. Sāku lēnām griezties, pacēlusi smagās kleitas piedurknes virs galvas.

Izdzirdot pūļa kliedzienus, domāju — tas ir tāpēc, ka izskatos satriecoši. Bet tad es manu, ka apkārt ceļas dūmi. No uguns. Nevis tie zibšņi, kas man bija pagājušā gada braucienā ar ratiem, bet kaut kas īstāks, kas aprij manu kleitu. Kad dūmi sabiezē, es izbīstos. Gaisā uzlido pārogļota zīda plēksnes, un pērles grabēdamas nobirst uz skatuves. Man nez kāpēc ir bail apstāties, jo liekas, ka mana āda tomēr nedeg un par notiekošo atbildīgs ir Sinna. Tāpēc es griežos un griežos vēl. Man aizcērtas elpa, un no visām pusēm mani ieskauj savādas liesmas. Tad vienā mirklī uguns vairs nav. Lēnām apstājos, prātodama, vai esmu kaila un kāpēc Sinna izdarīja tā, lai mana līgavas kleita sadeg.

Bet es neesmu kaila. Man mugurā ir tieši tāda paša piegriezuma kleita kā pirmīt, tikai šī ir ogļu melna un apšūta sīciņām putna spalvām. Brīnīdamās paceļu gaisā garās, brīvi krītošās piedurknes un vienlaikus ieraugu sevi televīzijas ekrānā. Esmu melnā, ar baltiem plankumiem uz piedurknēm. Vai varbūt jāsaka — uz spārniem.

Jo Sinna ir mani pārvērtis par zobgaļsīli.

18

Es arvien mazliet kvēloju, tāpēc Cēzars pavisam piesardzīgi pieskaras manam galvas rotājumam. Baltais ir nodedzis, atstājot gludu, piegulošu, melnu plīvuru, kas aizmugurē krokās pievienojas kleitas izgriezumam. — Spalvas, — Cēzars konstatē. — Tu esi kā putns.

— Tas ir zobgaļsīlis, — es saku, mazliet savēcinādama spārnus. — Šis putns ir uz piespraudes, kas bija mana pazīšanās zīme.

Cēzara sejai pārslīd viegla apjēgsmes ēna, un es nojaušu: viņš nu gan zina, ka zobgaļsīlis nav tikai mana pazīšanās zīme. Tas simbolizē daudz ko vairāk. Tas, ko Kapitolijā uzskatīs par ļoti spilgtu tērpa maiņu, apgabalos atstās pavisam citu iespaidu. Bet viņš dara, ko var.

— Nu ko, cepuri nost tavam stilistam. Diez vai kāds apstrīdēs, ka tas ir bijis visiespaidīgākais, ko mēs jebkad esam redzējuši kādas intervijas laikā. Sinna, manuprāt, tev vajadzētu paklanīties! — Cēzars māj, lai stilists pieceļas. Sinna tā arī dara un viegli, galanti paklanās. Un pēkšņi es ļoti baidos par viņu. Ko viņš ir izdarījis? Kaut ko ārkārtīgi bīstamu. Viņš ir rīkojies atklāti nepakļāvīgi. Un to viņš ir izdarījis manis dēļ. Atceros, ko viņš sacīja…

"Neuztraucies. Savas jūtas vienmēr izpaužu darbā. Tā es nesāpinu nevienu, izņemot sevi pašu."

…un baidos — viņš sevi būs sāpinājis tā, ka neko vairs nevarēs labot. Manas liesmotās pārvērtības nozīme prezidentam Snovam nepaslldēs garām neievērota.

Skatītāji, kas bija sastinguši apstulbumā, sāk mežonīgi aplaudēt. Tik tikko sadzirdu zvanu, kas atgādina, ka manas trīs minūtes ir beigušās. Cēzars pateicas, un es atgriežos savā vietā; mana kleita tagad ir viegla kā gaiss.

Kad ceļā samainos ar Pītu, kurš pašlaik dodas uz savu interviju, viņš neskatās man acīs. Uzmanīgi apsēžos, redzu vēl dažus dūmu mākonīšus, bet man pašai nekas nekaiš, tāpēc pievēršos Pītam.

Cēzars un Pīta tik dabiski sader kopā, kopš viņi uzstājās pirmo reizi. Nepiespiestā pļāpāšana, komiskās replikas un spēja veikli radīt sirdi plosošus momentus, kā Pītas atzīšanos mīlestībā pret mani, padarīja abus par skatītāju mīluļiem. Viņi uzsāk bezrūpīgu sarunu ar dažiem jokiem par uguni un spalvām, un pārceptiem cālīšiem. Bet katram ir redzams, ka Pīta ir noraizējies, tāpēc Cēzars pievēršas tematam, par ko domā visi.

— Pīta, kāda bija sajūta pēc tā visa, ko jūs bijāt pārdzīvojuši, kad uzzinājāt par Spaidiem? — Cēzars jautā.

— Biju šokā. Iedomājies, vienā mirklī es redzu, cik brīnišķīga Katnisa izskatās rajās līgavas kleitās, un jau nākamajā… — Pīta apklust.

— Tu saprati, ka nekādu kāzu nebūs? — Cēzars taktiski prasa.

Pīta ilgi neatbild, it kā pieņemdams kādu lēmumu. Viņš palūkojas uz skatītājiem, kas sēž kā noburti, tad uz grīdu un beidzot paceļ acis. — Cēzar, kā tu domā, vai mūsu draugi šeit spēj glabāt noslēpumu?

Skatītāji mulsi iesmejas. Ko viņš ar to grib teikt? Kam tad to noslēpumu nedrīkstētu izpaust? Visa pasaule skatās intervijas.

— Esmu par to pārliecināts, — Cēzars iedrošina.

— Mēs jau esam precējušies, — Pīta klusiņām saka. Pūlis ir acīm redzami satriekts, un man ir jāpaslēpj seja kleitas krokās, lai neviens nepamanītu manu apmulsumu. Ko gan viņš grib panākt?

— Bet… kā tas var būt? — Cēzars nesaprot.

— Nē, tā jau nav oficiāla laulība. Mēs neesam gājuši uz Tiesas ēku un neko tādu. Bet mums Divpadsmitajā apgabalā ir tāds laulības rituāls. Nezinu, kā to dara citos apgabalos. Bet pie mums dara tā, — Pīta stāsta un īsi apraksta maizes cepšanu.

— Vai jūsu ģimenes bija tur klāt? — Cēzars interesējas.

— Nē, mēs nevienam nepateicām. Pat Heimičam ne. Un Katnisas māte nemūžam nebūtu piekritusi. Bet, redzi, mēs zinājām, ka tad, ja apprecēsimies Kapitolijā, nekādas maizes cepšanas nebūs. Un neviens no mums abiem patiesībā negribēja gaidīt vēl ilgāk. Tāpēc mēs to kādu dienu vienkārši izdarījām, — Pīta klāsta. — Un mēs paši jūtamies vairāk precējušies, nekā saņemot kaut kādu papīru vai sarīkojot lielu balli.

— Tas tātad notika pirms Spaidiem?

— Protams, pirms Spaidiem. Esmu pārliecināts, ka mēs nemūžam to nedarītu pēc tā, ko uzzinājām. — Pīta sāk uztraukties. — Bet kas tad to varēja paredzēt? Neviens! Mēs piedalījāmies Spēlēs, mēs bijām uzvarētāji, likās — visi ļoti priecājas, ka esam kopā, un tad kā no skaidrām debesim… Nē, nu kā tad mēs varējām kaut ko tādu paredzēt?

— Jūs to nevarējāt, Pīta. — Cēzars apliek roku viņam ap pleciem. — Kā jau tu teici, to nevarēja neviens. Bet man jāatzīstas, ka es priecājos — jūs vismaz dažus mēnešus kopā bijāt laimīgi.

Atskan skaļi aplausi. Izliekos iedrošināta un paceļu seju no spalvām, un ļauju skatītājiem ieraudzīt manu traģisko pateicības smaidu. No atlikušajiem dūmiem spalvās man asaro acis, un tas visam liek izskatīties gauži piemīlīgi.

— Es nepriecājos, — Pīta iejaucas. — Es vēlos, kaut mēs būtu pagaidījuši, līdz viss būs oficiāli.

Tas satriec pat Cēzaru. — Bet īss brīdis taču noteikti ir labāks nekā nekas?

— Varbūt es arī tā domātu, Cēzar, — Pīta rūgti atzīstas, — ja nebūtu mazuļa.

Tā. Viņam atkal ir izdevies. Viņš ir nometis spridzekli, kas iznīcina visu iepriekšējo pārstāvju pūliņus. Nē, varbūt arī ne. Varbūt šogad viņš tikai aizdedzināja degli bumbai, ko uzvarētāji paši jau bija radījuši. Cerot, ka cits to uzspridzinās. Varbūt viņi domāja, ka to izdarīs mana līgavas kleita. Viņi nezināja, cik ļoti es paļaujos uz Sinnas talantu, turpretī Pītam nav vajadzīgs nekas vairāk par paša izdomu.

Bumbai eksplodējot, no visām pusēm atskan apsūdzības par netaisnību, barbarismu un nežēlību. Kādu mirkli pat tie, kas visvairāk mīl Kapitoliju, visvairāk alkst pēc Spēlēm un asinīm, pat tie nespēj būt vienaldzīgi, jo tas viss ir tik drausmīgi.

Es esmu stāvoklī.

Skatītāji nepieņem jaunumus uzreiz. Tikai tad, kad viņi aptver un saprot un dzirdēto apstiprina citas balsis aiz muguras, tikai tad pūlis saviļņojas kā ievainotu dzīvnieku bars, viņi kunkst, kliedz, sauc pēc palīdzības. Un es? Mana seja tuvplānā ir redzama televīzijā, bet es nepūlos to slēpt. Jo pat man ir jāpieņem tas, ko Pīta tikko pateica. Vai tieši no tā es visvairāk nebaidījos kāzās, nākotnē — ka zaudēšu savus bērnus Spēlēs? Un tagad tā varētu būt, vai ne? Ja es jau visu dzīvi nebūtu arvien vairāk nocietinājusies — tā ka tagad saraujos, jau iedomājoties vien par laulībām un ģimeni?

Cēzars jau atkal nespēj savaldīt pūli — pat tad, kad noskan signāls. Pīta atvadoties pamāj ar roku un, neko vairāk neteikdams, atgriežas savā vietā. Redzu, ka Cēzara lūpas kustas, bet valda pilnīgs haoss un es nedzirdu ne vārda. Tikai dārdošā himna, kas ir uzgriezta tik skaļi, ka jūtu to atbalsojamies visos kaulos, ļauj noprast, cik tālu esam tikuši programmā. Automātiski pieceļos un sajūtu, ka Pīta pasniedzas pēc manas rokas. Es to saņemu un ieraugu, ka pār puiša seju rit asaras. Cik tās ir īstas? Vai tās nozīmē, ka viņu vajā tādas pašas bailes kā mani? Ka tās vajā visus uzvarētājus? Visus vecākus visos Panemas apgabalos?

Palūkojos uz pūli, bet acu priekšā redzu Rū mātes un tēva sejas. Viņu skumjas. Viņu zaudējumu. Spontāni pagriežos pret Cafu un sniedzu plaukstu pretī viņam. Mani pirksti sakļaujas ap stumbeni, kas tagad ir viņa roka, un to stingri tur.

Un tas notiek. Visi uzvarētāju rindā sadodas rokās. Daži to izdara uzreiz, piemēram, abi narkomāni,

Stiepule un Bītijs. Citi, kā Bruts un īnobārija, šaubās, bet viņus aizrauj līdzi apkārtējo prasīgās rokas. Kad izskan himnas pēdējie akordi, mēs visi divdesmit četri stāvam ciešā līnijā un laikam pirmo reizi kopš Tumšajiem Laikiem publiski parādām apgabalu vienotību. Var redzēt, ka to ir sapratuši, jo televīzijas ekrāni cits pēc cita satumst un izslēdzas. Bet ir jau par vēlu. Vispārējā apjukumā tos neizslēdza laikus. Visi to redzēja.

Tagad nekārtības sākas arī uz skatuves, jo izdziest gaismas, un mums ir pašiem saviem spēkiem jākluburē atpakaļ uz Treniņu centru. Cafa roka izslīd man no pirkstiem, bet Pīta mani aizved uz liftu. Finiks un Džoena mēģina tikt līdzi, bet kāds satraukts Miera sargs aizšķērso abiem ceļu, un mēs ceļamies augšup vieni.

Tiklīdz izkāpjam no lifta, Pīta satver mani aiz pleciem. — Laika nav daudz, tāpēc saki uzreiz. Vai man par kaut ko ir jāatvainojas?

— Ne par ko. — Viņš ir rīkojies ļoti pārdroši, nelūgdams manu piekrišanu, bet es tikai priecājos, ka neko nezināju, ka man nebija laika uzminēt, jo tad vainas apziņa pret Geilu novērstu manu uzmanību no tā, ko patiesībā domāju par Pītas rīcību. Tā liek man sajusties spēcīgai.

Kaut kur ļoti tālu ir tāda vieta kā Divpadsmitais apgabals, kur manai mātei un māsai, un draugiem būs jāpiedzīvo šī vakara sekas. Pavisam īsa helikoptera lidojuma attālumā ir arēna, kur jau rīt Pīta un es, un pārējie pārstāvji tiksim sodīti. Bet arī tad, ja mūs visus gaida drausmīgs gals, vismaz šovakar uz skatuves notikušo vairs nevarēs izdzēst. Mēs, uzvarētāji, inscenējām paši savu sacelšanos un varbūt — tikai varbūt Kapitolijs to nespēs apspiest.

Mēs gaidām, kad atgriezīsies pārējie, bet, kad lifta durvis atveras, priekšā ir tikai Heimičs. — Tur ārā darās pilnīgs vājprāts. Visus aizsūtīja mājās, un televīzijā ir atcelts interviju atkārtojums.

Mēs ar Pītu steidzamies pie loga un mēģinām saprast, ko nozīmē jezga tālu lejā uz ielas. — Ko viņi tur saka? — Pīta jautā. — Vai viņi prasa, lai prezidents aptur Spēles?

— Nedomāju, ka viņi paši vispār zina, ko prasīt. Tāda situācija ir kaut kas vēl nepiedzīvots. Jau doma vien, ka dažam labam varētu būt iebildumi pret Kapitolija noteikto kārtību, šejieniešiem liekas mulsinoša, — Heimičs saka. — Bet Snovs nekādā gadījumā neatcels Spēles. To taču jūs saprotat, vai ne?

Es saprotu. Protams, šobrīd prezidents nu nekādi nevar atkāpties. Viņam ir atlicis tikai viens — dot prettriecienu un izdarīt to bargi. — Vai pārējie aizgāja mājās? — pajautāju.

— Viņiem lika tā darīt. Nezinu, kā viņiem veicas ar tikšanu cauri pūlim, — Heimičs atbild.

— Tad jau mēs vairs nekad neredzēsim Efiju, — Pīta atskārš. Pagājušā gada Spēļu rītā mēs viņu nesatikām. — Tu viņai no mums nodosi paldies.

— Vēl vairāk. Izdomā kaut ko īpašu. Galu galā tā ir Efija, — es piebalsoju. — Pasaki viņai, cik mēs esam pateicīgi, ka viņa ir bijusi visu laiku vislabākā pavadone, un vēl pasaki… pasaki viņai, ka mēs viņu mīlam.

Stāvam un klusējam, novilcinot neizbēgamo. Un tad Heimičs pasaka to vārdos: — Laikam jau arī mums ir jāatvadās.

— Vai tev ir vēl kāds pēdējais padoms? — Pīta jautā.

— Palieciet dzīvi, — Heimičs norūc. Šie vārdi ir tikpat kā vecs joks. Viņš mūs abus strauji apskauj, un es redzu, ka viņš vairs nevar izturēt. — Ejiet gulēt. Jums ir jāatpūšas.

Man Heimičam vajadzētu daudz ko vēl pateikt, bet nevaru iedomāties neko, ko viņš īstenībā jau nezinātu, un man rīklē ir iespriedies tāds kamols, ka, vienalga, šaubos, vai varētu kaut ko izdabūt laukā. Tāpēc atkal ļauju Pītam runāt par mums abiem.

— Saudzē sevi, Heimič.

Mēs jau ejam prom, bet, kad esam pie durvīm, mūs apstādina Heimiča balss. — Katnis, kad būsi arēnā… — viņš iesāk. Tad apklust un drūmi paglūn, tā ka man kļūst skaidrs: viņš ir manī vīlies.

— Kas ir? — es sapīkstu.

— Vienkārši atceries, kas ir tavs ienaidnieks, — Heimičs man saka. — Tas arī viss. Un tagad ejiet. Tinieties!

Mēs aizsoļojam pa gaiteni. Pīta grib iet savā istabā, nomazgāt dušā grimu un pēc laiciņa satikties ar mani, bet es viņam to neļauju. Ja starp mums aizvērsies durvis, tad tās aizslēgs un man būs jāpavada nakts bez viņa. Turklāt manā istabā arī ir duša. Es nelaižu vaļā vina roku.

Vai mēs guļam? Nezinu. Mēs visu nakti turam viens otru skavās pa pusei sapņos, pa pusei nomodā. Mēs nerunājam. Mēs abi baidāmies iztraucēt viens otru, cerot, ka varēsim iekrāt dažas dārgas minūtes atpūtai.

Rītausmā atnāk Sinna un Porcija, un es zinu, ka Pītam būs jāiet. Pārstāvji ieiet arēnā pa vienam. Viņš mani maigi noskūpsta. — Drīz redzēsimies, — viņš saka.

— Drīz redzēsimies, — atsaucos.

Uz jumtu mani pavada Sinna, viņš man palīdzēs apģērbties Spēlēm. Jau taisos kāpt uz helikoptera kāpnēm, kad kaut ko atceros. — Es neatvadījos no Porcijas.

— Es viņai pateikšu, — Sinna apsola.

Elektriskā strāva uz kāpnēm sastindzina mani, līdz ārsts ir injicējis kreisajā apakšdelmā raidītāju. Drīz mani arēnā varēs atrast vienmēr. Helikopters paceļas gaisā, un es lūkojos ārā pa iluminatoru, līdz tas satumst. Sinna visu laiku spiež mani ēst un, kad nekas nesanāk, dzert. Spēju iemalkot tikai ūdeni, domājot par dienām, kad gandrīz gāju bojā atūdeņošanās dēļ. Un domājot par to, ka man vajadzēs būt stiprai, lai glābtu Pītas dzīvību.

Kad mēs nonākam Starta telpā zem arēnas, ieeju dušā. Sinna sapin man bizi un palīdz uzvilkt apģērbu virs vienkāršas apakšveļas. Šogad pārstāvja ietērps ir piegulošs, zils kombinezons no ļoti plāna auduma un ar rāvējslēdzēju priekšpusē. Pa virsu — piecpadsmit centimetrus plata polsterēta josta no spīdīgi violetas plastmasas. Un pāris neilona kurpju ar gumijas zolēm.

— Ko tu par to saki? — jautāju, pastiepdama Sinnam audumu.

Viņš paberzē smalko materiālu pirkstos un sarauc uzacis. — Nezinu. Tas īpaši nepasargās no aukstuma vai ūdens.

— No saules? — Iztēlojos kvēlojošu debess spīdekli virs kaila tuksneša.

— Iespējams. Tas ir apstrādāts, — viņš secina. — Vai, es gandrīz aizmirsu. — Viņš izņem no kabatas manu zelta piespraudi ar zobgaļsīli un piestiprina to pie kombinezona.

— Mana vakardienas kleita bija fantastiska. — Fantastiska un neapdomīga. Bet Sinna to noteikti zināja.

— Man jau likās, ka tev patiks. — Viņš saspringti pasmaida.

Tāpat kā pagājušajā gadā, sēžam, sadevušies rokās, līdz kāda balss liek man gatavoties startam. Sinna aizved mani uz apaļo metāla plāksni un droši aizvelk manas apkakles rāvējslēdzēju. — Atceries, meitene ugunī, — viņš mani uzrunā, — es joprojām lieku savu naudu uz tevi. — Viņš noskūpsta mani uz pieres un atkāpjas, kad pār mani nolaižas stikla cilindrs.

— Paldies, — es saku, kaut arī viņš droši vien mani vairs nedzird. Izslienu zodu un turu galvu augsti, kā viņš man vienmēr ir licis darīt, un gaidu, kad plāksne sāks celties. Bet tā neceļas. Un joprojām neceļas.

Paskatos uz Sinnu un jautājoši saraucu uzacis. Viņš tikai mazliet pakrata galvu, tikpat izbrīnījies kā es. Kāpēc viss kavējas?

Pēkšņi Sinnam aiz muguras strauji veras durvis un telpā iebrāžas trīs Miera sargi. Divi sagrābj stilista rokas un saslēdz tās rokudzelžos viņam uz muguras, bet trešais iesit pa deniņiem tik stipri, ka Sinna nokrīt ceļos. Visi trīs turpina viņu sist ar kniedēm izšūtiem cimdiem, līdz uz Sinnas sejas un ķermeņa paveras brūces. Es kliedzu no visa spēka un dauzu nepadevīgo stiklu, cenzdamās nokļūt pie drauga. Miera sargi neliekas mani redzam un aizvelk Sinnas ļengano ķermeni prom. Paliek tikai asins traipi uz grīdas.

Man ir slikti, un es esmu pārbijusies. Un tajā brīdī platforma sāk celties uz augšu. Aizvien esmu atbalstījusies pret stiklu, bet tad jūtu matos vēju un pie— spiežos iztaisnoties. Ir arī pēdējais brīdis, jo stikls aizslīd un es brīvi stāvu arēnā. Kaut kas nav kārtībā ar manu redzi. Zeme ir pārāk spoža un visu laiku viļņojas. Sa— miegtām acīm skatos lejup un ieraugu, ka metāla platformu ieskauj zili viļņi, kas skalojas pāri maniem zābakiem. Lēnām paceļu acis un ieraugu, ka uz visām pusēm plešas ūdens.

Man prātā ir tikai viena skaidra doma.

Te nav vietas meitenei uguni.

Trešā daļa

IENAIDNIEKS

19

— Dāmas un kungi, lai sākas Septiņdesmit piektās Bada Spēles! — ausīs nodun Bada Spēļu paziņotāja Klaudija Templsmita balss. Man ir mazāk par minūti, lai savāktos. Tūlīt noskanēs gongs un pārstāvji drīkstēs pamest savas metāla platformas. Bet kurp doties?

Nespēju saprātīgi spriest. Visas manas domas aizņem sadauzītais, asinainais Sinnas ķermenis. Kur viņš ir tagad? Ko ar viņu dara? Vai viņu spīdzina? Nogalina? Pārvērš par eivoksu? Uzbrukums viņam acīm redzami bija inscenēts tā, lai laupītu man savaldīšanos, tieši tāpat kā Dārija klātbūtne manos apartamentos. Un tas ir laupījis manu savaldīšanos. Man gribas vienkārši sabrukt uz savas metāla platformas. Bet pēc tā, ko tikko redzēju, es nedrīkstu to atļauties. Man ir jābūt stiprai. Es esmu parādā Sinnam, kurš riskēja ar visu, izjaukdams prezidenta Snova plānus un pārvērzdams manu līgavas kleitu par zobgaļsīļa apspalvojumu. Un es esmu parādā dumpiniekiem, kuri, Sinnas piemēra iedrošināti, varbūt šai pašā brīdī cīnās par Kapitolija krišanu. Par manu pēdējo dumpību ir jākļūst tam, ka es nepiedalīšos Spēlēs pēc Kapitolija noteikumiem. Tāpēc sakožu zobus un saņemu visu savu gribasspēku, lai cīnītos.

Kur tu esi? Joprojām nesaprotu, kur atrodos. Kur tu esi?! Uzstājīgi pieprasu sev atbildi, un lēnām pasaule kļūst skaidrāka. Zils ūdens. Rozā debesis. Balti nokaitēta saule tajās. Tā, apmēram četrdesmit metrus tālāk ir spīdīgais zelta Pārpilnības rags. Sākumā izskatās, ka tas atrodas uz apaļas salas. Bet sasprindzinoties redzu, ka no apļa stiepjas šauras zemes strēles, kas līdzinās riteņa spieķiem. Šķiet, to ir kādi desmit vai divpadsmit un tie ir vienādā attālumā cits no cita. Starp spieķiem ir tikai ūdens. Ūdens un pa pārim pārstāvju.

Tas arī viss. Kopā ir divpadsmit spieķu, un starp tiem — divi pārstāvji uz metāla platformām. Manā ūdens gabalā otrs pārstāvis ir vecais Vūfs no Astotā apgabala. Viņš ir apmēram tikpat tālu uz labo pusi, kā uz kreiso atrodas zemes strēmele. Ūdensmalā visur, kur paskatos, ir šaura pludmale un aiz tās — bieza koku audze. Pārlaižu skatienu pārstāvju lokam, meklēdama Pītu, bet viņu laikam aizsedz Pārpilnības rags.

Iesmeļu saujā ūdeni, kas skalojas uz manām kājām, un pasmaržoju to. Pielieku to pie mēles. Man jau tā likās — sāļūdens. Tieši tāpat kā viļņi, ko mēs ar Pītu redzējām īsajā ekskursijā uz pludmali Ceturtajā apgabalā. Bet vismaz ūdens šķiet tīrs.

Nav ne laivu, ne virvju, pat ne koka gabaliņa, pie kā pieturēties. Nē, uz Pārpilnības ragu var tikt tikai vienā veidā. Kad atskan gongs, es nevilcinādamās nirstu pa kreisi. Attālums ir lielāks, nekā esmu pieradusi pārvarēt, un peldēt viļņos ir mazliet grūtāk nekā mūsu rāmajā ezerā, bet mans ķermenis ir savādi viegls un es bez piepūles šķeļu ūdeni. Varbūt tas ir sāls dēļ. Pilēdama izrāpjos uz zemes strēmeles un metos pāri smiltīm uz Pārpilnības ragu. No manas puses nevienu nemana, bet lielāko daļu skata aizsedz rags. Es neļauju, ka bažas par sāncenšiem liktu man kavēties. Tagad es domāju kā karjeriste un vispirms gribu dabūt ieroci.

Pagājušajā gadā vajadzīgās lietas bija izbārstītas krietnā gabalā ap Pārpilnības ragu un vērtīgākās bija tam vistuvāk. Bet šogad viss guvums ir sakrauts pie septiņus metrus augstās atveres. Manas acis uzreiz atduras pret zeltainu loku tepat, rokas stiepiena attālumā, un es to izrauju no kaudzes.

Aiz manis kāds ir. Es nejēdzu, kā to nojaušu, varbūt no klusā smilšu čirksta vai varbūt vienkārši gaisa plūsmas dēļ. Izrauju bultu no maka, kas vēl ir iespiests kaudzē, un pagriezdamās uzvelku loku.

Dažus metrus tālāk slapji mirguļojošs un trakoti skaists stāv Finiks ar uzbrukumam paceltu trijžuburi. No otras rokas karājas tīkls. Viņš it kā smaida, bet ķermeņa augšdaļas muskuļi ir gaidās saspringti. — Tu proti arī peldēt, — viņš saka. — Kur tu Divpadsmitajā apgabalā to iemācījies?

— Mums ir liela vanna, — atcērtu.

— Laikam gan. Vai tev patīk arēna?

— Ne īpaši. Bet tev gan noteikti. To laikam uzbūvēja īpaši tev, — ar nelielu rūgtumu novelku. Tā jau tiešām arī liekas, jo te ir tik daudz ūdens, un varu derēt, ka tikai saujiņa uzvarētāju prot peldēt. Treniņu centrā nebija baseina, nebija nekādu iespēju to iemācīties. Vai nu pārstāvis prata peldēt jau pirms nonākšanas arēnā, vai arī viņam tas būs ļoti ātri jāmācās. Pat dalība sākotnējā asinspirti ir atkarīga no tā, vai pārstāvis spēj nopeldēt divdesmit metrus. Tādējādi Ceturtajam apgabalam ir milzīgas priekšrocības.

Mēs stāvam sastinguši un ar skatienu nomērām viens otru un mūsu ieročus, un izsveram prasmes. Un tad Finiks pēkšņi plati pasmaida. — Labi gan, ka mēs esam sabiedrotie. Vai ne?

Sajutusi slazdu, jau grasos atlaist bultu, cerot, ka tā iedursies viņam sirdī ātrāk, nekā mani ķers trijžuburis, bet viņš sakustina roku un saulē atmirdz kaut kas uz viņa plaukstas locītavas. Masīva zelta rokassprādze ar liesmu rotājumu. Tā pati, ko atceros redzējusi uz Heimiča rokas torīt, kad sākās treniņi. Ātri apsveru, ka Finiks varbūt to nozaga, lai mani apmānītu, taču tā jau nav. Heimičs viņam to ir iedevis. Lai dotu man zīmi. Patiesībā pavēli. Uzticēties Finikam.

Dzirdu tuvojamies kādu citu. Man ir jāizlemj tūlīt. — Pareizi! — es noskaldu, jo, kaut arī Heimičs ir mans padomdevējs un mēģina nosargāt manu dzīvību, tas sadusmo. Kāpēc viņš nepateica, ka izkārtojis šādu vienošanos? Droši vien tāpēc, ka mēs ar Pītu negribējām sabiedrotos. Heimičs pats vienu ir izvēlējies.

— Pieliecies! — Finiks iekliedzas tik skalā balsī, kas loti atšķiras no viņa parastās pavedinošās murrāšanas, ka es tiešām paklausu. Viņa trijžuburis nošņāc gaisā man virs galvas un ar šķebinošu troksni ietriecas kāda miesā. Vīrietis no Piektā apgabala, tas pats dzērājs, kas vēma zobenu cīņas nodaļā, noslīgst uz ceļiem, kad Finiks izvelk trijžuburi no viņa krūtīm. — Neuzticies Pirmajam un Otrajam, — Finiks pamāca.

Man nav laika apšaubīt viņa teikto. Izrauju bultu maku. — Katrs pieskata vienu pusi? — ierosinu. Viņš pamāj, un es metos uz kaudzes otru pusi. Četrus spieķus tālāk Inobārija un Mirdzūms nupat ir sasnieguši zemi. Vai nu viņi lēni peld, vai arī bija cerējuši, ka ūdenī var slēpties vēl kādas briesmas, kas varētu būt taisnība. Dažreiz nav labi apsvērt pārāk daudz iespēju. Bet nu viņi ir uz sauszemes un pēc dažām sekundēm būs klāt.

— Vai ir vēl kaut kas derīgs? — sadzirdu Finika uzsaucienu.

Ātri pārlūkoju kaudzi savā pusē un atrodu vāles, zobenus, lokus un bultas, trijžuburus, nažus, šķēpus, cirvjus, metāla priekšmetus, kuriem nezinu nosaukumu… bet neko citu.

— Ieroči! — atsaucos. — Te ir tikai ieroči!

— Šeit tāpat. Pagrāb, ko gribi, un tinamies!

Izšauju bultu uz īnobāriju, kura jau ir pārāk tuvu, lai justos droši, bet viņa to jau ir gaidījusi un ienirst atpakaļ ūdenī, pirms bulta viņu sasniedz. Mirdzūms nav tik žigls, un man izdodas viņam iešaut stilbā, kad viņš metas atpakaļ viļņos. Sev es šķērsām uzmaucu vēl vienu loku un bultu maku, ieslidinu aiz jostas divus garus nažus un īlenu un kaudzes priekšpusē satiekos ar Finiku.

— Dari kaut ko, ja? — viņš mudina. Ieraugu, ka uz mūsu pusi rībina Bruts. Viņš ir noņēmis jostu un izstiepis to rokās kā vairogu. Izšauju uz viņu, bet šim izdodas uztvert bultu ar jostu, pirms tā ieurbjas viņa aknās. Vietā, kur bulta caurdur jostu, izšļācas purpurkrāsas šķidrums un notraipa viņa seju. Kad es atkal uzvelku loku, Bruts pieplok pie zemes, aizripo metru līdz ūdenim un iegrimst tajā. Aiz manis atskan metāliska šķindoņa. — Lasāmies prom, — es saku Finikam.

Sadursmes laikā Inobārija un Mirdzūms ir paspējuši tikt līdz Pārpilnības ragam. Bruts ir tikai šāviena attālumā, un kaut kur tuvumā noteikti ir arī Kašmira. Četri klasiskie karjeristi noteikti ir sabiedrotie. Ja man būtu jādomā tikai par savu drošību vien, es varbūt gribētu stāties viņiem pretī kopā ar Finiku. Bet es domāju par Pītu. Un es viņu pamanu; puisis joprojām bezpalīdzīgi stāv uz savas metāla platformas. Metos turp, un Finiks bez vārda runas man seko, it kā zinādams, kāds būs mans nākamais gājiens. Kad esmu tik tuvu, cik vien spēju tikt, sāku ņemt ārā aiz jostas aizbāztos nažus, gribēdama peldēt pie Pītas un kaut kā savākt viņu.

Finiks uzliek man uz pleca roku. — Es viņu atvedīšu.

Manī mostas aizdomas. Vai tā varētu būt kāda viltība? Ka Finiks iegūs manu uzticību un tad aizpeldēs, un noslīcinās Pītu. — Es pati to varu, — uzstāju.

Bet Finiks jau ir nometis visus ieročus zemē. — Labāk nepārpūlies. Ne jau tavā stāvoklī, — viņš saka un noliekdamies papliķē manu vēderu.

A, pareizi. Es it kā esmu stāvoklī, atceros. Kamēr mēģinu izdomāt, ko tas nozīmē un kā man vajadzētu izturēties — varbūt izvemties vai izdarīt kaut ko tamlīdzīgu -, Finiks jau ir ūdensmalā.

— Piesedz mani, — viņš saka un nevainojami viegli ienirst.

Paceļu loku, brīdinot iespējamos uzbrucējus no Pārpilnības raga puses, bet neizskatās, ka jebkuru interesētu mūsu vajāšana. Mirdzūms, Kašmira, Inobārija un Bruts, protams, jau ir sapulcējušies kopā, viņu banda jau ir izveidojusies, un četrotne izvēlas ieročus. Pārlaižu skatienu arēnai un redzu, ka lielākā daļa pārstāvju joprojām ir ieslodzīti uz savām platformām. Nē, paga, kāds stāv uz spieķa pa kreisi no manis, tieši pretī Pītam. Tā ir Megsa. Bet ne viņa dodas uz Pārpilnības ragu, ne mēģina bēgt. Viņa ielec ūdenī un sāk airēties uz manu pusi, un viņas sirmā galva šūpojas viļņos. Jā, veca viņa ir, bet laikam jau pēc astoņdesmit dzīves gadiem Ceturtajā apgabalā viņa arvien spēj noturēties virs ūdens.

Finiks ir pie Pītas un velk viņu šurp, pārlicis vienu roku pār puiša krūtīm un ar otru nepiespiesti irdamies uz priekšu. Pīta nepretodamies peld līdzi. Nezinu, ko tieši Finiks pateica vai izdarīja, kas lika Pītam uzticēt viņam savu dzīvību, — varbūt viņš parādīja rokassprādzi. Vai arī varbūt pietika ar to, ka Pīta redzēja mani gaidām. Kad abi sasniedz krastu, palīdzu izvilkt Pītu uz sauszemes.

— Sveika atkal, — viņš saka un noskūpsta mani. — Mums ir sabiedrotie.

— Jā. Tieši tā, kā Heimičs bija iecerējis.

— Atgādini man — vai mēs vienojāmies ar vēl kādu? — Pīta pajautā.

— Man šķiet, ka tikai ar Megsu. — Norādu uz veco sievieti, kas stūrgalvīgi tuvojas mums.

— Es nevaru pamest Megsu, — ierunājas Finiks. — Viņa ir viena no nedaudzajiem, kam es tiešām patīku.

— Man pret Megsu nav nekādu iebildumu. īpaši tagad, kad redzu arēnu. Viņas āķi droši vien būs mūsu labākā iespēja dabūt kaut ko ēdamu.

— Katnisa viņu gribēja jau pirmajā dienā, — piebilst Pīta.

— Katnisai ir apbrīnojami laba spriestspēja, — Finiks paslavē. Viņš ar vienu roku pasniedzas ūdenī un izvelk

Megsu tā, it kā viņa nesvērtu vairāk par kucēnu. Viņa kaut ko nošļupst, man šķiet, tajā ir vārds "plosts", un papliķē savu jostu.

— Paskatieties, viņai ir taisnība. Viens to ir izštukojis. — Finiks norāda uz Bltiju. Viņš peras pa viļņiem, bet kaut kā tomēr notur galvu virs ūdens.

— Ko tad? — es nesaprotu.

— Jostas. Tās ir peldēšanai, — Finiks paskaidro. — Jāairējas gan ir pašam, bet josta neļauj noslīkt.

Es jau gandrīz gribu ieteikt, lai Finiks pagaida, lai viņš atved Bītiju un Stiepuli šurp, ka varam paņemt viņus līdzi, bet Bītijs ir trīs riteņa spieķus tālāk un Stiepuli es neredzu vispār. Nav nekāda iemesla, kāpēc lai Finiks viņus nenogalinātu tikpat ātri kā Piektā apgabala pārstāvi, tāpēc vienkārši ierosinu kustēties. Iedodu Pītam loku, bultu maku un nazi, pārējo paturu sev. Bet Megsa rausta manu piedurkni un kaut ko vāvuļo, līdz atdodu viņai īlenu. Viņa apmierināti iespiež tā spalu bezzobainajās smaganās un pasniedz rokas pretī Finikam. Viņš uzmet plecā savu tīklu, Megsu pa virsu un brīvajā rokā paņem savus trijžuburus, un mēs skriešus metamies prom no Pārpilnības raga.

Tur, kur beidzas pludmales smiltis, augstu slejas meža biezoknis. Nē, vispār tas nav īsts mežs. Vismaz ne tāds, kādu es pazīstu. Džungļi. Man prātā ienāk svešais, reti lietotais vārds. Par džungļiem esmu dzirdējusi no citām Bada Spēlēm un vārda nozīmi iemācījos no sava tēva. Zeme zem kājām ir ļoti melna un irdena, un bieži to sedz samudžinājušies ložņājoši augi ar košiem ziediem. Saule ir karsta un spoža, un gaiss ir silts un smags no mitruma, un man ir sajūta, ka es nekad neizžūšu. Jūras ūdens ātri vien izgaro no plānā, zilā kombinezona auduma, bet tas jau sāk lipt pie sviedrainās miesas.

Pīta iet pa priekšu un ar savu garo nazi izcērt taku augu biežņā. Lieku Finikam iet aiz Pītas, jo, kaut arī viņš ir spēcīgākais, Finikam vēl ir jānes Megsa. Lai gan ar trijžuburi viņš rīkojas kā īsts burvis, tāds ierocis džungļiem ir mazāk piemērots nekā manas bultas. Ejot uz augšu pa stāvo nogāzi, tādā karstumā jau drīz vien sāk trūkt elpas. Bet mēs ar Pītu esam krietni trenējušies un Finiks ir apbrīnojamā Fiziskā formā. Kaut arī viņam uz pleca ir Megsa, mēs žigli pārvaram apmēram jūdzi, pirms viņš lūdz atpūtu. Tas drīzāk ir Megsas nekā viņa paša dēļ.

Biezā lapotne ir noslēpusi skatienam riteni, tāpēc es uzkāpju kokā ar gumijai līdzīgiem zariem, lai varētu kaut ko ieraudzīt. Un vēlos, kaut nebūtu neko redzējusi.

Izskatās tā, it kā zeme ap Pārpilnības ragu asiņotu; ūdenī skalojas tumšsarkani plankumi. Līķi guļ zemē un šūpojas viļņos, bet tādā attālumā un tāpēc, ka visi ir ģērbušies vienādi, nevaru noteikt, kurš tur ir dzīvs un kurš — miris. Tikai redzu, ka vēl daži sīki, zilā tērpti stāvi cīnās. Un ko tad es gaidīju? Ka vakar vakarā sadotās uzvarētāju rokas arēnā nozīmēs kaut kādu vispārēju pamieru? Nē, tam es nemūžam neticēju. Bet laikam biju cerējusi, ka pārējiem būs mazliet… kā? Savaldības? Vismaz gribas trūkuma. Pirms mesties slaktiņā. Un jūs visi cits citu pazināt. Jūs izlikāties par draugiem.

Šeit man ir tikai viens īsts draugs. Un viņš nav no Ceturtā apgabala.

Ļauju vieglajai, miklajai vēsmai glāstīt manus vaigus un pieņemu lēmumu. Vajadzētu vienkārši ķerties pie lietas un nošaut Finiku, neliekoties ne zinis par rokassprādzi. Mūsu savienībai nav nākotnes. Un viņš ir pārāk bīstams, lai neliktos ne zinis. Nē, tagad, kad mēs it kā uzticamies cits citam, šī varbūt ir mana vienīgā iespēja Finiku nogalināt. Ejot es viegli varētu viņu nošaut no aizmugures. Tas, protams, būtu nicināmi, bet vai nebūs vēl nicināmāk, ja gaidīšu? Ja iepazīšu viņu labāk? Būšu viņam vairāk parādā? Nē, ir īstais brīdis. Pēdējo reizi paskatos uz cīnītājiem un asiņaino zemi, lai stiprinātu savu apņemšanos, un nošļūcu zemē.

Bet nolēkusi es ieraugu, ka Finiks ir uzminējis manu domu gājienu. It kā viņš zinātu, ko esmu redzējusi un kā redzētais mani ietekmējis. Viņš ir pacēlis vienu no saviem trijžuburiem bezrūpīgā aizsardzības pozīcijā.

— Kas tur lejā notiek, Katnis? Vai visi ir sadevušies rokās? Zvērējuši nebūt vardarbīgi? Iemetuši ieročus jūrā, lai izaicinātu Kapitoliju? — Finiks ironizē.

— Nē.

— Nē, — Finiks atkārto. — Tāpēc, ka tas, kas noticis, ir noticis. Un neviens no tiem, kas atrodas arēnā, neuzvarēja sagadīšanās pēc. — Viņš nopēta Pītu. — Varbūt izņemot Pītu.

Finiks tātad zina to, ko zina Heimičs un es. Par Pītu. Ka viņš ir patiesi un līdz sirds dziļumiem labāks nekā mēs pārējie. Finiks Piektā apgabala pārstāvi nogalināja, ne aci nepamirkšķinājis. Un cik ilgu laiku tad man pašai vajadzēja, lai kārotu nāves? Kad mērķēju uz īnobāriju un Mirdzumu, un Brutu, es šāvu, lai nogalinātu. Pīta būtu viņus vismaz mēģinājis iesaistīt pārrunās. Pārbaudījis, vai ir iespējams plašāks sabiedroto pulks. Bet kāda no tā būtu jēga? Finikam ir taisnība. Man ir taisnība. Cilvēki šajā arēnā neiegūst kroni līdzjūtības dēļ.

Lūkojos Finika acīs un izsveru, kurš no mums būs zibenīgāks. Cik laika vajadzēs, lai iešautu viņam galvā bultu, un cik -, lai viņa trijžuburis sasniegtu mani. Redzu, ka viņš gaida, kad izdarīšu pirmo kustību. Lēš, vai vispirms bloķēt manu triecienu vai arī uzbrukt uzreiz. Es jau jūtu, ko mēs abi esam izdomājuši, kad Pīta tīšām nostājas starp mums.

— Cik tad ir pagalam? — viņš pajautā.

Kusties, muļķi! Bet viņš nelokāmi stāv starp mani un Finiku.

— Grūti pateikt, — atbildu. — Man šķiet, ka vismaz seši. Un vini vēl cīnās.

— Dosimies tālāk. Mums nepieciešams ūdens, — viņš saka.

Līdz šim mēs neesam manījuši ne zīmes no kāda saldūdens strauta vai dīķa, un sāļūdeni dzert nevar. Jau atkal iedomājos par iepriekšējām Spēlēm, kurās es gandrīz nomiru no atūdeņošanās.

— Būtu labi to atrast drīz, — ierunājas Finiks. — Mums ir jābūt kaut kur aizsegā, kad pārējie šonakt nāks mūs medīt.

Mēs. Mūs. Medīt. Labi, varbūt nogalināt Finiku būtu pārsteidzīgi. Līdz šim viņš ir bijis noderīgs. Un Finikam ir Heimiča uzticības apliecinājums. Un kas lai zina, kāda būs nakts? Ļaunākajā gadījumā varu viņu nogalināt miegā. Tāpēc liekos mierā. Un Finiks tāpat.

Ūdens trūkums pastiprina slāpes. Turpinām ceļu augšup, un es vērīgi skatos apkārt, bet neko neieraugu. Aptuveni pēc kilometra koki beidzas, un es nospriežu, ka būsim sasnieguši pakalna virsotni. — Varbūt otrā pusē mums veiksies labāk. Varbūt atradīsim kādu avotu vai kā.

Bet otras puses nav. Es to ieraugu ātrāk par visiem pārējiem, kaut arī esmu vistālāk. Mani piesaista dīvaini viļņots pleķis gaisā, kas izskatās kā pakārta izlocīta stikla rūts. Sākumā domāju, ka tas ir no saules svelmes vai arī no zemes versmo karstums. Bet trīsuļojošais laukums ir noteiktā vietā un, man sakustoties, paliek turpat. Un es apjēdzu saistību starp šo vietu un sarunu ar Stiepuli un Bītiju Treniņu centrā, un saprotu, kas atrodas mūsu priekšā. Mans brīdinājuma kliedziens jau ir man uz lūpām, kad Pītas nazis pašaujas uz priekšu, lai nocirstu kaut kādus staipekņus.

Atskan ass sprakšķis. Vienu mirkli koki pazūd un es ieraugu atklātu lauku aiz nelielas kailas zemes strēmeles. Tad Pītu no spēka lauka atmet atpakaļ un viņš notriec zemē Finiku un Megsu.

Steidzos turp, kur viņš nekustīgi guļ vīnstīgu mudžeklī. — Pīta? — Gaisā jaušas viegls apsvilušu matu smārds. Atkal saucu viņa vārdu un viegli sapurinu, bet viņš nereaģē. Ar pirkstiem aptaustu viņa lūpas, starp kurām nav jaušama silta elpa, kaut arī vēl tikko viņš smagi elsa. Piespiežu ausi viņa krūtīm tur, kur vienmēr pieglaužu galvu, un zinu, ka sadzirdēšu viņa spēcīgos, ritmiskos sirdspukstus.

Bet to vietā dzirdu tikai klusumu.

20

— Pīta! — es iekliedzos. Sapurinu viņu stiprāk un, ķer— damās pie pēdējā salmiņa, pat iepļaukāju, bet nekas nelīdz. Viņa sirds ir apstājusies. Es pļaukāju tukšu čaulu. — Pīta!

Finiks iekārto Megsu pie koka un pagrūž mani nost. — Palaid! — Viņš ar pirkstiem iztausta kaut kādas vietas Pītas kaklā un pārlaiž rokas ribām un mugurkaulam. Tad viņš aizspiež puisim degunu.

— Nē! — iebrēcos un gāžos Finikam virsū, jo viņš noteikti grib tikai pārliecināties, vai Pīta ir miris, viņš grib iznīcināt jebkādu cerību, ka dzīvība varētu atgriezties. Finika roka pašaujas uz priekšu un tik stipri, tik tieši ietriecas man krūtīs, ka atsprāgstu atpakaļ un atsitos pret tuvējā koka stumbru. Mani pilnīgi apdullina sāpes, un es ar mokām pūlos atgūt elpu, bet ieraugu, ka Finiks atkal aizspiež Pītam degunu. Palikdama, kur esmu, izrauju bultu, uzvelku loka stiegru un jau grasos laist to vaļā, kad mani aizkavē savāds skats — Finiks noskūpsta Pītu. Tāda izturēšanās pat no Finika puses ir tik dīvaina, ka mana roka sastingst. Nē, viņš Pītu neskūpsta. Viņš ir aizspiedis Pītas degunu, bet pavēris muti un pūš gaisu puiša plaušās. Es to pat redzu, es tiešām redzu, kā Pītas krūtis ceļas un krīt. Tad Finiks atvelk Pītas kombinezona rāvējslēdzēja augšpusi un ar plaukstu pamatni sāk masēt sirds apvidu. Kad pirmais šoks ir pāri, es saprotu, ko viņš mēģina panākt.

Vienreiz gan man ir gadījies redzēt, ka kaut ko tādu mēģināja izdarīt māte, bet tā negadījās bieži. Ja Divpadsmitajā apgabalā kādam apstājas sirds, tad ģimene, vienalga, nevar pagūt viņu laikā atvest pie manas mātes. Tāpēc parasti viņa ārstē apdegumus, brūces un slimības. Vai bada atstātās sekas.

Bet Finiks dzīvo citādā pasaulē. To, ko viņš dara tagad, viņš ir darījis jau agrāk. Viņš darbojas ierastā ritmā un metodiski. Uzvilktās bultas smaile noslīgst lejā, un es izmisusi pieliecos tuvāk, meklējot kādu zīmi, ka viņam izdodas. Lēni aizrit mokpilnas minūtes, un manas cerības izgaist. Kad esmu jau nospriedusi, ka ir pārvēlu, ka Pīta ir miris, aizgājis viņsaulē un nekad vairs nebūs man sasniedzams, viņš mazliet ieklepojas, un Finiks izslienas taisni.

Nometu ieroci zemē un metos pie Pītas. — Pīta? — es viņu klusi uzrunāju. Atglaužu no puiša pieres miklās, gaišās matu šķipsnas un sataustu pulsu, kas kakla dzīslā sitas pret maniem pirkstiem.

Viņš samirkšķina plakstus un ielūkojas man acīs. — Uzmanies, — viņš vārgi ierunājas. — Priekšā ir spēka lauks.

Iesmejos, bet pār vaigiem man rit asaras.

— Šis laikam ir daudz stiprāks nekā tas — uz Treniņu centra jumta, — viņš turpina. — Bet ar mani viss ir kārtībā. Esmu tikai drusku satricināts.

— Tu biji miris! Tev bija apstājusies sirds! — man pasprūk, pirms pagūstu aptvert, vai ir labi to teikt.

Aizšauju mutei priekšā roku, jo mani sagrābj žagas, kā jau vienmēr, kad es šņukstu.

— Nu, patlaban rādās, ka tā darbojas. Ir labi, Kat— nis. — Pamāju, bet šņuksti nerimstas. — Katnis? — Tagad Pīta raizējas par mani — tas ir vēl trakāk.

— Viss kārtībā. Tas ir no hormoniem, — saka Finiks. — Mazuļa dēļ. — Paceļu galvu un paskatos uz runātāju — Finiks tup uz ceļiem un joprojām mazliet elso no kāpiena un karstuma. Un pēc pūliņiem uzmodināt Pītu no mirušajiem.

— Nē. Tas nav… — izspiežu, bet manu rīkli aizžņaudz vēl histēriskāki šņuksti, kas it kā apstiprina Finika teikto par mazuli. Viņš palūkojas man acīs, un es nikni glūnu cauri asarām. Muļķīgi, ka viņa pūliņi mani tā kaitina. Gribēju izglābt Pītam dzīvību, bet to nespēju, un Finiks spēja, un man vajadzētu būt tikai un vienīgi pateicīgai. Un es tāda esmu. Bet esmu arī pārskaitusies, jo tas nozīmē, ka vienmēr palikšu Finika Odēra parādniece. Vienmēr. Tad kā lai es viņu nogalinu miegā?

Cerēju, ka viņš rādīs pašapmierinātu vai sarkastisku ģīmi, bet viņš lūkojas dīvaini jautājoši. Viņš skatās uz mani un Pītu tā, it kā gribētu kaut ko saprast, un tad viegli pakrata galvu, laikam taču, lai noskaidrotu domas. — Kā jūties? — viņš jautā Pītam. — Vai varēsi kustēties?

— Nē, viņam ir jāatpūšas, — iejaucos. Man aumaļām tek deguns, un nav ne strēmelītes auduma, ko varētu izmantot par kabatlakatu. Megsa noplēš no koka zara vīkšķi nokarenu ķērpju un pasniedz man. Esmu pārāk nopuņķojusies, lai vispār par kaut ko strīdētos. Skaļi izšņaucu degunu un noslauku no sejas asaras. Ķērpji ir patīkami. Tie labi uzsūc mitrumu un ir pārsteidzoši mīksti.

Pamanu, ka Pītam uz krūtīm kaut kas zeltaini mirdz. Pasniedzos un aptaustu apaļo plāksnīti, kas karājas ķēdītē viņam ap kaklu. Uz plāksnītes ir iegravēts mans zobgaļsīlis. — Vai tā ir tava piemiņa no apgabala? — pajautāju.

— Jā. Vai tev ir kādi iebildumi, ka izmantoju tavu zobgaļsīli? Gribēju, lai mēs esam saskaņoti.

— Nē, protams, man nav iebildumu. — Es izmoku smaidu. Tas, ka Pīta ir iznācis arēnā ar zobgaļsīli ap kaklu, ir reizē mūsu svētība un lāsts. No vienas puses, tas iedvesmos dumpiniekus apgabalos. No otras puses, ir grūti iztēloties, ka prezidents Snovs to nepamanīs, un tādējādi izglābt Pītas dzīvību būs sarežģītāk.

— Jūs tātad gribat apmesties šeit? — Finiks jautā.

— Nedomāju, ka šī būtu laba izvēle, — Pīta atsaucas. — Palikt te. Bez ūdens. Bez jebkādas aizsardzības. Es tiešām jūtos gluži labi. Varbūt vienīgi iesim lēnām.

— Iet lēnām būs labāk nekā neiet vispār. — Finiks palīdz Pītam piecelties, un es tikmēr savācos. Kopš šorīt piecēlos, esmu jau redzējusi, kā līdz nemaņai piekauj Sinnu, esmu nokļuvusi jaunā arēnā un redzējusi mirstam Pītu. Bet es priecājos, ka Finiks visu laiku uzsvērti atgādina par manu grūtniecību, jo, no sponsoru viedokļa, esmu uzvedusies ne īpaši priekšzīmīgi.

Pārbaudu savus ieročus, kaut arī zinu, ka tie ir nevainojamā kārtībā, bet tā man rodas izjūta, ka visu kontrolēju. — Es iešu pa priekšu, — paziņoju.

Pīta sāk iebilst, bet Finiks viņu pārtrauc. — Nē, ļauj viņai! — Sarauktām uzacīm viņš paskatās uz mani. — Tu zināji, ka tur ir spēka lauks, vai ne? Pēdējā brīdī? Tu jau gribēji brīdināt. — Pamāju. — Kā tu to zināji?

Es svārstos. Atklāt to, ka man ir zināma Bītija un Stiepules viltība, kā ieraudzīt spēka lauku, varētu būt bīstami. Nezinu, vai Spēļu rīkotāji treniņā pamanīja brīdi, kad abi man to parādīja. Lai nu kā, man ir ļoti vērtīga informācija. Un, ja viņi uzzinās, ka man tāda ir, tad varbūt kaut kā izmainīs spēka lauku, lai es vairs neredzētu tā vājo vietu. Tāpēc sameloju. — Nezinu. Es to tā kā sadzirdēju. Paklausieties! — Mēs visi saspringstam. Var dzirdēt kukaiņu sīkšanu, putnus, vējā čabošās lapas.

— Es neko nedzirdu, — Pīta saka.

— Jā gan, — neliekos mierā, — tā skaņa ir tāda pati kā tad, kad ir ieslēgts Divpadsmitā apgabala žogs, tikai daudz, daudz klusāka. — Visi atkal uzmanīgi ieklausās. Arī es, kaut dzirdams nav it nekas. — Nu! — iesaucos. — Vai tad jūs nedzirdat? Skaņa nāk tieši no tās vietas, kur Pīta dabūja sitienu.

— Es arī neko nedzirdu, — Finiks novelk. — Bet, ja jau tu dzirdi, tad noteikti ej pa priekšu.

Nolemju izspēlēt savus melus vēl vairāk. — Jokaini, — runāju un, izlikdamās izbrīnīta, grozu galvu. — Es to saklausu tikai ar kreiso ausi.

— Ar to, kuru tev izārstēja? — Pīta jautā.

— Aha, — attraucu un paraustu plecus. — Varbūt viņi pastrādāja labāk, nekā paši bija gribējuši. Zināt, dažreiz es tajā pusē dzirdu dīvainas lietas. Tādas, par kurām parasti domā, ka tām nav skaņas. Piemēram, kukaiņu spārnu vēdas. Vai to, kā sniegpārslas atsitas pret zemi. — Nevainojami. Tagad visu uzmanība pievērsīsies ķirurgiem, kas pēc pagājušā gada Spēlēm operēja manu kurlo ausi, un šiem būs jāpaskaidro, kāpēc varu dzirdēt kā sikspārnis.

— Tu, — mudina Megsa, bikstīdama mani uz priekšu, un tā es uzņemos vadību. Tā kā taisāmies pārvietoties lēni, Megsa izlemj iet pati saviem spēkiem, balstoties uz zara, no kā Finiks viņai aši iztaisījis spieķīti. Viņš uztaisa kruķi arī Pītam, un tas ir labi, jo man šķiet, ka, par spīti protestiem, Pīta vēlas vienīgi atgulties. Finiks iet pēdējais, tā ka vismaz mūs piesedz kāds, kurš ir modrs.

Eju uz priekšu tā, ka spēka lauks paliek man kreisajā pusē, jo tajā pusē vajadzētu būt manai pārcilvēciski dzirdīgajai ausij. Bet, tā kā tas viss ir tikai samelots, nošķinu no tuvējā koka ķekaru cietu riekstu, kas karājas kā vīnogas, un ejot metu tos pa priekšu. Un labi vien ir, jo ir tāda sajūta, ka es biežāk nepamanu nekā pamanu nelielos laukumiņus, kas norāda uz spēka lauku. Kad rieksts trāpa pa lauku, uzvērpjas dūmu mākonītis un rieksts — pārogļojies un ar sadragātu čaumalu — nokrīt man pie kājām.

Pēc dažām minūtēm aiz sevis sadzirdu čāpstināšanu un pagriezusies ieraugu, kā Megsa noloba vienam riekstam čaumalu un iemet kodolu jau pilnajā mutē. — Megs! — iebrēcos. — Spļauj laukā! Rieksti var būt indīgi!

Viņa kaut ko nomurmina un neliekas par mani ne zinis, acīm redzamā labpatikā aplaizīdama lūpas. Palūkojos uz Finiku, meklēdama palīdzību, bet viņš tikai pasmejas. — To mēs ar laiku noskaidrosim.

Eju tālāk, un manas domas vijas ap Finiku, kurš izglāba veco Megsu, bet nu ļauj viņai ēst dīvainos riekstus. Kuram Heimičs iedeva savu uzticības zīmi. Kurš izrāva Pītu no nāves. Kāpēc viņš neļāva Pītam vienkārši nomirt? Viņu nekādi nevarētu vainot. Nemūžam nebūtu iedomājusies, ka viņa spēkos bija Pītu izglābt. Kāpēc lai viņš būtu gribējis viņu atdzīvināt? Un kāpēc viņš ir tik cieši apņēmies būt mans sabiedrotais? Un arī gatavs mani vajadzības gadījumā nogalināt. Bet atstādams man iespēju izvēlēties, vai mēs cīnīsimies.

Turpinu iet pa priekšu, sviežu riekstus, dažreiz sajūtu spēka lauku un mēģinu virzīties pa kreisi, lai atrastu vietu, kur mēs varētu izlauzties tam cauri, tikt tālāk no Pārpilnības raga un, cerams, atrast ūdeni. Bet apmēram pēc stundas aptveru, ka veltīgi. Mēs nemaz nevirzāmies pa kreisi. Spēka lauks spiež mūs virzīties pa apli. Apstājos un paskatos uz klibojošo Megsu un sviedros mirkstošo Pītu. — Atpūtīsimies. Man vēlreiz ir jāpaskatās no augšas.

Izvēlos koku, kas šķiet slienamies augstāk par pārējiem, un rāpjos augšā, turēdamās pēc iespējas tuvāk stumbram. Nav iespējams noteikt, cik viegli var salūzt tādi gumijaini zari. Bet es, vienalga, uzrāpjos augstāk, nekā būtu prātīgi, jo kaut ko gribu ieraudzīt. Pieķeros stumbram, kas nu jau ir tik tievs kā jauna atvase un šūpojas miklajā vējā, un redzu, ka manas aizdomas izrādījušās pareizas. Ne bez iemesla mēs nevaram pagriezties pa kreisi un nekad to nevarēsim. No savas bīstamās pozīcijas pirmo reizi ieraugu visu arēnu. Tā ir nevainojami apaļa. Un centrā ir ritenis. Debesis virs džungļiem ir vienmērīgi rozā. Un man pat šķiet, ka es samanu pāris viļņainu lauciņu, ko Stiepule un Bītijs nosauca par plaisām bruņās, jo tie atklāj it kā neredzamo un tāpēc ir spēka lauka vājās vietas. Lai pilnīgi pārliecinātos, izšauju bultu debesīs virs kokiem. Uzplaiksni gaisma, uz mirkli parādās īstas, zilas debesis, un bulta iekrīt atpakaļ džungļos. Norāpjos lejā un izstāstu pārējiem nelāgos atklājumus.

— Spēka lauks mūs iegrožo pa apli. Tas ir tāds kā kupols. Nezinu, cik augstu tas sniedzas. Arēnā ir Pārpilnības rags, jūra, un visapkārt — džungļi. Viss ir ļoti precīzi. Un ļoti simetriski. Jo arēna nav ļoti liela, — es stāstu.

— Vai tu redzēji ūdeni? — Finiks pajautā.

— Tikai sāļūdeni tur, kur mēs sākām Spēles.

— Ir jābūt citam avotam. — Pīta sarauc pieri. — Vai arī mēs visi jau pēc dažām dienām būsim pagalam.

— Lapotne ir bieza. Varbūt kaut kur ir dīķi vai strauti, — šaubīdamās ieminos. Instinktīvi jūtu, ka Kapitolijs gribēs, lai šīs neviena nemīlētās Spēles būtu galā pēc iespējas ātrāk. Varbūt Plūtarham Hevensbī jau ir dots rīkojums mūs visus novākt. — Jebkurā gadījumā nav nekādas jēgas censties noskaidrot, kas ir aiz pakalna kores, jo nekā tur nav.

— Starp spēka lauku un riteni ir jābūt dzeramajam ūdenim, — Pīra neatstājas. Mēs visi zinām, ko tas nozīmē. Ir jādodas atpakaļ lejā. Jādodas atpakaļ pie karjeristiem un asinsizliešanas. Un Megsa tik tikko var paiet, un Pīta ir pārāk vārgs, lai cīnītos.

Nolemjam paiet dažus simtus metru lejup pa nogāzi un turpināt iet pa apli. Paskatīties, vai tur varbūt ir ūdens. Es joprojām eju pa priekšu un laiku pa laikam metu kādu riekstu uz kreiso pusi, bet tagad mēs esam jau krietni patālu no spēka lauka. Saule karsē, pārvērš gaisu tvaikā un izspēlē trikus ar mūsu redzi. Kad pēcpusdiena pāriet vakarā, ir skaidrs, ka Pīta un Megsa nespēs turpināt ceļu.

Finiks izvēlas apmetnes vietu apmēram desmit metrus no spēka lauka, sakot: ja mums uzbruks, mēs to varam izmantot kā ieroci, piemānot uzbrucējus. Tad viņi ar Megsu saplūc asos zāles stiebrus, kas te aug div— metrīgos puduros, un sāk no tiem aust pīteņus. Rieksti Megsai neko nav nodarījuši, tāpēc Pīta norauj vairākus ķekarus un apcep, metot pret spēka lauku. Viņš rūpīgi noloba čaumalas un sakrauj kodolus uz lapas. Es stāvu sardzē drudžaina, nokarsusi un vēl nesadzijušām atmiņām pēc šodienas pārdzīvojumiem.

Slāpes. Esmu tik izslāpusi. Beidzot vairs nevaru izturēt. — Finik, varbūt pastāvi sardzē un es pameklēšu ūdeni, — iesakos. Nevienu nesajūsmina doma, ka iešu viena, bet mums visiem draud atūdeņošanās.

— Neuztraucies, neiešu tālu, — apsolu Pītam.

— Es iešu līdzi, — viņš piesakās.

— Nē, es arī pamedīšu, ja varēšu, — atrunājos. Es ne— piebilstu: "Un tu nevari nākt līdzi tāpēc, ka esi pārāk skaļš." Bet tas būtu mājiens. Viņa smagie soļi gan aizbaidītu medījumu, gan apdraudētu mani. — Nekavēšos ilgi.

Zagšus ieslīdu biezoknī un nopriecājos, ka zeme padodas un kājas var likt bez trokšņa. Eju pa diagonāli uz leju, bet neatrodu neko citu kā vien leknu, zaļu augu biežņu.

Mani apstādina lielgabala šāviens. Pirmā asinspirts pie Pārpilnības raga laikam ir galā. Izskan mirušo pārstāvju nāves zalve. Saskaitu šāvienus, kas nozīmē mirušos uzvarētājus. Astoņi. Mazāk nekā pagājušajā gadā. Bet liekas, it kā būtu vairāk, jo lielākajai daļai es zinu vārdus.

Pēkšņi sajūtos vāja un atspiežos pret koku atpūsties; karstums kā sūklis izsusē mitrumu no mana ķermeņa.

Jau tagad ir grūti norīt siekalas un mani pārņem nogurums. Mēģinu ar plaukstu paberzēt vēderu, cerot, ka varbūt kāda līdzjūtīga grūtniece kļūs par manu sponsori un Heimičs varēs atsūtīt ūdeni. Nekā. Es noslīgstu zemē.

Sēžot mierīgi sāku saskatīt dzīvniekus — savādus putnus ar košām spalvām, koku ķirzakas ar šaudīgām, zilām mēlēm un kaut kādu radījumu, kas karājas koka zaros tuvu stumbram un izskatās pēc žurkas un oposuma krustojuma. Vienu tādu es nošauju, lai apskatītu tuvāk.

Dzīvnieks ir ļoti neglīts — prāvs grauzējs ar raibu, pelēku spalvu un diviem nejaukiem ilkņiem, kas sniedzas pāri apakšlūpai. Tīrot iekšas un velkot nost ādu, pamanu vēl kaut ko. Zvēra purniņš ir slapjš. Kā dzīvniekam, kas rikko dzēris no strauta. Satraukta sāku meklējumus no koka, kur to nošāvu, un lēnām eju pa spirāli. Ūdens nevar būt tālu.

Nekā. Neko neatrodu. Pat ne rasas lāsi. Zinādama, ka Pīta par mani raizēsies, dodos atpakaļ uz nometni, vēl vairāk sakarsusi un dusmīga nekā jebkad.

Pārnākusi redzu, ka pārējie mūsu apmetni pilnīgi pārvērtuši. Megsa un Finiks no zāles pīteņiem ir uzbūvējuši tādu kā būdu — no vienas puses tā ir vaļā, bet tai ir trīs sienas, grīda un griesti. Megsa ir nopinuši arī vairākas bļodas, ko Pīta piepildījis ar grauzdētiem riekstiem. Viņi cerīgi paskatās uz mani, bet es papurinu galvu. — Nē. Ūdens nav. Bet kaut kur tam ir jābūt. Šitais zināja, kur. — Es paceļu noģērēto grauzēju, lai visi to varētu apskatīt. — Kad es to nošāvu, viņš nesen bija dzēris, bet nevarēju atrast, kur. Zvēru, ka pārmeklēju katru kvadrātcentimetru zemes trīsdesmit metru rādiusā.

— Vai to var ēst? — Pīta jautā.

— Īsti nezinu. Bet gaļa neizskatās īpaši citāda kā vāverei. To vajadzētu pagatavot… — Vilcinos, iedomādamās, kā iekurināt uguni bez jebkādiem palīglīdzekļiem. Pat ja man tas izdotos, ir jāuzmanās no dūmiem. Šajā arēnā mēs visi esam tik tuvu cits citam, ka nebūs nekādu izredžu tos noslēpt.

Pītam iešaujas prātā cits risinājums. Viņš paņem gabaliņu grauzēja gaļas, uzdur uz iesmiņa un met pret spēka lauku. Atskan ass čūksts, un iesmiņš atlec atpakaļ. Gaļas gabals no ārpuses ir pārogļojies, bet iekšā labi iz— cepies. Sākam aplaudēt, bet tūdaļ to pārstājam, jo atceramies, kur atrodamies.

Baltā saule riet sārtajās debesīs, un mēs savācamies būdā. Rieksti man joprojām liekas aizdomīgi, bet Finiks apgalvo, ka Megsa tos esot atcerējusies no citām Spēlēm. Treniņos pat nepapūlējos uzkavēties ēdamo augu nodaļā, jo pagājušajā gadā tas neprasīja nekādu piepūli. Tagad vēlos, kaut būtu to darījusi. Tur noteikti būtu bijuši kādi no nepazīstamajiem augiem, kas ir visapkārt. Un varbūt es būtu varējusi kaut mazliet iztēloties, kur nonākšu. Bet izskatās, ka Megsai nekas nekaiš, un viņa riekstus ēd jau vairākas stundas. Tāpēc paņemu vienu un nedaudz nokožu. Kodolam ir maiga, mazliet saldena garša, kas atgādina kastaņus. Nospriežu, ka būs labi. Grauzēja gaļa garšo spēcīgi un izteikti pēc medījuma, bet ir pārsteidzoši sulīga. Pirmajai naktij arēnā maltīte nemaz nav slikta. Ja vien to ar kaut ko varētu noskalot.

Finiks mani izprašņā par grauzēju, kuru nolemjam saukt par kokžurku. Cik augstu tā bijusi, cik ilgi es to vēroju, pirms nošāvu, un ko tā darīja? Neatceros, ka tā žurka būtu darījusi kaut ko sevišķu. Varbūt viņa ošņājās pēc kukaiņiem vai kaut kā tamlīdzīgi.

Nakts mani biedē. Cieši savītā zāle mūs vismaz pasargā no tā, kas pēc dažām stundām sāks ložņāt pa džungļu zemi. Bet īsi pēc tam, kad saule pazūd aiz apvāršņa, uzlec blāvi balts mēness, kura gaismā var saskatīt lietu apveidus. Mūsu sarunas pieklust, jo zinām, kas gaidāms. Sastājamies rindā pie būdas ieejas, un Pīta saņem manu roku.

Debesis izgaismojas, un tajās parādās it kā gaisā peldošs Kapitolija zīmogs. Klausoties himnu, es domāju: Finikam un Megsai tas būs smagāk. Bet arī man pašai ir ļoti smagi. Noskatīties, kā debesīs parādās astoņu mirušo uzvarētāju sejas.

Pirmais ir vīrietis no Piektā apgabala, tas, kuru Finiks nogalināja ar trijžuburi. Tas nozīmē, ka visi pārstāvji no pirmajiem četriem apgabaliem ir dzīvi — visi četri karjeristi, Bītijs un Stiepule un, protams, Megsa un Finiks. Pēc Piektā apgabala vīrieša parāda morflinga atkarīgo tipu no Sestā, Sesīliju un Vūfu no Astotā, abus pārstāvjus no Devītā, sievieti no Desmitā un Sīderi no

Vienpadsmitā apgabala. Atkal parādās Kapitolija zīmogs, mūzika izskan, un debesis satumst, tikai bālais mēness turpina liet palsu gaismu.

Neviens neko nesaka. Nevaru izlikties, ka no mirušajiem kādu būtu labi pazinusi. Bet es atceros tos trīs bērnus, kas pieķērās Sesīlijai, kad viņu aizveda. Un cik laipni pret mani tiekoties izturējās Sīdere. Pat iedomājoties, kā narkomāns ar stiklainajām acīm gleznoja man uz sejas dzeltenas puķes, sajūtu sirdī dūrienu. Viņi visi ir miruši. Neviena vairs nav šaisaulē.

Nezinu, cik ilgi mēs tā būtu sēdējuši, ja caur lapotni mūsu priekšā nenolaistos sudrabots izpletnis. Neviens pēc tā nepasniedzas.

— Kā jums šķiet, kuram tas ir domāts? — beidzot iejautājos.

— Nevar zināt, — Finiks nosaka. — Varbūt ļausim to paņemt Pītam, jo viņš šodien gandrīz nomira?

Pīta atsien aukliņu un atritina zīda apli. Uz izpletņa ir neliels metāla priekšmets, kura pielietojums man nav zināms. — Kas tas tāds ir? — es jautāju. Neviens neatbild. Mēs to padodam no rokas rokā un pēc kārtas apskatām. Tas ir metāla stobriņš, kam viens gals ir nedaudz nosmailināts. Otrā galā ir mazliet uz leju noliekta maliņa. Priekšmets liekas attāli pazīstams. Tā varētu būt kāda divriteņa detaļa, aizkaru stienītis — jebkas.

Pīta iepūš vienā stobriņa galā, pārbaudīdams, vai nāk kāda skaņa. Nenāk. Finiks uzslidina to mazajā pirkstiņā, izmēģinādams kā ieroci. Nekā.

— Vai tu varētu ar to zvejot, Megs? — pajautāju. Bet Megsa, kas spēj zvejot gandrīz ar jebko, tikai papurina galvu un noņurd.

Paņemu stobriņu un paripinu to plaukstā. Tā kā esam sabiedrotie, Heimičs noteikti darbojas kopā ar Ceturtā apgabala padomdevējiem. Viņš palīdzēja izvēlēties dāvanu. Tas nozīmē, ka tā ir vērtīga. Ka tā pat varētu izglābr dzīvību. Atceros pagājušo gadu, kad man tik Joti gribējās ūdeni, bet viņš nesūtīja, jo zināja, ka atradīšu to pati, ja pacentīšos. Heimiča dāvanas vai to neesamība vienmēr ir ļoti iezīmīga. Es teju vai dzirdu, kā viņš man uzrūc: Domā ar galvu, ja tev tāda ir. Kas ir?

Izslauku no acīm sviedrus un izstiepju dāvanu sev priekšā mēness gaismā. Visādi to grozu, apskatu no dažādām pusēm, aizsedzu un atsedzu atsevišķas daļas. Mēģinu piespiest priekšmetu atklāt man savu pielietojumu. Galu galā bezspēcīgās dusmās iecērtu stobriņa galu zemē. — Es padodos. Varbūt, ja mēs savāksim Bītiju vai Stiepuli, viņi varēs to izdomāt.

Izstiepjos un, piespiedusi sakarsušo vaigu zāles pīte— nim, drūmi blenžu uz stobriņu. Pīta masē saspringumā stīvo vietu starp maniem pleciem, un es atļaujos mazliet atslābināties. Kāpēc it nemaz nav kļuvis vēsāks? Kas notiek mājās?

Prima. Mana māte. Geils. Medža. Aizdomājos, kā viņi sēž mājās un skatās uz mani. Ceru vismaz, ka viņi ir mājās. Ka Treds nav viņus apcietinājis. Ka viņi nav sodīti tāpat kā Sinna. Kā Dārijs. Sodīti manis dēļ. Visi.

Sāku ilgoties pēc saviem mīļajiem, pēc sava apgabala, pēc sava meža. Pēc kārtīga meža ar izturīgiem, cietiem kokiem, lērumu ēdamā, ar normālu medījumu. Pēc čalojošiem strautiem. Vēsa vēja. Nē, pēc saltas brāzmas, kas aizpūstu smacējošo tveici. Domās sajūtu šo vēju un ļauju tam apraut manus vaigus un padarīt nejutīgus pirkstus, un pēkšņi es atrodu vārdu metāla stobriņam zemē.

— Rene! — izsaucos, uztrūkdamās sēdus.

— Kas? — Finiks nesaprot.

Izrauju stobriņu no zemes un noslauku tīru. Sakļāvusi plaukstu ap aso galu, es to noslēpju un palūkojos uz nošļaupto galu. Jā, kaut ko tādu esmu redzējusi jau agrāk. Kādā tālā, aukstā, vējainā dienā, kad kopā ar tēvu bijām mežā. Tas bija ērti ielikts kļavas sānā izurbtā caurumā. Tas kalpoja kā rene sulai, kas tecēja mūsu spainī. Ar kļavu sīrupu pat mūsu bezgaršīgā maize bija gardums. Nezinu, kas pēc tēva nāves notika ar tām dažām renēm, kas viņam piederēja. Tās droši vien ir noslēptas kaut kur mežā. Tās vairs nekad neviens neatradīs.

— Tā ir rene. Kaut kas līdzīgs krānam. To ieliek kokā, un no tā iztek sula. — Paskatos uz stiegrainajiem, zaļajiem stumbriem visapkārt. — Nu vismaz ja tas ir pareizais koks.

— Sula? — Finiks jautā. Pie jūras viņiem nav arī pareizo koku.

— Sīrups, — Pīta paskaidro. — Bet šajos kokos jābūt kaut kam citam.

Mēs visi uzreiz esam kājās. Mūsu slāpes. Strautu neesamība. Kokžurkas asie priekšzobi un slapjās ūsas. No šiem kokiem mēs varētu gribēt tikai vienu. Finiks jau grasās ar akmeni iedzīt reni liela koka zaļajā mizā, bet es viņu apturu. — Pagaidi. Tu to vēl sabojāsi. Mums vispirms ir jāizurbj caurums.

Mums nav nekā, ar ko urbt, tāpēc Megsa piedāvā savu īlenu, un Pīta to iedur tieši mizā, iegremdējot aso smaili piecu centimetru dziļumā. Viņi ar Finiku pēc kārtas paplašina caurumu ar īlenu un nažiem, līdz tur var ielikt reni. Es uzmanīgi iespiežu to caurumā, un mēs nogaidot atkāpjamies. Sākumā nekas nenotiek. Tad no stobriņa notek ūdens piliens un ierit Megsai plaukstā. Viņa to nolaiza un pastiepj roku, gaidot vēl.

Grozot un iekārtojot reni, mums izdodas izdabūt nelielu tērcīti. Pēc kārtas atveram muti zem renes un samitrinām izkaltušo mēli. Megsa atnes groziņu, un tas ir tik blīvi savīts, ka tajā turas ūdens. Mēs piepildām groziņu un padodam cits citam, dzerdami lieliem malkiem un pat atļaudamies greznību noskalot sejas. Ūdens ir siltens, kā jau viss šajā vietā, bet šis nav īstais brīdis, lai mēs būtu izvēlīgi.

Kad mūsu uzmanība ir novērsta no slāpēm, atskār— šam, ka esam pārguruši, un sagatavojamies naktij. Pagājušajā gadā es vienmēr mēģināju visu salikt pa rokai gadījumam, ja man naktī nāktos ātri atkāpties. Šogad man nav mugursomas. Tikai ieroči, kurus es tomēr neizlaidīšu no rokām. Tad iedomājos par reni un izrauju to no koka stumbra. Nobrauku lapas izturīgam vītenim, izveru to caur stobriņa tukšo vidu un pamatīgi piesienu reni pie savas jostas.

Finiks piedāvājas sargāt pirmais, un es viņam to neliedzu, jo, kamēr Pīta nebūs atpūties, tāpat jāsargā ir vienam no mums. Apgulos blakus Pītam uz būdas grīdas un pasaku Finikam, lai viņš mani pamodina, kad jutīsies noguris. Bet no miega mani dažas stundas vēlāk izceļ kaut kādas zvanu skaņas. Bang! Bang! Zvans skan citādi nekā tas, ko Tiesas ēkā zvana Jaungadā, bet pietiekami līdzīgi, lai to atpazītu. Pīta un Megsa nepamostas, bet Finiks ir tikpat piesardzīgs kā es. Zvans apklust.

— Es saskaitīju divpadsmit sitienus, — viņš saka.

Pamāju. Divpadsmit. Ko tas nozīmē? Viens sitiens par katru apgabalu? Varbūt. Bet kāpēc? — Domā, tam bija kāda jēga?

— Nav ne jausmas, — viņš atbild.

Gaidām turpmākos rīkojumus, varbūt kādu ziņu no Klaudija Templsmita. Ielūgumu uz dzīrēm. Vienīgais, kas notiek, — notiek tālumā. Žilbinošs zibens iesper augstā kokā, un sākas pamatīgs negaiss. Laikam tā bija norāde uz lietu, uz ūdens avotu tiem, kam nav tik gudru padomdevēju kā Heimičs.

— Ej gulēt, Finik. Tāpat ir mana kārta sargāt.

Finiks vilcinās, bet neviens nevar palikt nomodā mūžīgi. Sažņaudzis vienā rokā trijžuburi, viņš iekārtojas pie ieejas būdā un ieslīgst nemierīgā miegā.

Sēžu ar uzvilktu loku un vēroju džungļus, kuri mēnesnīcā izskatās spokaini un palsi zaļgani. Pēc kādas stundas zibeņošana norimst. Bet es dzirdu, kā sākas lietus, kas kapā lapotni dažus simtus metru tālāk. Visu laiku gaidu, kad tas atnāks līdz mums, bet — nē.

Salecos no lielgabala šāviena, bet uz maniem guļošajiem biedriem tas neiedarbojas. Nav vērts viņus modināt. Vēl viens uzvarētājs ir miris. Neļauju sev minēt, kurš tas ir.

Attālais lietus izbeidzas tikpat pēkšņi kā vētra arēnā pagājušajā gadā.

Dažus mirkļus pēc tam, kad lietus ir mitējies, redzu, ka no tās puses sāk plūst viegla migla. Tā ir tikai reakcija.

Vēss lietus uz sakarsētas zemes. Migla tuvojas vienmērīgā ātrumā. No tās izstiepjas tādi kā taustekļi, kas saliecas kā pirksti, it kā velkot kaut ko sev līdzi. Es vēroju, un man uz skausta uzmetas zosāda. Ar to miglu nav tā, kā vajag. Tās mala ir pārāk līdzena, lai būtu dabiska. Un ja tā nav dabiska…

Man nāsīs iesitas šķebinoši saldena smaka, un es stiepju roku pēc pārējiem un kliedzu, lai viņi ceļas.

Tajās dažās sekundēs, kas vajadzīgas, lai viņus pamodinātu, man uz ādas uzmetas čulgas.

21

Sīki, sūrstoši dūrieni. Vietās, kur miglas pilieni saskaras ar manu ādu.

— Bēdziet! — es uzkliedzu pārējiem. — Bēdziet!

Finiks pamostas uzreiz, gatavs stāties pretī ienaidniekam. Bet, ieraudzījis miglas sienu, viņš uzrauj mugurā vēl guļošo Megsu un skrien prom. Pīta ir piecēlies, bet nav atžirdzis. Sagrābju viņa roku un metos kopā ar viņu džungļos pakaļ Finikam.

— Kas ir? Kas notika? — viņš apjucis taujā.

— Tur ir kaut kāda migla. Indīga gāze. Ātrāk, Pīta! — Jūtu, ka sekas no saskaršanās ar spēka lauku būs ļoti smagas, lai kā viņš to dienā būtu noliedzis. Pīta kustas gausi, daudz lēnāk nekā parasti. Un visu laiku sapinas vīnstīgu un citu augu mudžeklī, aiz kā man tikai šad tad aizķeras kāja.

Pametu acis atpakaļ, kur migla taisnā līnijā stiepjas uz abām pusēm, cik vien tālu sniedz skats. Mani sagrābj drausmīgs impulss bēgt, pamest Pītu un glābties. Būtu tik viegli skriet, ko kājas nes, varbūt pat uzrāpties kokā virs miglas, kura, šķiet, nepaceļas augstāk par kādiem divpadsmit metriem. Atceros, ka toreiz, kad iepriekšējās Spēlēs uzradās mutanti, es tieši tā arī izdarīju. Metos bēgt un par Pītu iedomājos tikai tad, kad biju sasniegusi

Pārpilnības ragu. Bet šoreiz es apspiežu savas bailes, savaldu tās un palieku pie viņa. Šoreiz mans mērķis nav izdzīvot pašai. Jāizdzīvo ir Pītam. Iešaujas prātā, ka apgabalos visi ir kā piekalti ekrāniem un skatās, vai bēgšu, kā vēlas Kapitolijs, vai arī palikšu kopā ar Pītu.

Cieši sakļauju pirkstus ap viņa roku un pavēlu: — Skaties uz manām kājām! Vienkārši mēģini likt kājas tur, kur eju es. — Tas palīdz. Liekas — mēs kustamies mazliet ātrāk, bet ne pietiekami, lai varētu atļauties atvilkt elpu, turklāt migla joprojām skalojas mums uz papēžiem. No tvaika masas uzsprakst pilieni. Tie dedzina, bet citādi nekā uguns. Tas nav karstums, bet asas sāpes vietās, kur ķimikālijas pieskaras mūsu ādai, pieķeras un iesūcas dziļi zem tās. Mūsu kombinezoni neko nepalīdz. Tie nepasargā vairāk kā plāns papīrs.

Finiks, kurš sākumā skrēja prom, ir apstājies un aptvēris, ka mums ir sarežģījumi. Bet pret miglu nevar cīnīties, no tās var tikai izvairīties. Viņš izkliedz uzmundrinājumus, mēģinādams vilkt mūs līdzi, un viņa balss kalpo kā ceļa rādītājs, bet citādi nekas nelīdz.

Pītas protēze ieķeras ložņaugu mezglā, un viņš nokrīt uz sejas, pirms pagūstu viņu saķert. Palīdzu viņam piecelties un pamanu kaut ko, kas ir vēl briesmīgāks par čulgām un novājina vēl vairāk par apdegumiem. Puiša kreisā sejas puse ir nošļukusi tā, it kā visi muskuļi būtu atmiruši. Plakstiņš nokarājas, gandrīz aizsedzot aci. Viņa mute ir dīvaini greizi sašķiebusies uz leju. — Pīta… — es iesāku. Un tajā brīdī sajūtu spazmas rokā.

Ķimikālijas, kas rada miglu, nav tikai dedzinošas — tās iedarbojas uz mūsu nerviem. Mani sagrābj pilnīgi jaunas bailes, un es rauju Pītu uz priekšu tā, ka viņš atkal paklūp. Kad izdodas uzdabūt viņu kājās, manas rokas jau raustās it kā pašas no sevis. Migla ir mūs panākusi, un galvenā masa ir mazāk nekā metra attālumā. Ar Pītas kājām kaut kas nav tā, kā vajag. Viņš mēģina paiet, bet kājas kustas rausteklīgi — kā lellei.

Jūtu, ka viņš paraujas uz priekšu, un attopos, ka Finiks ir atgriezies pēc mums un velk Pītu aiz sevis. Iespiežu Pītam zem rokas savu plecu, kuru, šķiet, joprojām spēju kontrolēt, un pūlos turēties līdzi Finika ātrajam tempam. Kad starp mums un miglu ir apmēram desmit metri, Finiks apstājas.

— Nekas nesanāks. Man būs viņš jānes. Vai varēsi panest Megsu? — viņš man jautā.

— Jā, — braši atsaucos, bet mana sirds pamirst. Megsa gan noteikti nesver vairāk par trīsdesmit pieciem kilogramiem, bet es pati neesmu nekāda dūšīgā. Tomēr es ticu, ka savā dzīvē esmu nesusi arī smagākas nastas. Kaut nu manas rokas beigtu raustīties. Pietupstos, un večiņa iekārtojas uz manējā, tāpat kā parasti — uz Finika pleca. Lēnām iztaisnoju kājas un redzu, ka ar kopā saspiestiem ceļiem spēšu viņu panest. Finiks ir uzmetis Pītu uz muguras, un ar viņu pa priekšu mēs kustamies tālāk; es sekoju pa taku, ko viņš izlauž vīteņaugos.

Migla nāk arvien tuvāk — klusi, vienmērīgi un blīvi. Manas dziņas liek skriet prom, bet ievēroju, ka Finiks pa diagonāli dodas lejā no kalna. Viņš mēģina turēties pa gabalu no gāzes un vienlaikus virzīties uz ūdeni, kas skalojas ap Pārpilnības ragu. Jā, ūdens, domāju, kad skābes pilieni ieurbjas arvien dziļāk manā ādā. Jūtos tik pateicīga, ka nenogalināju Finiku, jo kā gan es būtu izglābusi Pītu? Jūtos priecīga, ka ar mani ir vēl kāds, kaut arī tikai īsu laiku.

Megsa nav vainīga pie tā, ka pakritu. Viņa dara, ko var, lai man būtu vieglāk, bet es tomēr nevaru panest tik lielu svaru. īpaši tagad, kad man laikam sāk stingt kreisā kāja. Pirmās divas reizes man izdodas atkal pieslieties kājās, bet trešajā nevaru piespiest kāju kustēties. Pūlos piecelties, bet kāja saļimst un Megsa noveļas zemē manā priekšā. Vicinu rokas, mēģinādama tikt augšā, turoties pie vīteņiem un kokiem.

Finiks atkal ir man blakus ar Pītu mugurā. — Nav jēgas, — izdvešu. — Vai tu vari nest viņus abus? Ejiet vien, es jūs panākšu. — Piedāvājums ir šaubīgs, bet izsaku to tik pārliecinoši, cik vien spēju.

Redzu Finika acis, kuras mēness gaismā izskatās zaļas. Es tās redzu tikpat skaidri kā dienā. Tās ir gandrīz kā kaķim, savādi atstarojošas. Varbūt tāpēc, ka tajās mirdz asaras. — Nē. Es nevaru nest viņus abus. Man neklausa rokas. — Tas ir tiesa. Viņa rokas nekontrolēti raustās pie sāniem. Pirkstos nekā nav. No viņa trim trijžuburiem ir palicis tikai viens, un to tur Pīta. — Piedod, Megs. Nevaru.

Un pēkšņi kaut kas notiek tik ātri un bezjēdzīgi, ka es pat nevaru izkustēties, lai to aizkavētu. Megsa uzraušas kājās, uzspiež Finikam uz lūpām skūpstu un aiztenterē taisnā ceļā miglā. Viņas ķermeni uzreiz sagrābj šaušalīgi krampji, un viņa nokrīt zemē, kur sāk drausmu deju.

Man gribas kliegt, bet rīkle deg kā liesmās. Velti pasperu soli uz viņas pusi. Dzirdu lielgabala šāvienu un zinu, ka viņas sirds ir apstājusies, ka viņa ir mirusi. — Finik! — aizsmakusi iesaucos, bet viņš jau ir aizgriezies un turpina ceļu — tālāk no miglas. Kluburēju viņam pakaļ, vilkdama aiz sevis stingo kāju un nejēgdama, ko lai citu iesāku.

Laiks un telpa zaudē nozīmi; migla iesūcas manās smadzenēs, saduļķo domas un liek visam izskatīties neīstam. Dziļi iesakņojies dzīvniecisks izdzīvošanas instinkts klupšus krišus dzen mani pakaļ Finikam un Pītam, liek kustēties, kaut arī droši vien jau esmu mirusi. Daļa mana ķermeņa ir mirusi vai vismaz noteikti mirst. Un Megsa ir mirusi. To es zinu noteikti. Vai varbūt tikai domāju, ka zinu, jo tas nepavisam nav loģiski.

Mēnesnīcas atspulgi Finika bronzas krāsas matos, asi sāpju dūrieni, kokā pārvērtusies kāja. Sekoju Finikam, līdz viņš sabrūk zemē ar Pītu sev virsū. Šķiet, es nespēju apstāties un vienkārši steberēju uz priekšu, paklūpu pār viņu nekustīgajiem ķermeņiem un pievienojos šai kaudzei. Tad redz, kur un kā, un kad mēs mirsim. Bet mana doma ir abstrakta un ne tik biedējoša kā agonija, ko pašlaik sajūtu ķermenī. Dzirdu Finiku iekunkstamies, un man izdodas norāpties no abiem pārējiem. Es ieraugu miglas sienu, kas ir kļuvusi pērļaini balta. Varbūt man jau rādās vai varbūt mēness gaisma izspēlē kādus jokus, bet rādās, ka migla pārveidojas. Jā, tā kļūst biezāka, it kā būtu atspiedusies pret stiklu un sāktu kondensēties. Sa— miedzu acis ciešāk un pamanu, ka no tās vairs nestaipās pirksti. Migla ir apstājusies pavisam. Tāpat kā citas šausmas, ko esmu piedzīvojusi arēnā, arī šīs ir sasniegušas savu robežu. Vai nu tā ir, vai arī Spēļu rīkotāji izlēmuši mūs pagaidām vēl nepiebeigt.

— Tā ir apstājusies, — cenšos pateikt, bet no aizpampušās mutes iznāk tikai šausmīgs ķērciens. — Tā ir apstājusies, — atkārtoju, un šoreiz tas laikam skan skaidrāk, jo Pīta un Finiks pagriež galvu uz miglas pusi. Gāze sāk celties uz augšu, it kā to pamazām iesūktu debesīs. Mēs skatāmies, līdz tā pazūd pavisam un nepaliek pat ne sīks garainītis.

Pīta noveļas nost no Finika, un viņš pagriežas uz muguras. Mēs guļam, tverdami pēc elpas un raustīdamies; mūsu prātu un ķermeni ir pārņēmusi inde. Pēc dažām minūtēm Pīta vārgi pamāj uz augšu. — Pētiki. — Palūkojos augšup un ieraugu pāri dzīvnieku, kas laikam ir pērtiķi. Es vēl nekad neesmu redzējusi dzīvu pērtiķi — mūsu mežā nekā tamlīdzīga nav. Bet laikam esmu tos redzējusi attēlos vai varbūt Spēlēs, jo, atpazīstot šos radījumus, arī man prātā ienāk tas pats vārds. Šķiet — šiem pērtiķiem ir oranža spalva, lai arī ir grūti to saskatīt skaidri, un tie ir apmēram uz pusi tik lieli kā pieaudzis cilvēks. Uzskatu pērtiķus par labu zīmi. Ja gaiss būtu indīgs, viņi noteikti te netupētu. Kādu laiku mēs un pērtiķi, neizdvešot ne skaņas, vērojam cits citu. Pīta ar pūlēm uzslienas ceļos un sāk rāpot lejup pa nogāzi. Mēs visi rāpojam, jo iešana šobrīd būtu tikpat neiespējams sasniegums kā lidošana. Mēs rāpojam, līdz vīteņaugu segu nomaina šaura, smilšaina pludmale un mūsu sejas apskalo siltais ūdens, kas viļņo ap Pārpilnības ragu. Atraujos tā, it kā būtu pieskārusies atklātai liesmai.

Kaisīt sāli vaļējā brūcē. Pirmo reizi es pa īstam saprotu šo izteicienu, jo no sāļūdens manas sāpes kļūst tik nepanesamas, ka gandrīz paģībstu. Bet sāpes pavada vēl kāda sajūta — it kā kaut kas aizplūstu. Izdaru eksperimentu — piesardzīgi ielieku ūdenī tikai plaukstu. Tas ir mokoši, jā, bet tad sāpes mazinās. Un es redzu, kā zilajā ūdenī no manām brūcēm izplūst pienains šķidrums. Kad baltums pagaist, vairs nav arī sāpju. Atsprādzēju jostu un norauju kombinezonu, kurš tagad ir tikai sacaurumota skranda. Manas kurpes un apakšveļa neizskaidrojamā kārtā ir vesela. Mazpamazām, likdama ūdenī locekļus tikai pa posmiņam, izmērcēju no brūcēm indi. Izskatās, ka Pīta dara to pašu. Bet Finiks atkāpās no ūdens pēc pirmā pieskāriena un nu guļ ar seju smiltīs, negribēdams vai nespēdams attīrīties.

Pēc tam kad esmu pārdzīvojusi ļaunāko, atverot acis zem ūdens, ūdeni iešņaucot degunā un tad to izspraus— lājot, un pat vairākas reizes izskalojot rīkli, esmu gana atkopusies, lai palīdzētu Finikam. Mana kāja ir kļuvusi mazliet jutīgāka, bet rokas joprojām raustās krampjos. Nespēju ievilkt Finiku ūdenī, un droši vien trakās sāpes viņu, vienalga, nogalinātu. Tāpēc drebošām rokām smeļu ūdeni un leju uz viņa dūrēm. Tā kā viņš neatrodas zem ūdens, tad inde atstāj viņa ķermeni tāpat, kā tajā iesūkusies — nelieliem miglas mutulīšiem, ar kuriem es ļoti sargājos saskarties. Pīta ir gana atguvies un man palīdz. Viņš pārgriež Finika kombinezonu un kaut kur uzmeklē divus gliemežvākus, ar ko var darboties daudz labāk nekā ar plaukstām. Vispirms mēs mērcējam Finika rokas, jo tās ir cietušas visvairāk, taču viņš neko nemana, kaut arī no viņa delmiem paceļas daudz garaiņu. Viņš vienkārši guļ aizvērtām acīm un laiku pa laikam iekunkstas.

Palūkojos apkārt arvien pieaugošā briesmu apziņā par situāciju. Jā, ir nakts, bet šis mēness ir pārāk spožs, lai tumsa mūs apslēptu. Ir paveicies, ka neviens vēl nav uzbrucis. Mēs gan redzētu, ja tie nāktu no Pārpilnības raga, bet, ja uzbruktu visi četri karjeristi reizē, viņi būtu spēcīgāki par mums. Ja arī viņi sākumā nepamanīja, tad mūs drīz vien nodos Finika vaidi.

— Viņš ir jāiedabū dziļāk ūdenī, — es čukstu. Bet mēs nevaram Finiku tajā likt ar seju, kamēr viņš ir tādā stāvoklī. Pīta norāda uz Finika kājām. Katrs paņemam viņu aiz vienas kājas, apgriežam otrādi un sākam vilkt iekšā sāļūdenī. Vienā reizē tikai par dažiem centimetriem. Papriekš līdz potītēm. Dažas minūtes nogaidām. Tad līdz puslielam. Nogaidām. Līdz ceļiem. No jaunekļa miesas griežas balti virpuļi, un viņš vaid. Mēs turpinām viņu mazpamazām atindēt. Atklāju: jo ilgāk es sēžu ūdenī, jo labāk man kļūst. Uzlabojas ne tikai ādas, bet arī smadzeņu un muskuļu darbība. Redzu, ka Pītas seja pamazām atkal kļūst normāla — acs plakstiņš atveras un mute vairs netiecas uz leju.

Arī Finiks sāk lēnām atdzīvoties. Viņš atver acis, paskatās uz mums un saprot, ka viņam palīdz. Ielieku viņa galvu sev klēpī, un mēs ļaujam viņam mērcēties kādas desmit minūtes visā augumā uz leju no kakla. Mēs ar Pītu sasmaidāmies, kad Finiks paceļ roku virs ūdens.

— Ir palikusi tikai tava galva, Finik. Ar to ir visļau— nāk, bet, ja varēsi paciest, pēc tam būs daudz labāk, — Pīta mierina. Mēs palīdzam viņam piecelties sēdus un ļaujam satvert savas rokas, kamēr viņš iztīra acis un degunu, un muti. Viņa rīkle vēl ir pārāk jēla, lai runātu.

— Pamēģināšu izurbt koku, — ierosinu. Aptaustu savu jostu un atrodu reni joprojām karājamies vīnstīgā.

— Es vispirms izurbšu caurumu, — Pīta piesakās. — Paliec pie viņa. Tu esi dziedniece.

Tu laikam joko. Bet skaļi to nesaku, jo Finikam jau tāpat ir gana nepatikšanu. Viņš no miglas ir cietis visvairāk, es gan īsti nesaprotu, kāpēc. Varbūt tāpēc, ka viņš ir vislielākais, vai varbūt tāpēc, ka viņam bija visvairāk jāpiepūlas. Un vēl, protams, gadījums ar Megsu. Joprojām nesaprotu, kas notika. Kāpēc viņš pameta Megsu, lai nestu Pītu? Un kāpēc viņa ne tikai nepretojās tādai izvēlei, bet ne mirkli nešauboties devās nāvē? Vai tāpēc, ka bija jau tik veca, ka viņas dienas šā vai tā bija skaitītas? Vai Megsa domāja, ka Finikam būs lielākas izredzes uzvarēt, ja mēs ar Pītu būsim viņa sabiedrotie? Finika izmocītajā sejā redzu, ka nav īstais brīdis to noskaidrot.

Jautāšanas vietā es cenšos kaut cik apkopties. Sameklēju kombinezona skrandās savu piespraudi ar zobgaļsīli un piespraužu to pie apakškrekla lencītes. Peldošā josta laikam ir no materiāla, uz ko skābe neiedarbojas, jo izskatās kā jauna. Es protu peldēt, tāpēc tāda josta man īsti vajadzīga nav, bet Bruts ar to atvairīja manu bultu, tāpēc sasprādzēju to atpakaļ ap vidukli, cerot, ka varbūt ar to varēs aizsargāties. Izjaucu matus un ar pirkstiem tos izķemmēju, reizē krietni izretinot, jo tos ir sabojājuši miglas pilieni. Tad sapinu bizē to, kas ir atlicis.

Pīta ir atradis derīgu koku apmēram desmit metrus no šaurās pludmales. Mēs viņu gandrīz neredzam, bet ir dzirdams, kā viņš ar nazi cērt stumbrā. Kur palika īlens?

Megsa to laikam vai nu nometa, vai paņēma līdzi miglā. Jebkurā gadījumā tā vairs nav.

Aizpeldu mazliet tālāk seklajā ūdenī un airējos pamīšus uz vēdera un uz muguras. Jūras ūdens varbūt palīdzēja man un Pītam, bet Finiku tas, šķiet, pilnīgi pārvērš. Viņš sāk lēnām kustēties, pārbaudīdams savus locekļus, un pamazām metas peldus. Bet viņš nepeld tā kā es — ritmiskiem vēzieniem un vienmērīgā ātrumā. It kā es vērotu kaut kāda dīvaina jūras dzīvnieka atdzīvošanos. Finiks nirst un sprauslā ūdeni no mutes, un griežas loti dīvainā veidā — kā korkvilkis, un man noreibst galva, jau skatoties vien. Un vienubrīd, kad viņš ir sabijis zem ūdens tik ilgi, ka jūtos teju pārliecināta — viņš ir vienkārši noslīcis, Finika galva uzrodas man tieši blakus un es satrūkstos.

— Nedari tā!

— Kā tad? Vai es nedrīkstu iznirt vai arī nedrīkstu palikt zem ūdens? — viņš pajautā.

— Ne to, ne to. Neko no abiem. Vispār neko. Vienkārši mērcējies un uzvedies godīgi. Vai arī iesim palīgā Pītam, ja jau tu tik labi jūties.

Pavisam īsajā brīsniņā, kāds mums ir vajadzīgs, lai nokļūtu līdz džungļiem, ievēroju kādu pārmaiņu. Varbūt tas ir daudzgadīgās medību pieredzes dēļ, vai arī mana saārstētā auss tiešām darbojas labāk, nekā bija gribēts. Bet es jūtu virs mums daudzus siltus ķermeņus. Tiem nav jāčalo vai jāklaigā. Pietiek jau ar to, ka tik daudzi elpo.

Pieskaros Finika delmam, un viņš seko manam ska— tienam uz augšu. Nezinu, kā viņi tur sapulcējās tik klusi. Varbūt tas nemaz nebija klusi. Mēs visi bijām aizņemti, dziedinot savas miesas. Un pa to laiku viņi sapulcējās. Džungļu koku zaros karājas nevis pieci vai desmit, bet neskaitāmi pērtiķi. Tas pārītis, ko pamanījām, kad bijām paglābušies no miglas, likās kā laipni sagaidītāji. Bet šis bars izskatās draudīgs.

Ielieku lokā divas bultas, un Finiks satver ciešāk trijžuburi. — Pīta, — ierunājos, cik vien mierīgi spēju. — Ir vajadzīga tava palīdzība.

— Labi, tūdaļ. vSķiet, ka esmu jau pabeidzis, — viņš atsaucas, joprojām darbodamies ap koku. — Jā! Tā! Vai tev rene ir?

— Ir. Bet mēs atradām kaut ko, uz ko tev vajadzētu paskatīties, — rāmi turpinu. — Bet nāc netrokšņodams, lai tos neizbiedētu. — Man nez kāpēc negribas, lai viņš pamanītu pērtiķus vai vispār uz tiem skatītos. Ir dzīvnieki, kas acu kontaktu vien uztver kā agresiju.

Pīta pagriežas pret mums, elsdams no piepūles darbā ar koku. Mana prasība ir izteikta tik dīvainā tonī, ka viņš nojauš — kaut kas nav kārtībā. — Nu labi, — viņš bezrūpīgi nosaka. Pīta sāk nākt cauri džungļiem un, kaut arī zinu, ka viņš ļoti cenšas, klusa pārvietošanās nekad nav bijusi viņa stiprā puse, pat tad, kad viņam veselas vēl bija abas kājas. Bet viss ir labi — Pīta kustas un pērtiķi paliek savās vietās. Viņš tos sajūt, kad ir tikai piecu metru attālumā no pludmales. Viņš uzmet tiem tikai vienu acumirkli, bet efekts ir tāds, it kā būtu aizdedzinājis bumbas degli. Pērtiķi pēkšņi pārvēršas aurojošā oranžas vilnas masā un gāžas viņam virsū.

Vēl nekad neesmu redzējusi dzīvniekus tik ātri kustamies. Pērtiķi šļūc lejā pa vīnstīgām tā, it kā tās būtu ieeļļotas. Viņi pārlec neiedomājamus attālumus no koka uz koku. Viņu ilkņi ir atiezti, spalva sabozta un nagi izlaižas kā atvāžami naži. Var jau būt, ka es neko nezinu par pērtiķiem, bet dabā neviens dzīvnieks tā neuzvedas. — Mutanti! — es izgrūžu, un mēs ar Finiku glābjamies mežā.

Katrai bultai ir jātrāpa, un tās trāpa arī. Spokainajā gaismā nošauju pērtiķus citu pēc cita, mērķēdama acīs un sirdī, un rīklē, lai katrs trāpījums būtu nāvējošs. Bet ar to nepietiktu, ja Finiks nedurtu zvērus kā zivis un nemestu prom un Pīta nevēzētu savu nazi. Sajūtu kājā un uz muguras nagus, un tajā brīdī kāds uzbrucēju novāc. Gaisā sabiezē sabradātu augu, asins smārds un pērtiķu zvēra smaka. Mēs ar Pītu un Finiku nostājamies trijstūrī ar dažiem metriem starpā un mugurām citam pret citu. Sažņaudzas sirds, kad uzvelku stiegru ar pēdējo bultu. Taču es atceros, ka arī Pītam ir bultu maks. Viņš nešauj, viņš tikai cērt ar nazi. Es arī izrauju nazi, bet pērtiķi ir žiglāki, viņi var pielēkt klāt un atsprāgt nost tik ātri, ka nepagūsti noreaģēt.

— Pīta! — uzkliedzu. — Tavas bultas! Pīta pagriežas, ierauga, kādā ķezā esmu, un jau ņem nost bultu maku, kad tas notiek. Pērtiķis no koka lec tieši viņam krūtīs. Man nav bultas, es nevaru izšaut. Dzirdu, kā Finika trijžuburis ar būkšķi iecērtas citā zvērā, un jaušu, ka viņa ierocis ir aizņemts. Pūloties nonemt maku, Pītas roka ar nazi arī ir aizņemta. Metu uzbrucējam ar savu nazi, bet tas apmet kūleni, izvairās un turpina lidot.

Palikusi bez ieroča un neaizsargāta, daru vienīgo, ko varu iedomāties. Steidzos pie Pītas, lai notriektu zemē un paglābtu viņa augumu ar savējo, kaut arī zinu, ka nepagūšu.

Bet viņa paspēj. Uzradusies kā no zila gaisa. Viņas nebija, un jau nākamajā mirklī viņa izšaujas Pītam priekšā. Viņa jau ir noplūdusi asinīm, atplētusi muti spalgā kliedzienā, un ieplestajās acīs zīlītes ir tik lielas, ka redzokļi gail kā melni caurumi.

Vājprātīgā narkomāne no Sestā apgabala pamet gaisā kaulainās rokas, it kā gribēdama pērtiķi apskaut, un tas iegremdē ilkņus viņas krūtīs.

22

Pīta nomet bultu maku un iedur nazi pērtiķim mugurā, un dur vēl un vēl, līdz dzīvnieks atlaiž kodienu. Paspēris mutantu nost, viņš sagatavojas nākamajam. Tagad man ir viņa bultas, uzvilkts loks un Finiks stāv man aiz muguras un elš, taču šobrīd neko nedara.

— Panāciet šurp! Panāciet! — Pīta niknumā kliedz. Pērtiķiem kaut kas ir noticis. Viņi atkāpjas, uzlien atpakaļ kokos un nozūd džungļos, it kā tos sauktu kāda nedzirdama balss. Spēļu rīkotāja balss, kas saka: nu jau pietiek.

— Paņem viņu, — es saku Pītam. — Mēs tevi piesegsim.

Pīta saudzīgi paceļ rokās morflinga novārdzināto sievieti un aiznes dažus metrus līdz pludmalei, un mēs ar Finiku tikmēr turam gatavībā ieročus. Bet pērtiķi ir pagaisuši, izņemot oranžos līķus. Pīta noliek narkomāni zemē. Es pārgriežu audumu uz viņas krūtīm un atklāju četras dziļas durtas brūces. No tām lēnām sūcas asinis, lai gan ievainojumi neizskatās tik nāvējoši, kā ir patiesībā. Lielākais ļaunums ir nodarīts ķermeņa iekšpusē. Spriežot pēc dūrienu atrašanās vietas, zvērs ir trāpījis kādam dzīvībai svarīgam orgānam — plaušām vai varbūt pat sirdij.

Sieviete guļ smiltīs un plāta muti kā sausumā izmesta zivs. Viņai ir nokarena āda slimīgi zaļganā tonī un ribas tik izspiedušās kā badā mirstošam bērnam. Viņa noteikti varēja atļauties nopirkt ēdienu, bet laikam jau izvēlējās morflingu, tāpat kā Heimičs izvēlas alkoholu. Pilnīgi viss vēsta par postažu — viņas miesa, viņas dzīve un tukšais skatiens. Es turu viņas trīcošo roku, īsti nesaprazdama, vai tā raustās no tās pašas indes, kas sabojāja mūsu nervus, vai no šoka pēc uzbrukuma, vai no tā, ka viņas ķermeni atstāj narkotikas, kas viņu uzturēja. Mēs neko nevaram darīt. Neko, tikai palikt kopā, līdz viņa nomirs.

— Es pieskatīšu kokus, — Finiks nosaka un aiziet. Man arī gribētos iet prom, bet sieviete sažņaudz manu roku tik cieši, ka nāktos noraut viņai pirkstus, un tādai nežēlībai man nav spēka. Atceros par Rū un prātoju: varbūt nodziedāt kādu dziesmu. Bet es pat nezinu, kā narkomāni sauc, nemaz nerunājot par to, vai viņai patīk dziesmas. Zinu tikai to, ka viņa mirst.

Pīta notupstas otrā pusē un glāsta sievietes matus. Viņš sāk klusi runāt, un es viņa teikto gandrīz nesaprotu, bet vārdi arī nav domāti man. — Ar krāsām no tās kastes, kas man ir mājās, es varu sajaukt jebkuru toni, kādu vien iespējams iedomāties. Rozā. Tik maigu kā zīdaiņa āda. Vai tik košu kā rabarbers. Zaļu kā pavasara zāle. Zilu, kas laistās kā ledus uz ūdens.

Narkomāne lūkojas Pītas acīs, it kā pieķerdamās viņa vārdiem.

— Reiz es trīs dienas jaucu krāsas, līdz atradu īsto toni saules gaismai uz balta kažoka. Redzi, es visu laiku domāju, ka tā ir dzeltena, bet izrādījās, ka ir daudz sarežģītāk. Tur bija kārtu kārtām visādas krāsas. Cita pēc citas, — Pīta runā.

Narkomānes elpa pāriet seklos elsienos. Brīvā roka ķēpājas asinīs uz krūtīm un veido apļus, kādus viņai tik ļoti patika gleznot.

— Varavīksni man vēl nav izdevies uzgleznot. Varavīksnes krāsas uzrodas tik pēkšņi un pazūd tik ātri. Man nekad nepietiek laika tās notvert. Tikai mazliet zilā vai mazliet purpura. Un tad tās atkal izdziest. Izgaist, — Pīta turpina.

Pītas vārdi ir nobūruši narkomāni. Viņa ir kā transā. Pacēlusi roku, viņa uzglezno Pītam uz vaiga kaut ko līdzīgu ziedam.

— Paldies tev, — viņš čukst. — Tas ir skaisti.

Narkomānes seja izgaismojas smaidā, un viņa mazliet iepīkstas. Tad asinīm notrieptā roka atkrīt atpakaļ uz krūtīm, viņa pēdējo reizi izpūš elpu un nodārd lielgabala zalve. Viņa atlaiž manu roku.

Pīta ienes sievieti ūdenī. Atgriezies viņš apsēžas pie manis. Kādu laiku narkomāne peld uz Pārpilnības raga pusi, bet uzrodas helikopters, saķer viņu spīlēs ar četriem zobiem un aiznes nakts debesīs, un viņa ir prom.

Finiks atkal atnāk pie mums, un viņam rokā ir sauja manu bultu, no kurām vēl pil pērtiķu asinis. Viņš nomet bultas man blakus smiltīs. — Man likās, ka tu tās gribēsi.

— Paldies. — Iebridusi ūdenī, es nomazgāju visu ķēpu no saviem ieročiem un brūcēm. Kad atgriežos džungļos, lai savāktu ķērpjus un noslaucītos, pērtiķu līķi ir nozuduši.

— Kur tie palika? — es nesaprotu.

— Mēs nezinām. Vīteņi sakustējās, un tie pazuda, — Finiks saka.

Nejūtīgi un pārguruši lūkojamies džungļos. Klusumā es pamanu, ka tās vietas, kur miglas pilieni bija pieskā— rušies manai ādai, ir pārvilkušās ar kreveli. Tās vairs nesāp, bet ir sākušas niezēt. Ļoti. Mēģinu to uzskatīt par labu zīmi. Ka brūces dzīst. Pametu skatienu uz Pītu, tad uz Finiku un redzu, ka viņi abi kasa saskrambātās sejas. Jā, pat Finika skaistumu ir sabojājusi šī nakts.

— Nekasieties, — es pavēlu, kaut man pašai ļoti gribas darīt to pašu. Taču tādu padomu dotu mana māte. — Tā jūs tikai saķersiet infekciju. Kā jums šķiet, vai ir droši atkal mēģināt dabūt ūdeni?

Aizejam atpakaļ pie koka, kurā Pīta mēģināja izurbt caurumu. Es un Finiks stāvam ar ieročiem rokās, kamēr Pīta ieliek reni, bet nekas bīstams neparādās. Pīta ir atradis labu dzīslu, un no renes straumē sāk gāzties ūdens. Mēs remdējam slāpes un ļaujam siltajam ūdenim apskalot niezošos augumus. Piepildījuši dažus gliemežvākus ar dzeramo ūdeni, mēs dodamies atpakaļ uz pludmali.

Vēl ir nakts, bet ausma vairs nevar būt tālu. Ja nu vienīgi Spēļu rīkotāji to aizkavētu. — Varbūt jūs abi pa— guliet? — ierosinu. — Es kādu laiku pastāvēšu sardzē.

— Nē, Katnis, es labāk gribētu stāvēt sardzē, — Finiks ierunājas. Ielūkojos viņam acīs un sejā un aptveru, ka viņš tik tikko valda asaras. Megsa. Ļaut Finikam palikt vienam un viņu apraudāt ir mazākais, ko es varu darīt.

— Labi, Finik, paldies, — nosaku un apgulos smiltīs blakus Pītam, kurš uzreiz aizmieg. Blenžu tumsā, domādama, cik daudz kas var mainīties vienas dienas laikā. Vēl vakar Finiks bija manā nogalināmo sarakstā, bet nu es taisos gulēt, kad viņš stāv sardzē. Viņš izglāba Pītu un ļāva Megsai nomirt, un es nezinu, kāpēc. Es nekad nevarēšu atlīdzināt savu parādu Finikam. Šobrīd varu tikai ļaut viņam mierīgi Megsu apraudāt un gulēt. Tāpēc es tā arī daru.

Kad atkal atveru acis, ir jau vēls rīts. Pīta man blakus vēl guļ. Virs mums zaros karājas zāles pītenis, kas pasargā sejas no saules. Pieceļos sēdus un redzu, ka Finiks nav tērējis laiku lieki. Divas pītas bļodas ir pilnas ar svaigu ūdeni. Trešajā rēgojas gliemeņu raibums.

Finiks sēž smiltīs un ar akmeni lauž gliemenes vaļā. — Svaigas tās garšo labāk, — viņš saka, izraudams no gliemežvāka gaļas gabalu un iemezdams mutē. Viņa plaksti vēl ir pietūkuši, bet es izliekos, ka to neredzu.

No ēdiena smaržas man sāk rūkt vēders, un es pasniedzos pēc gliemenes. Mani aptur asiņu pilnās panadzes. Guļot esmu līdz asinīm sakasījusi ādu.

— Vai tu zini, ka, šitā kasoties, var dabūt infekciju? — Finiks ironizē.

— Tā jau runā, — attraucu un, iegājusi sāļūdenī, nomazgāju asinis, mēģinādama izdomāt, vai man vairāk riebjas sāpes vai niezēšana. Kad apnīk, aizslāju uz pludmali, pavēršu seju augšup un nobļaujos: — Ei, Heimič, ja tu neesi pārāk piedzēries, tad mūsu ādai kaut kas derētu!

Tas ir apbrīnojami un savādi, cik žigli virs manis uzrodas izpletnis. Pasniedzos augšup, un man rokā iegulst tūbiņa. — Bija jau laiks, — nomurminu, bet nespēju vairs būt sadrūmusi. Heimičs! Ko tik es neatdotu, lai varētu ar viņu piecas minūtes aprunāties.

Nometos smiltīs pie Finika un noskrūvēju tūbiņai vāku. Iekšā ir bieza, tumša ziede ar nejauku smaku, kas ož pēc darvas un skuju sajaukuma. Saraucu degunu, iespiežu ziedi plaukstā un sāku ierīvēt kāju. Tā remdē niezēšanu, un man pār lūpām izlaužas labpatikas nopūta. Tā arī nokrāso manu ādu spokaini pelēkzaļā tonī. Ieziedusi otru kāju, es pametu tūbiņu Finikam, kurš mani nomēra ar šaubpilnu skatienu.

— It kā tu pūtu, — Finiks novaikstās. Bet nieze tomēr ir stiprāka, jo jau pēc mirkļa arī viņš sāk ieziest ādu. Kreveles kopā ar ziedi tiešām izskatās atbaidoši. Es nespēju nepriecāties par viņa nepatiku.

— Nabaga Finik, vai tu pirmo reizi mūžā esi nesmuks?

— Jā gan. Tas ir kaut kas pilnīgi jauns. Kā tu to paciet jau tik daudzus gadus? — viņš atspēlējas.

— Vienkārši izvairies no spoguļiem. Tad jau to aizmirsīsi, — es pamācu.

— Ne jau tad, ja skatīšos uz tevi.

Mēs sasmērējamies no galvas līdz kājām un pat pēc kārtas — viens otra muguru tur, kur to nesedz apakš— krekls. — Pamodināšu Pītu, — es saku.

— Nē, pagaidi, — Finiks mani apstādina. — Izdarīsim to kopā. Piebāzīsim sejas viņam klāt.

Manā dzīvē ir atlicis tik maz izdevību uzjautrināties, ka esmu ar mieru. Iekārtojamies Pītam abās pusēs un pieliecamies dažus centimetrus no viņa sejas, un es viņu sapurinu. — Pīta… Pīta, mosties, — maigi lalinu.

Viņš paver plakstus un salecas ta, it kā mēs būtu viņam iedūruši. — Aā!

Mēs ar Finiku atkrītam smiltīs un smejamies kā kutināti. Ikreiz, kad cenšamies nesmieties, paskatāmies uz Pītu, kurš mēģina skatīties nosodoši, un viss sākas no gala. Kad beidzot savaldāmies, es jau domāju, ka varbūt Finikam Odēram nav ne vainas. Vismaz viņš nav tik iedomīgs un uzpūtīgs, kāds likās sākumā. Viņam patiesībā tiešām nav ne vainas. Kolīdz esmu nonākusi pie šāda secinājuma, mums blakus nolaižas izpletnis ar svaigu maizes klaipu. No pagājušā gada atceros, ka Heimiča dāvanas parasti pienāca brīdī, kam varēja būt kaut kāda jēga, tāpēc domās atzīmēju: draudzējies ar Finiku. Tā tu dabūsi ēdamo.

Finiks pagroza maizi rokās un aplūko garozu. Viņš izturas pārāk privātīpašnieciski. Tas nav vajadzīgs. Maize ir zaļgana no aļģēm, kā jau allaž, ja maize ir no Ceturtā apgabala. Mēs visi zinām, ka klaips pieder Finikam. Varbūt viņš nupat ir aptvēris, cik vērtīgs tas ir un ka varbūt viņš maizi vairs nekad mūžā neieraudzīs. Varbūt garoza izraisa kādas asociācijas ar Megsu. Bet viņš tikai nosaka: — Tā labi garšos kopā ar gliemenēm.

Es palīdzu Pītam ieziesties, un Finiks tikmēr veikli izloba gliemenes no čaulām. Mēs sanākam vienkopus un ēdam gardo, saldeno gaļu ar sāļo maizi no Ceturtā apgabala.

Mēs visi izskatāmies drausmīgi — no ziedes kreveles sāk lobīties -, bet es priecājos, ka dabūjām zāles. Ne tikai tāpēc, ka tās mazina niezēšanu, bet arī tāpēc, ka tās pasargā no svelmaini baltās saules sārtajās debesīs. Spriežot pēc saules stāvokļa, lēšu, ka pulkstenis drīz būs desmit, ka esam arēnā apmēram vienu diennakti. Vienpadsmit no mums ir miruši. Trīspadsmit ir dzīvi. Desmit slēpjas kaut kur džungļos. Trīs vai četri no šā desmita ir karjeristi. Nemaz negribas atcerēties, kas ir pārējie.

Manās acīs džungļi no patvēruma ir kļuvuši par ļaunu slazdu. Vienubrīd mums nāksies atkal doties biezoknī, vai nu lai medītu, vai arī lai kļūtu par medījumu, bet pašlaik es taisos palikt mūsu mazajā pludmalē. Un Pīta un Finiks arī neko citu neierosina. Džungļi liekas gandrīz sastinguši, tie zum un čab, bet neatklāj tajos apslēptās briesmas. Un tad tālumā atskan kliedzieni. Džungļu apgabals mums pretī sāk drebēt. Uz pakalna sariešas milzīgs vilnis, kas paceļas augstāk par koku galotnēm un rēkdams gāžas lejup pa nogāzi. Vilnis ar tādu spēku triecas jūrā, ka pat mums, kaut arī esam no tā tik tālu, cik vispār iespējams, ūdens uzskalojas līdz ceļiem un mūsu nedaudzās mantas pašķīst visapkārt. Trijatā izdodas tās savākt, pirms ierauj jūrā, izņemot ķimikāliju saēstos kombinezonus, kuri ir tik sapluinīti, ka to zaudējums ir pavisam vienaldzīgs.

Izšauj lielgabals. Mēs redzam, ka virs tās vietas, kur vilnis sākās, parādās helikopters un savāc no koka līķi. Divpadsmit.

Ūdenstilpe pamazām norimst un uzsūc milzīgo vilni. Mēs atkal sakārtojam mantas slapjajās smiltīs un jau taisāmies apsēsties, kad es kaut ko ieraugu. Trīs stāvus, kas apmēram divus riteņa spieķus tālāk steberē pa pludmali. — Paskatieties, — klusi ierunājos, norādīdama uz jaunpienācēju pusi. Pīta un Finiks seko manam skatienam. Mēs kā sarunājuši paraujamies atpakaļ džungļu ēnā.

Nācēju trijotne ir bēdīgā stāvoklī — to var redzēt uzreiz. Viens gandrīz vai velk otru, un trešais visu laiku met cilpas kā vājprātīgs. Visi trīs ir vienmērīgā, ķieģeļ— sarkanā tonī, it kā būtu bijuši iemērkti krāsā un izlikti žāvēties.

— Kuri tie ir? — Pīta jautā. — Vai arī — kas? Mutanti?

Uzvelku loku, gatavodamās uzbrukumam. Bet tas, kuru velk, pašlaik sabrūk pludmalē. Vilcējs dusmās piecērt kāju un, acīmredzami dusmu lēkmes sagrābts, pagriežas un grūsta vājprātīgo.

Finiks atplaukst. — Džoena! — viņš izsaucas un metas sarkanajiem stāviem pretī.

— Finik! — dzirdu atsaucamies Džoenas balsi.

Es pārmiju skatienu ar Pītu. — Ko nu?

— Mēs nedrīkstam pamest Finiku.

— Laikam jau ne. Nu tad nāc. — Esmu kļuvusi ērcīga, jo pat tad, ja man būtu bijis saraksts ar sabiedrotajiem, tajā noteikti nebūtu Džoenas Meisones. Abi soļojam uz pludmali, kur Finiks nupat ir saticis Džoenu. Pienākusi tuvāk, ieraugu viņas ceļabiedrus un apmulstu. Zemē uz muguras guļ Bītijs un Stiepule, kas tagad ir atkal piecēlusies un iet pa riņķi. — Ar viņu kopā ir Stiepule un Bītijs.

— Trakā un Volts? — Arī Pīta izklausās tikpat pārsteigts. — Man ir jādzird, kā tas gadījās.

Kad pieejam abiem klāt, Džoena pašlaik rāda uz džungļiem un kaut ko aizgūtnēm stāsta Finikam. — Mēs domājām, ka tas ir lietus, nu, tā zibens dēļ, un mēs visi bijām tik izslāpuši. Sāka līt, bet izrādījās, ka tās ir asinis. Biezas, siltas asinis. Neko nevarēja redzēt un nevarēja sarunāties, nedabūjot tās mutē. Mēs vienkārši steberē— jām uz priekšu un mēģinājām tikt laukā no tām. Un tad Blaits atdūrās pret spēka lauku.

— Man žēl, Džoena. — Finiks nopūšas. Paiet kāds brīdis, kamēr es izdomāju, kas ir Blaits. Man šķiet, ka viņš bija Džoenas partneris no Septītā apgabala, bet neatceros, ka būtu viņu redzējusi bieži. Ja tā padomā, man liekas, ka viņa nebija pat treniņos.

— Aha, nūjā, nekādas jēgas jau no viņa nebija, tomēr — viņš bija no mājām, — Džoena saka. — Un viņš mani pameta vienu ar šitiem abiem. — Viņa ar kurpi iebaksta gandrīz bezsamaņā gulošajam Bītijam. — Viņš pie Pārpilnības raga dabūja nazi mugurā. Un viņa…

Visi paskatāmies uz Stiepuli, kura, viscaur noziedu— sies ar sakaltušām asinīm, riņķo apkārt un murmina: — Tik-tak… Tik-tak…

— Jā, mēs zinām. Tik-tak. Trakajai ir šoks. — Džoena saviebjas. Izskatās, ka viņas teiktais Stiepuli pievilina, un viņa metas virsū Džoenai, kas rupji nogrūž to smiltīs. — Paliec mierā, ja?

— Novāc rokas no viņas, — es noskaldu.

Džoena paglūn uz mani ar naidā samiegtām brūnām acīm. — Novākt rokas? — viņa iešņācās. Džoena panākas uz priekšu, pirms es pagūstu attapties, un iecērt man tādu pļauku, ka gar acīm pašķīst dzirksteles. — Kā tu domā, kurš viņus tevis dēl izvilka no tiem sasodītajiem džungļiem? Tu… — Finiks uzmet meiteni plecā, nelikdamies ne zinis par viņas plosīšanos, ienes ūdenī un vairākas reizes iegremdē, ber viņa pa ro laiku izkliedz man dažādus apvainojumus. Bet es nešauju. Jo viņa ir kopā ar Finiku un viņa teica, ka esot tos abus atvedusi man.

— Ko viņa ar to gribēja teikt? Ka atveda viņus man? — jautāju Pītam.

— Nezinu. No sākuma tu taču viņus gribēji, — viņš atgādina.

— Aha, gribēju. Sākumā. — Tas nav nekāds izskaidrojums. Palūkojos lejup uz Bīrija nekustīgo ķermeni. — Bet ilgi man viņu vairs nebūs, ja mēs kaut ko nepasāksim.

Pīta paceļ Bītiju rokās, es saņemu Stiepules roku, un mēs aizejam uz mūsu nelielo apmetni pludmalē. Apsēdinu Stiepuli seklumā, lai viņa var drusku nomazgāties, bet šī tikai sažņaudz rokas un laiku pa laikam nomurmina: — Tik-tak. — Atāķēju Bītija jostu un atrodu pie tās ar vīnstīgām piestiprinātu metāla cilindru. Nezinu, kas tas tāds ir, bet, ja viņš domāja, ka to ir vērts glabāt, es to paturēšu acīs. Nometu cilindru smiltīs. Bītija drēbes ir salipušas asinīs, tāpēc Pīta viņu tur ūdenī un es tās atmērcēju. Paiet kāds laiks, līdz dabūjam nost kombinezonu, un mēs redzam, ka arī viņa apakšveļa ir piesūkusies ar asinīm. Nekas cits neatliek kā izģērbt viņu pavisam, lai dabūtu tīru, bet jāteic, ka tas mani vairs īpaši nesatrauc. Šogad uz mūsu virtuves galda jau ir pabijis tik daudz kailu vīriešu. Pie tā ar laiku pierod.

Noliekam zemē Finika novīto pīteni un noguldām Bītiju uz vēdera, lai varētu apskatīt muguru. No lāpstiņas līdz pat miesai zem ribām stiepjas apmēram astoņpadsmit centimetrus gara brūce. Laimīgā kārtā tā nav pārāk dziļa. Bet pēc bālās ādas var noprast, ka viņš ir zaudējis daudz asiņu, turklāt ievainojums asiņo joprojām.

Izslējusies atbalstos uz papēžiem un mēģinu domāt. Kas ir manā rīcībā? Jūras ūdens? Jūtos kā mana māte, kad viņas pirmās zāles visiem bija sniegs. Palūkojos uz džungļiem. Varu derēt, ka tur ir vesela aptieka, ja vien es zinātu, kā to lietot. Bet tur nav manu augu. Tad atceros ķērpjus, ko Megsa man deva deguna izšņaukšanai. — Es tūlīt, — pasaku Pītam. Par laimi, izskatās, ka tādi ķērpji džungļos aug vairumā. Norauju vīkšķi no tuvējiem kokiem un eju atpakaļ uz pludmali. Uztaisījusi no ķērpjiem biezu polsteri, uzlieku to uz Bītija brūces un ar vīnstīgām piesienu pie ķermeņa. Mēs padzirdām viņu ar lāsi ūdens un ievelkam koku paēnā.

— Man šķiet, ka neko vairāk darīt vina labā mēs nevaram, — es novelku.

— Ir jau labi. Tev padodas dziedināšana, — Pīta slavē. — Tā tev ir asinīs.

— Nē. — Papurinu galvu. — Manī rit mana tēva asinis. — Tādas, kas sāk riņķot straujāk medībās, nevis apkopjot slimniekus. — Paskatīšos, kā klājas Stiepulei.

Paņemu kušķi ķērpju, ko varēšu izmantot kā lupatu, un apsēžos seklumā blakus Stiepulei. Viņa nepretojas, kad novelku viņas drēbes un noberžu no ādas asinis.

Bet acīs plaiksnī bailes, un, kad es viņu uzrunāju, viņa neatbild, tikai arvien drudžaināk atkārto: — Tik-tak. — Liekas — viņa cenšas man kaut ko pateikt, bet es neko nesaprotu bez Bītija, kas izskaidrotu viņas domas.

— Jā, tik-tak. Tik-tak, — atsaucos. Tas viņu mazliet nomierina. Mazgāju viņas kombinezonu, līdz asiņu vairs gandrīz nav, un palīdzu viņai uzvilkt to atpakaļ. Tas nav saplosīts kā mūsējie. Josta ir vesela, un es uzsprādzēju atpakaļ arī to. Tad viņas apakšveļu kopā ar Bītija drēbēm nostiprinu zem akmeņiem un atstāju ūdenī mērcēties.

Kad esmu izskalojusi Bītija kombinezonu, pie mums pienāk arī spīdīga, tīra Džoena un Finiks, kam viscaur lobās āda. Kādu laiku Džoena dzer ūdeni un mielojas ar gliemenēm, bet es pūlos iemānīt kādu kumosu Stiepulei. Finiks sausi, gandrīz bezkaislīgi pastāsta par miglu un pērtiķiem, nepieminēdams pašu svarīgāko.

Visi piedāvājas stāvēt sardzē, kamēr pārējie uzkrāj spēkus, beigās nomodā paliekam mēs ar Džoenu. Es — tāpēc, ka esmu labi atpūtusies, bet viņa — tāpēc, ka vienkārši negrib gulēt. Mēs abas klusēdamas sēžam pludmalē, kamēr citi iemieg.

Džoena drošības labad pamet skatu uz Finiku un tad pagriežas pret mani. — Kā jūs zaudējāt Megsu?

— Miglā. Finiks nesa Pītu. Es kādu laiku nesu Megsu. Un tad es vairs nevarēju viņu pacelt. Finiks teica, ka nevarot nest viņus abus. Megsa viņu noskūpstīja un taisnā ceļā iegāja nāvīgajā gāzē.

— Tu zināji, ka viņa bija Finika padomdevēja, — Džoena apsūdzoši saka.

— Nē, es to nezināju.

— Viņa bija gandrīz visa Finika ģimene, — viņa pēc brīža piebilst, bet vairs ne tik indīgi.

Mēs vērojam, kā ūdens skalojas ap iemērkto apakšveļu. — Pastāsti: kāpēc tev līdzi bija Trakā un Volts?

— Es jau teicu — atvedu viņus tev. Heimičs teica: ja es gribot būt tava sabiedrotā, tad man ir jāatved viņi tev, — Džoena paskaidro. — Tā tu viņam sacīji, vai ne?

Nē, es domāju. Bet apstiprinoši pamāju. — Paldies. Es to novērtēju.

— Cerams. — Viņa man uzmet tik naidīgu skatienu, it kā es būtu pretīgākais, ko viņai dzīvē nācies redzēt. Interesanti: vai tā skatās vecākā māsa, kas no sirds ienīst jaunāko?

— Tik-tak, — izdzirdu sev aiz muguras. Pagriežos un ieraugu, ka pie mums ir atrāpojusi Stiepule. Viņas skatiens urbjas džungļos.

— Ak kungs, viņa ir pamodusies. Labi, es eju gulēt. Jūs ar Trako varat sargāt kopā, — Džoena izmet un aizgājusi apmetas blakus Finikam.

— Tik-tak, — Stiepule čukst. Es viņu piedabūju apgulties un mierinoši glāstu roku. Viņa iesnaužas, nemierīgi kustēdamās un laiku pa laikam nopūzdamās: — Tik— tak…

— Tik-tak, — klusiņām atsaucos. — Laiks gulēt. Tik— tak. Guli.

Saule ceļas arvien augstāk debesīs, līdz atrodas tieši virs galvas. Laikam ir pusdienlaiks, izklaidīgi nodomāju. Tam gan nav nozīmes. Otrā ūdenstilpes pusē mazliet pa labi es pamanu uzliesmojumu, kad zibens iesper kokā un atkal sākas elektriskā vētra. Tajā pašā vietā, kur pagājušajā naktī. Kāds laikam tur iegāja un ar to ir izraisījis negaisu. Kādu laiku sēžu un vēroju negaisu, aijādama Stiepuli, kas no ūdens vienmērīgās skalošanās ir mazliet nomierinājusies. Atceros, ka pagājušajā naktī zibens spēra pēc tam, kad bija izskanējuši zvani. Divpadsmit sitieni.

— Tik-tak, — Stiepule, uz mirkli pamodusies, no— pukst, bet atkal iemieg.

Divpadsmit sitieni pagājušajā nakti. It kā būtu pusnakts. Tad iespēra zibens. Tagad saule ir tieši virs galvas. It kā būtu pusdienlaiks. Un atkal sper zibens.

Lēnām pieceļos un pārlaižu skatienu arēnai. Zibens bija tur. Nākamajā nodalījumā sākās asins lietus, kurā iekļuva Džoena, Stiepule un Bītijs. Kad parādījās migla, mēs bijām kaut kur trešajā nodalījumā turpat blakus. Un, tiklīdz migla uzsūcās, ceturtajā nodalījumā sāka pulcēties pērtiķi. Tik-tak. Pacērtu galvu uz otru pusi. Pirms pāris stundām, apmēram ap desmitiem, otrajā nodalījumā pa kreisi no turienes, kur tagad iespēra zibens, gāzās tas vilnis. Pusdienlaikā. Pusnaktī. Pusdienlaikā.

— Tik-tak, — miegā atkārto Stiepule. Kad zibeņošana norimst un pa labi no tās sākas asins lietus, es pēkšņi saprotu, ko viņa saka.

— Ā, tik-tak, — neskanīgi nomurminu. — Pārskatu vēlreiz visu arēnu un nojaušu, ka Stiepulei ir taisnība. — Tik-tak. Tas ir pulkstenis.

23

Pulkstenis. Es gandrīz redzu rādītājus, kas kustas pa divpadsmit iedaļās sadalīto arēnu. Katra stunda sākas ar jaunām šausmām, iedarbina jaunu Spēļu rīkotāju ieroci un izslēdz iepriekšējo. Zibens, asins lietus, migla, pērtiķi — tās ir pirmās četras stundas pēc arēnas pulksteņa. Un desmitos nāk vilnis. Nezinu, kas notiek pārējās septiņās stundās, bet Stiepulei ir taisnība.

Pašlaik līst asins lietus un mēs esam pludmalē pie pērtiķu iedaļas, pārāk tuvu miglai, lai es justos mierīga. Vai dažādās briesmas draud tikai džungļos? Ne vienmēr. Vilnis pārskalojās pāri visam. Ja migla izplūst no džungļiem vai arī atgriežas pērtiķi…

— Celieties! — es pavēlu, uzpurinādama Pītu un Finiku, un Džoenu. — Celieties — mums ir jākustas! — Bet man vēl pietiek laika viņiem izskaidrot pulksteņa teoriju. Kāpēc Stiepule visu laiku skaitīja "tik-tak" un kā neredzamo rādītāju kustība katrā iedaļā ieslēdz nāvējošu ieroci.

Man būs izdevies pārliecināt visus nomodā esošos, izņemot Džoenu, kas jau no sākta gala ir pret visu, ko ierosinu es. Bet pat viņa atzīst, ka labāk ir būt drošībā nekā vēlāk nožēlot.

Kamēr pārējie savāc mūsu nedaudzās mantas un uzvelk Bītijam viņa kombinezonu, pamodinu Stiepuli.

Viņa uztrūkstas ar izbaiļu kliedzienu uz lūpām: — Tik— tak!

— Jā, tik-tak, arēna ir pulkstenis. Arēna ir pulkstenis, Stiepul, tev bija taisnība, — es mierinu. — Tev bija taisnība.

Sievietes sejai pārslīd atvieglojums — laikam jau tāpēc, ka beidzot kāds ir sapratis to, ko viņa droši vien jau zināja, kopš pirmo reizi sāka dunēt zvans. — Pusnakts.

— Tis sākas pusnaktī, — piekrītu.

Neskaidri uzpeld kādas atmiņas. Redzu pulksteņa ciparnīcu… Nē, tas bija kabatas pulkstenis, un tas gulēja Plūtarha Hevensbī plaukstā. Un uz tā ciparnīcas uzmir— dzēja un pazuda mans zobgaļsīlis. Kad tagad tā pagudroju, viņš it kā deva man mājienu par arēnas formu. Bet kāpēc lai viņš to darītu? Tobrīd es no kļūšanas par pārstāvi biju tikpat tālu kā viņš. Varbūt viņš bija domājis, ka tas man palīdzēs kā padomdevējai. Vai arī viņš visu bija izplānojis jau sen.

Stiepule pamāj uz asins lietus pusi. — Pusdivi.

— Tieši tā. Pusdivi. Un divos tur izplatās drausmīga, indīga migla, — es papildinu, norādīdama uz džungļiem tuvumā. — Tāpēc mums ir jādodas uz kādu drošu vietu. — Viņa pasmaida un paklausīgi pieceļas. — Vai esi izslāpusi? — Pasniedzu viņai pīto bļodu, un viņa izdzer vismaz litru ūdens. Finiks Stiepulei iedod pēdējo maizes gabalu, un viņa sāk košļāt. Tagad, kad ir atrisināta nespēja sazināties, viņa atkal var normāli darboties.

Pārbaudu savus ieročus. Ietinu izpletnī reni un ziedes tūbiņu un ar vīteni piesienu abus pie savas jostas.

Bītijs vēl nav pilnībā atguvies, bet, kad Pīta mēģina viņu piecelt, pretojas. — Stieple, — Bītijs saka.

— Viņa ir tepat, — Pīta mierina. — Stiepulei klājas pavisam labi. Viņa arī nāks.

Bet Bītijs vēl ķepurojas. — Stieple, — viņš neliekas mierā.

— Ai, es zinu, ko viņš grib, — Džoena nepacietīgi iesaucas. Viņa aiziet uz krastmalu un paceļ no zemes cilindru, ko mēs noņēmām no Bītija jostas, pirms viņu mazgājām. To klāj biezs sarecējušu asiņu slānis. — Šito krāmu. Tā ir stieple vai kaut kas tamlīdzīgs. Tā jau viņš dabūja savu cirtienu. Jo joza uz Pārpilnības ragu pēc šitā. Nesaprotu, kas tas ir par ieroci. Droši vien varētu kādu gabalu noraut un izmantot kā žņaudzamo, vai. Bet vai jūs spējat iztēloties, ka Bītijs kādu žņaugtu?

— Ar stiepli viņš uzvarēja Spēlēs. Viņš izveidoja elektrisku slazdu, — ierunājas Pīta. — Viņam tas ir labākais ierocis, kāds vien var būt.

Tiešām savādi, lai Džoena to nebija sapratusi. Viņas teiktajā bija kaut kāda neīsta nots. Kaut kas aizdomīgs. — Es būtu domājusi, ka tu gan esi to sapratusi, — saku meitenei. — Galu galā tu viņu iesauci par Voltu.

Džoena paskatās uz mani ar bīstami samiegtām acīm. — Aha, es nu gan esmu stulba, vai ne? — viņa atcērt. — Laikam jau manu uzmanību novērsa tas, ka bija jāmēģina glābt tavu drauģeļu dzīvību. Bet tu pa to laiku… ko tu tur īsti darīji? Piebeidzi Megsu?

Mani pirksti sažņaudzas ap naža spalu pie jostas.

— Uz priekšu! Pamēģini tikai! Man vienalga, ka tu esi stāvoklī, es tev pārplēsīšu rīkli! — Džoena draud.

Es nedrīkstu viņu šobrīd nogalināt. Bet man un Džo— enai tas ir tikai laika jautājums. Līdz viena no mums nobeigs otru.

— Varbūt vajadzētu uzmanīties ar izteicieniem, — Finiks iejaucas un uzmet man skatienu. Paņēmis stieples rituli, viņš noliek to Bītijam uz krūtīm. — Te tev būs tava stieple, Volt. Skaties, kur to iespraudīsi.

Pīta paceļ Bītiju, kurš nu ir pilnīgi padevīgs. — Kur mēs iesim?

— Man gribētos tikt līdz Pārpilnības ragam un pavērot. Pārliecināties, ka mums ir taisnība par to pulksteni, — ierosina Finiks. Tads plāns nav sliktāks par jebkuru citu. Turklāt man nebūtu iebildumu vēlreiz pārskatīt ieroču kaudzi. Un tagad mēs esam seši. Pat ja neskaita Bītiju un Stiepuli, esam četri labi cīnītāji. Viss ir pavisam citādi nekā pagājušajā gadā, kad visu mēģināju paveikt viena pati. Jā, sabiedrotie ir laba lieta, ja vien var nedomāt par to, ka viņi būs jānogalina.

Bītijs un Stiepule droši vien paši kaut kur atradīs galu. Ja mums būs jābēg, cik tad tālu viņi tiks? Džoenu es, godīgi sakot, pavisam viegli varētu piebeigt, ja būtu jāaizstāv Pīta. Vai arī varbūt vienkārši tāpēc, lai viņa aizvērtos. Man tikai ļoti vajag, lai kāds manā vietā nogalinātu Finiku, jo es pati to laikam nevarēšu. Ne jau tagad, kad viņš ir tik daudz darījis Pītas labā. Varbūt varētu viņu aizvilināt pie karjeristiem. Jā, tas ir auksts aprēķins. Bet kādas ir manas iespējas? Tagad, kad mēs zinām par pulksteni, viņš droši vien neies bojā džungļos, tāpēc kādam viņš būs jānogalina cīņā.

Par to ir tik riebīgi prātuļot, ka manas domas drudžaini mēģina mainīt virzienu. Bet vienīgais, kas spēj novērst uzmanību no pašreizējās situācijas, ir fantāzijas par prezidenta Snova nogalināšanu. Septiņpadsmitgadīgai meitenei tādi sapņi laikam nav ļoti piemēroti, toties tie sniedz dziļu apmierinājumu.

Izvēlamies tuvāko smilšu strēmeli un piesardzīgi tuvojamies Pārpilnības ragam — ja nu tur būtu paslēpušies karjeristi. Šaubos, ka viņi tur ir, jo mēs esam pludmalē jau daudzas stundas un nav manītas nekādas dzīvības pazīmes. Kā jau biju domājusi, uz salas ap Pārpilnības ragu neviena nav. Tikai lielais zelta rags un savandīta ieroču kaudze.

Kad Pīta nogulda Bītiju pavēnī pie Pārpilnības raga, viņš pasauc pie sevis Stiepuli. Sieviete notupstas Pītam blakus, un viņš ieliek tai rokās stieples rituli. — Notīri to, labi? — viņš palūdz.

Stiepule pamāj un aizšļūc uz krastu, un iemērc stiepli ūdenī. Viņa sāk klusiņām dziedāt kaut kādu jokainu dziesmiņu par peli, kas skrien augšup pa pulksteni. Tā laikam ir bērnu dziesma, bet izskatās, ka viņai patīk.

— Ā, tikai ne atkal to dziesmu, — Džoena gaužas un pārgriež acis. — Viņa to dungoja stundām ilgi un vēlāk sāka tikšķēt.

Pēkšņi Stiepule izslienas pavisam taisni un norāda uz džungļiem. — Divi, — viņa saka.

Es paskatos turp, kur rāda viņas pirksts, un redzu, ka miglas siena nupat sāk izplūst pludmalē. — Jā, paskatieties, Stiepulei ir taisnība. Pulkstenis ir divi, un sākas migla.

— Kā pēc pulksteņa, — Pīta piekrīt. — Tas bija ļoti gudri, ka tu to izdomāji, Stiepul.

Stiepule pasmaida un atsāk dziedāt un mērcēt stieples rituli. — Ā, viņa ir vēl vairāk nekā gudra, — ierunājas Bītijs. — Viņai ir intuīcija. — Mēs visi pagriežamies un paskatāmies uz Bītiju, kurš, šķiet, atgūstas. — Viņa visu sajūt ātrāk nekā citi. Tā kā kanārijputniņi jūsu ogļu raktuvēs.

— Kas tie tādi? — Finiks man pajautā.

— Kanārijputniņi ir tādi putni, ko ienesam raktuvēs, lai tie mūs brīdinātu, ja tur ir slikts gaiss, — paskaidroju.

— Ko tad tie dara — nomirst, vai? — Džoena iedzeļ.

— Vispirms tie vairs nedzied. Tad ir jātaisās, ka tiec. Bet, ja gaiss ir pārāk slikts, tad, jā, tie mirst. Un cilvēki tāpat. — Negribu runāt par mirstošiem dziedātājputniem. Tas liek atcerēties mana tēva nāvi un Rū nāvi, un Meizilī Doneres nāvi, un to, kā mana māte mantoja viņas dziedātājputnu. Lieliski — atkal es domāju arī par Geilu, kurš strādā dziļi raktuvēs, un prezidenta Snova draudi karājas virs viņa galvas. Raktuvēs viņa nāvi viegli varētu nomaskēt kā nelaimes gadījumu. Apklusis kanārijputniņš, dzirkstele… nekas vairāk nav vajadzīgs.

Atgriežos pie fantāzijām par prezidenta nāvi.

Kaut arī Džoenu kaitina Stiepule, tik apmierinātu kā tagad es viņu arēnā vēl neesmu redzējusi. Kamēr papildinu savus bultu krājumus, viņa rakājas kaudzē, līdz atrod pāri nāvējoša izskata cirvju. Man tā šķiet savāda izvēle, bet tad viņa vienu met ar tādu spēku, ka tas paliek saules mīkstinātajā Pārpilnības raga zelta sānā. Nu protams. Džoena Meisone. Septītais apgabals. Kokrūpniecība. Varu derēt, ka viņa mētājas ar cirvjiem, jau kopš sāka rāpot. Viņa ar cirvi ir tas pats, kas Finiks ar trijžuburi. Vai Bītijs ar savu stiepli. Un Rū ar viņas zināšanām par augiem. Aptveru, kāpēc Divpadsmitā apgabala pārstāvji katru gadu no jauna ir neizdevīgākā situācijā nekā pārējie. Mēs sākam strādāt raktuvēs tikai astoņpadsmit gadu vecumā. Taču lielākā daļa pārējo pārstāvju jau agri iemācās kaut ko no sava apgabala amatiem. Raktuvju darbā arī apgūst iemaņas, kas Spēlēs varētu noderēt. Laužņa vēzēšanu. Spridzināšanu. Izturību — to man deva medības. Bet mēs visu iemācāmies pārāk vēlu.

Pa to laiku, kamēr es darbojos ar ieročiem, Pīta tup zemē un ar naža galu kaut ko zīmē uz lielas, gludas lapas, ko ir paņēmis līdzi no džungļiem. Paskatos viņam pār plecu un ieraugu, ka draugs zīmē arēnas karti. Vidū ir Pārpilnības rags uz smilšainās salas un divpadsmit līnijas, kas tai pievienojas. Izskatās pēc pīrāga, kas sagriezts divpadsmit vienādos gabalos. Apkārt ir vēl viens aplis, kas iezīmē krastmalu, un mazliet lielāks, kas parāda, kur sākas džungļi. — Paskaties, kā ir novietots Pārpilnības rags, — Pīta man saka.

Aplūkoju Pārpilnības ragu un saprotu, ko viņš grib teikt. — Aste rāda uz divpadsmitiem.

— Pareizi, tātad tā ir mūsu pulksteņa augšpuse, — viņš piekrīt un ātri ieskrāpē apkārt pulkstenim ciparus no viens līdz divpadsmit. — No divpadsmitiem līdz vieniem ir zibens zona. — Viņš sīkiem burtiem ieraksta atbilstošajā iedaļā zibens un tad nākamajās pulksteņa rādītāju kustības virzienā asinis, migla un pērtiķi.

— Un no desmitiem līdz vienpadsmitiem ir vilnis, — es piebilstu. Viņš to pieraksta. Mums pievienojas Finiks un Džoena, līdz zobiem apbruņojušies ar trijžuburiem, cirvjiem un nažiem.

— Vai jūs manījāt kaut ko neparastu pārējās iedaļās? — jautāju Džoenai un Bītijam, jo viņi būtu varējuši redzēt kaut ko tādu, ko neredzējām mēs. Bet viņi ir redzējuši tikai asinis. — Tajās iedaļās laikam varētu būt jebkas.

— Es iezīmēšu tās vietas, par kurām mēs zinām, ka Spēļu rīkotāju ieroči darbojas ārpus džungļiem, lai varam izvairīties, — Pīta ierosina un ar diagonālām līnijām iesvītro miglas un viļņa pludmales. Tad viņš izslienas taisni. — Vismaz tagad mēs zinām daudz vairāk nekā no rīta.

Visi piekrītoši pamājam, un es kaut ko sadzirdu. Klusumu. Mūsu kanārijputniņš vairs nedzied.

Es negaidu. Pagriežoties jau uzvelku loku un vēl pamanu, kā slapji spīdīgais Mirdzūms ļauj atslīgt zemē Stiepulei, kuras rīkle ir pāršķelta kroplā, koši sarkanā smīnā. Mana bulta ieurbjas viņam deniņos, un īsajā mirklī, kas man vajadzīgs, lai atkal uzvilktu loku, Džoena ietriec cirvi Kašmirai krūtīs. Finiks atvaira šķēpu, ko Bruts met uz Pītu, bet Inobārija tikmēr iecērt Finikam stilbā nazi. Ja nebūtu bijis Pārpilnības raga, aiz kā paslēpties, abi Otrā apgabala pārstāvji būtu pagalam. Metos uz priekšu viņus vajāt. Bum! Bum! Bum! Lielgabala šāvieni apstiprina, ka Stiepulei vairs palīdzēt nevar un nav vajadzības piebeigt līdz galam Mirdzūmu vai Kašmiru. Mēs ar sabiedrotajiem skrienam apkārt ragam pakaļ Brutam un īnobārijai, kuri pa smilšu strēli aulekšo uz džungļiem.

Pēkšņi zeme man zem kājām izraujas un es sāniski nokritu smiltīs. Apaļā sala, uz kuras stāv Pārpilnības rags, sāk ļoti ātri griezties, un es redzu, ka džungļi visapkārt saplūst neskaidrā traipā. Jūtu, kā centrbēdzes spēks velk mani uz ūdens pusi, un iecērtu rokas un kājas smiltis, pūloties noturēties pie irstošās zemes. Apkārt vērpjas smiltis un viss griežas, tāpēc spiežu ciet acis. Neko vairāk nevaru izdarīt, tikai turēties, līdz mēs bez jebkādas palēnināšanās pēkšņi apstājamies.

Lēnām un drebelīgi ceļos sēdus, kāsēju un manu, ka mani biedri ir tādā pašā stāvoklī. Finiks, Džoena un Pīta ir noturējušies. Trīs līķi ir iemesti ūdenī.

Viss kopā, sākot ar Stiepules apklusušo dziesmu un beidzot ar šo karuseli, noteikti nenoritēja ilgāk par minūti vai divām. Visi elšam un pūlamies izdabūt no mutes smiltis.

— Kur tad Volts? — Džoena ieprasās. Pielecam kājās. Apmetuši vienu ļodzīgu loku ap Pārpilnības ragu, mēs secinām, ka viņš ir prom. Finiks ierauga pazudušo kādus divdesmit metrus no krasta, kur viņš tik tikko turas virs ūdens, un aizpeld izvilkt.

Atceros par stiepli un to, cik viņam tā bija svarīga. Drudžaini paskatos apkārt. Kur tā ir? Kur tā ir? Un tad es to pamanu — joprojām Stiepulei rokās un tālu ūdenī. Iedomājoties, kas tagad būs jādara, man iekšā viss sažņaudzas. — Piesedziet mani! — iesaucos un, nometusi ieročus, brāžos uz zemes strēli, kas viņai ir vistuvāk. Neapstādamās ienirstu un peldu pie viņas. Ar acs kaktiņu redzu, ka virs mums parādās helikopters un no tā sāk laisties lejā spīles, kas viņu savāks. Bet es neapstājos. Peldu, cik vien ātri varu, un beigās ietriecos Stiepules ķermenī. Iznirstu un tveru pēc elpas, pūlēdamās neie— rīt asiņaino ūdeni, kas skalojas ap vaļējo brūci sievietes kaklā. Viņa peld uz muguras; virs ūdens to notur josta un nāve, un viņa stingi blenž svelmainajā saulē. Ar kājām kuļu ūdeni, un stiepli man nākas izplēst viņai no pirkstiem, jo pirmsnāves tvēriens ir ļoti ciešs. Pēc tam pagūstu tikai aizspiest viņas plakstus, nočukstēt ardievas un peldēt prom. Kad izmetu stiepli smiltīs un izkāpju no ūdens, viņas līķa vairs nav. Bet es vēl jūtu jūras ūdenī izšķīdušo asiņu garšu.

Eju atpakaļ pie Pārpilnības raga. Finikam ir izdevies dabūt Bītiju uz salas dzīvu, bet viņš ir pilnīgi izmircis, sēž un sprauslā ūdeni. Viņam gan pietika prāta nosargāt brilles, un viņš vismaz var redzēt. Ielieku Bītijam klēpī stieples spoli. Tā ir spīdīga un tīra, bez piliena asiņu. Viņš attin gabaliņu un paslidina pirkstos. Es to redzu pirmo reizi, un tā nelīdzinās nevienai citai stieplei, kādu esmu redzējusi. Tā ir bāli zeltainā krāsā un tik smalka kā mats. Interesanti: cik tā ir gara? Uz tik lielas spoles noteikti satilpst daudzas jūdzes tādas stieples. Bet es neko nejautāju, jo zinu, ka viņš domā par Stiepuli.

Palūkojos pārējo drūmajās sejās. Tagad gan Finiks, gan Džoena, gan Bītijs ir zaudējuši savus partnerus no apgabala. Pieeju klāt Pītam, apskauju viņu, un mēs klusējam.

— Tinamies prom no sitās sasodītās salas, — Džoena beidzot iesaka. Mums ir tikai jāsavāc ieroči, no kuriem lielāko daļu esam paturējuši. Laimīgā kārtā šejienes vīteņi ir izturīgi un izpletnī ietītā rene un zāļu tūbiņa aizvien ir droši piesietas pie manas jostas. Finiks norauj apakškreklu un pārsien brūci, ko īnobārija iecirta viņa lielā; ievainojums nav dziļš. Bītijs domā, ka nu jau

varēšot paiet, ja kustēsimies lēnām, tāpēc palīdzu viņam piecelties. Izlemjam doties uz pludmali tur, kur pulkstenis rāda divpadsmit. Tur mums vajadzētu vairākas stundas atpūsties un mēs būsim pasargāti no visādām indēm. Bet Pīta, Džoena un Finiks dodas katrs savā virzienā.

— Uz divpadsmitiem, pareizi? — Pīta jautā. — Aste rāda uz divpadsmitiem.

— Pirms mūs sagrieza, — nepiekrīt Finiks. — Es eju pēc saules.

— Pēc saules var pateikt tikai to, ka drīz būs četri, Finik, — aizrādu.

— Man šķiet: Katnisa grib teikt, ka zināt, cik ir pulkstenis, vēl nenozīmē, ka mēs zinām, kur četri atrodas uz šī pulksteņa. Tas tikai dod aptuvenu nojausmu par virzienu. Ja vien jūs nedomājat, ka varbūt sagriezti tika arī džungļi, — iejaucas Bītijs.

Nē, Katnisa gribēja pateikt kaut ko daudz vienkāršāku. Bītijs tikko pauda teoriju, kas sniedzas daudz dziļāk nekā mans komentārs par sauli. Bet es tikai pamāju, it kā visu laiku būtu tā domājusi. — Jā, tāpēc uz divpadsmitiem varētu vest jebkura zemes strēmele, — piebilstu.

Mēs izmetam loku ap Pārpilnības ragu, uzmanīgi apskatīdami džungļus. Tie ir satriecoši vienveidīgi. Atceros lielo koku, kuram divpadsmitos trāpīja pirmais zibens spēriens, bet katrā iedaļā ir līdzīgs koks. Džoena iesaka izsekot Inobārijas un Bruta pēdas, bet tās ir aizpūstas vai aizskalotas. Nekādi nav iespējams noteikt, kas kur atrodas. — Man vispār nevajadzēja pieminēt pulksteni, — rūgti novelku. — Tagad mums vairs nav arī šo priekšrocību.

— Tikai kādu laiku, — mierina Bītijs. — Desmitos mēs redzēsim vilni un atkal visu sapratīsim.

— Jā, visu arēnu jau nevar pārbūvēt, — piebalso Pīta.

— Tam nav nozīmes, — nepacietīgi iejaucas Džoena.

— Tev vajadzēja mums pateikt, stulbene, citādi mēs vispār nebūtu pārvietojuši nometni. — Ironiskā kārtā viņas saprātīgā, kaut arī nicīgā piezīme ir vienīgā, kas mani nomierina. Jā, man bija viņiem tas jāpasaka, lai piedabūtu kustēties. — Nāciet, man vajag ūdeni. Vai kādam ir laba intuīcija?

Uz labu laimi izvēlamies vienu zemes strēmeli un ejam pa to, nenojauzdami, kāds ir tās skaitlis. Nonākuši līdz džungļiem, palūram iekšā, mēģinādami uzminēt, kas tur gaida.

— Vajadzētu būt pērtiķu stundai. Bet te es nevienu neredzu, — Pīta prāto. — Iešu izurbt koku.

— Nē, ir mana kārta, — Finiks nepiekrīt.

— Es vismaz tevi piesegšu, — Pīta piesakās.

— To var izdarīt Katnisa, — atkal iejaucas Džoena.

— Mums vajag, lai tu uztaisi jaunu karti. Veco aizskaloja. — Viņa norauj no kāda koka prāvu lapu un pasniedz Pītam.

Mirkli man rodas aizdomas, ka viņi mēģina mūs izšķirt un pēc tam varēs nogalināt. Bet tas nebūtu loģiski. Ja Finiks urbs koku, man salīdzinājumā ar viņu būs priekšrocības, savukārt Pīta ir daudz lielāks par Džoenu. Tāpēc sekoju Finikam apmēram piecpadsmit metrus dziļāk džungļos, kur viņš uzmeklē labu koku un ar nazi sāk urbināt caurumu.

Es sargāju ar sagatavotiem ieročiem, un man visu laiku ir nelāga nojausma, ka te kaut kas notiek un ka tam ir sakars ar Pītu. Meklēdama sava nemiera avotu, atsaucu atmiņā visu, ko esam darījuši, kopš izskanēja gongs. Finiks atvilka Pītu no viņa platformas. Finiks atdzīvināja Pītu, pēc tam kad no saskaršanās ar spēka lauku viņam apstājās sirds. Megsa metās miglā, lai Finiks varētu nest tikai Pītu. Narkomāne nostājās viņam priekšā, lai atvairītu pērtiķa uzbrukumu. Cīņa ar karjeristiem norisinājās ļoti strauji, bet Finiks taču neļāva Bruta šķēpam trāpīt Pītam, kaut arī tas nozīmēja, ka viņš dabūs kājā Inobārijas nazi? Un tagad Džoena liek viņam zīmēt uz lapas karti, lai viņš neriskētu doties džungļos…

Nav nekādu šaubu. Man galīgi nesaprotamu iemeslu dēļ daži no uzvarētājiem cenšas glābt Pītas dzīvību visiem iespējamiem līdzekļiem, pat upurējot paši sevi.

Apstulbstu. Pirmkārt, tas ir mans pienākums. Otrkārt, tas nav loģiski. No šejienes var izkļūt tikai viens no mums. Kāpēc viņi ir izvēlējušies sargāt Pītu? Ko Heimičs viņiem tādu būtu varējis sastāstīt, ko viņš tādu deva pretī, ka viņi Pītas dzīvību tur lielākā vērtē nekā savējo?

Zinu, kādi ir mani iemesli glābt Pītas dzīvību. Viņš ir mans draugs, un es tādējādi metu izaicinājumu Kapitolijam, izjaucot viņu drausmīgās Spēles. Bet, ja mani ar Pītu nekas nesaistītu, kāpēc lai es gribētu viņu glābt, kāpēc lai es viņu uzskatītu vērtīgāku par sevi pašu? Protams, viņš ir drosmīgs, bet mēs visi esam bijuši gana drosmīgi, lai izdzīvotu Spēlēs. Viņam ir laba sirds, to ir grūti nepamanīt, bet vienalga… Un tad es atceros, ko Pīta spēj daudz labāk par mums pārējiem. Viņš spēj izteikties. Abās intervijās viņš pilnīgi aizēnoja citus.

Un varbūt tieši labās sirds dēļ viņš spēj dabūt savā pusē pūli — nē, valsti — ar vienu vienīgu teikumu.

Atceros, ka pati uzskatīju: tieši tādām spējām vajadzētu piemist mūsu revolūcijas līderim. Vai Heimičs būtu par to pārliecinājis pārējos? Ka Pītas mēlei pret Kapitoliju būs daudz lielāka vara nekā jebkura cita fiziskajam spēkam? Nezinu. Man tomēr liekas, ka no dažiem pārstāvjiem tas būtu par daudz prasīts. Piemēram, kurš tad nepazīst Džoenu Meisoni? Bet kāds cits izskaidrojums iespējams viņu apņēmīgajiem pūliņiem sargāt viņa dzīvību?

— Katnis, vai tev ir tā rene? — Finiks jautā, liekot man atgriezties īstenībā. Pārgriežu vīteni, ar ko rene ir piesieta pie manas jostas, un pasniedzu viņam metāla stobriņu.

Un tajā brīdī sadzirdu kliedzienu. Kāds kliedz tādās bailēs un sāpēs, ka asinis sastingst dzīslās. Un tik pazīstami! Nometu stobriņu, aizmirstu, kur esmu un kas ir gaidāms, es tikai saprotu, ka man ir pie viņas jātiek, man ir viņa jāpasargā. Kā ārprātīga skrienu balss virzienā, nemaz neuzmanīdamās, aplauzdama vīteņus un zarus — visu, kas mani kavē tikt pie viņas.

Pie manas mazās māsas.

24

Kur vina ir? Ko ar vinu dara? — Prima! — es iesaucos. — Prima! — Par atbildi atskan tikai vēl viens mokpilns kliedziens. Kā viņa te nokļuva? Kāpēc viņa ir Spēlēs? — Prima!

Vīnstīgas cērtas man sejā un rokās, un ložņaugi ķersta kājas. Bet es tuvojos viņai. Tuvojos. Nu jau esmu pavisam tuvu. Pār seju gāžas sviedri un sūrst skābes atstātajās dzīstošajās brūcēs. Elšu, mēģinādama izvilkt kādu labumu no siltā, miklā gaisa, kurā, šķiet, vispār nav skābekļa. Prima izdveš tik vārgu, gaistošu skaņu, ka es pat nevaru iedomāties, kas viņai ir nodarīts, lai tādu izdabūtu.

— Prima! — Caur augu biežņu izlaužos nelielā klajumā, un skaņa atkārtojas tieši virs manis. Virs manis? Strauji atmetu galvu. Vai viņa ir uzvilkta kokos? Izmisusi pētu zarus, bet neko neredzu. — Prima? — lūdzoši jautāju. Es viņu dzirdu, bet nevaru ieraudzīt. Māsas nākamais kunksts ir dzidrs kā zvana škinda, un nav ne— kādu šaubu, no kurienes tas nāk. Tas nāk no neliela, cekulaina, melna putna, kas tup zarā kādus trīs metrus man virs galvas.

Pļāpusīlis.

Nekad agrāk neesmu redzējusi pļāpusīli; man likās, ka tie vairs neeksistē. Atspiežos pret koka stumbru, saķeru sāpošo vietu sānos un nopētu putnu. Mutautu, priekšteci, tēvu. Domās redzu zobgaļstrazdu, apvienoju to ar pļāpusīli un tiešām saprotu, kā viņi varēja sapāroties un radīt manu zobgaļsīli. Putnā nav nekā tāda, kas norādītu, ka tā ir mutācija. Nekā, izņemot drausmīgi ticamo Primas balsi, kas plūst no tā rīklītes. Apklusinu putnu ar bultu kaklā. Tas nokrīt zemē. Izrauju bultu un — drošs paliek drošs — vēl apgriežu radījumam kaklu. Tad aizmetu pretekli džungļos. Nekāds izsalkums mani nepiespiestu to ēst.

Tas nebija īsts. Tieši tāpat kā mutētie vilki pagājušajā gadā patiesībā nebija mirušie pārstāvji. Tas ir tikai sadistisks Spēļu rīkotāju triks.

Finiks izlaužas izcirtumā un ierauga mani tīrām bultu ar ķērpju vīkšķi. — Katnis?

— Viss kārtībā. Man ir labi, — atsaucos, kaut arī patiesībā nepavisam nejūtos labi. — Man likās, ka dzirdu savas māsas balsi, bet… — Mani pārtrauc asinis stindzinošs kliedziens. Tā ir cita balss, nevis Primas, varbūt kādas jaunas sievietes. Es to nepazīstu. Bet Finiks reaģē uzreiz. Viņš nobāl, un es redzu, kā viņa acu zīlītes šausmās ieplešas. — Finik, pagaidi! — izsaucos un pasniedzos viņu nomierināt, bet viņš jau ir prom. Viņš ir prom un meklē upuri tikpat bezprātīgi, kā es nule meklēju Primu. — Finik! — saucu, bet zinu, ka viņš neatgriezīsies un negaidīs, kamēr visu paskaidroju. Tāpēc vienkārši sekoju viņam.

Kaut arī viņš skrien ļoti ātri, viņu nav grūti izsekot, jo aiz viņa paliek skaidri redzama nomīdīta taka. Bet putns ir vismaz puskilometra attālumā un lielāko gabalu ceļš ved kalnā, tāpēc, nonākot tur, esmu palikusi bez elpas.

Finiks riņķo ap milzīgu koku. Tā stumbrs ir vairāk nekā metru caurmērā, un zemāk par sešiem metriem zaru nav vispār. Sievietes kliedzieni nāk no kādas vietas lapotnē, bet pļāpusīli redzēt nevar. Finiks arī kliedz, atkal un atkal: — Enij! Enij! — Viņš ir galīgi pārbijies un nekādi nav ietekmējams, tāpēc daru to, ko darītu jebkurā gadījumā. Uzrāpjos blakuskokā, atrodu pļāpusīli un nošauju to ar bultu. Putns nokrīt lejā un piezemējas Finikam pie kājām. Viņš to paceļ, lēnām apjēgdams notiekošo, bet, kad es nošļācu lejā pie viņa, izskatās vēl vairāk izmisis nekā iepriekš.

— Ir labi, Finik. Tas ir tikai pļāpusīlis. Ar mums spēlējas. Tas nav pa īstam. Tā nav tava… Enija.

— Nē, tā nav Enija. Bet tā bija viņas balss. Pļāpusīli atdarina to, ko dzird. Kur viņi dabūja tos kliedzienus, Katnis?

Jūtu, ka pati nobālu, aptverot, ko viņš grib teikt. — Vai, Finik, tu taču nedomā, ka…

— Jā. Domāju gan. Tieši tā es domāju.

Iztēlojos Primu piesprādzētu pie galda baltā istabā, un maskās un virsvalkos tērpti stāvi izspiež no viņas šādas skaņas. Kaut kur viņu spīdzina vai spīdzināja, lai tās dabūtu. Mani ceļi saļimst, un es atslīgstu zemē. Finiks mēģina man kaut ko pateikt, bet es viņā neklausos. Tad sadzirdu vēl vienu putnu kaut kur pa kreisi. Un šoreiz tas kliedz Geila balsī.

Finiks saķer manu roku, pirms es metos skriet. — Nē. Tas nav viņš. — Viņš stumj mani lejā pa nogāzi uz pludmali. — Mēs tinamies! — Bet Geila balss ir tik sāpīga, ka nespēju necensties tikt pie viņa. — Tas nav viņš, Katnis!

Tas ir mutants! — Finiks man uzbrēc. — Nāc! — Viņš stiepj mani līdzi pusvilkšus, pusnešus, un galu galā es aptveru viņa sacīto. Viņam ir taisnība, tas ir tikai vēl viens pļāpusīlis. Geilam neko nelīdzēs tas, ka putnu nomedīšu. Bet tā tomēr bija Geila balss, un kaut kur kaut kad kāds ir licis viņam tā kliegt.

Bet es vairs nepretojos Finikam un tāpat kā tajā miglas naktī bēgu no tā, pret ko nevaru cīnīties. Kas man var tikai kaitēt. Tikai šoreiz ievainojumi rodas manā sirdī, nevis ķermenī. Tas noteikti ir vēl viens pulksteņa ierocis. Laikam pulksten četros. Kad rādītāji aizslīd līdz ceturtajai iedaļai, pērtiķi aiziet mājās un spēlēties iznāk pļāpusīļi. Finikam ir taisnība — vienīgā izeja ir doties prom. Kaut arī Heimičs nevarēs ar izpletni atsūtīt neko, kas Finikam vai man palīdzētu atgūties no putnu radītajām brūcēm.

Ieraugu mežmalā stāvam Pītu un Džoenu un izjūtu reizē atvieglojumu un dusmas. Kāpēc Pīta nenāca man palīgā? Kāpēc neviens mums nesekoja? Pat tagad viņš stāv malā ar paceltām un pret mums pavērstām rokām un viņa lūpas kustas, bet vārdus mēs nedzirdam. Kāpēc?

Siena ir tik caurspīdīga, ka mēs ar Finiku tajā ieskrienam un atkrītam atpakaļ džungļos. Man paveicas. Es ietriecos sienā ar plecu, bet Finiks gan tieši ar seju, un viņam pa degunu straumē plūst asinis. Tāpēc jau Pīta un Džoena, un par Bītijs, kurš tagad stāv aiz viņiem un skumīgi šūpo galvu, nenāca mums palīgā. Neredzama barjera bloķē ceļu uz priekšu. Tas nav spēka lauks. Cietajai, gludajai virsmai var pieskarties pavisam droši. Bet Pītas nazis un Džoenas cirvis nespēj tajā iecirst ne roba.

Man pat nevajag pārbaudīt tālāk par metru uz katru pusi, lai zinātu, ka barjera pilnīgi ierobežo visu pulksteņa iedaļu no četriem līdz pieciem. Ka līdz stundas beigām mēs būsim kā žurkas slazdā.

Pīta piespiež plaukstu pie sienas, un es pielieku savējo otrā pusē, it kā varētu to sajust. Redzu, ka viņa lūpas veido vārdus, bet neko nedzirdu, es nedzirdu neko no tā, kas ir ārpus mūsu būra. Cenšos saprast, ko viņš saka, bet nespēju koncentrēties, tāpēc vienkārši lūkojos viņa sejā, pūlēdamās saglabāt veselo saprātu.

Un tad sāk pulcēties putni. Cits pēc cita. Tie satupst apkārtējo koku zaros. Un no viņu rlklītēm atskan rūpīgi iestudēts šausmu koris. Finiks uzreiz padodas un sagumst zemē, aizspiezdams ar rokām ausis, it kā gribēdams saspiest galvaskausu. Es kādu laiku mēģinu pretoties. Iztukšoju bultu maku uz nīstajiem putniem. Bet ikreiz, kad viens nokrīt beigts, nākamais ieņem tā vietu. Beigās padodos un sakņūpu blakus Finikam, un pūlos piespiest sevi nedzirdēt, kā mokās kliedz Prima, Geils, mana māte, Medža, Rorijs, Viks un pat Pouzija, mazā, bezpalīdzīgā Pouzija…

Jaušu, ka viss ir galā, kad sajūtu ap sevi Pītas rokas, kas mani paceļ un iznes no džungļiem. Bet es, vienalga, palieku samiegtām acīm, aizspiestām ausīm, un mani muskuli ir tik stīvi, ka nevaru tos atslābināt. Pīta tur mani klēpi, saka mierinošus vārdus un viegli šūpo. Tikai pēc krietna laika pamazām dzelžainais saspringums atstāj muskuļus. Es sāku drebēt.

— Viss ir beidzies, Katnis, — Pīta čukst.

— Tu neko nedzirdēji.

— Es dzirdēju Primu. Pašā sākumā. Bet tā nebija viņa. Tas bija pļāpusīlis.

— Tā bija viņa. Kaut kur. Pļāpusīlis to tikai atcerējās, — pretojos.

— Nē, viņi tikai grib, lai tu tā domā. Tieši tāpat es pagājušajā gadā domāju, ka tajā mutantā tiešām ir Spigalas acis. Bet tās nebija Spigalas acis. Un tā nebija Primas balss. Vai arī, ja bija, tad to vienkārši paņēma no intervijas un izkropļoja. Lika izldiegt to, ko tā kliedza, — viņš stāsta.

— Nē, viņu spīdzināja. Viņa droši vien ir mirusi.

— Katnis, Prima nav mirusi. Kā gan varētu nogalināt Primu? Mūsu ir atlicis gandrīz tikai astoņi. Un kas notiek tad, kad paliek astoņi pārstāvji? — Pīta jautā.

— Mirst vēl septiņi mūsējie, — bezcerīgi nomurminu.

— Nē, mājās. Kas notiek tad, kad Spēlēs paliek pēdējie astoņi pārstāvji? — Pīta paceļ manu zodu, tā ka gribot negribot man ir jāskatās uz augšu, piespiežot sevi ielūkoties viņam acīs. — Kas tad notiek? Kad paliek tikai astoņi?

Saprotu, ka viņš cenšas man palīdzēt, tāpēc sasprindzinu prātu. — Kad paliek tikai astoņi? — atkārtoju. — Tad mājās intervē ģimeni un draugus.

— Tieši tā, — Pīta piekrīt. — Intervēs tavu ģimeni un draugus. Un vai to varētu, ja viņi visi būtu miruši?

— Nē? — joprojām neesmu pārliecināta.

— Nē. Tāpēc mēs zinām, ka Prima ir dzīva. Viņu intervēs pašu pirmo, vai ne?

Man gribas viņam ticēt. Ļoti. Bet… tās balsis…

— Vispirms Primu. Tad tavu māti. lavu brālēnu Geilu. Medžu, — viņš uzskaita. — Tie bija māņi, Katnis.

Drausmīgi. Bet tie var nodarīt pāri tikai mums. Mēs piedalāmies Spēlēs. Nevis viņi.

— Tu tiešām tam tici? — pajautāju.

— Tiešām, — Pīta apliecina. Vilcinos, domādama par to, kā Pīta spēj likt jebkuram noticēt jebkam. Paskatos uz Finiku, lai būtu pavisam droša, un redzu, ka viņš cieši vēro Pītu un tver katru vina vārdu.

— Vai tu tam tici, Finik?

— Tā varētu būt. Nezinu, — viņš šaubās. — Vai tas būtu iespējams, Bītij? Paņemt kāda parasto balsi un iztaisīt no tās…

— O jā. Tas pat nav sarežģīti, Finik. Mūsu bērni līdzīgu tehniku mācās skolā, — Bītijs paskaidro.

— Protams, Pītam ir taisnība. Karnisas mazo māsu dievina visā valstī. Ja viņu tiešām tādā veidā būtu nogalinājuši, droši vien sāktos sacelšanās, — sausi nosaka Džoena. — To taču neviens negribētu, vai ne? — Viņa atmet galvu un iekliedzas: — Dumpis visā valstī? Neko tādu jums negribētos vis!

Man pārsteigumā atkaras žoklis. Spēlēs neviens un nekad neko tādu nesaka. Džoenai noteikti izslēdza mikrofonu, un to visu izgriezīs. Bet es dzirdēju, ko viņa teica, un vairs nespēšu uz viņu skatīties tā kā agrāk. Viņa nekad neizcelsies ar laipnību, bet pilnīgi noteikti ir ļoti drosmīga. Vai arī traka. Viņa paņem dažus gliemežvākus un dodas džungļos. — Sadabūšu ūdeni.

Kad Džoena iet man garām, neviļus saķeru viņas roku. — Neej tur. Tie putni… — Atceros, ka putni nu jau būs prom, tomēr negribu, ka tur kāds iet. Pat vina ne.

— Man viņi neko nevar nodarīt. Neesmu tāda kā jūs pārējie. Man nav palicis neviena, ko es mīlētu, — Džoena noskalda un nepacietīgi nopurina manu roku. Kad viņa man atnes gliemežvāku ar ūdeni, es tikai klusēdama pateicīgi pamāju, zinot, cik ļoti viņai riebsies žēlums manā balsī.

Kamēr Džoena savāc ūdeni un manas bultas, Bītijs ķimerējas ar savu stiepli un Finiks dodas ūdenī. Arī man būtu jānomazgājas, bet es palieku Pītas rokās, joprojām pārāk satricināta, lai izkustētos.

— Ko izmantoja pret Finiku? — Pīta pajautā.

— Kādu, vārdā Enija.

— Tā noteikti ir Enija Kresta, — viņš nosaka.

— Kas? — es nesaprotu.

— Enija Kresta. Viņa bija tā meitene, kuras vietā pieteicās iet Megsa. Enija uzvarēja laikam pirms pieciem gadiem, — Pīta paskaidro.

Tātad — vasarā pēc mana tēva nāves, kad sāku apgādāt savu ģimeni un biju pilnīgi pārņemta ar cīņu pret badu. — Es slikti atceros tās Spēles.Vai togad bija zemestrīce?

— Aha. Enija ir tā meitene, kas sajuka prātā, pēc tam kad viņas apgabala partnerim nocirta galvu. Viņa viena pati aizbēga un paslēpās. Bet zemestrīce sagrāva dambi un lielākā daļa arēnas applūda. Viņa uzvarēja tāpēc, ka bija vislabākā peldētāja, — Pīta pastāsta.

— Vai viņai pēc tam kļuva labāk? Tas ir, garīgi?

— Nezinu. Es pat neatceros, ka būtu viņu kādreiz vēl redzējis pirms Spēlēm. Bet šogad izlozes laikā viņa neizskatījās īpaši līdzsvarota, — Pīta atbild.

Tātad redz, ko mīl Finiks. Nevis neskaitāmos smalkos pielūdzējus Kapitolijā, bet nabaga vājprātīgo mājās.

Lielgabala dārds liek mums visiem sanākt kopā pludmalē. Tur, kur, mūsuprāt, ir iedaļa no sešiem līdz septiņiem, parādās helikopters. Mēs redzam, ka spīles nolaižas piecas reizes, lai savāktu vienu saplosītu ķermeni. Nav iespējams noteikt, kurš tas bijis. Nezinu un negribu zināt, kas notiek sešos.

Pīta uz lapas uzzīmē jaunu karti un pievieno iedaļā no četriem līdz pieciem PS, tas nozīmē pļāpusīļus, un vienkārši uzraksta zvērs tajā iedaļā, kur redzējām, kā pārstāvi salasa pa gabaliem. Tagad mēs diezgan labi apjau— šam, ko var sagaidīt septiņās stundās. Un, ja no pļāpu— sīļu uzbrukuma vispār ir bijis kāds labums, tad tāds, ka atkal zinām, kurā vietā atrodamies uz pulksteņa.

Finiks nopin vēl vienu grozu ūdenim un zvejas tīklu. Es žigli izpeldos un uzziežu ādai vēl ziedi. Tad sēžu krastmalā, tīru Finika noķertās zivis un vēroju, kā saule nogrimst aiz apvāršņa. Jau lec spožais mēness un arēnā iestājas savāds mijkrēslis. Taisāmies iekārtoties un ieturēties ar jēlām zivīm, kad atskan himna. Un parādās sejas…

Kašmira. Mirdzūms. Stiepule. Megsa. Sieviete no Piektā apgabala. Narkomāne, kas atdeva savu dzīvību par Pītu. Blaits. Vīrietis no Desmitā.

Astoņi ir miruši. Un vēl astoņi pirmajā naktī. Divas trešdaļas no mums ir pagalam pusotras dienas laikā. Tas noteikti ir jauns rekords.

— Vini tiešām steidzas, — nosaka Džoena.

— Kurš ir palicis? Izņemot mūs un Otro apgabalu, — Finiks jautā.

— Čafs, — Pīta nedomājot atbild. Varbūt viņš Čafu uzraudzīja Heimiča dēļ.

Nolaižas izpletnis ar kaudzi kantainu maizīšu viena kumosa izmērā. — Tās ir no tava apgabala, vai ne, Bī— tij? — Pīta jautā.

— Jā, no Trešā apgabala, — uzrunātais apstiprina. — Cik tur ir?

Finiks saskaita maizītes, katru uzmanīgi apgrozīdams, un tad glīti tās izkārto. Nezinu, kas Finiku maizē tā saista, bet izskatās, ka viņš ir apsēsts ar pieskaršanos tai. — Divdesmit četras.

— Tātad tieši divi duči? — Bītijs pārjautā.

— Precīzi divdesmit četras, — Finiks atkārto. — Kā lai mēs tās sadalām?

— Apēdīsim katrs pa trim, un tie, kas rīt uz brokastīm vēl būs dzīvi, varēs pieteikties uz pārējām, — ierosina Džoena. Nezinu, kāpēc, bet viņas teiktais mani mazliet sasmīdina. Laikam jau tāpēc, ka tas ir tiesa. Kad pasmejos, Džoena man uzmet gandrīz atzinīgu skatienu. Nē, atzinīgu ne. Bet varbūt mazliet apmierinātu.

Nogaidām, kamēr iedaļā no desmitiem līdz vienpadsmitiem saceļas milzīgais vilnis, pakavējamies, kamēr ūdens atkāpjas, un aizejam apmesties turienes pludmalē. Teorētiski apaļas divpadsmit stundas būsim pasargāti no džungļos glūnošajām briesmām. No iedaļas starp vienpadsmitiem un divpadsmitiem nāk nepatīkama klikšķināšanās, droši vien no kāda riebīga kukaiņa. Bet tas, kas to skaņu rada, paliek džungļos, un mēs turamies tālāk no tās biezokņa daļas, ja nu šis kaut kas varbūt tikai gaidītu vienu nevērīgu soli, lai uzbruktu.

Nesaprotu, kā Džoena vēl spēj palikt nomodā. Kopš Spēļu sākuma viņa ir gulējusi tikai aptuveni stundu. Mēs ar Pītu piesakāmies stāvēt sardzē pirmie, jo esam vislabāk atpūtušies un gribam kādu laiku pabūt vienatnē. Pārējie uzreiz iemieg, vienīgi Finiks guļ nemierīgi. Laiku pa laikam dzirdu viņu murminām Enijas vārdu.

Mēs ar Pītu sēžam miklajās smiltīs un skatāmies pretējos virzienos; mans labais plecs un gurns ir piespiesti viņam. Es vēroju ūdeni, bet viņš — džungļus, un tā ir labāk. Mani joprojām vajā pļāpusīļu balsis, kuras diemžēl nespēj pārmākt kukaiņu ņudzināšanās. Atbalstu galvu uz Pītas pleca un jūtu, ka viņš noglāsta man matus.

— Katnis, — viņš klusi uzrunā mani. — Nav nekādas jēgas izlikties, ka mēs nezinām, ko otrs mēģina panākt. — Nē, laikam jau ne, bet arī apspriest to nav nekāda prieka. Vismaz ne mums. Kapitolieši sēdēs pie ekrāniem kā pielīmēti, lai nepalaistu garām nevienu pašu vārdu.

— Nezinu, ko tu esi iedomājies norunājusi ar Heimiču, bet tev būtu jāzina, ka viņš arī man šo to apsolīja. — To es, protams, zinu. Viņš pateica Pītam, ka pūlēsies glābt manu dzīvību, lai viņam nerastos aizdomas. — Tāpēc mēs varam pieņemt, ka vienam no mums viņš ir samelojis.

Kļūstu uzmanīga. Divkosīgas norunas. Nodevīgi solījumi. Un tikai Heimičs zina, kurš solījums ir patiess. Paceļu galvu un ielūkojos Pītam acīs. — Kāpēc tu to tagad saki?

— Jo es negribu, ka tu aizmirsti, cik dažādās situācijās atrodamies. Ja tu mirsi un es dzīvošu, man

Divpadsmitajā apgabalā vispār nebūs nekādas dzīves. Tu esi visa mana dzīve. Es vairs nekad nejustos laimīgs. — Gribu iebilst, bet viņš pieliek pirkstu man pie lūpām. — Ar tevi ir citādi. Es nesaku, ka tas nav grūti. Bet tev būtu citi, kas padarītu tavu dzīvi dzīvošanas vērtu.

Pīta paceļ apaļo zelta plāksnīti, kas karājas ķēdītē viņam ap kaklu. Viņš izstiepj to mēness gaismā, lai es varētu saskatīt zobgaļsīli. Viņš ar īkšķi piespiež āķīti, ko iepriekš nepamanīju, un plāksnīte atveras. Tā nav viengabalaina, kā es biju domājusi, tas ir medaljons. Un medaljonā ir fotogrāfijas. Labajā pusē manas mātes un Primas smejošās sejas. Un kreisajā pusē Geils. Un smaida pa īstam.

Patlaban nekas nespētu mani ievainot dziļāk kā šīs trīs sejas. Pēc tā, ko es dzirdēju šajā pēcpusdienā… tas ir nevainojams ierocis.

— Tu esi vajadzīga savai ģimenei, Katnis.

Manai ģimenei. Manai mātei. Manai māsai. Un manam viltus brālēnam Geilam. Bet Pītas nolūks ir nepārprotams. Viņš grib teikt, ka Geils tiešām ir mana ģimene vai vismaz kādu dienu būs, ja izdzīvošu. Ka es viņu apprecēšu. Tāpēc Pīta man vienlaikus atdos savu dzīvību un Geilu. Lai es zinātu, ka nekad nedrīkstu par to šaubīties. Visu. Pīta grib, lai es no viņa pieņemu visu.

Gaidu, ka Pīta pieminēs mazuli, piespēlēs kamerām, bet viņš to nedara. Un tāpēc nekas no sacītā nav Spēļu dēļ. Viņš runā to, ko jūt.

— Mani nevienam īsti nevajag, — Pīta turpina, un viņa balsī nav dzirdams nekāds žēlums pret sevi. Ir tiesa, ka savai ģimenei viņš nav vajadzīgs. Viņi sēros un tāpat arī

saujiņa draugu. Bet tiks tam pāri. Pat Heimičs ar krietnu devu alkohola tiks tam pāri. Aptveru, ka Pītas nāve līdz sirds dzīlēm ievainos tikai vienu cilvēku. Mani.

— Man vajag. Tu esi vajadzīgs man. — Pīta izskatās satraukts un dziļi ieelpo, it kā taisītos uzsākt garu strīdu, un tas nav labi, nepavisam nav labi, jo viņš sāks runāt par Primu un manu māti, un visu pārējo un mani tikai samulsinās. Tāpēc, pirms viņš pagūst kaut ko pateikt, apklusinu viņu ar skūpstu.

Es to atkal sajūtu. To, ko iepriekš esmu jutusi tikai vienu reizi. Pagājušogad alā, kad mēģināju Heimiču piespiest atsūtīt mums ēdienu. Tajās Spēlēs un pēc tam Pītu esmu skūpstījusi tūkstoš reižu. Bet tikai viens skūpsts iekustināja kaut ko sevišķu. Tikai pēc viena es vēlējos vēl. Taču man sāka asiņot ievainojums galvā, un Pīta lika man apgulties.

Šoreiz mūs nekas nevar pārtraukt, ja to nevēlamies. Un Pīta pēc dažiem mēģinājumiem vairs neatsāk runāt. Siltums manī sakarst un izplūst no krūtīm visā ķermenī, rokās un kājās, līdz pašiem sirds dziļumiem. Skūpsti mani neapmierina, gluži otrādi, manas alkas kļūst tikai vēl stiprākas. Man likās, ka par izsalkumu es zinu visu, bet šis te ir kaut kas pilnīgi jauns.

Mūs atžirbina pirmais negaisa dārds — zibens spēriens kokā pusnaktī. Tas pamodina arī Finiku. Ar asu kliedzienu viņš uzlec sēdus. Redzu, kā viņa pirksti iecērtas smiltīs, pārliecinoties, ka redzētais murgs nav bijis īstenība.

— Es vairs nevaru pagulēt, — viņš saka. — Vienam no jums vajadzētu atpūsties. — Viņš laikam tikai tagad pamana mūsu sejas izteiksmes un to, kā esam savijusies. — Vai arī jums abiem. Varu sargāt viens.

Bet Pīta neļauj. — Tas ir pārāk bīstami. Es neesmu noguris. Atgulies, Katnis. — Neiebilstu, jo man tiešām ir jāpaguļ, ja gribu kaut kā glābt viņa dzīvību. Ļauju viņam sevi aizvest pie pārējiem. Viņš apliek man ap kaklu ķēdīti ar medaljonu un uzliek roku tur, kur it kā ir mūsu bērns. — Vai zini, tu būsi lieliska māte. — Pēdējo reizi mani noskūpstījis, Pīta aiziet atpakaļ pie Finika.

Atsaukšanās uz mazuli ir signāls, ka mūsu Spēļu pārtraukums ir galā. Ka viņš zina: skatītāji nesapratīs, kāpēc netika izmantots pārliecinošākais arguments, kāds bija viņa rīcībā. Ar sponsoriem ir jāmanipulē.

Bet es, izstiepusies smiltīs, prātoju, vai viņa vārdos varētu slēpties kaut kas vairāk. Piemēram, atgādinājums, ka man un Geilam kādu dienu varētu būt bērni? Ja tā, tad viņš kļūdījās. Jo, pirmkārt, tas man nekad nav bijis ne prātā. Un, otrkārt, ja tikai vienam no mums būtu lemts sagaidīt pēcnācējus, pat aklajam ir skaidrs, ka tam jābūt Pītam.

Iemiegot mēģinu iztēloties pasauli kaut kad nākotnē, kad nebūs Spēļu un nebūs Kapitolija. Tādu vietu kā tā pļava dziesmā, ko es dziedāju mirstošajai Rū. Kur Pītas bērns būtu drošībā.

25

Pamostoties mani īslaicīgi pārņem salda laimes izjūta, kas kaut kādā veidā saistās ar Pītu. Šobrīd laime, protams, ir pilnīgs absurds, jo tādā tempā, kā viss notiek pašlaik, es jau pēc vienas dienas būšu mirusi. Un tas vēl būs labākajā gadījumā — ja man izdosies iznīcināt pārējos un sevi pašu un panākt, ka Pītu kronē kā Ceturkšņa Spaidu uzvarētāju. Bet izjūta ir tik negaidīta un patīkama, ka es tai pieķeros kaut vai uz šiem dažiem acumirkļiem. Pirms netīrās smiltis, svelmainā saule un niezošā āda liek man atgriezties īstenībā.

Visi jau ir augšā un skatās, kā pludmalē nolaižas izpletnis. Nešļava ir tieši tāda pati, kādu saņēmām vakar vakarā. Divdesmit četras Trešā apgabala maizītes. Kopā ir trīsdesmit trīs. Katrs paņemam piecas un astoņas atstājam rezervē. Neviens to nesaka, bet astoņas varēs labi sadalīt, kad viens būs pagalam. Dienas gaismā joks par to, ka dzīvi palikušie varēs pieteikties uz pārējām, kaut kā vairs neliekas smieklīgs.

Cik ilgi mēs spēsim noturēt savu savienību? Manuprāt, neviens nebija paredzējis, ka pārstāvju skaits saruks tik strauji. Ja nu esmu kļūdījusies, cerēdama, ka pārējie sargā Pītu? Ja nu viss notikušais ir tīrā sagadīšanās vai arī tā bija stratēģija, lai iegūtu mūsu uzticību un padarītu par vieglu medījumu, vai arī es vispār neko nesaprotu? Paga, nekādu ja te nav. Es tiesām nesaprotu notiekošo. Un, ja tā, tad man un Pītam ir laiks nozust.

Apsēžos Pītam blakus smiltīs un ēdu savas maizītes. Man nez kāpēc ir grūti skatīties uz viņu. Varbūt tas ir vakarnakts skūpstīšanās dēļ, kaut arī mums abiem skūpstīšanās nav nekas jauns. Varbūt viņam tas arī nemaz nebija citādi. Varbūt tas ir tāpēc, ka ir atlicis tik maz laika. Un tāpēc mums ir pilnīgi pretēji uzskati par to, kuram šajās Spēlēs būtu jāizdzīvo.

Pēc maltītes saņemu puiša roku un pavelku viņu uz ūdens pusi. — Nāc! Es tev iemācīšu peldēt. — Man ir viņš jādabū tālāk no pārējiem, lai mēs varētu apspriest atda— līšanos. Tas nebūs viegli, jo, tiklīdz pārējie sapratīs, ka mēs pārraujam savienību, uzreiz kļūsim par mērķi.

Ja es tiešām mācītu viņam peldēt, tad liktu noņemt jostu, jo tā tur virs ūdens, bet kāda gan tam tagad ir nozīme? Tāpēc vienkārši parādu viņam pamata vēzienu un ļauju trenēties, peldot šurpu turpu dziļumā līdz viduklim. Sākumā redzu, ka Džoena mūs vērīgi uzmana, bet beigās viņa zaudē interesi un aiziet nosnausties. Finiks vij no ložņaugiem jaunu tīklu, un Bītijs spēlējas ar savu stiepli. Ir īstais brīdis.

Kamēr Pīta peldēja, es kaut ko atklāju. Manas atlikušās kreveles ir sākušas lobīties. Piesardzīgi paberzējot roku ar sauju smilšu, notīru palikušās ādas plēksnes un atsedzu jauno ādu apakšā. Pārtraucu Pītas treniņu, sakot, ka gribu parādīt, kā atbrīvoties no niezošajām krevelēm, un, kamēr beržamies, ierunājos par bēgšanu.

— Paklau, ir palikuši tikai astoņi pārstāvji. Manuprāt, mums ir pienācis laiks notīties, — runāju pavisam klusām, kaut arī šaubos, vai kāds mani dzird.

Pīta pamāj, un es redzu, ka viņš apsver priekšlikumu. Apdomā, vai tas nāks mums par labu. — Vai zini ko? Paliksim vien, līdz Bruts un Inobārija būs pagalam. Šķiet, ka Bītijs pašlaik mēģina viņiem uztaisīt kaut kādas lamatas. Un es apsolu, ka tad mēs aiziesim.

Nejūtos pilnīgi pārliecināta. Bet, ja mēs aiziesim tagad, mūs vajās divi dažādi ienaidnieki. Varbūt trīs, jo nevar jau zināt, kas ir padomā Čafam. Un vēl būtu jārēķinās ar pulksteni. Un vēl ir jādomā par Bītiju. Džoena viņu atveda man, un, ja mēs aiziesim, viņa to noteikti nogalinās. Tad man iekrīt prātā: es nevaru sargāt arī Bītiju. Uzvarētājs var būt tikai viens, un tam ir jābūt Pītam. Man ar to ir jāsamierinās. Man ir jāpieņem lēmumi, rēķinoties tikai ar viņa izdzīvošanu.

— Nu labi, — piekāpjos. — Mēs paliksim, līdz karjeristi būs pagalam. Bet tas tad arī viss. — Pagriežos un pamāju Finikam. — Ei, Finik, nāc ūdenī! Mēs izdomājām, kā tevi atkal pataisīt smuku!

Mēs trijatā noberžam no augumiem kreveles, palīdzam cits citam notīrīt muguru un iznākam no ūdens tikpat sārti kā šejienes debesis. Uzklājam kārtu ziedes, jo jaunā āda ir pārāk maiga atklātai saules gaismai, bet uz gludas ādas tā neizskatās ne uz pusi tik ļauni un džungļos labi noderēs kamuflāžai.

Bītijs sauc mūs pie sevis, un izrādās, ka pēc daudzajām stundām, ķimerējoties ar stiepli, viņš tiešām ir izdomājis plānu. — Mēs tak visi būsim vienisprātis, ka nākamais darbiņš ir novākt Brutu un Inobāriju, — viņš saudzīgi ierunājas. — Šaubos, ka viņi vēlreiz uzbruks atklāti, jo mūsu ir daudz vairāk. Droši vien mēs varētu viņus sameklēt, bet tas būtu bīstami un nogurdinoši.

— Kā tev šķiet, vai viņi ir sapratuši to — par pulksteni? — pajautāju.

— Ja arī nav, tad drīz vien sapratīs. Varbūt ne tik detalizēti kā mēs. Bet viņi noteikti zina, ka vismaz dažas iedaļas ir sagatavotas uzbrukumiem un ka viss notiek pa apli. Ari tas, ka mūsu iepriekšējo cīņu pārtrauca Spēļu rīkotāju iejaukšanās, viņiem nebūs paslīdējis garām nepamanīts. Mēs zinām, ka tas bija mēģinājums atņemt mums spēju orientēties, bet viņi noteikti prāto, kāpēc tā notika, un arī tas varētu viņiem likt izdarīt secinājumu, ka arēna ir pulkstenis, — Bītijs skaidro. — Tāpēc es domāju, ka vislabāk būtu, ja mēs izliktu paši savu slazdu.

— Pagaidi, es pamodināšu Džoenu, — Finiks pārtrauc Bītiju. — Viņa pārskaitīsies, ja aptvers, ka ir palaidusi garām kaut ko tik svarīgu.

— Vai arī ne, — nomurminu, jo Džoena jau parasti ir pārskaitusies, bet nekavēju Finiku, jo arī pati dusmotos, ja šādā brīdī man neizstāstītu par plānu.

Kad Džoena mums pievienojas, Bītijs mazliet padzen mūs nost, lai varētu darboties smiltīs. Viņš žigli uzzīmē apli un sadala to divpadsmit iedaļās. Tā ir arēna nevis precīzajā Pītas izpildījumā, bet tāda vīra vilktām līnijām, kura prātu nodarbina citas, daudz sarežģītākas lietas. — Ja jūs būtu Bruts un Inobārija un zinātu to, ko jūs zināt par džungļiem, kur jūs justos visdrošāk? — Bītijs jautā.

Viņa balsī nav nekā tēvišķa, bet es neviļus iedomājos par skolotāju, kurš iesaista nodarbībā bērnus. Varbūt tas ir vecuma starpības dēļ vai arī vienkārši tāpēc, ka Bītijs, šķiet, ir miljons reižu gudrāks par mums.

— Tur, kur mēs esam tagad. Pludmalē, — atsaucas Pīta. — Te ir visdrošāk.

— Tad kāpēc viņu nav pludmalē? — tincina Bītijs.

— Jo te esam mēs, — Džoena nepacietīgi noskalda.

— Tieši tā. Mēs esam te un sargājam pludmali. Kur jūs tādā gadījumā ietu? — Bītijs prašņā.

Domāju par nāvi nesošajiem džungļiem un aizņemto pludmali. — Es paslēptos pašā džungļu malā. Lai uzbrukuma gadījumā varētu aizbēgt. Un lai varētu izspiegot mūs.

— Un arī lai paēstu, — Finiks piebilst. — Džungļos ir pa pilnam dīvainu radījumu un augu. Bet, novērojot mūs, es zinātu, ka jūras veltes var ēst droši.

Bītijs mums uzsmaida tā, it kā mēs būtu pārspējuši viņa cerības. — Jā, labi. Jūs saprotat. Un redz, ko es lieku priekšā: sitienu pulksten divpadsmitos. Kas notiek precīzi pusdienlaikā un pusnaktī?

— Kokā iesper zibens, — iesaucos.

— Nūja. Es ierosinu: pēc tam kad zibens būs spēris pusdienlaikā, bet vēl pirms tam, kad tas spers pusnaktī, novilkt manu stiepli no tā koka līdz pat sāļūdenim, kurš, protams, ļoti labi vada elektrību. Kad zibens iespers, strāva pa stiepli nokļūs ne tikai ūdenī, bet arī pludmalē, kas vēl būs mitra no viļņa pulksten desmitos, jebkurš, kas tajā brīdī saskarsies ar kādu no tām virsmām, mirs no elektrošoka, — Bītijs skaidro.

Krietni ilgi ir klusums, kamēr mēs visi sagremojam Bītija plānu. Man tas liekas mazliet safantazēts un pat neiespējams. Bet kāpēc? Pati esmu izlikusi tūkstošiem cilpu. Vai šī nav vienkārši prāvāka — ar zinātnisku pieeju? Vai tas varētu izdoties? Kā gan mēs, pārstāvji, kas esam mācījušies zvejot, cirst kokus un rakt ogles, vispār varam to apšaubīt? Ko gan mēs zinām par bīstamo debesu spēku?

Pīta ierunājas pirmais. — Vai tā stieple tiešām varēs novadīt tik daudz strāvas, Bītij? Tā izskatās tik trausla un varētu vienkārši sadegt.

— Jā, tā jau arī būs. Bet tikai pēc tam, kad strāva būs aizplūdusi. Patiesībā stieple būs tāds kā deglis. Tikai pa to plūdīs strāva.

— Kā tu to zini? — Ir skaidrs, ka Džoena nejūtas pārliecināta.

— Tāpēc, ka es to izgudroju. — Bītijs izklausās mazliet pārsteigts. — Tā nav stieple parastajā šī vārda nozīmē. Un zibens nav dabisks zibens, un koks nav dabisks koks. Tu kokus pazīsti labāk par jebkuru no mums, Džoena. Nu jau tas būtu iznīcināts, vai ne?

— Jā, — viņa drūmi piekrīt.

— Par stiepli nebēdājiet — tā izdarīs tieši to, ko apgalvoju, — Bītijs mierina.

— Un kur būsim mēs, kad tas notiks? — grib zināt Finiks.

— Mēs būsim gana augstu džungļos, lai būtu drošībā, — Bītijs atbild.

— Tad jau arī karjeristi būs drošībā, ja neatradīsies ūdens tuvumā, — aizrādu.

— Tiesa, — Bītijs piekrīt.

— Bet jūras veltes būs izvārītas, — Pīta spriež.

— Droši vien vairāk nekā tikai izvārītas, — Bītijs piebalso. — Šo pārtikas avotu mēs droši vien iznīcināsim vispār. Bet jūs džungļos atradāt citas ēdamlietas, vai ne, Katnis?

— Jā. Riekstus un žurkas, — pastāstu. — Un mums ir sponsori.

— Nu redziet. Es to neuzskatu par problēmu, — Bītijs saka. — Bet, tā kā mēs esam sabiedrotie un mana plāna īstenošanā roku vajadzēs pielikt visiem, tad lēmuma pieņemšana, vai mēs to mēģināsim vai ne, ir jūsu četru ziņā.

Mēs tiešām esam kā skolnieki. Mēs nebūt neesam spējīgi apspriest Bītija teoriju, izņemot pašus vienkāršākos argumentus. Un vairumam no tiem ar viņa plānu nav nekāda sakara. Palūkojos uz pārējo mulsajām sejām. — Kāpēc gan ne? Ja plāns izgāzīsies, nekāds ļaunums no tā necelsies. Ja izdosies, tad ir liela iespēja, ka mēs viņus nogalināsim. Un pat tad, ja nenogalināsim un vienkārši iznīcināsim jūras veltes, tad vismaz arī Brutam un īno— bārijai vairs nebūs šī pārtikas avota.

— Es saku, ka jāriskē, — Pīta piekrīt. — Katnisai ir taisnība.

Finiks paskatās uz Džoenu un paceļ uzacis. Bez Džoenas viedokļa viņš neizteiksies. — Nu labi, — viņa beigās nosaka. — Tā, vienalga, būs labāk nekā medīt viņus pa džungļiem. Un es šaubos, ka viņi uzminēs mūsu plānu, jo mēs jau paši to nemaz nesaprotam.

Bītijs grib lielo koku vispirms apskatīt un tikai tad aprīkot. Spriežot pēc saules, ir apmēram deviņi no rīta.

Mums tāpat drīz ir jādodas prom no šīs pludmales. Tāpēc novācam apmetni, pārejam uz pludmali pie tās iedaļas, kur ir gaidāms zibens, un dodamies džungļos. Bītijs vēl ir par vārgu, lai pats uzkāptu kalnā, tāpēc Finiks un Pīta pēc kārtas viņu nes. Es ļauju Džoenai iet pa priekšu, jo ceļš uz koku ir diezgan taisns un, jādomā, mēs neapmaldīsimies. Turklāt ar veselu maku bultu esmu daudz bīstamāka nekā viņa ar diviem cirvjiem, tāpēc ir labi, ka eju aizmugurē.

Nospiež blīvais, tveicīgais gaiss. Kopš Spēļu sākuma no tā nav bijis ne mirkļa atelpas. Vēlos, kaut Heimičs izbeigtu mums sūtīt Trešā apgabala maizi, bet atsūtītu to — no Ceturtā, jo pēdējās divās dienās esmu svīdusi spaiņiem, un, kaut arī mēs ēdām zivi, es ļoti ilgojos pēc sāls. Nenāktu par sliktu arī kāds gabals ledus. Vai auksts dzeramais ūdens. Priecājos, ka no kokiem tek šķidrums, bet tas ir tikpat silts kā jūras ūdens un gaiss, un pārējie pārstāvji, un es pati. Mēs esam viens liels, silts sautējums.

Kad tuvojamies kokam, Finiks ierosina, lai eju pa priekšu. — Katnisa dzird spēka lauku, — viņš paskaidro Bītijam un Džoenai.

—  Dzird? — Bītijs pārjautā.

— Tikai ar to ausi, ko izārstēja Kapitolijā, — es meloju. Un kuru tāds apgalvojums nepiemuļķo? Bītiju. Jo viņš noteikti atceras, ka pats man parādīja, kā var ieraudzīt spēka lauku, un droši vien to dzirdēt nemaz nevar. Bet kaut kāda iemesla dēļ Bītijs tomēr neapšauba manas spējas.

— Tad noteikti jāļauj Katnisai iet pa priekšu, — viņš atzīst un apklust, lai noslaucītu no brillēm tvaiku. — Ar spēka laukiem nav nekādi joki.

Koku, kurā sper zibens, nevar sajaukt ne ar vienu citu, jo tas paceļas pāri visiem pārējiem. Sameklēju sauju riekstu, lieku visiem gaidīt un pati lēnām kāpju augšup, mezdama pa priekšu riekstus. Bet spēka lauku ieraugu gandrīz uzreiz, vēl pirms iemetu ar riekstu, jo tas atrodas tikai kādu piecpadsmit metru attālumā. Visu laiku vēroju zaļo meža audzi un pamanu augstu labajā pusē viļņoto kvadrātiņu. Es sviežu riekstu sev tieši priekšā, un tas nočukst, apstiprinot to, ko jau redzu.

— Nenāciet aiz koka, — brīdinu pārējos.

Mēs sadalām pienākumus. Finiks sargā Bītiju, kamēr tas izpēta koku, Džoena izurbj kādā citā kokā caurumu, lai dabūtu ūdeni, un es tuvumā medīju. Kokžurkas acīmredzot no cilvēkiem nebaidās, tāpēc pavisam viegli nomedīju veselas trīs. Izdzirdējusi krācam vilni pulksten desmitos, atceros, ka jāiet atpakaļ, tāpēc atgriežos pie pārējiem un notīru medījumu. Tad metru no spēka lauka novelku zemē līniju, lai visi ievērotu, ka tai nedrīkst tuvoties, un mēs ar Pītu tur iekārtojamies un sākam grauzdēt riekstus un cepināt kokžurkas kumosus.

Bītijs turpina darboties ap koku, darīdams sazin ko — mērīdams un tamlīdzīgi. Kādā brīdī viņš atšķeļ gabaliņu mizas, pievienojas mums un met to pret spēka lauku. Mizas gabals atlec un kvēlodams nokrīt zemē. Pēc dažiem acumirkļiem tas atkal ir iepriekšējā krāsā. — Mjā, tas daudz ko izskaidro, — Bītijs novelk. Saskatos ar Pītu, un man ir jāiekož lūpā, lai nesmietos, jo nevienam, izņemot Bītiju, tas vis neko neizskaidro.

Apmēram tai pašā brīdī mēs sadzirdam klikstoņu no iedaļas blakus. Tas nozīmē, ka pulkstenis ir vienpadsmit.

Džungļos skaņa izklausās daudz skaļāka nekā vakar pludmalē. Visi vērīgi saausāmies.

— Šī skaņa nav mehāniska, — Bītijs noteikti paziņo.

— Man šķiet, ka tie ir kukaiņi, — es prātoju. — Varbūt kaut kādas vaboles.

— Kaut kas ar spīlēm, — piebilst Finiks.

Skaņa pieņemas spēkā, it kā mūsu klusās valodas tai būtu likušas pamanīt dzīvas miesas tuvumu. Lai kas tur klikšķinātos, varu derēt, ka tas dažu sekunžu laikā noģērētu mūs līdz kaulam.

— Mums tāpat jākopjas prom, — Džoena saka. — Līdz zibens spērienam ir palicis mazāk par stundu.

Bet nekur tālu mēs neejam. T ikai līdz tādam pašam lielam kokam asins lietus iedaļā. Es pēc Bītija lūguma uzkāpju kokā, kad klikšķēšana sāk rimties. Iesperot zibenim, tā šautra ir žilbinoši spoža, pat no šejienes skatoties, un pat spilgtajā saules gaismā. Zibens pilnībā ietver tālo koku un kvēlo zili balts, un gaiss tam apkārt sprakšķ no strāvas. Nošļūcu lejā un izstāstu savus novērojumus Bītijam, kurš rādās apmierināts, kaut arī es neizsakos īpaši zinātniski.

Pa apkārtceļu aizejam atpakaļ uz pludmali iedaļā starp desmitiem un vienpadsmitiem. Tur smiltis ir gludas un miklas, nesenā viļņa noskalotas. Bītijs mums praktiski iedod brīvu pēcpusdienu, kamēr pats darbojas ar stiepli. Tā kā tas ir viņa ierocis un mums pārējiem ir pilnīgi jāpaļaujas uz viņa zināšanām, ir tāda sajūta, it kā mēs būtu ātrāk atlaisti no skolas. Sākumā mēs pa kārtai snaužam džungļu paēnā, bet vēlā pēcpusdienā esam atpūtušies un nemierīgi. Izlemjam sarīkot dzīres ar jūras veltēm, jo tā varētu būt mūsu pēdējā iespēja tādas baudīt. Finika vadībā duram zivis un vācam gliemenes, un pat nirstam pēc austerēm. Pēdējais man patīk vislabāk, bet ne jau tāpēc, ka man ļoti kārotos austeru. Esmu tās ēdusi tikai vienu reizi Kapitolijā, un man galīgi nepatika to gļotainā struktūra. Bet dziļi ūdenī ir jauki, tur ir kā citā pasaulē. Ūdens ir ļoti dzidrs, un smilšaino gultni izraibina košu zivju bari un savādu jūras ziedu audzes.

Džoena stāv sardzē, un mēs ar Finiku un Pītu tikmēr iztīrām un izkārtojam sazvejoto. Pīta atver gliemeni, un es dzirdu, kā viņš iesmejas. — Ei, paskatieties uz šito! — Viņš paceļ gaisā nevainojamu, mirdzošu pērli apmēram zirņa lielumā. — Vai zini: ja ogles pietiekami stipri saspiež, tās pārvēršas pērlēs, — viņš nopietni saka Finikam.

— Nē, nepārvēršas, — Finiks nepiekrīt. Bet es iespurdzos, atcerēdamās, ka tieši tā naivā Efija mūs prezentēja kapitoliešiem pagājušajā gadā, kad mūs vēl neviens nepazina. Kā ogles, ko grūta dzīve ir saspiedusi pērlēs. Kā skaistumu, kas rodas sāpēs.

Pīta noskalo pērli ūdenī un pasniedz man. — Tā tev. — Ielieku pērli plaukstā un saules gaismā aplūkoju tās vizošo virsmu. Jā, to es paturēšu. Dažas atlikušās savas dzīves stundas es to paturēšu. Pēdējo Pītas dāvanu. Vienīgo, ko tiešām varu pieņemt. Varbūt tā man dos gana spēka beidzamajiem mirkļiem.

— Paldies. — Sakļauju plaukstu ap pērli. Vēsi ielūkojos tā cilvēka zilajās acīs, kurš tagad ir mans lielākais ienaidnieks — cilvēks, kurš glābtu manu dzīvību, nesaudzējot savējo. Un sevī nosolos, ka izjaukšu viņa nodomu.

Smiekli Pītas acīs izdziest, un viņš tik cieši veras ma— nējās, it kā spētu nolasīt manas domas. — Medaljons nenostradaja, vai ne? — Pīta jautā, kaut arī Finiks ir tepat blakus. Kaut arī visi vinu dzird. — Katnis?

— Nostrādāja, — atsaucos.

— Bet ne tādā veidā, kā es gribēju, — viņš saka un novēršas. Pēc tam viņš skatās tikai uz austerēm.

Kad mēs jau taisāmies ēst, nolaižas izpletnis ar divām piedevām mūsu maltītei. Tur ir mazs podiņš asas, sarkanas mērces un vēl viena porcija Trešā apgabala maizīšu. Finiks tās, protams, uzreiz saskaita. — Atkal divdesmit četras, — viņš paziņo.

Mums tātad ir trīsdesmit divas maizītes. Katrs paņemam pa piecām un atstājam septiņas, ko nemūžam nevarēs sadalīt līdzīgi. Maizes pietiks tikai vienam.

Ēdam sāļu zivs gaļu un sātīgās gliemenes. Pat austeres liekas gardas, to garšu ievērojami uzlabo mērce. Mielojamies, līdz neviens vairs nevar norīt ne kumosa, un šis tas pat paliek pāri. Bet uzglabāt pārpalikumus nevar, tāpēc sametam tos ūdenī, lai, mums aizejot, tos nedabūtu karjeristi. Par gliemežvākiem neviens nesatraucas. Gan jau tos aizskalos vilnis.

Tagad varam tikai gaidīt. Mēs ar Pītu rokrokā sēžam ūdensmalā un klusējam. Viņš savu sakāmo pateica vakar vakarā, bet tas negrozīja manu prātu, un patlaban es nevaru pateikt neko, kas mainītu viņa nodomu. Pārliecināšanas dāvanu laiks ir beidzies.

Bet man pie jostas ir izpletnī droši iesietā pērle kopā ar reni un zālēm. Ceru, ka pērle nokļūs līdz Divpadsmitajam apgabalam.

Mana māte un Prima taču to noteikti atdos Pītam, pirms mani apbedīs.

26

Sākas himna, bet šodien debesīs neparādās neviena seja. Skatītāji noteikti ir nemierīgi un alkst asiņu. Bet Bītija slazds ir pietiekami daudzsološs, tāpēc Spēļu rīkotāji nav mums uzbrukuši. Varbūt viņus vienkārši māc ziņkārība, vai tas nostrādās.

Kad mums ar Finiku šķiet, ka pulkstenis ir apmēram deviņi, pametam savu ar gliemežvākiem piemētāto pludmali, aizejam uz krastmalu iedaļā starp divpadsmitiem un vieniem un mēness gaismā sākam klusi kāpt kalnā uz koku, kur iespers zibens. Ar pilniem vēderiem kāpiens ir nepatīkamāks, un mums pietrūkst elpas ātrāk nekā no rīta. Sāku nožēlot pēdējo apēsto austeru duci.

Bītijs lūdz Finiku palīgā, un mēs pārējie stāvam sardzē. Pirms piestiprināt stiepli kokam, Bītijs izritina vairākus metrus. Viņš liek Finikam to droši aptīt ap nolauztu zaru un nolikt zemē. Tad viņi nostājas tā, lai koks atrastos abiem pa starpu, un pamīšus tin stiepli apkārt stumbram. Sākumā viņu kustības liekas patvaļīgas, bet mēness gaismā ieraugu, kā Bītija pusē iezīmējas stieples raksts, kas līdzinās smalkam labirintam. Prātoju, vai tam, kā stiepli aptin, tiešām ir kāda nozīme vai arī viņš to dara, tikai lai skatītājus vēl vairāk samulsinātu. Vtru derēt, ka vairums par elektrību zina apmēram tikpat daudz, cik es.

Darbs pie stumbra jau ir pabeigts, kad izdzirdam vilni. Tā arī neesmu sapratusi, kad tieši pēc pulksten desmitiem tas sākas. Laikam vispirms pamazām uzbriest, tad nāk pats vilnis un seko plūdi. Bet pēc debesīm var spriest, ka ir pusvienpadsmit.

Bītijs izklāsta atlikušo plāna daļu. Tā kā mēs ar Džo— enu biezoknī pārvietojamies visātrāk, viņš grib, lai mēs paņemam rituli un ejot izritinām džungļos. Mums jānostiepj stieple pār pludmali iedaļā starp divpadsmitiem un vieniem un jāiemet metāla spole ar atlikušo stiepli dziļi ūdenī, lai tā noteikti nogrimtu. Un jābēg atpakaļ uz džungļiem. Ja mēs iesim tūlīt, tad mums vajadzētu paspēt nokļūt drošībā.

— Es gribu iet līdzi un sargāt, — Pīta uzreiz piesakās. Pēc sarunas par pērli zinu, ka viņš negrib izlaist mani no acīm.

— Tu ej pārāk lēni. Turklāt tu man būsi vajadzīgs te. Katnisa sargās, — Bītijs iejaucas. — Diskusijām nav laika. Piedod. Ja meitenes grib tikt prom dzīvas, viņām ir jāsāk kustēties. — To pateicis, viņš pasniedz rituli Džoenai.

Man tāds plāns nepatīk tikpat ļoti kā Pītam. Kā lai es viņu sargāju no attāluma? Bet Bītijam ir taisnība. Ar savu kājas protēzi Pīta iet pārāk lēni, lai laikā tiktu lejā pa nogāzi. Mēs ar Džoenu džungļos esam visātrākās un visdrošāk turamies uz kājām. Nespēju izdomāt nekādu citu variantu. Un, ja vispār uzticos kādam, izņemot Pītu, tad tas ir Bītijs.

— Būs jau labi, — mierinu Pītu. — Mēs iemetīsim spoli un uzreiz nāksim atpakaļ augšā.

— Tikai ne zibens iedaļā, — Bītijs atgādina. — Nāciet uz koku iedaļā no vieniem līdz diviem. Ja redzat, ka pietrūkst laika, paejiet vēl vienu iedaļu tālāk. Bet pat nedomājiet par iešanu atpakaļ uz pludmali, pirms neesmu novērtējis bojājumus.

Saņemu plaukstās Pītas seju. — Neuztraucies. Tiksimies pusnaktī. — Es viņu noskūpstu un, pirms viņš pagūst kaut ko iebilst, palaižu vaļā un pagriežos pret Džoenu. — Gatava?

— Kāpēc ne? — Džoena parausta plecus. Ir skaidrs, ka viņa par iešanu pāri ar mani nav lielā sajūsmā tāpat kā es. Bet mēs visi esam Bītija slazdā. — Tu sargā, es atritināšu. Vēlāk varam apmainīties.

Bez turpmākām diskusijām kāpjam lejā pa nogāzi. Patiesībā mēs vispār ļoti maz sarunājamies. Ejam diezgan ātri, viena izliek stiepli, otra sargā. Apmēram pusceļā sadzirdam klikšķēšanu, kas norāda, ka ir vienpadsmit.

— Labāk pasteigsimies, — Džoena mudina. — Gribu, lai tad, kad spers zibens, starp mani un ūdeni ir krietns gabals. Ja nu Volts būtu kaut kur pārrēķinājies.

— Es uz brīdi paņemšu spoli, — piesakos. Izlikt stiepli ir grūtāk nekā sargāt, un Džoena to dara jau ilgi.

— Ņem. — Džoena padod rituli man.

Mūsu abu rokas vēl tur spoli, kad sajūtam vieglu vibrāciju. Pēkšņi smalkā zelta stieple lec mums virsū no augšas un, samudžinājusies cilpās, saritinās ap rokām. Pārgrieztais gals nokrīt mums pie kājām.

Vajag tikai sekundi, lai aptvertu straujo notikumu pavērsienu. Mēs ar Džoenu saskatāmies, bet nevienai nekas nav jāsaka. Kāds mazliet augstāk ir pārgriezis stiepli. Un jebkurā brīdī šis kāds būs pie mums.

Atbrīvoju roku no stieples un sakļauju ap spalvu bultas galā, bet man galvā ietriecas metāla spole. Atjēdzos uz muguras ložņaugos un ar drausmīgām sāpēm kreisajos deniņos. Ar manām acīm kaut kas nav tā, kā vajag. Viss te izplūst, te noskaidrojas, un es nopūlos fokusēt skatienu uz diviem mēnešiem, kas debesīs saplūst vienā. Ir grūti elpot, un es pamanu, ka Džoena sēž man uz krūtīm, ar ceļiem piespiedusi zemei manus plecus.

Sajūtu dūrienu kreisajā apakšdelmā. Pūlos izrauties, bet vēl esmu pārāk apdullusi. Džoena laikam ar naža asmeni rakņājas manā miesā. Drausmīgs, plīstošs rāviens, un kaut kas silts līst lejup pa roku un satek manā plaukstā. Džoena nobrauka manu savainoto delmu un nosmērē man pusi sejas ar asinīm.

— Paliec mierā! — vina šņāc. Tad viņas svaru vairs nejūtu, un es palieku viena.

Palikt mierā? Ko? Kas te notiek? Aizveru acis, lai neredzētu grīļīgo pasauli, un mēģinu saprast notiekošo.

Spēju domāt tikai par to, kā Džoena nogrūda pludmales smiltīs Stiepuli. "Paliec mierā, ja?' Bet Stiepulei viņa neuzbruka. Ne jau tā. Un es neesmu Stiepule. Es neesmu Trakā. "Paliec mierā, ja? atkal un atkal atbalsojas manās smadzenēs.

Tuvojas soļi. Tur nāk divi kāju pāri. Tie kustas smagi, necenšoties apslāpēt savu tuvošanos.

Bruta balss. — Viņa ir gandrīz beigta! Nāc, īnobārij! — Soļi pazūd naktī.

Vai tā tiešām ir? Svārstos starp nomodu un nemaņu, meklēdama atbildi uz šo jautājumu. Vai esmu gandrīz beigta? īsti apgalvot pretējo nevaru. Patiesībā jau domāt racionāli ir grūti. Kaut ko es zinu. Džoena man uzbruka. Viņa iegāza man pa galvu ar to spoli. Iegrieza man rokā, droši vien nodarīdama neatgriezenisku ļaunumu vēnām un artērijām, un Bruts un Inobārija vienkārši uzradās ātrāk, nekā viņa paspēja mani piebeigt.

Alianses vairs nav. Finiks un Džoena laikam vienojās, ka šonakt mums uzbruks. Es nojautu, ka aiziet vajadzēja šorīt. Nezinu, kāda ir Bītija pozīcija. Bet es noteikti esmu mērķis un Pīta tāpat.

Pīta! Mani plaksti izbailēs atsprāgst vaļā. Pīta gaida augšā pie koka, neko nenojauzdams un nepiesargāda— mies. Varbūt Finiks viņu jau ir nogalinājis. — Nē… — es čukstu. Stiepli pārgrieza karjeristi netālu no mums. Finiks un Bītijs, un Pīta nevar zināt, kas notiek te lejā. Viņi var tikai brīnīties, kāpēc stieple vairs nav nostiepta vai varbūt pat ir saritinājusies atpakaļ pie koka. Tā taču pati par sevi nevarētu būt zīme nogalināšanai, vai ne? Skaidrs: Džoena pati izlēma, ka ir pienācis laiks šķirties no mums. Nogalināt mani. Izbēgt no karjeristiem. Tad pēc iespējas ātrāk iesaistīt cīņā Finiku.

Es nezinu. Nezinu. Saprotu tikai to, ka man ir jātiek pie Pītas un jāglābj viņa dzīvība. Man vajag visu gribasspēku līdz pēdējam pilienam, lai uzslietos sēdus un, atbalstoties pret koka stumbru, pieceltos kājās. Labi, ka ir pie kā pieturēties, jo džungļi manās acīs šūpojas uz priekšu un atpakaļ. Pilnīgi negaidot saliecos un atvemju mūsu jūras velšu mielastu un tikmēr rīstos, kamēr manī noteikti nav palikusi ne austere. Drebēdama un slidena no sviedriem, novērtēju savu Fizisko stāvokli.

Kad paceļu ievainoto roku, sejā iešļācas asinis un apkārtne atkal bīstami sagrīļojas. Aizmiedzu acis un pie— spiežos kokam, kamēr viss mazliet nomierinās. Pasperu dažus piesardzīgus soļus uz blakuskoka pusi, noplēšu mazliet ķērpju un cieši apsienu roku. Tā ir labāk. To neredzēt noteikti ir labāk. Atļaujos viegli aptaustīt ievainojumu galvā. Tur ir liels izcilnis, bet asiņu nav īpaši daudz. Man, bez šaubām, ir kādi iekšēji ievainojumi, bet neliekas, ka draudētu noasiņošana. Vismaz ne no brūces galvā.

Noslauku rokas ķērpjos un drebelīgi satveru loku ar ievainoto kreiso roku, un ielieku tajā bultu. Un piespiežu sevi kāpt augšup pa nogāzi.

Pīta. Mana pēdējā vēlēšanās. Mans solījums. Glābt viņa dzīvību. Mans noskaņojums mazliet uzlabojas, kad aptveru, ka viņš noteikti ir dzīvs, jo nav bijis lielgabala šāviena. Varbūt Džoena rīkojās viena, zinot, ka tad, kad viņas nodomi kļūs skaidri, Finiks nostāsies viņas pusē. Kaut gan ir grūti uzminēt, kas starp tiem abiem notiek. Atceros, kā viņš paskatījās uz Džoenu, meklējot apstiprinājumu, pirms piekrita palīdzēt izlikt Bītija slazdu. Starp viņiem ir daudz dziļāka savienība, kas balstās uz gadiem ilgu draudzību un vēl sazin ko. Ja Džoena ir pavērsusies pret mani, vairs nav nekādas vajadzības uzticēties Finikam.

Es to izdomāju dažus mirkļus pirms tam, kad izdzirdu, ka lejup pa nogāzi kāds skrien uz manu pusi. Ne Pīta, ne Bītijs nespētu kustēties tik ātri. Notupstos aiz vīteņaugu aizkara un pēdējā brīdī paslēpjos. Finiks pašaujas man garām, ar savu sasmērēto ādu izskatīdamies kā ēna, lēkādams pamežā kā briedis. Drīz vien viņš nokļūst uzbrukuma vietā un laikam ierauga asinis. — Džoena! Katnis! — viņš sauc. Palieku, kur esmu, kamēr viņš jož tajā virzienā, kur nozuda Džoena un karjeristi.

Kustos uz priekšu, cik vien ātri varu, lai pasaule nesagrieztos vienā virpuli. Galvā dun mani straujie sirdspuksti. Kukaiņi, kurus droši vien uzbudina asiņu smārds, klikšķinās arvien stiprāk, līdz tā kļūst par pastāvīgu rēkoņu ausīs. Nē, paga. Varbūt man ausīs zvana no sitiena. Kamēr kukaiņi neizbeigs, to nebūs iespējams noteikt. Bet, kad viņi pārtrauks, sāksies negaiss. Ir jākustas ātrāk. Ir jāsavāc Pīta.

Mani apstādina lielgabala dārds. Kāds ir miris. Zinu, ka tagad, kad visi skraida apkārt apbruņoti un izbijušies, tas varētu būt jebkurš. Bet, lai kurš tas arī būtu, man šķiet, ka nāve šonakt sarīkos slaktiņu. Visi vispirms nogalinās un tikai pēc tam domās, kāpēc. Piespiežu sevi mesties skrējienā.

Aizķeras kāja, un es nokritu zemē. Jūtu, ka man apkārt kaut kas apvijas un ieskauj asos pavedienos. Tīkls! Tas noteikti ir viens no smalkajiem Finika tīkliem, un viņš pats ir tuvumā ar trijžuburi rokā. Kādu brīdi vicinu locekļus, tikai savilkdama tīklu vēl ciešāk, un mēnesnīcā pamanu, kas tas ir. Mulsi paceļu roku un redzu, ka tā ir iepinusies spīdīgos zelta pavedienos. Tas nemaz nav nekāds Finika tīkls, tā ir Bītija stieple. Piesardzīgi pieceļos kājās un redzu, ka esmu iekūlusies gabalā, kas pa ceļam ir aizķēries pie kāda koka. Lēnām izdodas izpiņķerēties no stieples, paeju tālāk un turpinu ceļu augšup.

Labā ziņa ir tāda, ka esmu uz pareizā ceļa un ievainojums galvā nav mani tik ļoti apdullinājis, lai nezinātu, kurā virzienā doties. Bet sliktā ziņa ir tāda, ka stieple atgādināja par tuvojošos negaisu. Es vēl dzirdu kukaiņus, bet vai tie jau sāk pieklust?

Skrienot turos kādu metru pa labi no stieples, lai varētu orientēties, bet ļoti sargājos tai pieskarties. Ja kukaiņu čirkstoņa tiešām sāk pagaist un tūlīt kokā iespers pirmā zibens šautra, tad visa strāva nāks lejā pa stiepli un jebkurš, kas tai pieskarsies, mirs.

Manā redzeslokā parādās koks ar zeltā izrakstīto stumbru. Palēninu gaitu un mēģinu iet zagšus, bet tik vien spēju kā noturēties stāvus. Meklēju kādu zīmi no pārējiem. Neviena nav. Te neviena nav. — Pīta? — klusinām saucu. — Pīta?

Atsaucas kluss kunksts, un es apcirtusies ieraugu stāvu, kas guļ zemē mazliet augstāk pa nogāzi. — Bītij! — izsaucos. Piesteigusies viņam klāt, nometos ceļos. Kunksts laikam bija neapzināts. Viņš ir bezsamaņā, kaut arī nav redzami nekādi citi ievainojumi, izņemot brūci apakšdelmā pie elkoņa iedobes. Pagrābju turpat tuvumā augošu ķērpju vīkšķi un aplieku ap viņa roku, vienlaikus cenzdamās atmodināt. — Bītij! Bītij, kas te notiek? Kas tevi sagrieza? Bītij? — Es viņu purinu tā, kā nekādā gadījumā nevajadzētu purināt ievainoto, bet nezinu, ko lai vēl iesāku. Viņš atkal iekunkstas un īsi paceļ roku, lai atgaiņātos.

Pamanu, ka viņam rokā ir nazis, šķiet, tas pats, kas iepriekš bija Pītam un tagad ir vaļīgi satīts stieplē. Pārsteigumā pieceļos un paceļu stiepli, un redzu, ka tā tiešām ir piestiprināta kokam. Tikai pēc mirkļa atceros otro, daudz īsāko stieples gabalu, ko Bītijs satina ap zaru un atstāja zemē, pirms sāka ievīstīt koku. Man likās, ka tam ir kāds sakars ar elektrību, ka viņš to nolika malā, lai izmantotu vēlāk. Bet tā nemaz nebija, jo tajā gabalā ir savi divdesmit vai divdesmit pieci metri.

Samiegtām acīm cieši veros uz augšu un ieraugu, ka esam tikai dažu metru attālumā no spēka lauka. Augstu labajā pusē, tāpat kā no rīta, ir nodevīgais kvadrātiņš. Ko Bītijs izdarīja? Vai viņš tiešām mēģināja iedurt nazi spēka laukā tā, kā Pīta izdarīja sagadīšanās pēc? Un kas ir ar to stiepli? Vai tas bija viņa rezerves plāns? Vai viņš gribēja iespert ar zibeni spēka laukam, ja neizdotos elektrizēt ūdeni? Ko vispār tā varētu panākt? Neko? Daudz ko? Vai mēs visi izceptos? Laikam jau spēka lauks arī pamatā sastāv no enerģijas. Tas, ko redzējām Treniņu centrā, bija caurspīdīgs. Šis te kaut kādā veidā atspoguļo džungļus. Bet esmu jau redzējusi, kā tas pašķiras — tad, kad tajā iecirtās Pītas nazis vai es iešāvu bultu. īstā pasaule ir tepat blakus.

Man ausīs nezvana. Vainīgi tomēr bija kukaiņi. Tagad to zinu, jo knikstoņa žigli apklust un es vairs nedzirdu neko citu kā vien džungļu trokšņus. No Bītija nav nekāda labuma. Nevaru viņu dabūt pie samaņas. Es nevaru viņu izglābt. Nezinu, ko viņš gribēja panākt ar nazi un stiepli, un viņš nespēj to paskaidrot. Ķērpju apsējs uz manas rokas ir pievildzis asinīm, un nav nekādas jēgas sevi muļķot. Man tā reibst galva, ka jau pēc dažām minūtēm zaudēšu samaņu. Man ir jātiek prom no tā koka un…

— Katnis! — Sadzirdu Pītas balsi, kaut arī viņš vēl ir tālu. Bet ko gan viņš dara? Pīta noteikti ir sapratis, ka pašlaik visi mūs vajā. — Katnis!

Es nevaru viņu pasargāt. Es nevaru pakustēties ne ātri, ne tālu, un manas spējas šaut labākajā gadījumā ir apšaubāmas. Es daru vienīgo, ko varu, un mēģinu novērst uzbrucēju uzmanību no viņa un atvilināt tos pie sevis. — Pīta! — iekliedzos. — Pīta! Es esmu te! Pīta! — Jā, atvilināšu visus tuvumā esošos uzbrucējus pie sevis, prom no Pītas un pie koka, kas drīz būs ierocis pats par sevi. — Es esmu te! Es esmu te! — Viņš nepaspēs. Ne jau ar protēzi un naktī. Viņš nemūžam nepaspēs laikā. — Pīta!

Tas nostrādā. Dzirdu viņus tuvojamies. Divus. Viņi laužas cauri džungļiem. Man sāk ļimt ceļi, un es sa— brūku blakus Bītijam, balstīdamās uz papēžiem. Paceļu loku ar uzvilktu bultu. Ja viņus nogalināšu, vai Pīta tiks galā ar pārējiem?

Inobārija un Finiks sasniedz koku, kurā spers zibens. Viņi neredz mani sēžam augstāk nogāzē ar ziedes nomaskēto ādu. Tēmēju īnobārijai kaklā. Ja paveiksies, tad nogalināšu viņu un Finiks paslēpsies aiz koka tieši tad, kad spers zibens. Un tas notiks kuru katru brīdi. Kukaiņu klikšķi ir gandrīz apklusuši. Tagad es varu viņus nogalināt. Es varu nogalināt viņus abus.

Atskan vēl viens lielgabala dārds.

— Katnis! — Pīta ieaurojas. Bet šoreiz neatbildu. Bītijs vēl vārgi elpo man blakus. Mēs ar viņu drīz mirsim. Finiks un Inobārija mirs. Pīta ir dzīvs. Ir izskanējuši divi lielgabala šāvieni. Bruts, Džoena, Čafs. Divi no viņiem jau ir pagalam. Pītam paliks tikai viens pārstāvis, ko nogalināt. Un tas ir labākais, ko varu darīt. Viens ienaidnieks.

Ienaidnieks. Ienaidnieks. Vārds atsauc kādu nesenu atmiņu. Liek man kaut ko atcerēties. Heimiča sejas izteiksme. "Katnis, kad būsi arēnā…" Viņš drūmi, nosodoši glūn. "Kas irr Dzirdu savu balsi, kas kļūst skarbāka, sabožoties par neizteikto apvainojumu. " Vienkārši atceries, kas ir tavs ienaidnieks," Heimičs saka. " Tas arī viss."

Heimiča pēdējais padoms. Kāpēc lai man būtu vajadzīgs atgādinājums? Es vienmēr zinu, kas ir ienaidnieks. Tas, kurš mūs mērdē badā un moka, un nogalina arēnā. Tas, kurš nogalinās visus manus mīļos.

Nolaižu loku, sapratusi, ko viņš gribēja teikt. Jā, es zinu, kurš te ir ienaidnieks. Un tā nav Inobārija.

Beidzot es skaidri saprotu, ko Bītijs gribēja darīt ar nazi. Ar drebošām rokām noslidinu stiepli no asmens, aptinu to ap bultu tieši virs spalvām un nostiprinu ar treniņos mācītu mezglu.

Pieceļos un pagriežos pret spēka lauku, nostājoties pilnīgi atklāti, bet man ir vienalga. Raizējos tikai par to, kurp tēmēju, kur Bītijs būtu triecis savu nazi, ja varētu izvēlēties. Pavēršu loku pret viļņojošo kvadrātu, trūkumu, to… kā viņš to toreiz nosauca? Uz plaisu bruņās. Es palaižu bultu vaļā un redzu, kā tā ietriecas mērķī un pazūd, aizvelkot līdzi zelta pavedienu.

Mani mati saslienas stāvus, un tajā pašā brīdī sper zibens.

Balta dzirksts uzšaujas augšup pa stiepli, un vienā mirklī kupols uzliesmo žilbinoši zilā gaismā. Mani atmet atpakaļ zemē, mans ķermenis ir ļengans un paralizēts, un acis ir plati ieplestas, kad man virsū sāk snigt kaut kādas pūkas. Es nespēju aizsniegt Pītu. Es pat nevaru aizsniegt savu pērli. Es pūlos vēl saskatīt kaut ko skaistu, ko paņemt līdzi.

Pirms sākas sprādzieni, es ieraugu zvaigzni.

27

Liekas, ka viss eksplodē vienlaikus. Zeme uzsprāgst un nolīst atpakaļ smilšu un augu daļiņu lietū. Kokus ieskauj liesmas. Pat debesīs izplaukst koši gaismas ziedi. Nesaprotu, kāpēc bombardē debesis, bet tad aptveru, ka Spēļu rīkotāji rīko uguņošanu, uz zemes ir sākusies īstā iznīcība. Ja nu kādam neliktos gana interesanti skatīties postažā uz zemes un uz atlikušajiem pārstāvjiem. Vai arī varbūt, lai izgaismotu mūsu drausmo galu.

Vai kādam vispār ļaus izdzīvot? Vai Septiņdesmit piektajām Bada Spēlēm būs uzvarētājs? Varbūt arī ne. Galu galā šie Ceturkšņa Spaidi ir domāti, lai… ko prezidents Snovs tur nolasīja no kartītes?

"…lai atgādinātu dumpiniekiem, ka pat stiprākie no viņiem nespēj uzveikt Kapitoliju…"

Pat stiprāko no stiprajiem negaida triumfs. Varbūt jau no paša sākuma bija izlemts, ka šīm Spēlēm nebūs uzvarētāja. Vai arī varbūt viņiem lika rīkoties mana pēdējā nepakļaušanās izpausme.

Piedod, Pīta. Piedod, ka nevarēju tevi izglābt. Izglābt? Sagraujot spēka lauku, es drīzāk atņēmu viņam pēdējo iespēju izdzīvot, nolēmu viņu nāvei. Varbūt tad, ja mēs visi būtu spēlējuši pēc noteikumiem, viņam ļautu dzīvot.

Virs manis bez brīdinājuma parādās helikopters. Ja būtu kluss un tuvumā būtu kāds zobgaļsīlis, es būtu dzirdējusi, kā džungļi sastingst un aizkliedzas putns, ziņojot par Kapitolija lidaparāta parādīšanos. Bet sprādzienos manas ausis nespēja izšķirt kaut ko tik smalku.

No helikoptera apakšas tieši virs manis nolaižas spīles. Metāla zobi paslīd zem manis. Gribas kliegt, bēgt, izlauzties ārā no dzelzs skavām, bet esmu sastingusi un bezpalīdzīga, un nespēju neko kā vien cerēt, ka nomiršu, pirms nokļūšu nagos ēnainajiem stāviem, kas gaida augšā. Mana dzīvība tiek saudzēta nevis tāpēc, lai kronētu kā uzvarētāju, bet gan tāpēc, lai mana nāve būtu tik lēna un publiska, cik vien iespējams.

Ļaunākās izbailes piepildās, kad pirmais, ko ieraugu helikopterā, izrādās galvenā Spēļu rīkotāja Plūtarha Hevensbī seja. Esmu pilnīgi sagandējusi viņa skaistās Spēles ar viltīgi izdomāto pulksteni un uzvarētāju sacensību. Par tādu izgāšanos Plūtarham nāksies ciest, un droši vien arī viņš zaudēs dzīvību, bet vispirms noskatīsies, kā mani soda. Viņš pasniedzas man pretī, un es jau domāju, ka man sitīs, bet viņš izdara vēl kaut ko ļaunāku — ar īkšķi un rādītājpirkstu aizspiež manus plakstus un liek iegrimt tumsā, kur esmu vieglāk ievainojama. Tagad ar mani varēs izdarīt jebko un es to pat neredzēšu.

Sirds sitas tik stipri, ka no izmirkušā ķērpju apsēja apakšas sāk sūkties asinis. Prāts kļūst miglains. Varbūt tomēr varēšu noasiņot līdz nāvei ātrāk, nekā mani paspēs atdzīvināt. Domās nočukstu paldies Džoenai Mei— sonei par lielisko brūci un zaudēju samaņu.

Kad pa pusei atgūstos, jūtu, ka guļu uz polsterēta galda. Kreisajā rokā iedurtas kaut kādas caurulītes. Mani mēģina noturēt pie dzīvības, jo tā būs uzvara, ja es nomiršu klusi un vienatnē, joprojām gandrīz nespēju pakustēties — ne atvērt plakstus, ne pacelt galvu. Bet mazliet varu pakustināt labo roku. Tā lokās pa manu ķermeni kā spura, nē, kaut kas mazkustīgāks — mētājas kā nūja. īsti nekoordinēju savas kustības, un nav nekādu pierādījumu, ka man vēl būtu pirksti. Bet es tikmēr vicinu roku, līdz izdodas izraut caurulītes. Kaut kas sāk pīkstēt, bet nespēju palikt nomodā, lai redzētu, ko pīkstoņa izsauks.

Nākamajā reizē, kad atgriežos no nemaņas, rokas ir piesietas pie galda un caurulītes ir atpakaļ savās vietās. Bet es varu atvērt acis un mazliet pacelt galvu. Atrodos plašā telpā ar zemiem griestiem un sudrabainu gaismu. Telpā viena otrai pretī ir divas rindas gultu. Dzirdu elpas vilcienus, droši vien tie ir pārējie uzvarētāji. Tieši pretī redzu Bītiju, kas ir pieslēgts kādiem desmit dažādiem aparātiem. Ļaujiet mums mirt!es domās kliedzu. Spēcīgi atsitu galvu atpakaļ uz galda un atkal krītu bezsamaņā.

Kad beidzot pamostos pa īstam, saišu vairs nav. Paceļu roku un redzu, ka man ir pirksti, kas atkal kustas pēc manas pavēles. Pieceļos sēdus un turos pie polsterētā galda, līdz telpa kļīist skaidri saskatāma. Kreisā roka ir apsieta, bet caurulītes nokarājas no statīviem blakus gultai.

Esmu viena, izņemot Bītiju, kurš joprojām guļ man priekšā un kuru uztur viņa daudzie aparāti. Kur tad ir pārējie? Pīta, Finiks, īnobārija un… un… bija vēl viens, vai ne? Vai nu Džoena, vai Čafs, vai Bruts — viens no viņiem vēl bija dzīvs, kad sākās bombardēšana. Esmu pārliecināta, ka mūs visus gribēs iztaisīt par biedinājumu. Bet kurp viņi ir aizvesti? Pārvesti no slimnīcas uz cietumu?

— Pīta… — es čukstu. Es tik ļoti vēlējos viņu pasargāt. Joprojām esmu apņēmusies to darīt. Tā kā man neizdevās sagādāt viņam drošu dzīvi, tad tagad man ir viņš jāatrod, jānogalina uzreiz, kamēr Kapitolijs nav izvēlējies kādu mokošu paņēmienu viņa nāvei. Noslidinu kājas no galda un palūkojos apkārt, meklēdama ieroci. Uz galda netālu no Bītija gultas stāv vairākas adatas sterilos plastmasas iesaiņojumos. Nevainojami. Man vajadzēs atrast telpu un precīzu dūrienu viņa vēnā.

Brīdi vilcinos, domādama, vai nebūtu jānogalina Bītijs. Bet, ja es to izdarīšu, sāks pīkstēt monitori un mani noķers, pirms tikšu pie Pītas. Klusībā nosolos atgriezties un Bītiju nonāvēt, ja vien varēšu.

Izņemot plānu naktskreklu, man mugurā nekā nav, tāpēc iebāžu adatu aiz apsēja uz rokas. Pie durvīm nav sargu. Es, bez šaubām, esmu vairākas jūdzes zem Treniņu centra vai kādā Kapitolija cietoksnī, un iespēja izbēgt nemaz nepastāv. Tam nav nozīmes. Es netaisos bēgt, tikai pabeigt uzdevumu.

Žogos pa šauru gaiteni līdz metāla durvīm, kas ir mazliet pavērtas. Aiz tām kāds ir. Izņemu adatu un sažņaudzu to plaukstā. Piespiedusies pie sienas, ieklausos balsīs aiz durvīm.

— Septītajā, Desmitajā un Divpadsmitajā ir pārrautas komunikācijas. Bet Vienpadsmitajā viņiem ir izdevies pārņemt transportu, tāpēc var cerēt, ka izdosies izsūtīt vismaz nedaudz pārtikas. Plūtarhs Hevensbī. Tā šķiet. Kaut arī ar vinu esmu runājusi rikai vienu reizi. Kāda piesmakusi balss uzdod jautājumu.

— Nē, piedod. Nekādi nevaru tevi aizvest uz Ceturto. Bet es esmu devis īpašu rīkojumu viņu no turienes izvest, ja tas būs iespējams. Neko vairāk darīt es nevaru, Finik.

Finiks. Sasprindzinu prātu, lai saprastu viņu sarunu — saprastu, kā tāda var norisināties starp Plūtarhu He— vensbī un Finiku. Vai viņš kapitoliešiem būtu tik tuvs un mīļš, ka nodarījumus attaisnos? Vai arī viņš tiešām nenojauta, ko Bītijs gribēja izdarīt? Plūtarhs Hevensbī izmoka vēl kaut ko. Kaut ko ļoti izmisīgu.

— Nemuļķojies. Tas būtu vissliktākais, ko tu varētu darīt. Tad viņu noteikti nogalinātu. Kamēr tu esi dzīvs, saudzēs arī viņas dzīvību — vina būs ēsma, — noskalda Heimičs.

Heimičs! Ar blīkšķi atsitu vaļā durvis un iesteberēju telpā. Heimičs, Plūtarhs un krietni cietušais Finiks sēž pie klāta galda, bet neviens neēd. Pa noapaļotajiem logiem ieplūst dienas gaisma, un tālumā es redzu koku galotnes mežā. Mēs lidojam.

— Vai esi beigusi laupīt sev sajēgu, sirsniņ? — Heimičs noprasa nepārprotamā aizkaitinājumā. Bet, kad es klūpu uz priekšu, viņš panāk pretī un sagrābj manas plaukstu locītavas un notur mani kājās. Viņš uzmet skatienu manai rokai. — Tu tātad gribēji ar adatu uzveikt Kapitoliju? Redzi, tieši tāpēc neviens tev neļauj neko plānot. — Neizpratnē pablenžu uz viņu. — Met zemē! — Jūtu, kā viņš arvien ciešāk saspiež labās plaukstas locītavu, līdz esmu spiesta atlaist adatu. Viņš iekārto mani krēslā blakus Finikam.

Plūtarhs noliek man priekšā bļodiņu buljona. Maizīti. Ieliek rokā karoti. — Ēd, — viņš saka daudz laipnāk, nekā runāja Heimičs.

Heimičs nosēžas man tieši priekšā. — Katnis, es paskaidrošu, kas tur notika. Negribu, ka tu uzdod jautājumus, kamēr neesmu pabeidzis. Vai tu saproti?

Es truli pamāju. Un tad viņš man pastāsta.

Jau sākot ar bridi, kad izsludināja Spaidus, radās plāns izdabūt mūs no arēnas. Uzvarētāji no Trešā, Ceturtā, Sestā, Septītā, Astotā un Vienpadsmitā apgabala par to vairāk vai mazāk zināja. Plūtarhs Hevensbī jau vairākus gadus ir pagrīdes biedrībā, kas grib gāzt Kapitoliju. Viņš gādāja par to, lai starp ieročiem atrastos stieple. Bītijam bija uzdots izspridzināt spēka laukā caurumu. Maize, ko mēs saņēmām arēnā, nozīmēja bēgšanas laiku. Apgabals, no kura tā nāca, norādīja uz dienu. Trešā diena. Maizīšu skaits bija stunda. Divdesmit četras maizītes. Helikopters pieder Trīspadsmitajam apgabalam. Bonijai un Tvi— lai no Astotā apgabala, kuras es satiku mežā, bija taisnība par tā eksistenci un aizsardzības spējām. Pašlaik mēs ar lielu likumu dodamies uz Trīspadsmito apgabalu. Un lielākā daļa Panemas apgabalu pa šo laiku ir pilnībā sacēlušies.

Heimičs apklust, lai pārbaudītu, vai es visu saprotu. Vai arī varbūt viņš pagaidām ir pārtraucis stāstīt.

Nav nemaz vienkārši sagremot smalko plānu, kurā es biju tikai bandinieks, tieši tāpat kā man vajadzēja būt bandiniekam Spēlēs. Mani izmantoja bez manas piekrišanas, pašai neko nezinot. Bada Spēlēs vismaz zināju, ka ar mani spēlējas.

Tie, kurus domāju esam savus draugus, bija daudz noslēpumaināki.

— Tu man nepateici. — Mana balss ir tikpat piesmakuši kā Finikam.

— Neko neteica ne tev, ne Pītam. Mēs nevarējām riskēt, — paskaidro Plūtarhs. — Es pat raizējos, ka tu Spēlēs pieminēsi manu nepiesardzīgo gājienu ar pulksteni. — Viņš izvelk savu kabatas pulksteni un pārlaiž īkšķi stiklam, izgaismojot zobgaļsīli. — Protams, kad es tev to rādīju, tā bija tikai norāde uz arēnu. Tev kā padomdevējai. Likās — tas varētu būt pirmais solis ceļā uz tavas uzticības iegūšanu. Man ne sapņos nerādījās, ka tu atkal būsi pārstāve.

— Joprojām nesaprotu, kāpēc mēs ar Pītu neko nezinājām par plānu. — Esmu vīlusies.

— Kad uzsprāgtu spēka lauks, jūs abi būtu paši pirmie, ko mēģinātu sagūstīt, tāpēc, jo mazāk jūs zinājāt, jo labāk, — Heimičs apgalvo.

— Pirmie? Kāpēc? — Jautāju, mēģinādama izsekot viņa domu gājienam.

— Tā paša iemesla dēļ, kāpēc mēs pārējie piekritām mirt, lai jūs paliktu dzīvi, — ierunājas Finiks.

— Nē, Džoena mēģināja mani nogalināt, — pretojos.

— Džoena tevi apdullināja, lai izgrieztu no rokas raidītāju, un aizvilināja prom Brutu un Inobāriju, — Heimičs paskaidro.

— Ko? — Man ļoti sāp galva, un es gribu, lai viņi izbeidz runāt aplinkus. — Nesaprotu, ko jūs…

— Mums bija tevi jāglābj, jo tu esi zobgaļsīlis, Katnis, — saka Plūtarhs. — Kamēr esi dzīva tu, dzīvo arī revolūcija.

Putns, piespraude, dziesma, ogas, pulkstenis, cepums, uzliesmojusī kleita. Es esmu zobgaļsīlis. Radība, kas izdzīvoja par spīti Kapitolija plāniem. Revolūcijas simbols.

Tādas aizdomas man radās jau mežā, kad atradu izbēgušās Boniju un T viļu. Kaut arī toreiz nesapratu, cik lielā mērogā viss notiek. Bet man arī nevajadzēja saprast. Iedomājos par to, kā Heimičs izņirgājās par maniem nodomiem bēgt no Divpadsmitā apgabala, sākt pašai savu sacelšanos, un par to, ka es vispār pieļauju tādu domu: Trīspadsmitais apgabals varētu pastāvēt. Maldi un meli. Un, ja viņš ar savu sarkastisko dzērāja masku to spēja tik pārliecinoši un tik ilgi, ko tad vēl viņš ir samelojis? Es zinu, ko vēl.

— Pīta, — nočukstu, un mana sirds kļūst smaga.

— Pārējie glāba Pītas dzīvību, jo mēs zinājām, ka viņa nāves gadījumā tevi nebūtu iespējams noturēt savienībā, — Heimičs turpina. — Un mēs nevarējām riskēt atstāt tevi bez aizsardzības. — Vārdi skan vienaldzīgi, un viņa sejas izteiksme nav mainījusies, bet viņš nespēj noslēpt viegli pelēcīgo sejas krāsu.

— Kur ir Pīta? — es viņam uzšņācu.

— Viņu kopā ar Džoenu un īnobāriju savāca kapitolieši, — Heimičs atbild un beidzot kaunā nolaiž acis.

Teorētiski es neesmu apbruņota. Bet nekad nevajadzētu par zemu novērtēt nagu nodarīto ļaunumu, īpaši, ja upuris ir nesagatavots. Metos pāri galdam un iecērtu nagus Heimičam sejā, līdz asinīm saskrāpējot ādu un sagandējot vienu aci. Abi izkliedzam viens uz otru visbriesmīgākos apvainojumus, un Finiks mēģina mani aizvilkt prom, un es zinu, ka Heimičs knapi valdās, lai mani nesaplosītu gabalos, bet es— esmu zobgaļsīlis. Es esmu zobgaļsīlis, un manu dzīvību jau tāpat ir grūti nosargāt.

Finikam palīdz vēl citi, un es atkal esmu piesprādzēta uz sava galda ar piesietām plaukstu locītavām un dusmās atkal un atkal triecu pakausi pret galdu. Rokā ieduras adata, un man tik ļoti sāp galva, ka pārtraucu plosīties un vienkārši gaudoju drausmīgā, dzīvnieciskā balsī, kamēr aizsmoku.

Zāles mani tikai nomierina, nevis iemidzina, tāpēc sastingstu miglainā, truli sāpīgā stāvoklī tik ilgi, ka tā liekas esam mūžība. Rokās atkal sasprauž caurulītes, un kaut kādi cilvēki uzrunā klusās balsīs, kuru teikto es nesaprotu. Spēju domāt tikai par Pītu, kas kaut kur guļ uz līdzīga galda, un no viņa cenšas izdabūt informāciju, kuras viņam nemaz nav.

— Katnis. Katnis, piedod. — Finika balss atskan no blakusgultas un sasniedz manu apziņu. Varbūt tāpēc, ka mūs abus moka vienas un tās pašas sāpes. — Es gribēju atgriezties pēc viņa un Džoenas, bet nevarēju pakustēties.

Neatbildu. Finika Odēra labie nodomi nav ne graša vērti.

— Viņam nebūs tik traki kā Džoenai. Vini ātri vien sapratīs, ka Pīta neko nezina. Un viņu nenogalinās, ja domās, ka varētu izmantot pret tevi, — Finiks runā.

— Kā ēsmu? — jautāju griestiem. — Tāpat kā tev par ēsmu izmantos Eniju, Finik?

Dzirdu, kā viņš raud, bet man ir vienalga. Enija ir tik plānprātīga, ka viņu droši vien nemaz nepratinās. Viņas prāts aptumšojās jau pirms vairākiem gadiem Spēlēs. Ļoti iespējams, ka tas pats sagaida arī mani. Varbūt jau tagad jūku prātā un neviens neuzdrošinās to pateikt. Vismaz jūtos diezgan traka.

— Es vēlētos, kaut viņa būtu mirusi, — Finiks saka. — Es vēlētos, kaut viņi visi būtu miruši un mēs paši arī. Tā būtu vislabāk.

Uz to neko nevar atbildēt. Diez vai varu ko piebilst, jo atradu viņus tad, kad biju ceļā pie Pītas ar šļirci rokā. Vai tiešām gribu, lai Pīta mirst? Es gribu… es gribu viņu atpakaļ. Bet tagad es viņu nekad nedabūšu atpakaļ. Pat tad, ja dumpiniekiem kaut kā izdotos gāzt Kapitoliju, pats pēdējais, ko prezidents Snovs vēl izdarītu, būtu pārgriezt Pītam rīkli. Nē. Es viņu nekad nedabūšu atpakaļ. Tad jau būtu labāk, ja viņš ir miris.

Bet vai Pīta to zinās vai arī turpinās cīnīties? Viņš ir tik stiprs un tik labs melis. Vai viņš domā, ka varbūt varētu izdzīvot? Vai viņam vispār nav vienalga? Viņš jau to nemaz neplānoja. Viņš jau bija atteicies no dzīves. Ja viņš uzzinās, ka esmu izbēgusi, viņš varbūt pat jutīsies laimīgs. Jutīsies tā, it kā būtu izpildījis savu misiju glābt manu dzīvību.

Man šķiet, ka ienīstu vinu vēl vairāk nekā Heimiču.

Es padodos. Es vairs nerunāju, neatbildu, atsakos no ēdiena un ūdens. Man rokā var pumpēt, ko grib, bet, lai noturētu meiteni pie dzīvības tad, kad viņa to nevēlas, ar to nepietiek. Pat iešaujas prātā jokaina doma: ja tiešām nomiršu, varbūt Pītam ļaus dzīvot. Nevis kā brīvam cilvēkam, bet kā eivoksam vai kam tamlīdzīgam, kā nā kamo Divpadsmitā apgabala pārstāvju apkalpotājam. Varbūt tad viņš atrastu kādu veidu, kā izbēgt. Mana nāve viņu tiešām vēl varētu izglābt.

Ja tā nenotiks, tas nekas. Pietiks ar to, ka nomiršu par spīti. Lai ieriebtu Heimičam, kurš pilnīgi negaidīti ir mani un Pītu pārvērtis par bandiniekiem savā spēlē. Es viņam uzticējos. Visu, kas man kaut ko nozīmēja, ieliku viņa rokās. Un viņš mani nodeva.

"Redzi, tieši tāpēc neviens tev neļauj neko plānot," Heimičs sacīja.

Tas ir tiesa. Neviens, esot pie pilna prāta, neļautu man neko plānot. Jo es acīmredzot neprotu atšķirt draugus no ienaidniekiem.

Pie manis nāk runāties daudzi, bet vinu teikto dzirdu tāpat kā kukaiņu čumēšanu džungļos. Kā kaut ko bez nozīmes un tālumā esošu. Kā kaut ko bīstamu, bet tikai tad, ja pieej klāt. Ikreiz, kad sāku atšķirt vārdus, es vaidu, līdz man iedod vēl vienu devu pretsāpju līdzekļa, un tas visu nokārto.

Bet vienreiz es atveru acis un ieraugu uz mani raugāmies kādu, ko nevaru izlikties neredzam. Kādu, kurš neaizbildināsies, neko neskaidros un neuzskatīs, ka manus nodomus varētu mainīt lūgšanās, jo tikai viņš zina, kā rīkošos.

— Geil, — es nočukstu.

— Sveika, Kaķumētra. — Viņš pasniedzas lejup un atglauž man no acīm matu šķipsnu. Vienā sejas pusē viņam ir nesens apdegums. Roka ir iekārta saitē, un zem viņa ogļrača krekla es redzu apsējus. Kas viņam ir noticis? Kā viņš vispār tika tc? Mājās ir noticis kaut kas ļoti nelāgs.

Neesmu aizmirsusi Pītu, bet pēkšņi atceros arī visus pārējos. Pietiek uzmest vienu skatienu Geilam, un viņi visi ir tepat un prasa manu atzīšanos.

— Prima? — izdvešu.

— Viņa ir dzīva. Tava māte arī. Es viņas dabūju prom laikā, — viņš saka.

— Viņas nav Divpadsmitajā apgabalā? — es nesaprotu.

— Pēc Spēlēm atsūtīja lidmašīnas. Meta degbumbas. — Viņš apklust. — Tu jau zini, kas notika ar Centru.

Es to zinu. Es pati redzēju, kā tas dega. Tā vecā, ogļu putekļiem piesērējusī noliktava. Sodrēji klāj pilnīgi visu mūsu apgabalā. Manī mostas pavisam svaigas šausmas, iedomājoties, kā degbumbas krīt Vīlē.

— Viņas nav Divpadsmitajā apgabalā? — atkārtoju, it kā, to sakot, varētu kaut kādā veidā atvairīt patiesību.

— Katnis, — Geils mani saudzīgi uzrunā.

Pazīstu šo toni. Tādā balsī viņš runā, tuvojoties ievainotiem dzīvniekiem, pirms tos nogalina. Instinktīvi paceļu roku, lai aizkavētu vārdus, bet viņš to saķer un cieši tur.

— Nevajag, — es čukstu.

Bet Geilam no manis nav noslēpumu. — Katnis, Divpadsmitā apgabala vairs nav.

OTRĀS GRĀMATAS BEIGAS

Suzanne Collins

CATCHING FIRE

Sūzena Kolinsa

SPĒLE AR UGUNI

No angļu valodas tulkojusi Ieva Elsberga

Noskanējis grāmatu Imants Ločmelis

Content

SPĒLE AR UGUNI
Sūzena Kolinsa

Pirmā daļa DZIRKSTELE

1

2

3

4

5

6

7

8

9

Otrā daļa SPAIDI

10

11

12

13

14

15

16

17

18

Trešā daļa IENAIDNIEKS

19

20

21

22

23

24

25

26

27